
Brangusis dėde Žėri, 


mažai turiu vilties, kad šios eilutės išliks, kai manęs nebebus. Dvo- 
kiančiose Brazilijos žemėse neliko nieko vertinga: duona perdžiūvusi, 
vynas prarūgęs, knygos visai nudriskusios, ir nelabai yra kam jų su- 
siūti. Mūsų tėvas Kornelis pyksta, kad aš neapdairiai švaistau rašalą 
ir popierių visokiems prasimanymams, esą to gero ir taip trūksta raš- 
tininkui, tvarkančiam visas sąskaitas. Turiu pasakyti, kad tas Pro- 
vincijų rašalas yra brangus kaip cukrus, kuriuo prekiaujame. Taigi 
įmaišiau į aliejų truputį suodžių ir išsipešiau iš tos bjaurios papūgos 
keletą juokingų plunksnų, kurios tikrai nėra tokios patogios kaip mū- 
siškės. 

Šiame krašte išties sunku rašyti: tiesą sakant, čia negali nei galvoti, 
nei ką nors kita veikti. Kur pažvelgsi - vien tik žydintys laukai. Ne- 
nuostabu, kad žmonės nuolat juose pasiklysta. 

Nuo pat ryto kepina saulė. Mudu su seseria Pėtra negailėdami lie- 
jam vandenį namuose ant grindų. Kornelis mums draudžia net prasi- 
kūno linijas. Mums taip pat uždrausta atsisegti apykaklę ir net liestis 
prie jos sagos. Jis mano, kad mūsų rangui paprastų žmonių akivaiz- 

doje pridera dėvėti gofruotas apykakles. Varge! Kam gi šiame kaime 
smėlėtomis gatvelėmis dar rūpi tas rangas? 

Tėvas man patikėjo prižiūrėti cukraus plantaciją, kad per du muš- 
kietos šūvius niekas nedrįstų nė prisiartinti. Iš tiesų tai nėra taip jau 
būtina: pakanka prižvelgti cukranendrių gabenimą į malūną ir pri- 
grasinti vergus, kad jei kas nutiksią, jie sumokėsią už jas savo galva. 
Aš negaišdamas nuėjau į plantaciją, kurioje verdantis darbas man 
atrodė pasibjaurėtinas, o vergų prižiūrėtojas - tikras storžievis. Ir ką 
aš veikiu šiame krašte? 

Mano paguoda - sodas už mūsų namo. Jame auga gėlės, bet jų pa- 
vadinimai man visai nerūpi. O nepakartojamo skonio vaisius raškyk 
nors tiesiai į burną! Gamta čia krečia tokius fantastiškus stebuklus, 
kokių visoje Olandijoje niekas nėra regėjęs. Gelbėdamasis nuo nuobo- 
dulio, ėmiausi sodininko amato: ištyrinėjau viską, kas tik auga žemė- 
je. Po palme pasodinau tulpės svogūną, norėdamas pažiūrėti, kas iš jo 
užaugs, jei išvis užaugs. Tai buvo Semper Augustus tulpės svogūnas. 
Ak, kad tu žinotum, kaip ištįso tėvo veidas jį suradus! Šiaip ar taip, 
toji žemė čia labai keista, ir tulpė neišleido nė menkiausio daigelio. O 
iš svogūno liko tik supuvęs gumbelis. Tai išvydęs apsiverkiau. 


Jasperas Van Deruikas 


PIRMASIS SEZONAS 


1635 metų gegužės 12 diena. 


Tą vidurdienį garbingasis Kornelis Van Deruikas uždarė krau- 
tuvę anksčiau nei įprastai. Smėlio laikrodyje biro paskutinės 
vidurdienio smiltelės, kai prie durų stovintis pirklys timptelė- 
jo varpelio virvutę ir triskart pabeldė į duris - ženklas visiems 
dingti. „Lauk!“ - riktelėjo jis stoviniuojantiems prie durų. 
Pamažėle išgrūdo šurmuliuojančius pirkėjus laukan, o su jais 
drauge ir nustebusią senutę pardavėją. Paskui Kornelis pasuko 
spynoje raktą ir perėjo gatvę, kur jo lūkuriavo nedidelis būrelis 
žmonių. 

- Ar čia jūs, mano vaikai? Prakeikta saulė... - tarė pirklys, prisi- 
dengdamas ranka apžlibusias akis. 

Visi keturi pasisakė, kas esą. Tėvas apdalijo visus bučiniais, tik 
dukterys purtėsi šeriuoto jo skruosto. 

— Puiku. Metas keliauti! Nebėr ko mindžikuoti! 

Kornelis tėviškai suėmė Petrą už parankės, ir būrelis leidosi į 
kelią. Už jųdviejų žengė Harieta, šokinėdama per įsivaizduoja- 
mos „klasės“ langelius, paskui ją - Jasperas su Vilhemu, du vienas 
į kitą labai panašūs broliai, vilkį beveik tokiais pat drabužiais, — 
galėjai pamanyti, kad dvyniai. Ištaikęs tinkamą akimirką, vyres- 
nysis sūnus nutarė pasirodyti drąsuolis ir ryžosi paklausti: 

— Tėve, jums liepus, mes visi keturi atvykome su jumis susitik- 
ti. Malonėkite pasakyti, kokia šio susitikimo priežastis? 

Kornelis žingsniavo ištiesęs lazdą į priekį, lyg visiems rodytų, 
kuria kryptimi reikia eiti. 

— Kur mes einam? - nuolat klausinėjo Harieta, timpčiodama 
tėvui rankovę. 

— Pas notarą, dukra, paspartinkime žingsnį, kad jam netektų 
mūsų laukti! 

— Notarą... O kas tas notaras? 

Visa nušvitusi, Petra ėmė mokyti seserį, lyg per pamoką kilste- 
lėjusi smilių: 

— Notaras, Harieta, rūpinasi, kad turtingieji gerai gyventų. 

— Vis dėlto „lengviau kupranugariui išlįsti pro adatos ausį nei 
turtuoliui patekti į Dievo karalystę“, - atrėmė Vilhemas, cituoda- 
mas Šventąjį Raštą. 

- Žmonės kalba, kad mūsų kunigai Bibliją skaito atmestinai. 

Kornelis pritariamai linktelėjo galva, o Jasperas pratrūko kvato- 
ti. Gatve krutantys praeiviai — pilvoti vyrai gofruotomis apykak- 
lėmis ir pamaldžiai nudūrusios akis moterys su maldaknygėmis 
rankose - atrodė pasipiktinę šiais prastai išauklėtais vaikais ir jų 
niekam tikusiu tėvu. 

Notaras buvo įsikūręs greta Bakenesero bažnyčios, visai prie 
pat vėjuoto Sparnos upės kranto. Kornelis buvo toks apsukrus, 
kad jo šeimyna netrukus atsidūrė susibūrusios minios priešaky: 
kiaušinių ar silkių pardavėjai, atvykę aptarti savo reikalų su nota- 
ru, smarkiai piktinosi, kad Kornelis užlindo jiems prieš nosį. 

— Nieko baisaus, jie gali pakentėti! - sugriaudėjo notaras Mos- 
teras, atverdamas sunkias savo kabineto duris. 


* Šventasis Raštas, Evangelija pagal Morkų 10, 25. (Čia ir toliau - vert. past.) 


OLIVIER BLEYS 0 SEMPER AUGUSTUS 13 


Vidun plūstelėjęs ir po visus kampus pasklidęs triukšmas nie- 
kaip nederėjo su subtiliu raštų braižu ir plonesne už pergamentą 
veršiuko oda - to gero pas notarą tikrai netrūko. Šūsnys ant kėdžių 
ir stalų, krūvos didžiulių spintų lentynose, dalis sulankstyta ir už- 
antspauduota vašku, dalis šoko valsą su liepsnomis židiny - visur 
buvo apstu popierių ir sąsiuvinių, išmargintų nesuskaičiuojama 
galybe raidžių, kurios užmetus akį atrodė kaip žvynų apsiaustas. 
Prie nedidelių raštais nukrautų staliukų sėdėjo raštininkai šilki- 
niais rankogaliais, laibais pirštais spausdami plunksną, o kita ran- 
ka maigydami duonos minkštimo gumulėlį. 

Vaikai vaikštinėjo po kabinetą išpūtę akis lyg laukinukai, ką tik 
atvežti į civilizuotą kraštą. Vienas daiktas ypač prikaustė jų dė- 
mesį — prie šlifuoto medžio stovo pritvirtinti du gaubliai: vienas 
geografinis, o kitas — astronominis. Jasperas su Harieta pasuko 
gaublį, norėdami surasti savo gimtinę, tačiau rado tik apytikrius 
savo šalies kontūrus, mat laikui bėgant jie keitėsi dėl karų su Is- 
panija ir ne mažiau žiauraus mūšio prie jūros. Daugiau juodu 
nelabai ką teišmanė apie tą žemyną. Vandenyno pakrantės, pa- 
vaizduotos gaublyje, o galbūt ir tikroji jų vieta kažkur pasaulyje 
vaikams buvo nė motais. 

Jūros kriauklės formos taurėse buvo atnešta vyno, pagardinto 
cukrumi ir gvazdikėliais. Petros skruostai įgavo pavytusios ka- 
melijos atspalvį. Jasperas prisipažino retokai išgeriąs ir tai įrodė 
smarkiai užsikosėjęs. O Vilhemas priešingai - ištuštino savo tau- 
rę ligi dugno taip, lyg joje būtų buvęs vanduo. Išalkę broliai aki- 
mirksniu nušlavė padėklus su vafliais ir marcipanais. Galiausiai 
visi sukrito į fotelius, o Kornelis ėmė dairytis kokios komodos 
atsiremti, mat jam esą geriau stovėti. Tėvas gurkštelėjo vyno, nu- 
sausino lūpų kampučius servetėle ir prabilo: 

— Mano vaikai... - pradėjo jis, žvelgdamas į juos meiliu žvilgs- 

niu. - Nuo tos dienos, kai piktasis Prancūzijos princas ėmė perse- 
kioti mūsų šeimą, mes patyrėme daug negandų. Visas mūsų šei- 
mos turtas liko toje šalyje, o mūsų protėviai, trokšdami gyventi 
laisvai, iškeliavo svetur, bet jų laukė ne išsvajota laisvė, o nepritek- 
lius. Dezornjerų, kurie vėliau tapo Van Deruikais, šeimos auksas 
aplaistytas ašaromis. Jos nebuvo veltui, tačiau tai priminė tą siel- 
vartą, kurį patyrė artimieji ir jūsų motina, mirusi iš sielvarto, kai 
mums teko palikti gimtuosius namus. 

Vos prisiminus šią šeimos tragediją, visų širdyse užsitrauku- 
sios žaizdos vėl atsivėrė. Dukterys paplūdo ašaromis, o sūnūs su- 
gniaužė kumščius. Nenorėdamas per daug aitrinti senų žaizdų, 
Kornelis tęsė: 

— Laikas bėgo, tačiau sėkmė į mūsų šeimą atsigręžti neskubėjo. 
Vargiai stogą virš galvos turėjom: dėdė nupirko seną palaikį namą, 
kuriame ir prisiglaudėme. Mūsų turtas buvo iššvaistytas ir men- 
kai teapdraustas. Reikalus tvarkiau neapgalvotai ir taip praradau 
didžiąją dalį pelno, kurį pasisavino tie niekšai, išmesdami mane 
iš žaidimo ir nuvertindami mano partnerystę. Visa, ko ėmiausi: 
audinių, aliejų, likerių, - niekas nesisekė ir nedžiugino. „Vienam 
avies vilna, kitam kiaulės oda“, - sako žmonės, ir tai gryniausia 
teisybė. Toks yra pasaulio tvarkos dėsnis, tik gaila, kad per vėlai 
tai supratau. Duok Dieve, kad jūs jį perprastumėte dar jaunystė- 
je! Deja, jūsų dalia nėra pati geriausia. Belieka kaltinti likimą, kad 
jis atvedė jus į šį pasaulį, mano vaikai... 

Visi keturi buvo bepradedą prieštarauti, tačiau vienu rankos 
mostelėjimu Kornelis juos nutildė. Sulaukus jo metų, toks mos- 
tas notarui atrodė sektinas pavyzdys. 

— Jūs turite kantriai nešti tą sunkią naštą, kurią jums užkrauna 
mūsų garsi pavardė ir su ja nesiderinąs kuklus gyvenimas. Ver- 
čiau jau būtų priešingai šiame pirklių krašte! Visi mūsų regentai, 

vaikštinėjantys su palyda ir dardantys karietose, yra ne kas kita, o 
malūnininkų ir skalbėjų sūnūs. Jų prastą kilmę ir visa kita išduoda 
jų kalba. Ir jie, ko gero, yra turtingesni už jus. Jūs beveik nieko 
neturite ir niekuo negalite pasigirti, nebent tik išsimokslinimu ir 
išmintimi. Kiek mergelių moka rašyti ir skaičiuoti kaip jūs, mano 
meiliosios dukrelės? Kiek bernelių moka kalbėti graikiškai ir groti 
liutnia kaip jūs, mano garbingieji sūnūs? Niekas tenedrįsta sakyti, 
kad šios žinios yra bevertės. Tik jos skiria žmogų nuo gyvulio ir 
yra bilietas į sėkmę, nereikalaujantis viešai ištarti savo pavardės. 

Kornelio kalba buvo ilga. Turbūt per visą savo gyvenimą šis 
nekalbus žmogus nebuvo ištaręs tiek daug žodžių. Daugybę kar- 
tų raštininkui, laikančiam rankose butelį, buvo atkištos taurės, o 
pro langą įkeliamas virvėmis apraizgytas padėklas su vynu ir dar 
garuojančiais vafliais. Vieną akimirką pirklys taurės kojele barkš- 
telėjo į stalą, ir aplink pasklido toks garsas, lyg kas nesmarkiai 
būtų trinktelėjęs metalinėmis orkestro lėkštėmis. 

— Tiesą sakant, mano vaikai, aš ketinu kai ką padaryti... - toliau 
kalbėjo Kornelis. — Žinau, kad jūs jau nekantraujate. Be to, nota- 
ro Mostero laikas yra labai brangus, ir mes pasirodytume išties 
nemandagūs, švaistydami jį be reikalo. 

Tą akimirką notaro žvilgsnis, sustingęs ties didžiuoju smėlio 
laikrodžiu, rodančiu jau gerokai po trijų, mandagiai sugrįžo prie 
atėjusių svečių. 

— Papasakojau jums apie mūsų šeimą, jos darbus ir nesėkmes. 
Keliais žodžiais nusakiau gan tragišką jos istoriją, nepamiršda- 
mas, kad kai kurie mus vadindavo prakeiktaisiais. Kokios kvailos 
šnekos! - tarė pirklys, numodamas ranka. - Jos netrukus bus nu- 
tildytos! Kadangi šiandien mums šypsosi sėkmė, suteikdama ma- 
lonę ryžtingais darbais išdildyti praeities skriaudas, nugalėti tuos, 
kurie kadaise nugalėjo mus, ir išaukštinti Deruikų šeimos vardą 

taip, kaip dar nė vienas iš mūsiškių nebuvo išaukštinęs. Mano sū- 
nūs ir dukterys, mes stovime ant šlovės slenksčio! 

— Puiki kalba! - karštai tarė nuo vyno padrąsėjęs Vilhemas. 

Jis linksmai kilnojo taurę, ieškodamas su kuo susidaužti. Ta- 
čiau Kornelis savo taurę santūriai laikė prie savęs. Nei Jasperas, 
nei jo seserys nedrįso gerti į jo sveikatą. Be to, jaunesnysis sūnus 
į tėvo kalbą sureagavo gana abejingai. | 

— Kodėl jūs mums visa tai sakote? Ką reiškia ši jūsų kalba? — 
paklausė jis, prarijęs sausainį ir besirengdamas įsikišti į burną dar 
vieną. Jaspero balsas skambėjo įprastai, tarsi kalba suktųsi apie 
tolimą pusbrolį. 

Tėvas jam atsakė: 

— Kalbu apie tai, kad metas atverti kelius į Ameriką! 

Kornelio žodžiai buvo užtvirtinti išraiškingu rankos mostu į 
langą, pro kurį buvo matyti vandenynas. Ir vaikai, ir tarnautojai 
nejučia žvilgsniu nusekė paskui Kornelio ranką ir sutartinai pasu- 
ko galvas į lango pusę. Ir tik paskui, suvokę jo žodžių prasmę, jie 
puolė jam prikaišioti, sugalvojus iškrėsti tokią kvailystę. 

Kornelis ėmė dėstyti savo planus, sukdamas gaublį ir sustab- 
dydamas jį ties Naujuoju Pasauliu. Sklido gandai, kad Olandijos 
komendantas, pagrindinis Provincijų reikalų tvarkytojas, ieško sa- 
vanorių dirbti Amerikos cukranendrių plantacijose. Portugalijos 
plantacijos buvo jėga atimtos iš portugalų, ir tai kolonistams su- 
kėlė daug žadančių vilčių. Jiems atrodė, kad užkariautose žemė- 
se jie gali elgtis kaip tinkami, ir tai tik dar labiau sustiprino norą 
pasilikti vandenyno pakrantėje. Viengungiai skubinosi ieškoti 
žmonų, skurdžiai, neturį nė su, vylėsi praturtėti; visi ligi vieno, 
net luošiai, svajojo apie nepaprastai gerą orą, vaizdą užstojančią 
lianų raizgalynę ir ataugančias kūno dalis, kurių jie nebeturėjo. Jų 
svajonės nuklydo į neįžengiamas džiungles, kurios kartografams 

kėlė tikrą galvos skausmą - jie svarstė, ar tos džiunglės driekiasi 
iki Vakarų, ar baigiasi prie krioklio, kažkur pasaulio pariby? 

Kornelis norėjo keliauti kaip tik ten. Ir ką gijis ten veiktų? Kor- 
nelis nežinojo, bet buvo įsitikinęs, kad jo prekybiniai įgūdžiai, 
ypač gelumbės srityje, jam labai praverstų. Keturgubos kainos: 
juk pirkliai medžioja kiekvieną pasitaikiusį kad ir menkiausią 
atogrąžų vaisių. Jis juos parduotų septyniskart brangiau ir per 
trumpą laiką susikrautų didelį turtą. Kažkas ieško gabių žmonių? 
Tokių yra! Argi kaimynas nesuapvalintų savo turtų ir taip jau ap- 
valaus pilvuko, vos tik įkėlęs koją į Naująjį Pasaulį? 

- Tai jūs išvykstate į kolonijas? - sumetė Jasperas. 

- Išvykstu. 

— Prekiausite cukrumi? 

— Viskuo, kas įmanoma. Nors cukraus prekyba irgi pasiteisins, 
mat Amerikoje visos investicijos atsiperka. 

— Kada išvykstate? 

— Artimiausiu metu. Man jau užsakyta vieta ten plauksiančia- 
me laive. 

Tą pačią akimirką pasipylė virtinės klausimų. 

— Palaukite, tėve! - pratrūko jaunesnysis sūnus. - Bet ar jūs ne 
per senas leistis kelionėn per vandenyną? 

— Aš galėčiau vienu ypu perčiuožti visus Harlemo kanalus! 

— Bet kai kurie kolonijose mirė... 

— ..O kiti persirėžė gerklę ant kažkokios šventyklos laiptų! 

Jasperas vis tiek atkakliai laikėsi savo: 

— Tėve, aš privalau jus gerbti. Bet ar planuodamas šią kelionę 
jūs bent pagalvojote, kaip mes gyvensime be jūsų, kas mumis pa- 
sirūpins? Motina mirusi, o seserys dar per jaunos. Vilhemas pa- 
dedajums, o aš dar mokausi. Ką darys jūsų vaikai, jei jūs negrįšite 
ištisus mėnesius, o gal net mei, metus? 

— Pakaks, Jasperai! - riktelėjo Vilhemas, trinktelėdamas kulnu 
į grindis. 

Abu broliai perliejo vienas kitą žvilgsniais, o vieną akimirką 
net atrodė, kad jie tuoj kaip reikiant susikibs. Vis dėlto vyresnysis 
neėmė galvon jaunesniojo brolio kalbų ir nuramino tėvą: 

— Nesijaudinkite, tėve, jūsų vaikams niekas negresia. Pirmiau- 
namais ne blogiau, negu pasirūpintų jumis pačiu. Rytoj bus ne 
blogiau nei vakar: nei sriuba atvės, nei grindys mažiau blizgės... 
Be to, vyresnysis jūsų sūnus yra suaugęs vyras! Pareigos manęs 
negąsdina, manykite, kad viskas jau padaryta. Aš prižiūrėsiu šei- 
mą ir krautuvę, kaip ir dera pirmagimiui, turinčiam pavaduoti 
nuolatinių rūpesčių išvargintus tėvus. 

Nuskambėjus paskutiniams žodžiams, ištartiems nuoširdžiai ir 
be jokių slaptų kėslų, Kornelio kakta susiraukė. 

— Mano vaikai, tai, ką girdžiu, mane liūdina... Jūs kalbate apie 
skalbimą ir valgio virimą, mokslus ir namų tvarkymą! Ar jūs 
bent nutuokiate, kokia laimė jūsų laukia? Negi nesuprantate, 
kad jums prieš akis atsiveria naujas gyvenimas, kuris bus tikrai 
kitoks negu ligi šiol ir skirsis nuo ankstesniojo kaip diena ir nak- 
tis. Kodėl jūs rūpinatės, iš kur gausite pinigų? Juk aš pažadėjau 
praturtėti ir iš ten jums atsiųsti didžiąją dalį uždarbio. Koks aš 
būčiau tėvas, jei palikčiau jus nepritekliuje? Nagi, pasitikėkite 
manimi! Išvykstu tik trumpam ir tik dėl to, kad šauniai pasi- 
pelnyčiau. Vieną dieną jūs man karštai padėkosit, kad nutariau 
leistis į šį žygį! 

Kornelis taip tikėjo savo sumanymu, kad buvo pasirengęs tuč- 
tuojau surašyti testamentą ir išdalyti savo vaikams viską, net ir 
būsimus turtus. Trumpai tariant, palikimas jau buvo suskaičiuo- 
tas. Trečdalis buvo numatyta atnaujinimo darbams, kadangi na- 


OLIVIER BLEYS 0 SEMPER AUGUSTUS 19 


mas buvo smarkiai apgriuvęs, nors iš pažiūros užėmė geresnjjį 
kvartalo žemės plotą. Kitas trečdalis buvo skirtas atsiskaityti su 
kreditoriais, kuriems Kornelis buvo skolingas į valias. O pasku- 
tinis trečdalis buvo skirtas keturių vaikų gyvenimui be rūpesčių 
užtikrinti. Vaikai numanė, kad toks kruopštus visa ko apgalvoji- 
mas ir pinigų išdalijimas vėliau gali sukelti tarpusavio vaidus, bet 
giliai širdyje jie nujautė ką kita: jų tėvas gali pražūti toje tolimoje 
žemėje, ir jie liksią vienui vieni be savo maitintojo. 

— Burtas mestas! — gyvai tarė tėvas, atitraukdamas dar garuo- 
jantį žiedą nuo vaškinio antspaudo. - Nuo šiol jūs esate vieninte- 
liai mūsų šeimos turto paveldėtojai ir mano būsimo verslo Ame- 
rikoje rentininkai! 

Testamento pasirašymas buvo puiki proga dar sykį susidauž- 
ti taurėmis ir pasivaišinti saldumynais. Tačiau neatrodė, kad visi 
trykštų džiaugsmu. Vienintelis Vilhemas nuo vyno darėsi vis 
linksmesnis ir pridėjęs ranką prie širdies nuolat kartojo nuošir- 
džiai pritariąs tėvo sumanymui. Ištaikęs progą, pirklys pasivedėjo 
savo sūnų į prieškambarį. 

— Vilhemai, kadangi tu esi vyriausias, nuo šiol, kol aš grįšiu, 
būsi mūsų šeimos globėjas ir užtarėjas. Aš tavimi visiškai pasi- 
kliauju. 

— Dėkoju, tėve! 

— Šiaip ar taip, tu dar jaunas, o tavo amžiaus jaunuoliams dar 
vėjai galvoje. Todėl ketinu tave supažindinti su vienu patyrusiu 
vyru, kuris padės tau tvarkyti ant pečių užgriūsiančius rūpesčius. 

— Vyru? Kokiu? 

- Jis vardu Paulius Van Bereistenas. Paulius yra lotyniškosios 
Harlemo mokyklos rektorius ir labai patyręs regentas. Neseniai 
jis dirbo raupsuotųjų namuose, kur jo širdis negailėjo atjautos 
tiems nelaimėliams. Visai atsitiktinai mus suvedė likimas kovo- 

jant su ispanais Ostendėje'. Mūsų žvaigždei leidžiantis, jis vienin- 
telis liko man ištikimas. Jau daugybę metų jo nemačiau, bet šis 
laiškas jam primins, kas aš esu ir kad tu esi mano sūnus. Taigi su- 
sipažink su ponu Bereistenu ir priimk jo siūlomą pagalbą, kurios 
tau tikrai prireiks. 

- Bet apie kokią pagalbą jūs kalbate, tėve? Ar Fridos ir Jaspero 
pagalbos negana? 

— Tu visiškai nieko nenutuoki apie namų priežiūrą. Patikėk 
manim, Paulius tau bus labai reikalingas. 

Tėvas įbruko sūnui į ranką laiškelį, ir šis susirūpinusiomis aki- 
mis jį dar ilgai apžiūrinėjo. Dar visai neseniai vyno sukeltas links- 
mumas, kuris dažniausiai visus apninka išgėrus, staiga išblėso 
ir grąžino Vilhemą į niūrią tikrovę. Jis dar niekad nesijautė toks 
svarbus ir už viską atsakingas, o išgertas vynas tik dar labiau su- 
stiprino jo pareigos jausmą. Vyresnysis sūnus prabilo iškilmingu 
tonu ir kaip įmanydamas stengėsi nuslėpti savo girtumą: 

— Viską supratau, tėve. Aš nuvyksiu pas tą poną. 

Jis buvo besikeliąs iš fotelio, bet Kornelis rankos mostelėjimu 
jį čia pat sustabdė. 

— Dar keletas žodžių, Vilhemai, apie poną Bereisteną... 

Vyresnysis sūnus neskubėdamas vėl atsisėdo. 

— Taip jau esti, kad turtingas ir galingas žmogus turi priešų. Yra 
žmonių, kurie pavydi garsios pavardės, yra ir tokių, kurie viešai 
ją niekina. Kuo aukščiau save keli, tuo labiau esi matomas - tai 
pagrindinė karo meno pamoka, kurią puikiai galime pritaikyti 
mūsų visuomenei. Paulius yra kaip tik tas žmogus, kuriam nepa- 
vyko išvengti piktų paskalų. Žmonės jį laiko žiauriu ir klastingu 


* Belgijos miestas Flandrijos provincijoje, didžiąją jo gyventojų dalį sudaro olandai ar 
olandiškai kalbantys žmonės. 

sukčiumi ir, anot jų, jis neva esąs neapsakomas gobšuolis. Taigi 
privalau tave perspėti, mano sūnau, kad tose paskalose esama ne- 
mažai tiesos... 

Vyresnysis sūnus net sutriko iš nuostabos. Jis kartojo sau tą 
stulbinantį Kornelio prisipažinimą ir maldavo tėvą paaiškinti. 

— Kodėl turėčiau į jį kreiptis, tėve, jei jis yra toks, kokį nupasa- 
kojote? 

— Kai drauge kariavome, priešai arkebuza nusitaikė į Paulių. 
Kulka įstrigo jam į kaklą, žaizda buvo labai gili, jis neteko daug 
kraujo ir gal net būtų miręs, jei aš nebūčiau užsiuvęs žaizdos savo 
švarko siūlu. Likau be švarko rankovės, bet tai išgelbėjo ponui 
Bereistenui gyvybę! 

— Tai skola, kurią jis jaučia pareigą grąžinti... 

— Ir aš taip manau. Dėl to ir pasirinkau Paulių, nors žmonės jį 
drabsto purvais. Nė kiek neabejoju, kad šio žmogaus patirtis tau 
bus tik į naudą. 

Kornelis sunkiai linktelėjo galva ir nuo tos akimirkos, kaip jam 
ir įprasta, daugiau nebekalbėjo. Abu grįžo į kabinetą, kur Jaspe- 
ras, ant nosies užsispraudęs akinius, kaip tik garsiai skaitė testa- 
mentą. 

— Ką gi, viskas sutvarkyta. Metas keliaut! — paliepė Vilhemas, 
apsivilkdamas švarką. 

Reikėjo atsisveikinti su notaru, surinkti Kornelio daiktus, pa- 
aiškinti Fridai, kaip tvarkytis namuose, - tai šiek tiek užtruko. 
Tėvo buvimas namuose, ypač po to, kai paaiškėjo, kad jis išvyks- 
ta, visus varžė ir netgi trukdė. Iki Kornelio išvykimo buvo liku- 
sios penkios dienos, vaikams jos atrodė kaip amžinybė. 


* Senovinis šautuvas su dagtimi. 


1635 metų gegužės 17 diena. 


Dar niekada Kornelis Van Deruikas neatsisveikino su vaikais 
taip paprastai kaip šį kartą. Vaikai atlydėjo tėvą į prieplauką, 
iš kur jis laivu Farouche turėjo išplaukti į Braziliją. Visi stovė- 
jo prieplaukoje priešais dailų tristiebį burlaivį, neišliedami nė 
menkiausios ašarėlės, nuoširdžiai spausdami vieni kitus glėby, 
bučiuodami skruostus ir linkėdami kuo geriausios kloties, ga- 
liausiai, veržliam vėjui išpūtus bures, nuo krantinės į laivo denį 
atsklido smagus „Sudie“, kurį nuotykių ieškotojui atsiuntė ne- 
rūpestinga jaunystė. 

— Sudie, tėve! Greit grįžkit! - šūktelėjo Jasperas, mojuodamas 
kepure. 

Bangų keteromis atsklido atsakymas: 

— Rūpinkitės savo sveikata! Rašykit laiškus! 

Vilhemas nuskubėjo į patį molo galą ir sustojo prie pat krašto: 
atrodė, kad molas praplaukus laivui nusidriekė kaip ilgas pėdsa- 
kas. Vilhemas džiūgavo. Šis išsiskyrimas reiškė paties geriausio 
gyvenimo pradžią: pagaliau išsikovotą laisvę, nuo pečių nuimtą 
jungą. Ilga pypkė kalbėjo už jį: kyląs lengvutis, guvus dūmelis at- 
spindėjo puikią Vilhemo nuotaiką. 

— Tėvas išplaukia! — tarė vyresnysis sūnus, gaubiamas pypkės 

dūmų. — Pasistengsime, kad jam sugrįžus mūsų šeima gyventų 
tikrai geriau nei jam išvykstant. 

Jaunuoliams tasai pasižadėjimas neatrodė toks svarbus, jie kur 
kas labiau džiaugėsi tos svaigios laisvės pojūčiu. Tikėtis, kad jie 
bent palauks, kol laivo burės dings už horizonto, buvo neverta: 
vos didžioji Kornelio skrybėlė išnyko iš akių, Vilhemas šūktelėjo 
duonos pardavėją, minioje keliauninkų tempiantį savo išklypusį 
vežimaitį: 

- Eikš čionai! Rodyk, ko turi! 

— Balta šilta duona! Ruginės bandelės! Miežiniai sausainiai! 

— Neplyšauk, nereikia. Dvidešimt metų tėvas griežtai mus pri- 

Negailėdami arbatpinigių vaikai nusipirko keturias spurgas, 
kurias čia pat stovėdami vėjyje godžiai prarijo, nė kiek nesigėdy- 
dami stabtelėjusių praeivių. Paprastiems žvejams taip neįprastai 
atrodė tos išsipusčiusios merginos, šlamščiančios gardumynus, 
kad jiems neliko nieko kita, kaip tik nusigręžti ar bent jau užsi- 
merkti. 

- Ši mažytė puota tikrai nepatiktų tėvui, — tarė Harieta, krapš- 
tydama tarp krūtų įkritusį pyragaičio gabalėlį. 

Jasperas, laikydamas rankoje prakąstą spurgą, mostelėjo žuvėd- 
rų link. 

— Net piemuo pasmerktų tokį mūsų poelgį. Todėl mikliau dro- 
žiam iš čia, kol dar nesukėlėm skandalo! 

Visas ketvertas linksmai patraukė namų link ir pačiu laiku spė- 
jo į keltą, kuris kaip tik ketino išplaukti ir jau skimbčiojo varpeliu. 
Vis dėlto, sėdėdami didžiulėje baržoje, tingiai plaukiančioje žolių 
priaugusiu kanalu, - jos kryptį irklu koregavo stipruolis garba- 
nius juoda palaidine - vaikai pajuto vienatvės svorį. Jiems atrodė 


kvaila visiems keturiems laikytis krūvoje ir klausyti vyresniojo 

brolio. Jie ėmė ilgėtis tų nuolatinių tėvo pamokymų, dar taip ne- 
seniai skambėjusių jų ausyse. Visi stovėjo susisupę į savo kelioni- 
nius apsiaustus, kiekvienas paskendęs savo mintyse, ir kalba tarp 
jų visai nesimezgė. Plaukiantys tuo pačiu keltu žmonės, pažvelgę 
į rūškanus vaikų veidus, manė, kad šie gedi ir dėl to tyli. 

Kai ketvertas sugrįžo namo, jau buvo naktis. Geroji tarnaitė 
Frida iš taupumo nepaliko nė vieno šviečiančio žiburio, tik ant 
riešutmedžio stalo blausioje mėnulio šviesoje ji buvo pamer- 
kusi narcizų puokštę. Tas pats mėnulis apšvietė vaikams kelią į 
lovas. Jie užmigo vėlai, išvarginti įkyrių minčių. Prieš nugrimz- 
damas į miegą, Jasperas išgirdo, kaip kitoje lovoje gulintis bro- 
lis (juodu skyrė tik dvi spintelės prie lovos) paskubomis save 
pamalonino. 


Saulė jau buvo aukštai pakilusi, kai kūnas pajuto jos skleidžiamą 
šilumą. Jasperas nustebo, pamatęs, kad visą naktį išmiegojo su ba- 
tais. Gofruota apykaklė kaip reikiant nuspaudė skruostą. Pagau- 
tas smalsumo, jis viena ranka apčiupinėjo krūtinę: visos šilkinių 
marškinių sagos buvo užsegtos. Jasperas išmiegojo su visais išei- 
giniais drabužiais kaip koks girtuoklis, nesugebėjęs nė nusirengti. 
Pasukęs galvą, jis išvydo savo brolį ir seseris, pabudusius vienu 
metu, išrasojusiomis nuo prakaito kaktomis ir apsiblaususiomis 
akimis. Jie atrodė kaip reikiant sutrikę. 

Namuose, rodės, niekas nepasikeitę: baldai savo vietose, 
paveikslai irgi; Biblija vis dar gulėjo ant savo ąžuolinio stovo, 
atversta kaip tik toje vietoje, kur tėvas skaitė savo išvykimo die- 
ną. Vis dėlto, geriau įsižiūrėjus, kai kurios smulkmenos trikdė 
nusistovėjusią tvarką. Kornelio lova tuščia, drabužiai sukabinti, 

kėdė niekieno neužsėsta. Jo batai nublizginti šiaudų gniužulu, 
akiniai įdėti į dėklą. Visi daiktai rūpestingai sudėlioti į vietas, 
kaip kad būna išvykstant ilgam laikui, ir tą akimirką viskas 
aplink padvelkė pasiruošimu laidotuvėms. Netgi dailioji tabo- 
kinė, kurios tėvas daugiau nebeliesdavo, atrodė kaip kelianti 
nerimą pragaištinga relikvija. 

Vaikai valgė tylėdami lyg per gedulingus pietus. Stalas buvo pa- 
dengtas kaip paprastai: penkios lėkštės, indas vyšnių, pintinėlė pe- 
lainės duonos, dubenėlis rūgštokos grietinės ir kraitelė vynu šlaks- 
tytų sausainių. Jasperas buvo dėkingas Eridai, kad ji padėjo lėkštę ir 
Korneliui, turbūt nė nesusimąsčiusi, kad jo nėra, tiesiog iš įpročio. 

Nutaikęs progą, už stalo galo sėdįs Vilhemas šaukšteliu skimb- 
telėjo į pieno puodynę: 

- Mano brolau, seserys, prašyčiau jūsų dėmesio! Aš sėdžiu fo- 
telyje, kuriame visuomet sėdėdavo mūsų tėvas. Prieš išvykdamas, 
jis paliepė man rūpintis šeimos gerove ir jumis. Nekantrauju iš- 
pildyti jo valią, todėl maldauju paklusti mano paliepimams, kaip 
kad klausydavote tėvo. Supratot? 

Vilhemo žodžiai neliko neišgirsti: visi vieningai pritarė. Netgi 
Frida nuolankiai tūptelėjo, nors niekas jos neprašė to daryti. Pa- 
drąsintas tokio visų sutikimo, vyresnėlis įtvirtino savo valdžią: 

— Tėvas išvyko, ir mes turime su tuo susitaikyti. Todėl suspaus- 
kime tvirčiau kumščius ir mums pasiseks. Neužmirškite, kas esa- 
te vieni kitiems: to paties kraujo sūnūs ir dukterys, maitinti tos 
pačios žindyvės krūtimi, privalantys vieni kitiems padėti. Visam 
pasauliui mes esame našlaičiai... Todėl venkite vieni eiti į gatvę. 
Juk žinote, kad tokius vaikus vadina valkatomis - ir pagrįstai va- 
dina! — nes jie dykinėja po gatves, net kai būna paskelbta komen- 
danto valanda! 

— Kas gi galėtų mums bloga linkėti? — naiviai paklausė Harieta. 

— Niekšai, trokštantys mūsų turtų, o keturi vaikai, palikti be 
priežiūros, tikrai viliojantis kąsnelis! 

Staiga įsivyravo tyla, kurioje vis dar aidėjo paskutiniai Vilhemo 
žodžiai. Jasperas tyliai tarė: 

— Brolau, ar tu nepagalvojai, kad galėtume pasikviesti dėdę 
Žėri, gyvenantį Midelburge? Jis jau kažkada yra mums padėjęs, 
galėtų padėti ir šįkart. 

— Midelburgas toli nuo čia, - priminė jam vyresnysis brolis. — 
Keturiasdešimt mylių pelkių ir raistų, dėl kurių keliautojams ten- 
ka ieškoti aplinkkelių! Tai tokia ir nauda iš to dėdės! 

— Tai kas tada mums pagelbės? Juk negalime vieni visko apžioti! 

— Tėvas apie viską pagalvojo. Jo vardu įteikiau laišką lotyniško- 
sios mokyklos rektoriui, kuris, pasirodo, yra mūsų tėvo bičiulis. 
Jau šįryt gavau jo atsakymą. Įsivaizduokite, šis svarbus žmogus, 
keliaujantis po visą Europą ir susitinkantis su daugybe žmonių, 
paskyrė man šiandien susitikimą! 

— Viskas puiku, bet kuo šis ponas mums gali padėti? Gal jis 
mums nešios ištaigingus patiekalus vietoj prasto srėbalo, prie ku- 
rio esame pratę? O gal duos išmaldos, kad galėtume prisitvirtinti 
naują siją vietoj tos, kuri kabo virš mūsų galvų? 

Jaunėlis nusikvatojo, stengdamasis užglaistyti kylantį ginčą. 
Tačiau vyresnėlis kaip reikiant užsirūstino. 

— Tas ponas, kurį tu čia visaip išvadinai, yra antras po Dievo, 
galįs mus apsaugoti. Tik nuo jo priklauso, ar rytoj mes vis dar 
būsime žinomi ir matomi, o mūsų namuose sukinėsis tarnai ir 
tarnaitės, ar mūsų garbinga šeima nusiris į valkatų ir vargdienių 
luomą! Štai kokia tiesa, Jasperai, ir ji niekais paverčia tavo išve- 
džiojimus. Tu kaip ir tėvas - vargas mums! — manai, kad sėkmę 
gyvenime lemia tik sunkus darbas. Ingenio et Assiduo Labore,, 


* Sumanumas ir uolus darbas (lot). 

koks abejotinas šūkis! Negi tu nesupranti, kad didžio žmogaus 
prielankumas ir pagarba yra brangiau už bet kokį turtą? 

Girdėdama brolių barnį nuo pat pradžių, Harieta nosinaite 
šluostėsi širdgėlos pritvinkusias ašaras. Staigi ji tiesiog pratrūko 
raudoti: didžiulės ašaros be perstojo ritosi skruostais ir tarsi lie- 
taus lašai krito ant suknios raukinių. Sumišęs Vilhemas žiūrėjo į 
seserį. 

— Ar tau būtinai reikėjo pravirkdyti seserį? - užpyko Jasperas. 

Vyresnėlis vėl užsiplieskė: 

— Aš veltui švaistau laiką pamokslams... Laikas parodys, kad 
esu teisus! Palaukit keletą dienų, keletą savaičių ir pamatysit, ko 
yra vertas mano įžvalgumas! Tada pelnytai galėsiu jus vadinti ne- 
dėkingais! 

Taip kalbėdamas, Vilhemas atsikėlė nuo stalo, palikęs savo 
lėkštę nė nepaliestą su įbestu į maistą šaukštu. Ligi pat popietės 
jis plūkėsi su savo tualetais, rėkdamas ant Fridos, esą ji pernelyg 
iškrakmolijo apykakles ir atmestinai išlygino marškinius. 

— Šiuos namuos nėra nė vieno bajoro, kurio marškiniai atrody- 
tų lyg nelyginti! 

Galiausiai padėtis namuose pasidarė tiesiog nepakenčiama. 
Visi nekantriai laukė, kol vyresnysis Deruikas išeis iš namų. 

— Galjam koks tarantulas įkando, kad šitaip šėlsta? - tarė Petra, 
stoviniuodama prie uždarytų durų. 

Dideliam visų nustebimui, Jasperas šoko ginti savo brolio: 

— Nesmerk jo taip griežtai... Jis gi nebuvo pasirengęs tokiai di- 
delei atsakomybei! Juk dar vakar Vilhemas buvo sūnus, o dabar 
turi atstoti tėvą! Ir kuris jo vietoje neprarastų savitvardos? 

— Čia kaltas jo prancūziškas kraujas! — reikšmingai tarė Harie- 
ta, kramtydama duonos kąsnį. — Štai iš kur jis toks emocionalus! 

— Kraujas čia niekuo dėtas. Tokio elgesio priežastis yra ne kas 

kita, o jaunystė! Sprendžiant iš gimimo liudijimo, Vilhemui da- 
bar dvidešimt ketveri, tačiau jo mąstymas lyg šešiolikmečio arba 
geriausiu atveju septyniolikmečio. Jis tarsi vaisius — spalvingas 
iš išorės, bet rūgštus ir žalias viduje. Bijau, kad jo sieloje vis dar 
kunkuliuoja paaugliškos aistros. Vis dėlto mes nieko negalime 
padaryti, ir būtume tikri kvailiai, bandydami jam pamokslauti. 
Palaukime... Ilgainiui jis pats ateis į protą. 

— Kaip tu protingai kalbi, Jasperai. Tave tėvas turėjo labiau 
įvertinti! 

Šis pagyrimas vaikiną sujaudino labiau nei jis pats norėjo. 
Jasperas taip sumišo, kad net prarijo vyšnios kauliuką, besi- 
stengdamas liežuviu jį iškrapštyti iš minkštimo. Šiaip ar taip, 
niekas to nepastebėjo. Jasperas taip stengėsi nuslėpti savo susi- 
jaudinimą, kad vos spėjo ryti besikaupiančias seiles ir šluostytis 
prakaituojančias rankas. Jis paėmė nuo stovo Bibliją ir dėjosi 
įdėmiai skaitąs. 


Vilhemas atvyko į susitikimo vietą kiek anksčiau numatyto laiko, 
jaudindamasis, kad Paulius, kurio nurodymus jis miglotai prisi- 
minė, buvo paskyręs pasimatymą veikiau penktą, o ne šeštą va- 
landą ir, ko gero, prie Sen Urzelo bažnyčios, o ne prie Sen Aneno, 
tai privertė jį lėkti nuo vieno paminklo prie kito, išrasojusia nuo 
prakaito kakta ir besidaužančia širdimi, čiumpant kiekvieną pra- 
eivį už parankės ir klausiant, ar jie nematė... ar nepažinojo... Ga- 
liausiai Koningstrato gatvėje Vilhemas išvydo miestelėno karietą, 
ramiausiai stoviniuojančią prie Auksinės vynuogės smuklės (vežė- 
jas, kiurksodamas ant pasostės, mėtė kauliukus), ir kone iškrito iš 
kojų, išvydęs poną Bereisteną, sėdintį smuklėje ir dorojantį sūrio 
bei marinuotos žuvies užkandį. 

Vilhemas įžengė į gyvą klegesį ir, užkliudydamas čia vieną, čia 
kitą užsėstą kėdę, yrėsi į priekį. Tolumoje pamatęs Paulių, sėdintį 
sugėrovų draugijoje, sušuko: 

- Štai ir aš! 

Pirštinėta rektoriaus ranka, laikanti peilį, ant kurio galo kybojo 
silkės gabalas, lėtai pakilo. 

Šis paprastas, beveik draugiškas judesys, toji mažytė pertrau- 
kėlė valgio metu pradžiugino Vilhemą labiau nei būtų pradžiugi- 
nęs šiltas apkabinimas ir pabučiavimas į skruostą. 

— Sėskis, - paliepė rektorius, rodydamas į taburetę už kelių 
žingsnių. 

Vilhemas pakluso, vis dar jaudindamasis dėl malonaus tuji- 
nimo. 

— Dovanokite, kad pavėlavau, pone. 

— Tu nepavėlavai, - pataisė jį Paulius, prarydamas riebios silkės 
gabalą. - Atėjai netgi anksčiau. 

Miestelėno rankoje sužibėjo kišeninis laikrodis. Vilhemas ne- 
drąsiai į jį žvilgtelėjo. Jis daugybę kartų buvo matęs karietose dar- 
dančius žmones, vartančius tarp purvinų pirštų nedidelį šiaudų 
gniužulėlį, atseit ciferblatą, bet tai būdavo tik ciferblato imitacija 
su nupieštais skaičiukais ir rodyklėmis. 

— Atneškite mano draugui maisto ir alaus, - ramiai paliepė 
Paulius. 

Ant stalo bemat atsirado stiklas alaus ir lėkštė hutsepot: jautie- 
na, pargardinta imbieru. Vilhemas pasijuto alkanas kaip vilkas. 
Drauge su aštriu patiekalu buvo atnešta sriubos, pagardintos 
vynu, rektorius ją prarijo vienu mauku - išsrėbė tiesiai iš lėkštės 
lyg iš fontano žiočių. 

— O dabar pasikalbėkim, - gyvai tarė Paulius Van Bereistenas, su- 
glamžydamas servetėlę. = Skaičiau tavo tėvo laišką. Žinau, kas esi. 

Iš susijaudinimo Vilhemas taip sudrebėjo, kad net kąsnis šaukš- 
te atgal į lėkštę įkrito. Jis padėjo šaukštą ir pastūmė pustuštę lėkš- 
tę. Kalba, kurią Vilhemas buvo pasiruošęs ir kartojo visą kelią, 
kad - gink Dieve! - nieko nepamirštų, šią akimirką, rodės, iširo 
jo galvoje lyg nertinis patempus siūlą. Keletas užsilikusių žodžių 
nerangiai bandė išsiveržti lauk: 

— Kilnus, visų gerbiamas pone, mano pavardė... su Dievo malo- 
ne... Man didelė garbė... 

— Eik tiesiai prie reikalo, mano berniuk, - švelniai pertraukė 
jį rektorius, padėdamas ranką persigandusiam Vilhemui ant ke- 
lio. - Ko tau iš manęs reikia? Nori pinigų? Gal esi renkamas į kokį 
svarbų postą? Tavo tėvas parašė, kad nori su manim susipažinti. 
Kodėl? 

Jaunuolis pažvelgė į jį kone maldaujamai. Tą akimirką jis iš visų 
jėgų stengėsi nuslėpti gėdą, liepsnojančiu raudoniu plūstančią į 
skruostus ir akių baltymus. 

— Man... man be galo svarbu įgyti tokio žmogaus kaip jūs prie- 
lankumą. Iš visų Harlemo ir net visos Olandijos regentų jūs esate 
patikimiausias, vertinamiausias, pats sąžiningiausias, be to, dar ir 
geranoriškai bendraująs su jaunais žmonėmis, kurie parklupę ant 
kelių maldauja jūsų pagalbos... 

Tardamas šiuos žodžius, Vilhemas nusilenkė kone paliesda- 
mas stalą. Miestelėnas švelniu judesiu, tarsi norėdamas paglosty- 
ti, kilstelėjo Vilhemo galvą. 

— Koks tu dar jaunas, drauguži, ir koks karštakošis. Nagi, klok, 
kokios pagalbos tau reikia! 

— Ak, pone! Jūs toks geras, kad noriai klausotės mano rūpes- 
čių, — vėl prabilo Vilhemas dėkingu balsu. - Taigi... Gimiau ku- 
klioje ir beveik skurdžioje šeimoje. Jei kada Deruikų pavardė 
buvo gerbiama, tai ne dėl didelių turtų ir ne dėl namų prabangos, 

bet dėl mūsų šeimos talentų: dėdė puikiai išmano muziką, pusse- 
serė dailiai piešia, protėviai, kalbama, gebėjo kurti eiles. Visą gy- 
venimą neturėjau nė skatiko, kadangi kiekvienas su, kuris tik at- 
sidurdavo mūsų kišenėje, tuoj pat būdavo išleidžiamas miltams, 
ropėms arba vienam kitam durpių briketui. Tiesą sakant, mums 
kasdien trūkdavo būtiniausių dalykų. Vis dėlto, kaip matote, aš 
nesiskundžiu... Aš tikiu Viešpaties teisingumu ir kad kiekvienam 
žmogui yra skirta sava vieta pasaulyje. 

— Visiškai teisingai. 

- Viešpats taip lėmė, kad mes turėjome skursti, o kiti skaičiuoti 
savo turtus. Šiaip ar taip, Dievas buvo mums maloningas, jis ap- 
dovanojo mus tyriausiu kuklumu, derančiu tokiems paprastiems 
žmonėms kaip mes. Mano brolis ir seserys nedrįsta geisti nei 
siekti to, kas nepriderėtų jų luomo jaunuoliams. 

— O kaip tu, jaunasis mano drauge? 

Klausimas nuskambėjo švelniai, beveik graudžiai. Regento ran- 
ka vėl nusileido ant Vilhemo kelio, tik šįsyk neskubėjo pakilti. 

— Matote, aš nesu toks kvailys kaip jie, - kiek patylėjęs pareiškė 
jaunuolis. 

— Ar toks gyvenimas tave slegia? Norėtum ką nors pakeisti? 

Vilhemas vėl patylėjo, nykščiu braukdamas per lėkštės kraštą. 

- Taip. 

Miestelėno veidą nušvietė atvira šypsena, atverdama dvi eiles 
sukąstų dantų. 

- Supraskite, pone, - sumikčiojo Vilhemas, - man skaudu ma- 
tyti gražius dalykus ir saldų jų teikiamą malonumą, bet negalėti 
jų pasiekti ir jais pasimėgauti! Tėvas manė gerai darąs, versdamas 
mus mokytis muzikos bei poezijos. Jis mums suteikė galimybę 
lankyti pamokas, kurios paprastai prieinamos tik turtingų šei- 
mų vaikams. Bet kam gi mokytis groti citra, jei šio instrumento 

negali nusipirkti? Ir kam gi mokytis lotynų kalbos, jeigu nė vie- 
nas iš jūsų luomo jos vis tiek negirdi? Įsivaizduokite, kaip sun- 
ku žmogui, kuriam pagal jo išsilavinimą pridera mėgautis retais 
gyvenimo malonumais, gyventi tarp prasčiokų žiauraus likimo 
nublokštam į žemąjį luomą. Žmogus, gimęs būti menininkų vi- 
suomenės dalimi, turi kęsti visokių stačiokų draugiją! Aš ir esu 
tas žmogus... 

Paulius Van Bereistenas nuoširdžiai pritarė jaunuoliui. Du 
kartus prie jų priėjo smuklininkas su samčiu ir iš naujo pripildė 
lėkštes, nepasidrovėdamas ir iškrakmolytus rankogalius į viralą 
įmerkti. 

— Labai noriu tau kuo nors padėti, mano berniuk, tavo istorija 
mane labai sujaudino, - prisipažino miestelėnas, įsikniaubdamas 
į servetėlę. - Už Jungtinių Provincijų ribų svarbiausiu dalyku 
tampa prigimtis. Remdamasis vieninteliu giminės medžiu, gali iš 
anksto nuspręsti, kokie bus vaisiai: ar naujagimis yra būsimasis 
princas ar elgeta, kiauliaganys ar senatorius. Juk taip, argi ne? — 
bent jau Prancūzijoje. Ten tu negalėtum taip paprastai atsisėsti 
prie bajoro stalo ir su juo pasikalbėti kaip kad dabar kalbi su ma- 
— Maniškiai, kilę iš Prancūzijos, tai žino, - kuo rimčiausiai tarė 
jaunuolis. 

Paulius šios pastabos nesureikšmino ir kalbėjo toliau: 

— Laimė, mes gyvename Jungtinėse Provincijose, kuriose savi 
įstatymai ir papročiai. Čia nuopelnai svarbesni už turtus, ir pa- 
prasti miestelėnai užėmė aukštus postus tik dėl savo apsukrumo. 
Argi aš pats nesu puodžiaus sūnus? Ar numanai, kas man iš to 
šiandien liko? 

Vilhemas papurtė galvą, nors aiškiai įžvelgė rektoriuje jo tėvo 
bruožų, pradedant gyslotomis rankomis ir vešliais antakiais. 

— Viskas, ko tau reikia, tai kad tavimi kas nors pasirūpintų. 
Šiame pasaulyje iškilsi tik ipdamas prasčiokams per galvas arba 
prisidengdamas kilmingo žmogaus draugyste. Visuomenė - tai 
didelė žmonių piramidė, kurios viršūnėje trokšta atsidurti kiek- 
vienas. Šiandien aš tiesiu tau ranką ir jei galėsiu, užkelsiu tave 
ant savo laiptelio. Padarysiu tai iš draugiškumo tavo tėvui ir pa- 
garbos šauniam jaunuoliui, kuriam truputėlį pritrūko sėkmės. 
Savo laiške Kornelis ničnieko neprašė, aš pats siūlausi tau pa- 
dėti. 

Tardamas šiuos žodžius, Paulius padėjo peilį ant stalo ir ištie- 
sė jaunuoliui ranką. Vilhemas akimirką sudvejojo, ar paspausti 
plaštaką, nuo kurios varvėjo sriuba. Spustelėjęs rektoriaus deši- 
nę, jis nustebo pajutęs delne kietą gumbą. Ar jo dešinė plaštaka 
deformuota? Atitraukus rankas, nukrito kažkoks daiktas ir nu- 
riedėjo per stalą. Jaunuolis pamatė svogūną, ar bent jau manė, 
kad tai svogūnas, ir negalėjo suprasti, kokį čia pokštą jam iškrė- 
tė Paulius. 

- Kišk jį į kišenę, mano drauge, tik mikliau! Šioje smuklėje aps- 
tu visokių sukčių, kuriuos šis tulpės svogūnas galėtų sudominti, ir 
jei tik jie žinotų jo vertę, kaip kažin ką užsigeistų jį pasisavinti... 

— Aš... aš nesuprantu. 

— Kišk jį į kišenę, girdi, ką sakau? Gal nori, kad visi aplinkui 
sužinotų, ką čia turi? 

Vilhemas drebančia ranka įgrūdo svogūną kišenėn. 

— Bet... ką man su juo daryti? 

— Tai dovana. Tu turbūt tikėjaisi pinigų ar užuovėjos po bajoro 
skvernu? Galėčiau tau tai duoti. Tačiau tavo metuose tokia mano 
pagalba gali pakenkti geram tavo vardui. Tai, ką turi kišenėje, tau 
labiau pravers. Iš vieno tokio svogūno išauga dideli turtai. Galima 
sakyti, nėra geresnio būdo pasipelnyti kaip šitas... 

Vilhemo žvilgsnis nukrypo į atvirą kišenę, prie kurios jis nebe- 
drįso nė pirštu prisiliesti. 

— Dovanokite, kad klausiu, pone, bet... kas čia? 

— Tulpės svogūnas! 

— Tikrai? 

— Tau tikriausiai teko girdėti apie gėlę, kuri anksčiau buvo va- 
dinama lilionarcisse? Kai kurie vaistininkai ją vis dar naudoja savo 
reikmėms, bet tik tie, kurie augalo naudą įžvelgia maisto ar vaistų 
gaminime, ir net nenutuokia, kokią iš tiesų neįkainojamą vertę jis 
gali turėti! 

Vyresnysis Deruiko sūnus, užuot ką nors atsakęs, nusprendė 
verčiau patylėti. Kaip tinkamu metu tinkamoje vietoje pasakytų 
olandai, sukdamas ten, kur papūtė vėjas, jis nepraleido progos pa- 
sišaipyti iš neišmanėlių vaistininkų. 

— Tulpė... - pagaliau ištarė Vilhemas, apsipratęs su šio žodžio 
skambesiu. 

- Ir ne šiaip sau tulpė, o labai aukštos kokybės! Admirael Van 
Engeland veislės šimto šešiasdešimties gramų tulpė. Po kelių sa- 
vaičių Horno turguje jo kaina išaugs dvigubai, o po metų - pen- 
kiagubai. Dabar tau belieka pasirinkti: arba lauk palankiausios 
progos ir tą tulpę parduok, arba nuo šiandien imkis supirkinėti 
tulpių svogūnus mažiausia kaina. Už tavo protingą apsisprendi- 
mą, Vilhemai Van Deruikai! 

Jaunuolis ničnieko negirdėjo. Vis dėlto jis sugebėjo apsimesti, 
kad be galo džiaugiasi, gavęs tulpės svogūną, ir be perstojo dėko- 
jo už dovaną. Kai Paulius išsitraukė piniginę, Vilhemas manda- 
giai pasisiūlė sumokėti ir pažėrė nemenką saują monetų, bijoda- 
mas, kad gali neužtekti, mat sąskaitos nebuvo. „Mielai!“ - sutiko 
Vilhemas, kai miestelėnas pasiūlė dar kada susitikti. Tačiau pasi- 
važinėti rektoriaus karieta jaunuolis nepanoro: „Aš su arkliu“, - 

valiūkiškai šūktelėjo jis, rodydamas į kumelę priešais smuklę; kad 
jo melas neišaiškėtų, Vilhemui teko atnarplioti kumelės pavadį ir 
netgi užsiropšti ant balno. 

Spektaklis truko tol, kol rektoriaus karieta dingo už gatvės po- 
sūkio, tada įtampa, kausčiusi Vilhemo kūną, atslūgo, ir jis smagiai 
nužingsniavo gatve įprasta iš savo tėvo paveldėta eisena: smagiu 
šokliu žingsniu, vargiai derančiu prie jo kareiviškų aulinių, kuriais 
Vilhemas pasipuošė pokalbiui, ir baisiausiai kankinosi dėl pri- 
trintų pūslių, kurių pareikalavo tas grožis. Įkišęs ranką į kišenę, 
Vilhemas užčiuopė svogūną ir iš visų jėgų sviedė jį į paltų prekei- 
vio iškabą. 

— Kad tave kur velniai nujotų, tulke ar tulbe, ar kaip jis ten tave 
pavadino! 

Paskui jis ėmė gailėtis, kad taip pasielgė su dovana. O ką, jei 
Paulius vis dėlto buvo teisus? Gal tai tikrai aukso kasykla? Vy- 
resnysis Deruiko sūnus prisiartino prie upelio ir ėmė krapštyti 
svogūną į krantą: iš pradžių lazda, paskui aulinio bato galu, o ga- 
liausiai parklupęs ir visai nesijaudindamas dėl savo drabužių, Vil- 
hemas abiem rankomis grabaliojo tulpės svogūną iš vandens. Iš 
priedangos jį stebinčios akys nežinojo nė kaip pasielgti: ar leisti 
jam toliau duotis po tą vandenį, ar šūktelėti iš slėptuvės. 

Vos tik Vilhemo pirštai užčiuopė po dumblo sluoksniu pa- 
sislėpusį apskritą daiktą, jam panosėj netikėtai išdygo karieta. 
Jaunuoliui pakirto kojas vien pagalvojus, kad čia galėtų būti rek- 
torius. Karietos durelės prasivėrė ir iš tamsos Vilhemo pusėn kaž- 
kas ištiesė pirštinėtą ranką. 

— Lipk! Taip ir maniau, kad tave čia rasiu... 

Negalėdamas išlementi nė žodžio, Vilhemas prisiartino prie 
gatvės žibinto, kuris apšvietė jo išeiginį drabužį gofruota apy- 


kakle. 

— Tik pažvelkit į šį žavų suskretėlį! Juk neketinai taip juokingai 
apsitaisęs keliauti ligi pat namų? Ir dar be žibinto, kad tave kur! 
Mano manymu, patruliuojantis leitenantas turėtų tave nubausti! 
Kur tavo namai? 

— Tiesiai, visai netoli. 

— Lipk! Parvešiu tave namo. 

Vilhemas priėmė kvietimą, tačiau į ištiestą Pauliaus ranką įsi- 
kibti nepanoro. Karietos vidus buvo minkštai išmušta šviesaus 
medžio atspalvio alkova su aksomo apvadais, suteikiančiais jai 
rafinuotumo; bijodamas savo nešvariomis kelnėmis supurvinti 
sėdynę, sėsdamasis į karietos kampą, vaikinas pasirėmė ranko- 
mis. Tačiau jo geri ketinimai nuėjo šuniui ant uodegos, mat vos 
pajudėjus karieta taip smagiai suposi, kad vargšas Vilhemas lyg 
švytuoklė kryptelėdavo čia į rektoriaus pusę, čia alkovos sienos 
link, ir jam dėl to buvo baisiausiai nesmagu. 

— Pone, atrodo, ši karieta nepritaikyta dviem žmonėms. Gal aš 
verčiau eisiu pėsčias... 

— Sėdėk, kvaily tu! Paskelbta komendanto valanda, gal nori, 
kad tave suimtų, vos iškelsi koją laukan? 

— Jūs... jūs mane baigiate užgulti! 

— Najau! Negi nesmagu vakaro vėsumoje truputį pasiglaustyti? 

Rektorius ištarė šiuos žodžius labai neaiškiai, bet jo balsas nu- 
skambėjo visai kitaip nei anksčiau: ne pasakė, o saldžiai sučiulbė- 
jo, ir tai tikrai nežadėjo nieko gera. Nors rektoriaus veido tamsoje 
nebuvo matyti, nesunkiai galėjai jį įsivaizduoti, girdėdamas neto- 
lygų susijaudinusio žmogaus kvėpavimą: Vilhemas tiesiog regėjo 
vos krutančias lūpas, pro kurias sklido gerokai sušvelnėjęs ir pa- 
plonėjęs balsas, tikrai žadantis dar didesnį emocijų proveržį; dar 
nė nenujausdamas kokį, Vilhemas ne juokais išsigando. 

Vaikinas pabandė nukreipti rektoriaus dėmesį kitur: 

— Mano drabužiai purvini, bijau ištepti jūsiškius. 

— Tai kodėl tau jų nenusivilkus? 

Vilhemas net suriko, pajutęs rektoriaus ranką ant savo šlau- 
nies. Jis tučtuojau nustūmė Paulių, kaip reikiant kumštelėjęs jam 
į šoną. 

— Ko tu bėgi? Nejaugi bijai pasibučiuoti? 

— Bučiuotis su vyru?! 

— Tik vieną bučinį, — susijaudinęs įkalbinėjo rektorius. - Šiam 
krašte už viską reikia mokėti, o aš už tai pasirengęs rūpintis tavi- 
mi, kiek tik reikės. 

— Pone, maldauju, nereikia! 

Ūmiai pro karietos langelį šmėkštelėjo Dievo apvaizda, ap- 
gaubta žvakių apsiaustu, suteikdama Vilhemui viltį išsigelbėti. 
Jaunuolis išsyk atpažino apšviestą našlaičių namų sieną visai šalia 
savo namų. 

— Stokit! Atvažiavom! 

Karieta tuoj pat sustojo. Po kelių akimirkų vežėjas nulipo nuo 
pasostės ir atidarė karietos dureles. Paulius lindėjo alkovos gilu- 
moje. Tankiai alsuodamas, jis prisitraukė Vilhemą prie savęs. Jo 
balse buvo justi didelis nusivylimas: 

— Na ką gi... berniuk... aš juk pažadėjau parvežti tave namo. Bet 
kodėl tu nori išlipti štai čia, turčių kvartale, kur vien tik prabangūs 
namai ir gyvena visko pertekę žmonės? Regis, sakei, kad gyvena- 
te gan skurdžiai... 
nerūpestingą balsą po to, kas ką tik atsitiko? Šią akimirką jis troš- 
ko atsidurti kuo toliau nuo tos karietos, kurioje jautėsi lyg lokio 
irštvoj. Bet čia pat vaikiną ėmė kamuoti prieštaringi jausmai: rek- 
toriaus svetingumas, tėvo priekaištai ir - dar blogiau! - Vilhemas 


pajuto, kad gali neišnaudoti puikios progos, kuri daugiau tikrai 


38 OLIVIER BLEYS 0 SEMPER AUGUSTUS 


nepasikartos. Jaunuolio pilve kažkas susijaukė. Jis pažvelgė į savo 
atvaizdą karietos veidrodėlyje ir tvirtai apsisprendė. 

— Nejaugi tu man pamelavai? - neatstojo Paulius, perbraukda- 
mas ranka per savo sulipusias garbanas. 

Sukaupęs visas jėgas, Vilhemas pasistengė nutaisyti kuo grau- 
desnį balsą: 

— Jokiu būdu, pone. Mūsų būstelis yra Kruistrato gatvės kampe. 

Šiek tiek pratraukęs tankią karietos durelių užuolaidėlę, Vil- 
hemas pirštu parodė į kažkokį trobesį. Miestelėnas pažvelgė pro 
užuolaidėlės plyšį, tačiau tamsoje, lyjant lietui, nieko doro neiš- 
vydo. Jis šiaip ne taip įžiūrėjo, kad toje vietoje boluoja kažkoks 
namas, apjuostas tvirta tvora, su didingais medžiais kieme, kurių 
viršūnėse susukti paukščių lizdai, o iš kamino kyla dūmelis maž- 
daug toje vietoje, kur turėtų būti namo stogas. 

— Atrodo neblogai, mano manymu. Tu ten nakvoji? Turbūt gy- 
veni palėpėje kaip ir virėjos, dirbančios miestelėnų namuose? 

— Jokiu būdu. Visas namas priklauso mūsų šeimai. 

— Iš tiesų? Nori pasakyti, kad... kad jis yra jūsų šeimos nuosa- 
vybė? 

— Tikrai taip, pagal visus įstatymus. 

Susimąstęs, kad visa tai atrodo įtartina, Paulius sagstėsi prieš 
tai prasagstytus marškinius. 

— Na ką, labai džiugu, jeigu žmonėms pasitaiko proga susirasti 
geresnį būstą... Na o aš, sėdėdamas ant dvylikos tūkstančių gulde- 
nų maišo ir turėdamas mieste aštuonis namus, pats gyvenu viešbu- 
tyje Vingederstrato gatvėje, jis tikrai prastesnis už tavo namus. 

Rektorius išsitraukė ciferblatą. 

— Jau vėlu... Man buvo labai malonu su tavimi susipažinti, Vil- 
hemai Van Deruikai. Netrukus vėl susitiksime. Protingai elkis su 


OLIVIER BLEYS 0 SEMPER AUGUSTUS 39 


tuo svogūnu, kurį tau daviau... Jei norėsi, galėsiu parodyti, kur ir 
kaip vyksta šių ypatingų dalykėlių prekyba ir kaip reikia iš to pa- 
sipelnyti. Sudie! 

Jaunuolis vargais negalais išlemeno padėkos ir atsisveikinimo 
žodžius ir išlipo iš karietos. Žengiant pro vartelius ir kopiant laip- 
teliais durų link, jis jautė Pauliaus žvilgsnį, glostantį jo pečius. 
Galiausiai karieta nudardėjo tolyn. 

- Kurtu buvai, Vilhemai? - tarpdury jį užsipuolė Jasperas. - Ar 
bent nutuoki, kas gresia slampinėjantiems po gatvę, kai paskelbta 
komendanto valanda? 

Vilhemas nustūmė brolį alkūne. Žibintas Jaspero rankoje men- 
kai tešvietė, todėl jaunėlis nepastebėjo vėlyvo parsiradėlio smil- 
kiny iššokusios kraujagyslės nei piktdžiugiškos (ko gero) kibirkš- 
tėlės jo akyse. 

Vos įžengęs vidun, Vilhemas išsyk pajuto, kad namuose siau- 
bingai tvanku. Kadangi buvo didžioji tvarkymosi diena, Frida 
svetainėje skalbė baltinius ir paklodes, o paskui pastatė garuo- 
jantį virintuvą ant stovo. Didžiuliai garo kamuoliai vilnijo po 
kambarį, kada ne kada besiraitančiomis miglų gijomis papildy- 
dami didžiulį debesį, pakibusį virš galvų. Tame tvankiame rūke 
sukneles: Harieta vilkėjo paprastą suknutę, per jos pasijonių klos- 
tes nė šlepečių odiniais galais nebuvo matyti, o Petros pasijonis 
buvo apsiūtas žaismingomis siūlėmis. Vilhemas mėgino atspėti, 
kurios sesers balsą išgirdo: 

— Natai kaip tas lotyniškosios mokyklos rektorius? Ar jis tikrai 
toks bjaurus, kaip visi sako? 

— Ar teisybė, kad jis važinėja karieta ir samdo vežėją? 

Užuot atsakęs, vyresnysis brolis numetė ant stalo tulpės svo- 
gūną. 

Jaunesnioji sesuo priėjo prie stalo ir atsiviepusi ėmė apžiūrinė- 
ti tą keistą daiktą. 

— Fui! 

— Mūsų brolis išsikraustė iš proto, - šaipėsi Petra, - parėjo pri- 
sikrovęs kišenes kažkokio šlamšto! 

— Ir dar apkibusio žemėmis, - pridūrė Frida, spoksodama į že- 
mėtą Vilhemo gumbelį, kurį galiausiai paliejo vandeniu. 

Vilhemas pajuto krūtinėje užverdant pyktį. Įtūžęs jis spirte 
nuspyrė stovą su kibiru vandens, kuriame Frida skalavo nešvarią 
pašluostę. Visai šeimynai net žadą užkando iš netikėto išgąsčio. 
Visų žvilgsniai įsmigo į vyresnėlį, kurio skruostai buvo taip išrau- 
dę ir kone garuojantys, kad atrodė kaip nuplikyti. 

— Pakaks! - įširdęs užriko jaunuolis. - Kaip jums ne gėda šaipy- 
tis iš savo brolio, kai ką tik visa mūsų šeimos garbė buvo įžeista?! 

— Ką? Bet kaip... klok viską! - prašė jaunėlis. 

Vilhemas niekuo nepasitikėjo. Jis pasisėmė kaušą karšto van- 
dens iš virintuvo purvinoms rankoms ir veidui nusiplauti, paskui, 
vis dar tylėdamas, įlindo į drabužių spintą prie lovos ir užstūmė 
pertvarą. Deruiko vaikai apstulbę klausėsi, kaip jis kuičiasi vidu- 
je. Po kelių akimirkų pertvara šiek tiek prasivėrė ir pasirodė pasi- 
šiaušusi galva. Vyresnysis brolis kažką burbtelėjo atsiprašydamas 
ir nuoširdžiai apgailestavo, išvertęs kibirą. 

— Aš tikrai netekau galvos, - sukaupęs visas jėgas pripažino 
Vilhemas. 

Vos tik Jasperas žengtelėjo brolio pusėn, spintos durys dusliai 
trinktelėjo ir pasigirdo skląsčio čekštelėjimas. Tarytum molius- 
kas staigiai užsidarė savo geldelėje. 

Tas nuotykis sugadino vakarinį šeimynos pasisėdėjimą. Supra- 
tę, kad Vilhemas nebepasirodys, netarę nė žodžio, visi išsiskirstė 

miegoti. Skalbiniai buvo padžiauti, o likusiu muilinu vandeniu 
užgesinta ugnis. 


Visą savaitę po susitikimo su rektoriumi Vilhemas jautėsi lyg ne 
savame kailyje, ir visiems tai atrodė įtartina. Iš pažiūros jis elgėsi 
kaip anksčiau, prie nieko negalėtum prikibti: Vilhemas niekuo- 
met nevėluodavo pietų ir liko ištikimas visiems savo įpročiams; 
neatrodė nei piktas, nei prislėgtas; elgėsi draugiškai, kaip visuo- 
met. 

— Kaip sekasi, Vilhemai? - kartkartėmis nerūpestingai paklaus- 
davo Jasperas lyg dainininkas, vis pakartojantis priedainį. 

Vyresnysis brolis kaskart kilstelėdavo nykštį, reiškiantį „viskas 
gerai, kaip juodu ir buvo susitarę, kad nereikėtų veltui aušinti 
burnos. 

Vis dėlto prityrusi šeimynykščių akis pastebėdavo Vilhemo 
elgesiui ar kalbai nebūdingų smulkmenų, prasiveržiančių pro rū- 
pestingai saugomą vidinį šarvą. Tarkim, vieną rytą Jasperas už- 
tiko savo brolį sustingusiu lyg chameleono žvilgsniu spoksantį į 
tulpės svogūną. Vilhemas buvo taip įnikęs į savo tyrinėjimus, kad 
nė negirdėjo, kaip Frida lieja kibirus vandens ant grindų, ketin- 
dama jas plauti, - tarnaitei teko patampyti Vilhemui už rankovės 
kaip kokiam silpnapročiui, kad jis pasitrauktų. 

Ir tai galiausiai tapo įpročiu. Kiekvieną dieną Vilhemas prie 
tulpės svogūno lyg prie kokio lango atsitempdavo kėdę - visiems 
tai atrodė labai keista - juk paprasčiau būtų buvę tą svogūną nu- 
sinešti prie kėdės, pagaliau taip būtų daug protingiau. Palenkęs 
galvą, lupdamas kriaušę ar sukdamas ūsą ir niekada iš rankų ne- 
paleisdamas tėvo pypkės, Vilhemas ištisas valandas žiūrėdavo į 

tulpę. Ši nebyli akistata visuomet baigdavosi taip pat - keistai! — 
kaip atrodydavo šeimynykščiams. Vyresnysis Deruikas nueidavo 
nuo svogūno visaip iš jo šaipydamasis arba paskandindavo jį mė- 
lynų pypkės dūmų kamuoly; paskui atitraukdavo kėdę ir ryžtin- 
gai tardavo: 

— Išneškit kas nors tą svogūną! Nebenoriu, kad jis čia būtų! 

Frida neskubėdavo paklusti jo norui. Ji žinojo, kad antradienį, 
trečiadienį ar kitą dieną Vilhemas pareikalaus atnešti jo „kvailąjį 
svogūną, iš kurio vakarykščiai šaipėsi, atseit norėdamas „dar sykį 
pasverti jį rankoje“ arba „apžiūrėti, kokios jis spalvos“. 

Prie stalo nei apie tulpės svogūną, nei apie pokalbį su Pauliumi 
nebuvo kalbama. Atrodė, kad tulpė su rektoriumi išvis neegzista- 
vo. Toji tyla trikdė Deruiko dukteris, bet Jasperas viduje tiesiog 
kunkuliavo: jo smalsus protas negalėjo susitaikyti su paslaptingu 
brolio elgesiu. Vieną vakarą, pagautas įkvėpimo, jis kreipėsi į savo 
brolį su klausimu, kuris jau seniai kabojo ant liežuvio galo: 

— Tarp kita ko, kaip tau sekėsi su rektoriumi? Nuo jūsų susitikimo 
prabėgo jau beveik savaitė, o tu nė žodžiu apie tai neužsiminei. 

Harieta įtempė ausis, nekantraudama išgirsti vyresniojo brolio 
atsakymą. Tačiau Vilhemas ėmė išsisukinėti: 

— Ką nori sužinoti? Mudu su Paulium kartais susitinkame, jis 
su manim labai draugiškas, netgi kreipiasi į mane „tu“. 

— Tai tu dar ir paskui buvai su juo susitikęs? — toliau kamanti- 
nėjo Jasperas. 

Vilhemas vėl išsisuko nuo tiesaus atsakymo: 

— Užsitarnauti žmogaus pasitikėjimą dienos neužtenka, net 
savaitės maža... Tam reikia daug laiko. Gal tau atrodo, kad tapti 
draugais labai lengva? Ar bent nutuoki, kiek vyrų ir moterų mel- 
džia jo dėmesio? 

— Daugmaž įsivaizduoju, tiesą sakant... 

— Tiesą sakant, tu man nervus baigi ištampyti, visur kaišio- 
damas savo nosį, ginčydamasis ir prieštaraudamas! Gal tu dirbi 
buržuazijos milicijai ir esi paskirtas visaip kankinti žmones? Dar 
mokykloje buvai tikras kietakaktis, ūmiai užsispyręs išsiaiškinti, 
ar Ieva atsikando kriaušės, ar obuolio, ir ar jų daug buvo rojuje! 
Dėl Dievo meilės, jaunėli, eik šalin nuo mano galvos! 

Jasperas kilstelėjo alkūnę akių aukštin, lyg ketintų gintis. 

— Nesikarščiuok, brolau! Aš tik noriu sužinoti, kaip tau sekėsi. 
Pagaliau tai rūpi visai šeimai. Ar pamiršai, kad būtent tėvas patarė 
tau susitikti su rektoriumi? 

Vilhemas dvejojo, ar-pripažinti brolio tiesą, ar ne. 

— Tu teisus, Jasperai, bet tėvas dabar toli, ir mūsų barža nebe- 
turi vairininko! Dėl to mūsų irklavimas nebetenka prasmės! Negi 
abejojate mano pastangomis ir gerais ketinimais? 

Jasperą nelabai tesujaudino vyresniojo brolio aimanavimai. 
Atsikvėpęs jis vėl švelniai kreipėsi į brolį: 

— Iš kur tu ištraukei tą svogūną, kurį parsinešęs pradėjai labai 
keistai elgtis? 

Visų žvilgsniai nukrypo į tulpės svogūną, kurį Frida buvo įdė- 
jusi į nedidelį indą greta kitų įdomybių — neįprasto pavidalo ir 
paskirties daiktų, tokių kaip tuščias smėlio laikrodis, keletas me- 
dalių, austrės geldelė, pajuodusi rašalinė, siūlo galiukai ir nežinia 
ką rakinantys raktai. Iš tikrųjų rektoriaus dovana pridarė tarnaitei 
rūpesčių. Nežinodama, kas čia per augalas, ar valgomas (mat tas 
kvailas svogūnas išleido daigelį), ji pirmiausia nunešė svogūną į 
vadinamąjį lobyną, maisto atsargų sandėliuką. Bet į kurią pintinę 
jį dėti? Ten, kur kopūstai? O gal į tą, kur sukrauti burokai? O gal 
vis dėlto prie česnakų? 

- Jei jį išvirčiau, nebereikėtų sukti galvos, kur jį dėti, - svarstė 
Frida. - Kas žino, gal jis pagardintų sriubą? 

Kiek vėliau Jasperas užtiko ją, besirengiančią peiliu skusti tul- 
pės svogūną kaip kokią daržovę ir apžiūrinėjančią, nuo kur čia 
pradėjus ir kokio storio turėtų būti lupena. Jasperas ją iškart su- 
stabdė, išgelbėdamas tulpės svogūną nuo kunkuliuojančio puo- 
do pavojaus. 

— Palauk, Frida! Bent žinai, ar tas svogūnas valgomas? 

— Pone, neturiu nė menkiausio supratimo. 

Jaunėlis nutarė paklausti brolio. 

— Nėra jokios abejonės, - patikino Vilhemas, - čia tikrai gėlės 
svogūnas. 

— Gėlės? Girdi, Frida? Į sriubą jis netinka. 

- Šiaip ar taip, cukruotos orchidėjos yra valgomos! - užpykusi 
įsiterpė Harieta. 

Galiausiai vyresnioji sesuo išnarpliojo kilusį nesusipratimą: 

-— Tulpės svogūno skonis primena kartų kaštoną, o paskui bur- 
noje būna taip šleikštu, lyg pelėsių būtum prisivalgęs. Man atro- 
do, jis galėtų būti visai valgomas pakeptas, pagardintas aliejumi ir 
actu, visais kitais atvejais jis yra nevalgomas... Visai neseniai taip 
sakė kunigas valonišku akcentu per pamokslą bažnyčioje, kalbė- 
damas apie maistą ir gėrimus. Jis baiminosi, kad netikėtai užklu- 
pus žiemai badaujantys kaimiečiai nepultų valgyti gėlių svogūnų 
ir paskui nesikankintų dėl pilvo skausmų. 

— Neįtikima, tiesa? — kiek daug šios mergelės žino apie tul- 
pes! - ironiškai tarė Jasperas. - Dar visai neseniai jos mokėsi siūti 
ir skalbti, o dabar jau ir botanikos temos - ne naujiena! 

Visą valandą sukusi galvą, ką daryti su ta poniška gėle, tarnaitė 
nieko doro nesugalvojo ir galiausiai paliko svogūną ten, kur jis ir 
buvo - keistenybių kraitelėje. 

Harieta dėl to labai susinervino: 

— Pas mus ir taip nėra gėlių! Vos viena kita puokštelė pamerk- 

ta! Tai mes dabar stovėsim ir žiūrėsim kaip sudžiūsta, ko gero, 
retos gėlės daigelis?! 

Jasperas šias pastabas nuleido juokais, kaip ir visa, ką pasaky- 
davo jo jaunesnioji sesuo: 

— Harieta, tau turbūt galvoj negerai! Kokio velnio rūpintis kaž- 
kokiu svogūnu, kurį vos už kelis skatikus gali gaut miesto turguj? 

— Turiu skonį ir suprantu, kas yra gražu! - prisipažino jaunes- 
nioji sesuo, suraukdama kaktą. - Tu turbūt nežinai, kad mūsų 
kaimynų namuose pilna gėlių? Ir kad žiemą jie tapo vasarą žydė- 
jusias gėles? Neseniai pas savo draugę Solveigą mačiau nedidelį 
žavingą paveikslą su tulpėmis, vilkdalgiais, narcizais ir varpeliais. 
Puokštė pamerkta į trapią kiniško porceliano vazą siauru kakle- 
liu... Užmetus akį, atrodė išties nuostabiai! 

Jaunesnysis brolis pašaipiai išsiviepė: 

— Taip, tokių drobelių gali rasti ant kiekvieno kampo... Zelandi- 
jos pariby nėra nė vienos lūšnos medinėmis dervuotomis sienomis, 
ant kurių nekabotų gėlių natiurmortai ar Pavasario alegorija ! Ir tie 
kaimiečiai, pietums kimšdami moliuskus su keptais svogūnais, di- 
džiuojasi tuo kiču! Ar į tokius žmones tu trokšti būti panaši? 

Harieta sukryžiavo ant krūtinės rankas ir atrodė labai nepa- 
tenkinta, kaip vaikystėje, kai nenorėdavo ko nors daryti, o ypač 
čiuožinėti ant užšalusios upės arba iš duonos kepalo iškrapštyti 
minkštimo. 

— Tėvas man pritartų. Jis kėlė meną aukščiau visko ir visuomet 
sakydavo, kad turtinga siela yra geriau nei nutukęs kūnas. 

— Neabejoju, kad būtent dėl šios priežasties jis toks lieknas, — 
prunkštelėjo Jasperas. 


* 1477-1478 m. Sandro Botticelli paveikslas, nutapytas tempera (klijiniais dažais) ant 


medžio. 

Vyresnysis brolis pritarė Jaspero ironijai, o neapsikentusi Petra 
stojo ginti savo sesers: 

— Esat tikri idiotai, kad iš to juokiatės! Šitie namai suaižėju- 
siomis grindimis ir nupelijusiomis lubomis man daro gėdą! Ką 
mūsų svečiai turi manyt? Argi ne maloniau jiems būtų žiūrėt į 
gražius paveikslus negu į plikas nutrupėjusias sienas? Aš pažįstu 
keletą jaunų menininkų, kurie vos už šešiasdešimt guldenų nuta- 
pytų žavingų gėlių kompozicijų... 

Ir vėl Jasperas palaikė brolio nuomonę. Vilhemas prisitraukė 
fotelį prie lango. Patogiai įsitaisęs, jis krapštinėjo pypkę nagu, 
kartkartėmis pastuksendamas ją į ranktūrį, visai nesijaudinda- 
mas, kad tabako ir pelenų likučiai pabirdavo ant grindų. 

— Petra, čia nėra ko svarstyti. Mes turime šešiasdešimt guldenų, 
kuriuos galime išleisti savo reikmėms. Bet nejaugi tau atrodo pro- 
tinga juos iššvaistyti kažkokiems paveikslams, kai ir taip turime 
kur juos padėti? Juk šią žiemą audra nuniokojo didįjį kaminą, ir 
bereiktų dar vieno smarkaus vėjo gūsio, kad nugriūtų ir antrasis... 
O kaip tada kūrentume krosnį ir šildytume namus? Kaip matai, 
dabar ne laikas tapyti narcizus... 

Petra atsiduso. Tačiau jaunesnioji sesuo nė nemanė pasiduoti: 

— Šiaip ar taip, aš norėčiau, kad mūsų sodas žydėtų! Pagaliau 
tikrai kvaila laikyti didžiulį žemės plotą tuščią. Kodėl mums ne- 
pasodinus Vilhemo svogūno? 

— Daryk su juo, ką tik nori, brangioji sese. 

— Rimtai? Tu tikrai man leidi? 

— Tas svogūnas man buvęs nebuvęs, ir man tikrai nerūpi, ar jis 
bus pasodintas, ar parduotas, ar sutraiškytas batu! 

Abi seserys akimirksniu išlėkė į lauką, čiupo sode besimėtan- 
tį surūdijusį gelžgalį ir tarp riešutmedžio šaknų išrausė duobu- 
tę. Vidun įdėjo svogūną ir užbėrė žemėmis. Paklausiusi Fridos 

patarimo, Harieta atnešė puodą vandens ir paliejo pasodintąjį 
svogūną. 

— Tai mažvaikės! - pasišaipė jaunėlis. 

Įsikandęs pypkę, vyresnysis brolis įtraukė seilę. Kaip senis, 
nuolat kramtąs tabaką, jis mėgavosi jo skoniu, jausdamas, kaip 
burna pritvinsta seilių. 

— Jasperai, nuo tėvo išvykimo parduotuvė vis dar uždaryta. 
Metas prie darbo. Aš tuoj išeisiu ir prašau tavęs prižvelgti seseris, 
kol manęs nebus. 

— O man metas vėl sėsti prie pamokų. 

— Kada? 

- Šiandien pat. 

- Bet mes juk negalim palikti Harietos Petros priežiūrai, o Pet- 
rą likimo valiai! 

— O kodėl negalim? Juk yra Frida, jei ką. 

Vilhemas susimąstė. Iš pypkės vienas po kito kilo kvapnaus dū- 
melio debesėliai, taip ritmingai, lyg matuotų laiką. 

— Ko gero, tu teisus. Harieta jau nebe maža mergaitė, o Petrai 
jau laikas tekėti. Vadinasi, sutarta, ligi vakaro jos pabus vienos... 
Bet žiūrėk, kad tėvas nieko nesuuostų! Jis mums kailį nudirtų už 
tokią savivalę. 

— Kornelis nieko nesužinos. 

Seserys net susijaudino, išgirdusios tokią naujieną. Joms buvo 
taip įkyrėjusi nuolatinė brolių priežiūra, kad abi buvo pasirengu- 
sios tuojau pat išgrūsti juos pro duris. Kai tik jie išėjo, jos įsitaisė 
prie lango, pačiuose geriausiuose foteliuose, ir gurkšnojo po tau- 
rę arako, kurį broliai tausojo ypatingoms progoms. Arakas joms 
pasirodė labai gardus, o foteliai patogūs kaip niekuomet. Petra 
nusprendė, kad kur kas geriau būti vyru; priklausant tokiam luo- 
mui kaip šis barzda turi daugiau pranašumų nei sijonas. 

Vakarėjant mieguistą namų tylą perskrodė varpelio skimbtelė- 
jimas prie durų. Frida jo neišgirdo, nes buvo per daug susirūpinu- 
si skalbinių lyginimu. 

— Kas čia galėtų būti tokiu metu? - krūptelėjo Harieta. 

— Tuoj pažiūrėsim. 

— Nemanai, kad tai labai neatsargu? 

— Vartai aukšti ir užrakinti. Man nieko neatsitiks. 

Petra užsigaubė skraistę ir nuėjo prie vartų. Menkoje jos žibin- 
to šviesoje subolavo tamsus siluetas: gniauždamas rankose kepu- 
rę, prie vartų stovėjo jaunas nedrąsus vyras. 

— Labas vakaras, panele, - pasisveikino nepažįstamasis ir man- 
dagiai linktelėjo. - Ar jūsų tėvas namie? 

— Jis tuoj grįš, - pamelavo Petra. - Broliai taip pat pakeliui. 

— Labai gerai... Aš esu Ernstas Rotvalis, lotyniškosios mokyk- 
los rektoriaus Pauliaus Van Bereisteno vežėjas ir liokajus. Nese- 
niai jūsų brolis Vilhemas buvo su juo susitikęs. 

— Taip, pone. 

Petra stengėsi atsakinėti trumpai ir atrodyti griežta, o žvilgsnį nu- 
kreipti į jaunuolio apykaklę, užuot stebeilijus į jo kūno linijas. Jos su- 
pratimu, tokiomis aplinkybėmis taip elgtis buvo tinkamiausia. Kas 
žino, gal koks kaimynas kaip tik spokso pro užuolaidos kraštą? 

— Panele, tai jums. 

Merginos žvilgsnis nuo apykaklės nuslydo prie sagos kilpelės 
atlape (labai purvinos, pastebėjo Petra), tokių kilpelių visa virti- 
nė driekėsi ligi pat rankovės. Iš rankogalio kyšojo ranka, laikanti 
kažkokį ritinėlį. Petros lūpos persikreipė iš pykčio. Nejaugi tas 
vyras tikisi, kad jinai priims jo dovaną? 

— Nebijokite, čia nieko ypatinga, nieko, kas galėtų įžeisti jūsų 
garbę. Tai tik paprastas guašu tapytas paveikslėlis, kurį mano šei- 
mininkas kaip savo draugiškumo ženklą siunčia jūsų broliui. 

Staiga Petra atitraukė žibintą nuo vartų ir pasuko namų link. 

- Panele! O ką... 

- Jeigu tai skirta Vilhemui, tai jam ir nuneškit! 

— O ar negalėtumėte jam perduoti? 

- Jokiu būdu. 

— Mano šeimininkas jam padovanojo tulpės svogūną. Šiame 
paveiksle pavaizduota ši karališka gėlė! 

Tai sakydamas, Ernstas didelių vilčių nepuoselėjo. Tačiau mer- 
gina akimirką sudvejojo, ir ši trumpa dvejonė pastatė svečio viltis 
ant kortos. Tuo pasinaudojęs, jis ėmė berti žodžius kaip žirnius: 

- Šį etiudą nutapė Judita Leister, Franso Halso mokinė. Mano 
šeimininkas paprašė jos nutapyti keletą tulpių, parduodamų 
iš varžytinių, bet negalėjo jai jų parodyti, nes iki vasaros tulpių 
svogūnai guli po žeme. Turime keturiasdešimt du panašaus po- 
būdžio guašu tapytus paveikslus. Paimkite nors šį, maldauju! Jei 
jums patiks, mano šeimininkas galės parodyti ir kitus. 

Petra sugrįžo ir paėmė pro vartų pinučius slapčiomis iškištą ri- 
tinėlį. Imdama piešinį, mergina netyčia palietė svečio pirštus, ir 
abiejų kūnais perbėgo virpuliukas. Netekusi žado, Petra atitraukė 
ranką, lyg būtų ją įkišusi į ugnį. 

— Ar viskas gerai, panele? 

— Duokit tą ritinį ir eikit savo keliais! - atsisveikino Petra ir 
užpūtė žiburį. 

„Kokia graži laukinukė“, - nusišypsojo sau vežėjas, uosdamas 
jos kvepalų aromatą ant savo pirštinės. Tada nuėjo gatve prie visai 
netoliese stovinčios karietos. 


Petra nedrįso išvynioti apjuosto juostele ir painiu mazgu suverž- 
to ritinėlio. Ji palaukė, kol grįš Vilhemas, ir šis iškart apibėrė ją 
klausimais: 

— Ką? Tuįsileidai tą vyrą į namus? 

— Jis nė vartų nebuvo peržengęs! 

— Bet tu su juo kalbėjai... 

— Ir ką? Gal norėjai, kad apkurstume nuo nepaliaujamo skam- 
binimo į duris? 

— Nesvarbu. Matau, kad šiuos namuos visai nebėr tvarkos, o 
mano seserys daro, kas tik į galvą šauna! Aš tuoj tam vežėjui pa- 
sakysiu, ką manau apie jo pareigų vykdymą! O dabar parodyk tą 
piešinį... Nenoriu, kad Paulius paklausęs suprastų, kad jo nema- 
čiau. 

Vilhemas išskleidė piešinį ant pietų stalo ir ant kiekvieno lapo 
kampo uždėjo po plytą. Paskui atnešė keletą žvakidžių, kad žva- 
kių šviesa pagyvintų už lango gęstančią dieną. Tada vyresnysis 
brolis apsižergė kėdę ir, prisidegęs pypkę, paskendo balsvo dūmo 
gijose. Seserys stovėjo kiek atokiau. 

Etiude buvo pavaizduota gėlė, kokios Vilhemas dar niekada 
nebuvo regėjęs: standus stiebas su leipstančiais lapais, kai kurie 
iš jų jau visai nusvirę, o stiebo viršuje taurelė su baltais vainikla- 
piais, padabintais purpuriniais potėpiais. Paveiksle nutapyta gėlė 
buvo kažkuo ypatinga, lengvučiame spalvų žaisme ji dvelkė lau- 
kine gamta ir paprastumu. 

— Kokia čia gėlė? - paklausė vyresnysis brolis. 

— Yra parašyta. Admirael Van Engeland tulpė. 

Jaunesnysis brolis atidžiai žiūrėjo į paveikslą, bandydamas 
tą keistą žodį susieti su nematytu pavidalu. Tulpė, tulpė... Už- 
metus akį, viskas puikiai dera. Patvarus stiebas, laikantis žie- 
dą, atliepia ne mažiau kietoms priebalsėms, laikančioms žodį. 
Ir vaizdas, ir žodžio skambesys - abu pabrėžia didžiulę tulpės 
reikšmę, galią, kurią ji gauna iš žemės, kai tuo metu kitos gėlės, 
rodos, vos kabinasi šaknimis į žemės paviršių ir išskleidžia tra- 

pius žiedus, kurie greit nuvysta ir yra nudraskomi vėjo, kaip antai 
vėdrynas ar aguona. 

Tą akimirką Petros dėmesys nukrypo į dvi ranka užrašytas pas- 
tabas piešinio apačioje: viena atrodė užrašyta plunksna, o kita — 
grafitiniu pieštuku. „160 gramų“ — čia, be abejonės, svoris, bet 
kaip suprasti antrąją pastabą: „460 f“? 

— Tai gėlės kaina: keturi šimtai šešiasdešimt guldenų, - paaiš- 
kino Harieta. 

Vyresnysis brolis nepatikliai dėbtelėjo į seserį: 

:- Iš kur žinai, jaunoji panele? 

— Solveiga sakė. 

— Čia toji draugė, kuri tapo gėles? 

— Jos namuose yra panašių paveikslų. Ant kai kurių yra ir vie- 
nas kitas užrašas. 

Po šių žodžių įsivyravo tyla. Keturi šimtai šešiasdešimt gul- 
denų! Daugiau nei pakankamai trims gerai įmitusiems veršiams 
nupirkti Enkheizeno turguje arba, jei tik yra noro, užsisakyti 
dvidešimt šešias tonas javų, šešias statines vyno, keturis tūks- 
tančius svarų sūrio! Harietos pastaba apie tulpės kainą Vilhemą 
neapsakomai pradžiugino. Joks garsas - tai jau tikrai! - taip ne- 
džiugino Vilhemo ausies kaip auksinių monetų skimbčiojimas, 
ir joks pokalbis neatrodė toks įdomus, kaip tasai, kuris sukda- 
vosi apie pinigus. Vyresnysis brolis ryžtingai, beveik šiurkščiai 
tarė: 

— Tai štai kas! Keturi šimtai guldenų? 

— Keturi šimtai šešiasdešimt, — santūriai patikslino jaunesnioji 
sesuo. 

— Nieko sau! Šešiskart jos svoris auksu! 

— Panašiais dalykėliais smuklėse prekiaujama kiekvieną dieną. 
O ši tulpių veislė dar nėra pati brangiausia! Tiesą sakant, mūsų 

Provincijose yra žmonių, kurie dėl tulpių eina iš proto ir iššvaisto 
didžiulius turtus, kad galėtų jomis papuošti savo sodus! 

— Ką tu sakai? Bet juk Jasperas sakė, kad turguj tulpių galima 
nusipirkti vos už kelis skatikus! 

Petra atsiduso; tas brolio nenuovokumas ją varė į neviltį. 

— Negi nesupranti, Vilhemai? Būna visokių gėlių, kaip ir viso- 
kios gelumbės. Kaimiečių kelnės sukirptos iš beverčių skiaučių, o 
princų apdarai - iš brangiausių audinių! 

— Visiškai teisingai! — pritarė jaunesnioji sesuo. - Vienspalvės 
gėlės, sakykim, raudonos ar geltonos, kainuoja vos kelis skatikus. 
Bet jeigu jų žiedai yra kitokie, neįprasti, kelių skirtingų ir gyvy- 
bingų spalvų, tai gali įsivaizduoti, kad tokios gėlės stiebas yra ap- 
tekęs pinigais. Be to, - šnopuodama tęsė ji, - visos tulpės, net ir 
pačios prasčiausios, reikalauja menininko priežiūros. Joks sodi- 
ninkas niekada gyvenime neišpuoselės tulpės tiek, kad pritrauk- 
tų pirkėjų. 

— Kas žino? — svajingai tarė Petra. - Galbūt Admirael Van En- 
geland tulpė, šiandien verta keturių šimtų guldenų, iki rudens pa- 
dvigubins savo kainą? 

Deruiko vaikų žvilgsniai nukrypo į menininkės Leister darbą. 
Virpčiojanti žvakių šviesa ir netolygus popieriaus kilnojimasis 
suteikė gėlei iškilią formą, primenančią gyvą tulpę. Galbūt viskas 
taip atrodė dėl pabrėžtinos tylos, dėl neįprasto piešinio ir besirai- 
tančių kvapnių tabako dūmų? Visi jautėsi dalyvaują kerinčiame 
rituale, kur pagrindinį vaidmenį atliko Vilhemas. Jasperas atidžiai 
tyrinėjo savo brolio veidą, bet nieko ypatinga neįžvelgė, išskyrus 
tai, kad po primerktais vokais žybčiojo melsvi vyzdžiai. 

— Mano brangiosios seserys, jūs visai iš proto išsikraustėt! — 
užsiplieskė jaunėlis. — Jūs vardijat tokius skaičius, apie kuriuos 
aš ir pagalvot nedrįstu, o jūsų lūpose jie skamba taip, lyg būtų 

juokingai menki... Keturi šimtai guldenų! Baikit juokus! Tuo net 
nekvepia! Suprantu, kad tėvas nedaug jums pasakojo apie gy- 
venimo realybę, bet vis dėlto žinokit, kad dvylika svarų duonos 
kainuoja aštuonis centus, o skalbėjas per dieną uždirba dešimt 
centų: sunkiai dirbęs dvi dienas, jis vargiai uždirba vieną gulde- 
ną! Juk taip, argi ne? - pagal visus skaičiavimus, kuriais mes labai 
linkę vadovautis gyvenime! 

Vilhemas nykščiu pypkutėje paminkė dar šiltus tabako liku- 
čius. Jis nebuvo tikras, ar pritaria broliui, ar seserims. Viena ver- 
tus, jaunėlio protingas atsargumas jam atrodė sveikintinas, nes 
tokiomis aplinkybėmis tėvas būtų mąstęs lygiai taip pat, bet, kita 
vertus, Vilhemui patiko seserų optimizmas ir lengvų pinigų troš- 
kimas. Norėdamas užbaigti pokalbį, vyresnysis brolis, įsikandęs 
pypkę, svajingai ir lėtai prabilo: 

— Sunku būtų patikėti, kad toks ramus ir protingas vyras kaip 
Utrechto burmistras tuštintų savo kišenes dėl... dėl... 

— Gėlės! - užbaigė Petra. 

— Svogūno! - pataisė Harieta, - nes vasarą prekiaujama tik svo- 
gūnais. 

— Tas juodas žemėtas gumbelis, kurį man davė rektorius... — 
tęsė Vilhemas, sugniauždamas kumštį. — Ar jis tikrai vertas ketu- 
rių šimtų šešiasdešimties guldenų? 

Jaunėlė linktelėjo galva. Staiga vyresnysis Deruikas pašoko iš 
fotelio ir bedė pirštu į seserį, lyg ketintų kuo nors apkaltinti. Visi 
manė, kad Vilhemas nori kažką pasakyti, bet pro nevalingai vir- 
pančias lūpas neprasiveržė joks garsas. Tada jis atitraukė pirštą, 
vėl paėmė dar šiltą pypkę ir įsigrūdo į kišenę. Po akimirkos jis 
išlėkė į sodą. 

— Kur jūs jį užkasėt? Kur? - nekantravo vyresnysis brolis, leis- 
damasis laiptais sodo link. 

Seserys, kiek tik leido jų sijonai, skubinosi paskui jį. Jos nepa- 
leido iš akių tamsoje boluojančio šviesaus silueto. 

— Vilhemai, kas tave apsėdo?! 

— Kurjis? 

— Kas? 

— Svogūnas, velniai rautų! 

Sekdama paskui balsą, Petra rado savo brolį parklupusį ant ke- 
lių į drėgną dirvą ir abiem rankomis rausiantį žemę. Tamsoje rau- 
siamos žemės garsas, sumišęs su Vilhemo niurnėjimu ir urzgimu, 
suteikė visai šiai scenai savotiško jaudulio ir žavesio. Atrodė, kad 
koks šernas įnirtingai knisasi po medžiu. 

Nešinas deglu, atlėkė ir Jasperas. Deglo šviesoje viskas atrodė 
kaip siaubo filme: Vilhemas, nuo galvos ligi kojų apkibęs purvais, 
įmuręs keturiomis į molį, įnirtingai rausė duobę. 

— Brolau! - persigandusi suriko Harieta. 

Vilhemo šėliojimą ūmiai pakeitė klaikus kvatojimas. 

— Kur tas prakeiktas svogūnas, kur tu jį užkasei?! Pasakyk gi 
pagaliau! 

—- O kam? 

— Kaip kam? Negi leisi keturiems šimtams šešiasdešimčiai gul- 
denų supūti po žeme? Stovėsi čia ir žiūrėsi, kaip šį lobį sugraužia 
kirmėlės? 

— Bet... aš neprisimenu, kad būtum jį kaip nors įvertinęs. 

— Kadaš nė nenutuokiau apie jo vertę! 

Vilhemą pagavo naujas įkvėpimas, ir jis vėl puolė prie savo 
duobės. Rausė žemę nagais, nė nesijaudindamas, kad purvais 
drabsto seserų sijonus. Jasperas ieškojo žodžių brolio siautuliui 
apraminti: 

— Dėl Dievo meilės, Vilhemai, maldauju - liaukis! Galėsi pra- 
tęsti rytoj, dieną, jei tau tas svogūnas toks svarbus... 

Vilhemas sugniaužė kumštį ir trenkė į žemę. 

— Niekada! Girdi? Net jeigu man teks išarti kiekvieną kvadra- 
tinį centimetrą šiame sode nuo pat vartų ligi mūsų namų laiptų 
ir raustis gilyn iki pat pragaro gelmių, aš rasiu tą prakeiktą svo- 
gūną! 

Jasperas klausiamai pažvelgė į Petrą. Paskui jis greta brolio 
įsmeigė į žemę deglą ir nužingsniavo namo, drauge vesdamasis ir 
seseris. Savo kasinėjimų aikštelėje Vilhemas liko vienas. 

Tačiau visai netrukus namų durys su trenksmu atsivėrė. Pasi- 
šiaušęs vaikinas ant pietų stalo numetė apskritą purviną daikčiu- 
ką; visi suprato, kad tai tulpės svogūnas. 

— Aš jau vienąkart jo ieškojau ir radau, šįkart mano paieškos 
irgi baigėsi sėkmingai! - dusdamas iš susijaudinimo pranešė Vil- 
hemas. - O dabar jis padės mums atsistoti ant kojų! Tėvas buvo 
teisus: mūsų šeimai prasidės aukso amžius! Ir viso to pradžia guli 
štai Čia, jums panosėj... 


Kadir kokią dieną Dievas atnešdavo pasauliui, kad ir kaip atrody- 
davo dangus, kad ir kokie neatidėliotini būdavo reikalai, Paulius 
Van Bereistenas drauge su sūnumi Eljezaru eidavo miestan pasi- 
vaikščioti. Oficiali priežastis - rūpinimasis sveikata, pirmiausia 
siekiant sudeginti kuo daugiau riebalų, o tikroji — apžiūrėti aš- 
tuonis Pauliui priklausančius nuomojamus pastatus, kurie buvo 
išsidėstę gan tolokai vienas nuo kito. 

Visi statiniai sudarė vieną ilgą maršrutą, tiesą sakant, jie labiau 
priminė paprasčiausias nuomininkams skirtas trobas, stalių su- 
ręstas pagal vieną kurpalį taip, kaip jiems atrodė geriausia. Netgi 
kambarių išsidėstymas buvo toks pat ir baldai visur vienodi: to- 

kios pat dvi kėdės, aptrauktos gobelenu, toks pat iš nujuodintos 
kriaušės padirbtas stalas su nuleidžiamais galais, tokia pat skrynia, 
apkaustyta variu, tokios pat drabužių spintos ir indaujos; nebuvo 
nė vieno rugsėjį kaimo šventės mugėje rektoriaus pirkto paveiks- 
lėlio ar pigaus etiudo, kurie nekabotų tose pačiose prieškambario 
vietose ant lentelėmis iškaltų sienų. 

Kadangi visi gyveno vienoduose namuose, Paulius dažnai pai- 
niodavo savo nuomininkus. Jis pamiršdavo vardus, neatpažinda- 
vo veidų, todėl kurį laiką buvo įpratęs į visus kreiptis „ponu“ ar 
„ponia“ ir stengdavosi kalbėti tik pačiomis bendriausiomis temo- 
mis - apie orą ar derlių. Jo sūnus, apdovanotas šviesia atmintimi, 
prisireikus įsiterpdavo į pokalbį, paminėdamas čia vieną, čia kitą 
asmenišką detalę, ir naivūs nuomininkai manydavo, kad šeimi- 
ninkas juos pažįsta: 

- Šaunu, Abrahamai, matau, pasikabinote naują iškabą. 

— Tikrai taip, pone. Senoji jau surūdijo. 

— Labai džiaugiuosi. Kadangi turite šiek tiek lėšų, nepamirškite 
sumokėti nuomos, mėnuo jau baigia sutirpti... 

Pauliui mažai rūpėjo jo nuomininkai. Viena vertus, matydamas 
prastas jų gyvenimo sąlygas, jis abejojo, kad jų nuomonė galėtų 
būti bent kiek reikšminga: kokios naudos gali tikėtis iš batų ar 
audinių prekeivio mąstymo? Antra vertus, rektorius nepaprastai 
stengėsi likti nežinomas, ir niekas jo taip nedžiugino, kaip galimy- 
bė prasmukti pro langus nepastebėtam ir taip sumaniai suplanuo- 
ti savo pasivaikščiojimus, kad susidarytų įspūdis, jog jis apskritai 
niekur nebuvo išėjęs. Žinodamas visus Harlemo skersgatvius ir 
trumpiausius aplinkkelius, jis mieliau rinkdavosi juos nei judrias 
gatves, kol pagaliau atsidurdavo prie savo nuomojamų pastatų ir 
netikėtai išdygdavo ant jų gyventojų slenksčio. 

Dvidešimt metų apžiūrinėdamas savo turtus, Paulius gal vieną 


OLIVIER BLEYS 0 SEMPER AUGUSTUS 57 


ar du kartus yra nusižengęs savo kasdienio pasivaikščiojimo tai- 
syklei ir niekuomet neieškodavo jokios dingsties išsukti iš kelio. 
Tačiau tądien rektorius vis dėlto pasiūlė savo sūnui Eljezarui pa- 
ėjėti šiek tiek į šiaurę tarp šeštojo ir septintojo namo, ir tai kaip 
reikiant — net nėra žodžių nusakyti kaip! - nustebino jo bendra- 
kelionį. 

— Nesuprantu, tėve, jūs norite pakeisti mūsų kasdienį maršrutą? 

— O kodėl gi ne? 

— Todėl, kad mes niekuomet nebuvom nusukę į šoną. 

— Tai dabar nusuksim. 

— Per tokį karštį? 

— Eisime pavėsyje. 

— Bet, bet... 

Eljezaro veidą iškreipė kančia. Įpratęs prie kasdienės rutinos, 
jis niekaip negalėjo susitaikyti su neįprastais pokyčiais. Paulius 
turėjo pasiaiškinti: 

— Norėčiau nueiti prie vieno namo Kruistrato gatvėje. Naktį jis 
man pasirodė vertas dėmesio, kažin ar taip pat atrodys ir dieną? 

— Kąjūs ten veikėt? 

— Parvežiau vieną jaunuolį namo. Tai buvo beveik prieš dvi sa- 
vaites. 

Sūnaus antakiai vėl susiraukė. 

— Tėve, jūs vėl klimpstate į savo paklydimų liūną! 

- Tai labai gražus namas... - neatlyžo rektorius. 

— O galvis dėlto labai gražus berniukas? 

— Koks tu bjaurus! 

Staiga Paulius perėjo keliuką ir pasuko į siaurutę gatvelę. Elje- 
zaras nuskubėjo įkandin jo. Nuo tos akimirkos jis neatsiliko nuo 
tėvo nė per žingsnį, stengdamasis žingsniuoti jo šešėlyje. Netru- 
kus juodu atsidūrė prie našlaičių namų. 

— Štai čia! - šūktelėjo Paulius, rodydamas į gretimą namą, dy- 
džiu pranokstantį visus aplinkinius namus. 

Iš pirmo žvilgsnio namas ir sužavėjo, ir nuvylė; sužavėjo savo 
dailia architektūra ir įmantriu prieangiu, kurio dantytas šešėlis 
driekėsi ligi pat gatvės vidurio, tačiau nuvylė apleistu sodu ir kie- 
mu - juos išvydę, daugelis praeivių manė, kad namas yra negy- 
jų guobų, nei trijų riešutmedžių, nei pilkšvos liepos, savo lapija 
gaubiančios beveik visą šlaitinį stogą. Augalai augo kaip tinkami, 
trukdydami prieiti prie namo, tankiai apsiraizgę apie metalinius 
vartus. 

— Beveik panašu į griuvėsius, - nusprendė Eljezaras. 

— Nespręsk, visko neįvertinęs. Prie namo yra didelis sodas, 
pats sklypas yra pavydėtinoje miesto vietoje - prie Kruistrato ir 
Groenmarkto gatvių sankirtos, visai greta miesto viešbučio! Ne- 
dažnai taip pasitaiko! 

— O kaip tie nutrupėję balkonai? Apgriuvę kaminai? Kas čia 
gyvena, kad leidžia medžių šaknims ardyti prieangio laiptus, o 
šakoms plakti langus? 

— Reikia vieno kito potėpio glaistu, keleto gerų pasišvaistymų 
sodininko peiliu... Ir būtų visai kitas vaizdas! 

— O arjis išvis parduodamas? 

— Viskas parduodama, tik gerą kainą reikia pasiūlyti. Negi dar 
neperkandai prekybos subtilybių, kad to nežinai? 

Šiek tiek atsitraukęs, Eljezaras nauju žvilgsniu pažvelgė į Pau- 
lių: susidomėjęs, bet kartu ir truputėlį nepasitikėdamas. 

— Tėve, ką jūs nuo manęs slepiate? Harleme netrūksta gražių 
namų. Be to, kai kurių namų savininkai paskelbė nuleidžiantys 
kainą. Kodėl jūs taip priskretot prie tų senų akmenų, kurie... 

— Todėl, kad man jie patinka! Negi to nepakanka? 

— Ne tik dėl to. Jūsų akys tai išduoda. 

Paulius vienu pliaukštelėjimu užsidėjo ant galvos kepurę, su- 
pykęs dėl savo neapdairumo, kuris jį išdavė. 

— Nagerai, Eljezarai, tebūnie... Prisipažįstu, tas namas man rūpi 
ne tik dėl savo architektūros. Jis priklauso Van Deruikų šeimai; 
kadaise tos šeimos galva mane išgelbėjo nuo pražūties... Iki šiol 
jaučiuosi jam už tai skolingas ir norėčiau to jausmo atsikratyti. 

— Nusipirkdamas jų namą? Koks keistas skolos grąžinimo bū- 
das! 

- Tu nesiklausai... Kol esu skolingas, privalau žemai lenktis 
Deruikų imperatoriui! Jeigu taip susiklostytų, kad man pavyktų 
nupirkti jų namą, visa valdžia pereitų man! 

- Jūsų samprotavimuose esama piktų kėslų, - tarė Eljezaras. — 
Kodėl jums tiesiog nesutvarkius laiptų ir neužglaisčius to balko- 
no? Brangiai nekainuos ir skola bus grąžinta! 

Paulius buvo beatsakąs, bet iš už namo baisiausiai plūsdamasi 
netikėtai išdygo tvirtai sudėta olandė, nešina pintine skalbinių 
ant galvos. Prie vartų stypsantis senis nusigando besiartinančios 
olandės ir pasiskubino dingti. Visi kiti smalsuoliai išsivaikščiojo 
kas sau. 

— Kalėjimo sargė, - sušnibždėjo Bereisteno sūnus. - Su ja ge- 
riau neprasidėti. Dingstam! 

— Nieko panašaus, eime su ja pasikalbėti. Mūsų laukia... 

Išrasojusiame rektoriaus veide pražydo šypsena, išryškindama 
riebias raukšles ligi pat ausų. 

— Kas laukia? 

— Van Deruikai, puikiai su jais pavakarieniausime. 

Pasiuntiniui nunešus kvietimą rektoriui ir parnešus atgal jo su- 
tikimą, Deruikų vaikai tris dienas rengėsi deramai priimti savo 
svečius. Tiesą sakant, Vilhemas buvo kur kas entuziastingiau nu- 
siteikęs ir kur kas labiau įsijautęs į paruošiamuosius darbus nei 
Kornelis per savo pirmagimio krikštynas, nors tokios emocijos 
nebuvo būdingos nei jo charakteriui, nei veiksmams, kaip ir visos 
šalies gyventojams nebuvo būdinga puikuotis savo turtais. 

— Ar tu įsitikinęs, kad rektorius vertas tokių išlaidų? - suabejo- 
jo Jasperas, žiūrėdamas į kilometrines sąskaitas. 

— Nežinau, ar vertas, pagyvensim - pamatysim. 

— Ojis, kasdien pietaująs iš sidabro indų, tikriausiai mums tik 
padėkos? 

— Žinoma, ne. Bet mes kaip reikiant turime pasistengti! Kai 
kurioms gėlėms, kad pražystų, būtina saulė. Lygiai taip pat kai ku- 
riems bajorams reikia prašmatnaus ir ištaigingo priėmimo, kad jie 
jaustųsi kaip žuvys vandeny. 

— Nesu tikras, kad... 

- Jasperai, liaukis! Tu turbūt net neįsivaizduoji, kiek daug aš ti- 
kiuosi iš šio susitikimo! Todėl prašau priimti regentą kaip Dievo 
siųstąjį į žemę ir negailėti nei savo laiko, nei šypsenos. Jei negali to 
padaryti dėl manęs, tai pasistenk nors dėl mūsų tėvo. 

Jaunėliui beliko nusileisti. Odinėmis pagalvėlėmis ir marmuro 
šveitikliu, kurį išsinuomojo parai iš vieno žmogaus, juodu nu- 
šveitė aštuonias kėdes. Priešais brangiais paveikslais nukabinėtą 
sieną Petra ant langų pakabino aksomines užuolaidas, teikiančias 
paveikslams dar daugiau rafinuotumo. Kur pažvelgsi — staltiesės, 
delikatūs dubenėliai su aromatizuotu vandeniu pirštams pamir- 
kyti, dekoratyvūs fontanėliai atsigaivinti, vynu ir anyžiniais sau- 
sainiais nukrauti staliukai. Galiausiai Harietos pageidavimu ant 
palangių atsirado gėlių puokščių, skleidžiančių svaigų aromatą, 

sumišusį su spintoje sukrautų ką tik išskalbtų baltinių kvapu. 
Frida irgi nesėdėjo be darbo: plūkdamasi po namus ir virtuvę, 
ji ėmėsi dar ir paties nemaloniausio darbo - ant grindų spalvota 
kreida užrašė pasveikinimą: 

„Welkom bij ons huis! Sveiki atvykę į mūsų namus!“ 

Vos įžengęs į prieškambarį, Eljezaras pasiknaisiojo po laiškus, 
ir tai tarnaitei labai nepatiko. Ji dar labiau suirzo, kai jaunasis 
Bereistenas nepanoro nusiauti batų ir įsispirti į šiaudines šlepe- 
tes, o užvis blogiau buvo tai, kad jis taip negrabiai žarstė ugnį, jog 
vienas nuodėgulis iškrito ir nuriedėjo per kilimą. | 

— O varge! Sūnau... - nepiktai sugėdino jį Paulius. 

Nė vienas nedrįso nusijuokti, nors Petra nusičiaudėjo pačiu 
laiku. 

Reikėtų pasakyti, kad pažvelgusios į būsimą regento turtų pavel- 
dėtoją, į jo iškrypusią nugarą, suapvalėjusį kaip balionas pilvuką, į 
sulinkusią kaip pusmėnulis figūrą, o ką jau kalbėti apie medpadžio 
formos smakrą, bandantį pasiekti atsikišusią siaurutę kaktą! - De- 
ruiko seserys akimirksniu padarė atitinkamas išvadas apie šį jau- 
nuolį: amžinas viengungis, kurį draugai mielai pasikviestų drauge 
ko nors išgerti ar padainuoti, tačiau tikėtis, kad kuri nors gražuolė 
jį įsimylės — beviltiška. Jeigu Petra, kuriai pagal jos amžių jau metas 
dairytis vyro, bent giliausioje širdies kertelėje svajojo ištekėti, tai 
svečio akivaizdoje toji svajonė išsisklaidė kaip dūmas. 

„Nė už ką, - mąstė ji, - netekėčiau už tokio liurbio.“ 

Petra įsižeidė, kai Vilhemas, pristatydamas svečiams šeimos 
narius, apie ją pasakė štai ką: „Mano sesuo Petra, kuriai jau pats 
laikas tekėti...“ Vyresnioji sesuo ne tik kad nepataisė brolio ne- 
takto, bet ir nusimovė pirštinaitę, kai Eljezaras lenkėsi pabučiuoti 
rankos. Vakarienei jau įpusėjus, Petra pasiteiravo Pauliaus apie 
jo liokajų, jos nuomone, tai stiprus ir gražus vyras, vertas pačių 

geriausių žodžių. Regento sūnus atrodė tuo patenkintas, ir Petra 
pagalvojo, kad tasai jaunuolis, negana to, kad yra bjaurus, pasiro- 
do, dar ir kvailys. 

Vakarienė prasidėjo oficialiai. Tądien rektorius buvo labiau nu- 
siteikęs valgyti nei kalbėtis ir visą savo dėmesį sutelkė į lėkštę, 
kurioje tysojo pikantiška Utrechto dešra. Gal vakarienė ir būtų 
pasibaigusi tylomis, jeigu Vilhemas, susirūpinęs dėl savo išlaidų, 
nebūtų užvedęs labai neįprasto pokalbio: jis išsitraukė iš švarko 
kišenės atlaso ryšuliuką, išvyniojo iš jo tulpės svogūną ir iškėlė 
delne. 

— Čia juk Admirael Van Engeland tulpės svogūnas, tiesa, tėve? - 
su pasididžiavimu tarė Eljezaras. - Užmetęs akį, galiu pasakyti, 
kad jis sveria apie šimtą trisdešimt-šimtą keturiasdešimt gramų. 
Ar aš teisus? 

Paulius pasveikino jaunuolį, plekštelėdamas jam per petį. 

— Mano sūnus labai daug žino. Net neįsivaizduoju, kokiu ste- 
buklingu būdu jis skiria tuos tulpių svogūnus, nes man jie visi 
vienodi, aš sugebu atskirti tik narcizų, krokų ir hiacintų svogū- 
nus. Tu visiškai teisus, Eljezarai, čia tikrai Admirael Van Engeland 
svogūnas, kurį padovanojau mūsų draugui. 

Pamalonintas tokių pagyrų, Eljezaras tyliai sukikeno, ir tai jo 
greta sėdinčiai kaimynei pasirodė prasto takto ženklas. 

— Tai jis taip pat puikiai nusimano apie tulpes? - maloniai pa- 
siteiravo Jasperas. 

— Ką jūs sakot? Jis tikras menininkas. Turiu prisipažinti, kad 
jei man ir sekasi tulpių priežiūra, puoselėjimas ir verslas, tai tik 
mano sūnaus dėka. Visas pelnas, kurį gauname pardavę tulpes, 
tenka mano sūnui kaip atlygis už jo gebėjimus. Tik jis perka ir 
parduoda, tik jis prižiūri ir puoselėja mums priklausančią smėlin- 
gą žemę aplink Harlemą, kur gausiai auga mūsų tulpės. 

— Tai jūs dar turite ir žemės, kurią prižiūrite? 

— Kiek tik akys gali aprėpti, mano berniuk. Mums priklauso ke- 
letas dešimčių peršų žemės už didžiųjų medinių vartų, vadinamų 
Grote Houtpoort, taip pat šiek tiek prie kitų vartų, vadinamų Klei- 
ne Houtweg, visai netoli nuo rožių plantacijų. Visas kraštas palei 
Bolls-laen, vadinamąjį „svogūnų kelią“ taip pat priklauso mums, ir 
nė kiek neperdėdamas pridursiu, kad mažiausiai viena iš penkių 
užauginamų Harlemo tulpių priklauso būtent mums. 

Vilhemas spoksojo į Paulių nė nemirkčiodamas. Tai išgirdus, 
jį apėmė savotiškas liūdesys, nes Bereistenai buvo turtingesni, 
nei jis galėjo įsivaizduoti, o jų akivaizdoje Deruikų šeima atrodė 
dar skurdesnė. Nejaugi jų apetitui niekada nebus galo? Vilhemas 
kurį laiką mąstė, kad tie turtai nėra uždirbti tik Pauliaus darbu, čia 
turbūt prisidėjo ir sėkmė, ir galbūt apsukrumas, bet drauge Vilhe- 
mas jautė, kad šie du vyrai suvienijo savo išskirtinius gabumus ir 
atsidavė bendram tikslui. Ir kur tu čia neatrodysi apgailėtinas ir 
juokingas, būdamas šalia tokių žmonių! 

Visai kaip tąsyk Auksinės vynuogės smuklėje, Vilhemas staiga 
pajuto, kad nebepajėgs išlementi nė žodžio. Akys išsprogusios, 
lūpos suglebusios, smilkiniuose tvinksi karštis: atrodė, kad Vil- 
hemas tuoj išgrius iš kojų. Tačiau Harieta pačiu laiku išgelbėjo 
benutrūkstantį pokalbį, jai būdingu kiek įžūloku tonu kreipda- 
masi į svečius: 

— Še tau! Miestelėnai domisi tulpėmis? Bet argi jos nėra pras- 
čiokų būdas pasipelnyti? Girdėjau, kad tulpėmis prekiaujama vi- 
sokiose smuklėse ir nekokios reputacijos vietelėse. 

— Harieta, kas tau darosi? — subarė ją Jasperas. - Tu įžeidinėji 
mūsų svečius! Nekreipkite dėmesio, garbūs ponai... Ši mergina 
net artimiausią giminaitį galėtų velniais nujodyti! 


* Senovinis žemės matas Prancūzijoje (- 5,03 m). 

— Aš tik norėjau paklausti ir viskas! 

— Užsičiaupk, mažoji akiplėša! - ūmiai atsigavęs užriko Vil- 
hemas. 

Eljezaras išdidžiai ir demonstratyviai nužvelgė jaunąją mergi- 
ną nuo galvos ligi kojų. 

— Iš kur tai žinai, jaunoji panele? 

— Draugės Solveigos Beldė tėvas sakė. 

— Ką gi, tada tavo draugės tėvas yra kvailys. Tulpėmis verčia- 
si ne prasčiokai, o praktiški ir apsukrūs žmonės! Tokie kaip aš! 
Be to, tulpė, kaip prekė, dar nėra įtraukta į oficialią Amsterdamo 
biržą kaip varis ar prancūziškas konjakas. Kol kas tulpė yra ne- 
patikima kaip prekė kitų šalyje cirkuliuojančių prekių atžvilgiu. 
Nenustebčiau, jei valstybės vadovų akimis mes esame tik buka- 
galviai kaimiečiai, besiverčią gėlėmis, kadaise pragyvenę iš vilnos 
ir lašinių. 

Vilhemas pritariamai linksėjo galva, nuoširdžiai manydamas, 
kad valdžia apsiriko. 

— Jie smarkiai klysta, pone! 

— Žinoma, klysta. Ir, savo nelaimei, jie greit tai supras! Kai tik 
tie Amsterdamo ponai pamatys, kokius milžiniškus turtus gali at- 
nešti tulpių prekyba, kai mes už keletą svogūnų nupirksime visus 
jų viešbučius ir karietas su puikiaisiais kinkiniais, jie tikrai ims 
gailėtis be reikalo mus nuvertinę. Ar kas žino, kad prekė, keliau- 
dama iš rankų į rankas, jau būna dukart brangesnė nei iš pradžių? 
Ar kas žino, kad vienas sunkus aukso grynuolis, vienas skaidrus 
brangakmenis gali atnešti didžiausių turtų? Juk ne, tiesa? Štai 
jums stebuklas, kurį parodė paprasčiausi sodininkai! 

Pagavus įkvėpimui, Eljezarui pakilo apetitas: juo daugiau jis 
malė liežuviu, juo įnirtingiau darbavosi peiliu, praktiškai sulig 
kiekvienu žodžiu atsirėždamas po dešros gabalėlį. Priešingai nei 
rektorius, kuris visai užmiršo savo lėkštę ir įsitraukė į pokalbį: 

— Išsilavinęs žmogus neturėtų niekinti tulpių... Tik visiškas 
neišmanėlis jas laiko kaimiečių pramanu ir niekam tikusiomis 
gėlėmis. Kituose kraštuose žmonės žino tulpės vertę, ir ji ten 
tiek pat vertinama, kiek pas mus rožė ar lelija. Ar jūs žinote, kad, 
pavyzdžiui, sultonų valdomuose kraštuose tulpė yra šventa gėlė, 
nes raidės lale, sudarančios jos pavadinimą, taip pat sudaro žodį 
amžinas? Dauguma tulpių rūšių yra migdolo formos prasisklei- 
dusiais vainiklapiais ir atrodo panašiai kaip ieties smaigalys. Šios 
tulpės ten vadinamos Nur i Adin - „rojaus šviesa“ arba Dur i yek- 
ta - „nuostabusis perlas“. 

- Jūs taip pat daug žinote apie tulpes? - nusistebėjo netgi El- 
jezaras. 

— Aš šiek tiek išmanau jų istoriją, kaip kad tu išmanai apie jų 
priežiūrą ir veisles. Tai tik keletas žavingų smulkmenų, pagyvi- 
nančių mano reklaminę kalbą ir padedančių greičiau parduoti 
prekę. 

— Tiesiog nuostabu! 

Jasperas ir abi seserys, išgirdusios Vilhemo plojimą, ėmė ploti 
drauge. Tačiau sprendžiant iš Harietos veido išraiškos, ką tik nu- 
skambėjusi kalba jos visai nesužavėjo, kadangi jos replika buvo 
vienareikšmiškai nuneigta. Rūsčiu žvilgsniu Vilhemas liepė sese- 
riai tylėti ir netrukus maloniai atsigręžė į svečius. 

— Pone, tai, ką girdžiu, mane išties žavi, ir esu be galo dėkingas 
savo tėvui, kad mudu supažindino. Dabar suprantu, kad išvažiuo- 
damas jis pasirūpino viskuo ir pasakydamas man jūsų vardą ati- 
davė mane į pačias geriausias rankas. 

Paulius atsakė į komplimentą dviejų pirštų kilstelėjimu, prime- 
nančiu kunigo laiminimą. 

— Ačiū, ačiū tau, brangusis Vilhemai. Kalbi tikrai protingai ir 
iš visos širdies. Turiu pasakyti, kad Kornelis, pasiūlydamas tau 

kreiptis į mane, pasielgė geriau nei galėtų pasielgti geras tėvas, šis 
jo poelgis pasitarnavo mums abiem. 

— Per pirmąjį mūsų susitikimą, garbusis pone Pauliau, jūs man 
įspraudėte delnan šį tulpės svogūną, kuris, galima sakyti, yra 
mūsų ateities sėkla. Ir turėdamas tai galvoje, visa savo esybe jau- 
čiu, kad kaip tik dabar mūsų šeima turėtų suvienyti jėgas ir susi- 
grąžinti tuos kadaise mums priklausiusius titulus bei turtus. Tarp 
Deruikų buvo dailininkų, bakalėjų savininkų, poetų ir krautuvių 
savininkų; dabar tarp jų bus ir tulpių tarnų, pasirengusių padaryti 
viską, ko tik reikės jų priežiūrai, puoselėjimui ir verslui. Prisipa- 
žįstu, kad ničnieko neišmanau apie gėles. Mano brolis ir seserys 
taip pat ne ką daugiau žino už mane, išskyrus Harietą, mūsų jau- 
niausiąją sesutę, ji retsykiais pasidomi tokiais dalykais. 

Jis perliejo seserį veriamu žvilgsniu, o ši gyvai jam atsakė tuo 
pačiu. 

— Vis dėlto norėčiau, kad vėliausiai po trijų mėnesių Deruikai 
išmanytų apie tulpes taip pat gerai, kaip lotynų kalbos ar geomet- 
rijos pamoką, kurią iškalėme per gerą valandą. Jūs mums labai pa- 
dėtumėte, ponai, jei papasakotumėte, kokiose mokyklose ruošia 
tulpių žinovus, kur jos yra ir kokie mokytojai moko tulpių puo- 
selėjimo meno? 

Jaunesnysis brolis rektoriaus balse pajuto kiek pašaipią gaidelę: 

— Nėra jokio specialaus parengimo, Vilhemai... Tulpių puo- 
selėjimo meno išmokstama, kaip čia pasakius... praktiškai. Kai 
išmoksi pažinti tulpes: panašias į plunksną, karpytais, raižytais 
krašteliais, puriu žiedu arba išmargintu liepsnelėmis, nusmailin- 
tomis viršūnėlėmis — ir gebėsi vos pamatęs atskirti Centen tulpes 
nuo Oudenaers, galėsi manyti, kad tavo mokslai baigti! Kadan- 
gi mūsų verslas kasdien plečiasi ir darbų vis daugėja, mes labai 
džiaugsimės galėdami priimti jus ir jūsų brolį į savo tarpą. 

- Jūs tikrai tai padarysite? 

— O kodėl gi ne? Šiaip ar taip, mūsų šeimos giminiuojasi nuo 
seno. Tai argi neatrodo savaime suprantama, kad jeigu vienoje ar- 
mijoje tarnavo tėvai, petys petin gali eiti ir sūnūs? 

— Ak, pone Pauliau ir pone Eljezarai, koks geraširdiškas pasiū- 
lymas! Jūs esat tikri mūsų globėjai! Ir kaip jums atsidėkoti už ge- 
rumą? 

- Jūs tik stenkitės parduoti kuo daugiau tulpių! O gautą pelną 
visi pasidalysime po lygiai. Ir kas žino? Galbūt ateityje mes dar 
labiau sustiprinsime mūsų šeimų ryšius, turiu galvoje... krauju. 

— Santuoka? - patikslino Jasperas, žvilgtelėdamas į Petrą, ku- 
rios žvilgsnis buvo įsmeigtas į vėduoklę. 

Paulius nieko neatsakė, bet į fotelį klestelėjo su tokia veido iš- 
raiška, lyg žinotų kokią nešvankią jaunuolių paslaptį. Eljezaras 
irgi neatsiliko: šlykščiu gašliu žvilgsniu nužvelgė savo kaimynę, ir 
tai įskaudino jaunesnįjį brolį. 

Atneštas pagrindinis vakarienės patiekalas nukreipė visų dė- 
mesį nuo kalbų. Vos Frida nukėlė sunkų dangtį, per stalą nuvil- 
nijo šilta garo banga. Aštriame Olipotrigo sultinyje mirko įvairių 
rūšių mėsos gabaliukai: jautiena, aviena, kiauliena, veršiena ir net 
gaidiena, o tarp gausybės cukorijų netrūko artišokų bei valgomų- 
jų kaštainių. Retas virėjas galėtų paruošti tokią gardžią flamandiš- 
ką vakarienę kviestiniams svečiams. 

Visi palaukė, kol šaukštą į rankas paims regentas, o tada jau čiu- 
po savuosius. Nuo tos akimirkos, kai tik svarbūs klausimai buvo 
aptarti, likusi vakarienės dalis praėjo visiškoje tyloje ir ramybėje, 
mat abi šeimos daugiau nebematė reikalo kalbėtis. Vienintelis El- 
jezaras, kuris tikėjosi vesti Petrą, retsykiais pamėgindavo ją pra- 
džiuginti kokiu nors sąmoju, ir Petra vos susitvardydavo nenusi- 
kvatojusi. Visi išsiskirstė vėlų vakarą, sotūs ir pavargę. 


1635 metų rugpjūčio 23 diena. 


Tądien buvo taip siaubingai karšta, kad Provincijose tokios kait- 
ros dar niekas nebuvo nei regėjęs, nei girdėjęs. Rugpjūtis dar ne- 
sibaigė, o vynuogienojai vos išlaikė prisirpusių vynuogių kekes, 
kurios bylote bylojo apie šaunų derlių, pirmiausia keliausiantį į 
vyno daryklas (patys olandai vyno niekuomet negamino). Jūra 
tingiai snūduriavo savo pataluose ir atrodė kaip garuojančios 
sriubos katilas. Nė menkiausio vėjo dvelksmo, kurio taip reikėjo 
keltų burei išpūsti, kad šie galėtų greičiau pasiekti Katveiko prie- 
plaukas. Lygumoje rymojo sustingę vėjo malūnai, o kanalų van- 
duo atrodė lyg nesudrumsčiamas veidrodis. 

Tokiais tvankiais vidurdieniais miestelėnai išlįsdavo iš savo 
kontorų ištįsusiais liežuviais ir permirkusiomis nuo prakaito 
kepuraitėmis. Netgi trokštančios susitvarkyti namus ponios 
negalėjo pakęsti tokios tvankumos ir išeidavo laukan. Įprastas 
Harlemo miestelio kvapas įgavo tarytum aitroką liguistą prie- 
kvapį. Tas nesuvokiamas, marinantis karštis mušė žmones iš 
vėžių: 

— Salyklas supelijo! Sudegint visą derlių! - rėkė vieni, uosty- 
dami alų. 

— Ne, čia net išrūgos surūgsta! - piktinosi kiti, rodydami pasu- 

komis išbalintus rankogalius ir apykakles, kurios dabar atrodė ne 
tokios baltos kaip visuomet. 

Beveik visi, išskyrus smuklininkus ir skėčių nuo saulės siuvė- 
jus, kankinosi nuo tokios siaubingos kaitros. 

Kai kurie tai laikė didele nelaime, grasinančia atimti iš jų duo- 
ną. O kąjau kalbėti apie sodininkus ir plantacijų šeimininkus, ku- 
rie privalėjo ištisai drėkinti žemę, ir audinių prekeivius, iš kurių 
niekas nieko nebepirko, nes tokiu metu visi troško nusimesti dra- 
bužius, o ne juos vilkėti. O Deruikams tuo pat metu buvo aktualu 
ir viena, ir kita —- kadangi jie vienu metu buvo ir sodininkai, ir 
gelumbės pirkliai, karštasis 1635-ųjų sezonas jiems virto dideliu 
išbandymu. 

Vos prasidėjus didiesiems karščiams, šeimos vartų iškaba duso 
po vyrišku švarku ir sijonu, saugančiu ją nuo svilinančių saulės 
spindulių. Klientai ėjo pro šalį, nė kiek nesmalsaudami užmesti 
akies nei į siūlomas naujutėles prekes, nei į žadamas nemenkas 
nuolaidas. Ir niekam nerūpėjo, kad Utrechto aksomas nukainotas 
perpus, o Brabanto nėriniai atpigę! Ponios jų tiesiog nenorėjo... 

— Vėduoklių! Šilkinių vualių! — reikalaudavo jos iš pardavėjų, ir 
kad prekė būtų iš lino arba tankios medvilnės. 

Susiklosčius tokioms sudėtingoms aplinkybėms, prie kurių 
prisidėjo dar ir visuotinis žmonių nerangumas, krautuvę prižiū- 
rintis Vilhemas Van Deruikas turėjo kaip reikiant tvarkytis su 
savo naujuoju darbu. Jis stengėsi, kad visi pameistriai klausytų 
jo nurodymų. Netrukus Vilhemas pasirodė esąs geraširdis ir šiek 
tiek atleido vadeles, kad jie jį pamėgtų; paskui, pastebėjęs, kad 
aptarnaudami klientus pameistriai neišlemena nė menkiausio 
mandagaus žodžio, jis staiga užmiršo savo nuolaidumą ir užkūrė 
jiems tikrą pirtį. Galiausiai darbuotojai ėmė nekęsti Vilhemo, ir 
parduotuvei, kuri ir taip vos laikėsi, ėmė grėsti bankrotas. 

Vos per porą mėnesių sutirpo dalis santaupų, o vietoj numa- 
tyto pelno atsirado skolų. Parduotuvė išvengė tragiško likimo tik 
dėl ištikimų pirkėjų, kurie jau dvidešimt metų apsipirkdavo pas 
Kornelį Van Deruiką ir sūnus, gelumbės pirklius, visiškai nekreip- 
dami dėmesio į konkurentų iškabas. Tačiau toji ištikimybė ir as- 
meninės simpatijos Deruikams brangiai kainuodavo: tai skolon 
duok, tai nuleisk kainą, tai likučius atiduok, - taip dauguma pre- 
kių būdavo atiduodamos kone veltui. 

Jasperas, kurio žinioje buvo visos Deruikų sąskaitos, gyvai pra- 
nešdavo: 

— Brolau, mes tuoj ubagais paliksim! O tu juk žinai, kad šioje 
nuostabioje šalyje yra baudžiama, jei darbas priveda prie bank- 
roto! 

— Nebijok. Mes pasipustysim padus, Desolate Boedelskamer 
tarnybai dar nė nespėjus surašyti mūsų nesėkmių... Vianene arba 
Kiulemborge bankrutavusieji gali prašyti prieglobsčio! 

— Man visai nejuokinga, Vilhemai. Padėtis labai kebli, - tarė 
jaunėlis, kramtydamas raudoname rašale pamirkytą plunksną. 

— Na gerai, tada atleiskim vieną pardavėją, bet galim ir abu! Tie 
kvailiai mums kainuoja dvylika guldenų per dieną! 

— Reikėtų atsiklausti tėvo. O be to, kas dirbtų, jeigu atleistume 
tuos pardavėjus? 

- Įdarbintume seseris. 

— Nemanau, kad tai patiktų pirkėjams. 

— Tada uždarykim krautuvę ir baigta! Juoba kad gelumbė da- 
bar bevertė! Kam rūpi apdarai, kai šitaip karšta? 

— Po trijų mėnesių, žiemą... 

— Po trijų mėnesių mes būsim tokie vargšai, kad džiaugsimės 
bato padą sugraužę alkiui numarinti! Užteks švaistyti laiką, Jas- 
perai! Tiems, kurie perka audinius, tulpės tikrai patiks! 

Susierzinęs jaunėlis laibu pirštu stumtelėjo rašalinės dangtelį. 
Paskui pasišiaušusia plunksna bedė savo brolio pusėn ir užsikišo 
ją už ausies tokiu mostu, lyg smuikininkas brūkšteltų stryką per 
stygas savo ausies link. 

— Tulpės, tulpės... nieko tu daugiau ir nežinai, kaip tik tą žodį, 
o anksčiau net ištart jo nemokėjai! Tačiau mes dar turime ir krau- 
tuvę, iš kurios pragyvename! 

— Tai tu ją ir turėk, jei nori. O aš sakau „sudie“ visoms gelum- 
bėms, bambantiems pirkėjams ir geltoniesiems skaitliukams! 


Vyresnėlis laikėsi duoto žodžio. Jau kitą dieną po pokalbio Vil- 
hemas atsidūrė pas rektorių, atrodydamas taip, kaip manė esant 
tinkama tulpių verslo žmonėms - arba, kaip jis mėgo sakyti: taip, 
kaip dera „būsimajam tulpių žinovui“. Jis atrodė kaip visuomet, 
tik buvo užsirišęs neperšlampamą prijuostę su viena kita dėme 
ir užsidėjęs pintą skrybėlę, saugančią jį nuo svilinančios saulės 
einant per laukus. 

Paulius pirmiausia nurišo nuo Vilhemo prijuostę, paskui nuė- 
mė skrybėlę ir uždėjo kitą, ne tokią kaimišką, aiškindamas, kad 
įvyko nesusipratimas: jis turėjęs omeny, kad jo mokinys turė- 
siąs ne sode dirbti kaip eilinis sodininkas, bet eiti drauge su juo į 
smukles, kur išmoksiąs kovoti dėl kiekvieno tulpių sandorio. Vil- 
hemas bandė paaiškinti, kad jis norįs viską sužinoti apie gėles ir 
apie jų pardavimą galvoti tik tada, kai išmoksiąs pasodinti svogū- 
ną, prižiūrėti, kad išleistų daigelį, ir pamatysiąs, kaip auga gėlė. 

— Jūs man sakėt, kad turkų sultono sodininkai, vadinamieji 
„bostansai“, dirbdavo durininkais, valytojais ir budeliais. Tai ko- 
dėl gi aš negalėčiau prižiūrėti jūsų plantacijų? 

— Tu net neįsivaizduoji, kokie gėlininkams tenka nedėkingi ir 
varginantys darbai! Tad leisk juos dirbti kitiems, ištverminges- 
niems nei tu. 

Rektoriaus užuomina apie silpnumą užgavo Vilhemo savimei- 
lę ir (jei tai išvis įmanoma) dar labiau sustiprino jo užsispyrimą. 
Galiausiai Pauliui teko nusileisti. Manydamas, kad jaunuoliui pra- 
eis noras mokytis jau po pirmo pamosavimo kastuvu, jis pristatė 
Vilhemą vyriausiajam sodininkui, kuris, slapta primokytas mies- 
telėno, iškart užkrovė jį pačiais juodžiausiais darbais, kokius tik 
galėjo sugalvoti: buvo numatyta nuo Sparnos upės ar bet kurio 
kanalo, kurių mieste buvo į valias, išrausti gilius griovius, kurie 
sudarytų laukų drėkinimo sistemą. Šią užduotį Vilhemas turėjo 
atlikti vienas ir dar kepinant saulei, darbuodamasis senu kastuvu, 
kurio grublėtas kotas siaubingai nuzulino jam delnus. Žinoma, 
tyčia buvo parinkta uolėta nuokalnė; aplink šimto pėdų spindu- 
liu - nė menkiausio šešėlio. 

Visą laiką, dirbdamas savo kruviną darbą, katorgininkas buvo 
priverstas iškęsti dar ir užgaulius kitų sodininkų juokelius, iš pa- 
balusio veido ir gležno kūno sudėjimo jie iškart suprato, kad jau- 
nuolis niekuomet nėra laikęs rankose jokio įrankio ir vargiai kada 
yra iškėlęs koją už miesto vartų. Galiausiai vienam sodininkui pa- 
gailo Vilhemo, ir jis pasiūlė pasikeisti: mainais į griovių kasimą jis 
pasiūlė savąjį lažą - kasti gėlių svogūnus. 

— Bent jau nebus taip karšta. 

— Bet... aš nežinau, kaip tai daroma. 

— Viskas labai paprasta: reikia atrinkti gėles, kurių lapai jau 
sudžiūvę, ir jų svogūnus iškasti iš žemės, bet labai atsargiai, kad 
nenukentėtų lukštas, nes dauguma jų jau nupirkti, ir menkiausias 
įtrūkimas iškart numuštų jų kainą. 

Vyriausiasis Deruiko sūnus nusiėmė skrybėlę, nes nendrių 

šiaudai buvo taip sukietėję nuo prakaito, kad net braižė smilki- 
nius. Jis čiupo sodininko atsineštą odinę gertuvę ir nukamuotas 
siaubingo troškulio vienu atsikvėpimu išmaukė ją ligi pusės. 

— Sakote, kad dalis svogūnų jau parduota, nors tebėra po žeme? 
Norit pasakyti, kad atsiranda kvailių, mokančių už prekę, jos nė 
nematę? Čia gi tas pats, kaip pirkti katę maiše! 

- Bet taip reikia. Žiemą svogūnai guli žemėje. Priešingu atveju 
jie neišleistų jokio daigo... 

— Viskas puiku, bet iš kur pirkėjas žino, ką jis perka? 

— Yra tam tikras gėlės ypatumų, jos žydėjimo laiko aprašymas. 
Aš neturiu laiko jums pasakoti smulkiau apie jų auginimą, nes tos 
gėlės yra labai pretenzingos. Kai kurie sako, kad tulpių prekyboje 
daugiau popierių nei pačių svogūnų: atseit, tai esanti windhan- 
del - prekyba vėjais! 

Sodininkas papūtė į delne gulinčius sausu lukštu aptrauktus 
gumbus ir nuo jų pabiro smiltys; dauguma tų gumbų buvo apva- 
lūs, panašūs į gėlės svogūną. 

— Nieko nesuprantu! — prisipažino Vilhemas. — Kas čia per 
gėlė, kurią reikia užkasti, paskui atkasti ir tada vėl užkasti? 

Įdegusį sodininko veidą nušvietė raukšles išryškinanti atlaidi 
šypsena. Paėmęs iš vaikino rankų kastuvą, jis purioje žemėje iška- 
sė keturias vageles ir įsmeigė kastuvą kairėje, šalia pirmosios. 

— Ruduo - sodinimo metas. Pasodinat svogūną ir kurį laiką 
laukiat, kol pagirdytas pirmųjų liūčių jis išleis šaknis. Iškart po to 
svogūnui prasideda miego laikotarpis ir trunka visą žiemą. Kai 
kurios veislės, vadinamos ankstyvosiomis, ima žydėti jau nuo sau- 
sio. Tačiau dauguma tulpių lapus pradeda leisti tik vasarį, stiebas 
išlenda kovą, o žiedai prasiskleidžia tik balandį. 

Kastuvas atsidūrė antrojoje vagelėje. Perkeliant jį iš vienos vie- 
tos į kitą, kastuvo šešėlis ištįso. 

— Gegužės mėnuo yra tinkamas laikas pradėti galvoti apie tul- 
pės pardavimą. Tada pagrindinis svogūnas - tėtis - jau būna su- 
vytęs ir praktiškai supuvęs, o pačiam gražume subręsta svogūnas 
sūnus, dar kitaip vadinamas pagrindinio svogūno įpėdiniu ar atža- 
la. Kartais tulpė subrandina net keletą svogūnų. Jeigu taip atsitin- 
ka, būtina nedelsiant pranešti ponui Bereistenui, kad jis pakeltų 
tos tulpės kainą. Vasara - naujo svogūno brandos ir lapų geltimo 
laikas. Rugpjūtį gėlių lapai jau būna sudžiūvę, o svogūnas visiškai 
subrendęs: belieka tik iškasti! Kaip tik tai šiuo metu ir darome. 

Vilhemas nurijo burnoje susikaupusias seiles. 

— O ar galima numatyti, kiek maždaug svogūnų tulpė galėtų 
subrandinti? 

— Deja, ne. Kai kurios subrandina tik vieną, o kitos - dideliam 
jų savininkų džiaugsmui! — du arba tris. Kaip sako tikri žinovai, 
kol kas nėra tokio recepto, kuris padėtų subrandinti daugiau svo- 
gūnų... O mes, olandai, užsiimame tulpėmis kaip tik dėl to, kad jų 
augimą lemia atsitiktinumas, kaip ir žaidimų, dėl kurių krausto- 
mės iš proto, sėkmę! Pasodinti tulpės svogūną - tai mesti žaidi- 
mo kauliuką: iš anksto neįmanoma žinoti, kiek akių iškris! 

— O kaip tulpių sėklos? —- pasidomėjo Vilhemas. 

Sodininko akys susiaurėjo, o šnervės šnopuojant susitraukė. 

— Sėklų, pone, imasi kantrūs gėlininkai, kurie gali septynerius 
metus stebėti gėlės augimo procesą... Tokia veikla mes, kaip ir 
dauguma kitų sodininkų, neužsiimame, nes daugiausia verčiamės 
gėlių svogūnais. Turim tik vieną mažytį žemės lopinėlį, kuriame 
pasėjome tulpių sėklų, norėdami pažiūrėti, ar kas išaugs. Jam pri- 
žiūrėti įdarbinome keletą moterų. 

Pokalbis baigėsi bendromis pastabomis apie gėlių auginimą ir 
senojo sodininko patarimais jaunajam neišmanėliui. Tada jis pa- 
ėmė gertuvę iš Vilhemo rankų. Atsigėrė ir paklausė: 

— Tai kaip, jaunuoli, keičiamės darbais? 

Iš išdidumo Vilhemas nenorėjo perleisti savo katorginio dar- 
bo. Jis atsisakė sodininko pasiūlymo aiškindamas, kad yra „nusi- 
teikęs“, be to, „ganėtinai įdūkęs, kad galėtų įvykdyti savo užduotį 
ligi galo“. Jis įtikinėjo, kad dar iki vakaro grioviai bus iškasti. Ne- 
spėjo prabėgti nė valanda, kai vyresnysis Deruiko sūnus, išsekin- 
tas kaitros, nualpo prie kanalo, o du netoliese dirbantys vaikinai 
gavo mesti darbus ir jam pagelbėti. Kai jis atsipeikėjo, vyriausiasis 
sodininkas uždraudė grįžti prie darbo, bet Vilhemas, visas dre- 
bėdamas nuo išsekimo, pareiškė norįs vėl eiti į laukus. Sodinin- 
kas padarė dar didesnę klaidą, pasiūlęs jam drauge su moterimis 
barstyti tulpių sėklas. 

— Čia ne vyrų darbas! — užsiplieskė Vilhemas. — Pats taip sa- 
kėt! 

— Joms trūksta pagalbininkų, kad ir kas jie būtų! 

— Kodėl? Kas gena? Juk ne paskutinė diena! 

— Dabar tinkama rugpjūčio mėnulio fazė. Tokia kaip ir spalio 
ar liepos delčia. Poryt jau bus per vėlu... Gėlės augs prastai, jeigu 
išvis užaugs! 

— Jeigu jau taip... - nusileido Vilhemas. 

Varge! Net šis darbas jam pasirodė per sunkus. Pasėjęs keletą 
eilių, Vilhemas vėl apalpo. Jis atgavo jėgas rektoriaus, kuris at- 
skubėjo labai susirūpinęs dėl savo mokinio, karietoje. Atsipeikėti 
ten, ant išsiuvinėtomis pagalvėlėmis nukrautos sėdynės, apvilk- 
tam švariais marškiniais ir sutvarstytam, Vilhemui atrodė tikras 
pažeminimas. 

— Man gėda, pone! Aš sulaužiau duotą žodį! 

— Kokį dar žodį? - švelniai paklausė Paulius, o jo žodžiai, suvir- 
pėję ore, meiliai pakuteno jaunuolio plaukus. 

Vilhemas susivokė gulįs rektoriui ant kelių, o šio šlaunys nė ne- 
krustelėdamos kantriai kentė vaikino galvos svorį. Jis iš visų jėgų 
pabandė atsikelti, bet putli pirklio ranka jam sutrukdė. 

— Na, na! Tau reikia ilsėtis. 

Vilhemas toliau muistėsi, tačiau vos nenusisuko sprando, besi- 
stengdamas ištrūkti. Riebi Pauliaus ranka gulėjo jam ant krūtinės 
lyg sunkus geležinis inkaras. 

— Kurjūs mane vežate? - paklausė jaunuolis vos kvėpuodamas, 
mat tvankuma karietoje buvo tiesiog nepakenčiama. 

Jo akys buvo įsmeigtos į dangaus lopinėlį, kuriame plaukė švel- 
nūs lyg dribsniai debesėliai. 

— Namo. Persirengsi ir pamiegosi ligi vakaro. Paskui mudu 
drauge važiuosim į smuklę Senoji kokotė, kur įvyks tulpių pirklių 
susirinkimas. 

Negyvos Vilhemo rankos pakilo, bandydamos prieštarauti, ta- 
čiau netrukus vėl nusviro. 

— Ar negalėtume šios pamokos atidėti vėlesniam laikui? Aš taip 
pavargau... 

— Važiuosime šįvakar, — tvirtai pareiškė rektorius. - Negirdė- 
jai naujienos? Kompanijos laivai parplaukė iš Indijos. Dvidešimt 
didžiulių laivų yra pakrauti, kaip manoma, dviem šimtais tonų 
aukso! Tarp įgulos narių yra kilusių iš Harlemo. Kai tik jie grįžta, 
švaistosi guldenais į kairę ir į dešinę. Dabar puiki proga parduoti 
tulpes, nes jūreiviai mėgsta merginoms dovanoti gėlių. Ir jie bus 
tikrai nusiteikę tai daryti... 

Neturėdamas jėgų prieštarauti, Vilhemas vaikiškai atsiduso. 
Paulių tai sujaudino. Jis pabučiavo savo mokinio delną, o tada, 
palikdamas atitinkamus tarpus, bučiniais nusėjo ir visą ranką. 

— Pone, nereikia! - priešinosi Vilhemas, vangiai atitraukdamas 


ranką. 

Tai tik dar labiau pakurstė rektoriaus švelnumą. Naudodama- 
sis tuo, kad jaunuolis gulėjo visiškai išglebęs, Paulius pirštų galais 
landžiojo po rankogalių plyšius, sagų kilpeles ir visur kitur, kur tik 
buvo galima prisiliesti prie nuogos odos. Jaunuolis iš paskutiniųjų 
stengėsi priešintis, tačiau kaskart jėgų tam atsirasdavo vis mažiau. 
Šiaip ar taip, tasai lėtas nurenginėjimas jį šiek tiek atvėsino, o tos 
vėsos, nepaisant rektoriaus, jis labai troško ir jautė, kaip maloniai 
jiužlieja odą. Karietos durelių užuolaidėlė buvo užtraukta ir alko- 
vą apgaubė švelni prietema. 

Vieną akimirką Paulius, glostydamas Vilhemo ranką, užgavo 
delne atvirą žaizdą. Jaunuolis net suriko iš skausmo. 

— Vargšas vaikuti! - apgailestavo miestelėnas. - Aš buvau toks 
negailestingas, versdamas tave taip sunkiai dirbti, kad net išgriu- 
vai be sąmonės vidury laukų. Bet argi aš tavęs neperspėjau, kokie 
sunkūs sodininko darbai? 

— Kasti griovį ir atrinkinėti svogūnus — du skirtingi dalykai! 
Mano užduotis nebuvo lengva... 

— Bet ar lengvas darbas tave būtų sudominęs? Nemanau. Ma- 
tai, yra tokių nevykėlių, kurie plėšosi dėl neaiškių juokingų tikslų, 
tuo metu kiti, kur kas protingesni, kuria didelius šedevrus. Vieni 
pasitenkina tik mažyčiais poreikiais, o kiti tik dideliais ir svarbiais 
darbais. Kliūčių iškyla tiems, kurie su jomis susiduria. Štai todėl 
genijų gyvenimas toks žavingas, o vidutinybių - tik vidutiniškas. 

Vilhemas ilgai mąstė apie rektoriaus žodžius. Jis prisidengė 
veidą savo skrybėle lyg vėduokle, norėdamas pasislėpti nuo Pau- 
liaus, kurio įsidrąsinusios rankos ką tik palindo jam po prasegtais 
marškiniais. Vis dėlto jųdviejų santykiai dabar jam nebeatrodė 
tokie nemalonūs kaip anksčiau; jis netgi pamanė, kad galbūt tasai 
naujas jųdviejų ryšys, tos slaptos glamonės teikia jam naują svai- 
ginamą malonumą. 

— Kaip jūs manote, ar aš nors kiek talentingas? - atsidusdamas 
ir slėpdamas savo veidą po skrybėle paklausė Vilhemas. 

— Esu tikras. 

— Kokioj srity? 

— Nuojauta man kužda, kad tapsi puikiu tulpių žinovu ir kad iš 
to susikrausi didelius turtus. 

Paulius leido jaunuoliui pajusti stebuklingą savo žodžių galią, 
kaip gydytojas, stebintis raminamųjų vaistų poveikį. 

— Šią akimirką galiu tau drąsiai pasakyti: būčiau buvęs laimin- 
gas, turėdamas tokį sūnų kaip tu! Aš myliu Eljezarą. Kita vertus, 
jis taip šauniai tvarko savo reikalus, kad daugelis jam pavydi. 
Tačiau tarp mudviejų nėra jokio draugiško ryšio. Jo dievobai- 
mingoji motina išmokė jį niekinti pasaulį ir įtarinėti kiekvieną 
žmogų. Žinoma, tokiam auklėjimui įtakos turėjo didžioji filo- 
sofija ir davatkizmo pamokos apie amžinąsias vertybes, tai giliai 
įleido šaknis jo širdin. Bet koks prabangos ar lengvesnio gyve- 
nimo potroškis jam atrodo nesuprantamas: jis nekenčia gatvių, 
net menkiausio grindinio akmens, nes jie esą geresni nei senieji 
klampūs takai. Mano sūnus nepateisina ilgaplaukių žmonių, ne- 
kenčia bažnyčiose skambančių vargonų, vestuvių šokių ir net 
raupsuotųjų slaugytojų, pagrįsdamas tai šventais žodžiais „Die- 
vas jus apsaugos nuo pražūties ir nuo maro“! Manau, nedaug 
trūko, kad jis įstotų į religinę bendruomenę, kurioje jo atšiauri 
prigimtis puikiai pritaptų. 

- Jūs jį nuo to atkalbėjot? 

— Palenkiau jį savo pusėn. 

— Tai tulpėmis jis užsiima ne savo noru? 

- Žinoma ne. Sodininko darbas yra vienintelis su bažnyčia ne- 
susijęs darbas, kurį Eljezaras mielai atlieka. Ir žinai dėl ko? Nes 
perskaitė Evangelijoje, kad Marija Magdalietė, sutikusi Jėzų Kris- 

tų po prisikėlimo, palaikė jį sodininku! Ir jeigu ji būtų pamaniu- 
si, kad sutiko sandalų siuvėją, tai mano sūnus būtų puolęs dirbti 
batsiuviu! 

Abu vyrai skaniai pasijuokė. Vilhemas nespėjo nė susivokti, kai 
landi ranka, prasibrovusi pro kelnių užsegimą, nuslydo jam į tar- 
pukojį. Jis daugiau nesipriešino, tačiau bandė savo susijaudinimą 
nuslėpti užduodamas rektoriui nekaltą klausimą: 

— Ar Eljezaras pyko ant jūsų už tai, kad paniekinote jo pašau- 
kimą? 

— Nemanau. Tačiau jo motina, kuri ir buvo viso to kaltininkė, 
nepraleido progos man papriekaištauti. Ji svajojo šeimoje turėti 
nors vieną pastorių. Tik tokios puošmenos ir betrūko ant mūsų 
šeimos herbo! 

— Jūs tiek daug kalbate apie savo žmoną... - išdrįso pusbalsiu 
prasitarti jaunuolis. - Mes jos taip pat laukėme, kai kvietėme va- 
karienės, kodėl ji neatvyko? 

Rektorius žvilgtelėjo laukan. Pamatęs našlaičių namus, jis stuk- 
telėjo į medines dureles. 

— Sustok, Ernstai! 

Karieta iškart sustojo, ir jųdviejų pokalbis nutrūko. Vilhemas 
draugiškai atsisveikino ir pabučiavo rektorių į skruostą, nesivar- 
gindamas patenkinti savo smalsumo dėl ponios Bereisten. Išlip- 
damas iš karietos, jis nustebo pamatęs prie atvirų vartų nerta ska- 
ra pridengtais pečiais stovinčią Petrą ir pešiojančią iš puokštės 
apvytusias gėles. Tačiau jos žvilgsnis buvo nukreiptas ne tiek į 
gėles, kiek į regento vežėją, kuris taip pat meiliai žvilgčiojo jos pu- 
sėn. Vyresnysis brolis akimirksniu nutraukė tuos susižvalgymus, 
tarsi siūlą žirklėmis nukirpo. 

— Ką čia veiki? - nekantriai paklausė savo sesers. 

— Kaip ką? Išrenku nuvytusias gėles! 

— Gal tu mane kvailiu laikai? Drožk vidun! Ir mikliau! 

Petra nuėjo nutaisiusi tokį veidą, lyg kas saldainį iš vaiko būtų 
atėmęs. Vilhemas nedrįso bartis matant rektoriui. Vis dėlto, dar- 
syk su juo atsisveikindamas, jis piktai dėbtelėjo į vežėją, tarsi 
sakytų: „Važiuokit iš čia!“, ir liokajus jį kuo puikiausiai suprato. 
Rotvalis linksmai paragino savo arklius. 

— Prisiekiu, jeigu darsyk čia pamatysiu jo purviną snukį... — 
dusliai sugriaudėjo Deruiko sūnus. 

Vilhemas iškart nuėjo į lovą ir nuo stipraus beldimo į drabuži- 
nės pertvarą pabudo tik vėlų vakarą. 

— Kelkis! Tavęs laukia rektorius! 


Iš dviejų šimtų smuklių, įsikūrusių gerajame Harlemo mieste 
(kai kurios iš jų buvo taip arti viena kitos ir taip gerai sutarė, kad 
net dalijosi viena iškaba), Senoji kokotė (dar vadinama toude Ha- 
entgen) buvo ypatinga smuklė, pateisinanti savo vardą dėl to, kad 
čionai plūsdavo daugiausia tulpių pirklių, be to (ne ką prastesnė 
priežastis!), dar ir todėl, kad šioje smuklėje buvo galima gauti 
puikaus alaus. 

Reikėtų pasakyti, kad pats pastatas buvo pačioje geriausioje 
miesto vietoje: visai netoli alaus daryklos, vadinamos Drambliu, 
taigi, pritrūkus alaus, nereikėjo jokios karietos, pakakdavo kelių 
stiprių samdinių, kurie atritindavo statinių; aplink smuklę augo 
tulpių gėlynai - žiemą tai buvo paprasčiausi gražiai sutvarkyti 
kvadratiniai žemės lopai, o atšilus orams juose pražysdavo gausy- 
bė įvairiausių tulpių: ankstyvųjų, sezoninių ir vėlyvųjų, kurios, už- 
metus akį, atrodė kaip gyvas margumynas, džiuginantis smuklės 
lankytojus. Na, o trečiasis Senosios kokotės pranašumas - slaptas, 

bet galingas! - buvo miškelyje netoliese laukiančios prostitutės, 
kurios puikiai papildė miestelėnų, gėlių karalių, malonumus, per 
pertraukėles tarp išgertuvių patenkindamos jų vyriškus potroš- 
kius; prislopintas, beveik nepasotinamas gašlumas, kuriam nuo- 
latiniai Senosios kokotės lankytojai pasiduodavo tik tada, kai svei- 
ką protą užtemdydavo ilgos išgertuvės. 

Tą vakarą smuklėje buvo ypatingas vakaras, ne toks kaip 
visuomet: lankytojai turėjo puikią progą kiekvienas išsakyti 
savo pageidavimus: surengti gėlininkų susirinkimą, kortų l0- 
šimo varžybas, vestuvių puotą ar krikštynas. Tačiau iš dauge- 
lio smulkmenų buvo aišku, kad šįsyk viskas suksis apie tulpes. 
Pirmiausia smuklės šeimininkas iš vyno statinių ištraukė voles, 
nes pirkliai daugiausia gerdavo vyną, ne taip, kaip paprasti lan- 
kytojai, dažniausiai maukiantys alų. Paskui buvo atidaryta ga- 
linė salė, vadinama Velnio spąstais, skirta gėlių prekybininkų 
susitikimams. Galiausiai iš aplinkinių ir netgi pačių tolimiausių 
sodų, esančių prie upės, plūstelėjo vyrai purvinais monokliais, 
žemėtomis kelnėmis ir juodomis panagėmis - tipiški tulpių au- 
gintojai. 

Tačiau Vilhemas apie tuos vyrus ir apie tai, iš kur jie atvyko, 
buvo susidaręs visai kitokį įspūdį. Iškišęs galvą pro karietos lan- 
gelį ir užmetęs akį į smuklę, jis nusišaipė, ir rektorius nesuprato 
kodėl. Paskui vaikinas sodriu balsu paliepė vežėjui sustoti prie Se- 
nosios kokotės durų ir nuleisti laiptelius, kuriais karietos keleiviai 
paprastai nesinaudodavo. Vilhemas pirmiausia leido išlipti savo 
bendrakelioniui, o paskui išlipo ir pats, nosine prisidengęs nosį. 
Jo veide, ar veikiau ten, kur neuždengė nosinė, buvo tiesiog para- 
šyta, kad jaunuolis nemaloniai nustebintas. 

— Oho, kokie mes nepatenkinti! - mestelėjo Paulius, lūkuriuo- 
damas jo prie gatvės žibinto. 

— Ar čia tulpių pirkliai? - dusliai paklausė Vilhemas, pirštu ro- 
dydamas į du vyrus, alkūnėmis atsirėmusius į barą ir žaidžiančius 
kauliukais, paskui į kitus du, kurie kaip tik atsipjovė po drėgną 
kabančio kumpio gabalą. 

— Reikėtų nepamiršti, kad čia atėjome ištuštinti jų kišenių! 

Vilhemas neskubėdamas atsisėdo greta rektoriaus. Prisidegęs 
pypkę, jis šiek tiek palūkuriavo, o tada godžiai patraukė privė- 
susio tabako. Jo žvilgsnis keliavo nuo vieno veido prie kito, nuo 
vienos žmonių grupelės prie kitos, tarsi atliktų išsamią apžvalgą. 
Viskas, ką matė, Vilhemui kėlė pasišlykštėjimą: riebaluoti stalai, 
nusitrynusios kėdės, žvakidės, gausiai aplipusios vašku, kurio 
varvekliai tįso ligi pat žemės. Iškapotos kreivos grindys duso po 
žemių sluoksniu - akivaizdu, kad jos niekada nėra regėjusios nei 
kibiro, nei šluotos. Nekreipiant dėmesio į smulkmenas, smuklė 
Vilhemui atrodė purvina ir prastai prižiūrima. Bet didžiausią 
siaubą jam kėlė lankytojai. Ant sienos prie kamino kabėjo nuo 
dūmų pageltę paveikslai: atgrubnagiškai nutapytos juoką kelian- 
čios derliaus šventės po atviru dangumi, scenos iš valstiečių gyve- 
nimo, kaimiškos vestuvės — tie bjaurūs, juokingi paveikslai buvo 
neatsiejama smuklės dalis. Nieko sau! Jis visai ne taip įsivaizdavo 
tulpių pirklius! Kurgi tuomet prašmatnūs drabužiai, gražios ka- 
rietos su puikiais žirgais ir dailios sužadėtinės, kurias jis regėjo 
savo vaizduotėje? Jam prieš akis tebuvo eilinis miestelėnų, norin- 
čių pirkti ir parduoti, susirinkimas, kur populiariausia prekė buvo 
tulpė, tačiau buvo siūloma ir kitokių prekių: klumpių, durpių ar 
sūrio. Visi atrodė kaip prasčiokai, o apie tualetus nėra ko ir kalbė- 
ti. Vargiai ant nusidėvėjusios skrybėlės krašto ar ant vienos kitos 
apsitrynusios švarko rankovės pamatysi sublizgant medalį arba 
kokį kitą menkavertį niekutį, atsiduodantį vakarykšte diena - ir 
ne mažiau, deja! - prastu skoniu. 

Paulius stebėjo besikeičiančias jaunuolio veido išraiškas. Jis 
palaukė, kol bus atnešta vyno, tada niūriai kreipėsi į Vilhemą: 

— Senoji kokotė tau nepatinka? 

Jaunuolis pastukseno savo pypkę į stalo kraštą, būdamas tikras, 
kad šis pasibaisėtinas poelgis liks nepastebėtas. 

— Pone, mano tėvas Kornelis nieku gyvu neleistų užeiti į tokią 
vietą kaip ši. Jis uždraustų man net prisiartinti prie tokių žmonių, 
kurių lankymasis tokiose vietose yra šlykštus ir žeminantis. Aš 
nelabai tikiu, kad tarp jų yra bent vienas tulpių pirklys... 

— Vis dėlto jie visi, įskaitant ir smuklės savininką bei jo padė- 
jėją, štai tą merginą su kasomis, kuri skalauja stiklines, ir tą kitą, 
kuri krato iš puoduko žarijas... visi jie, patikėk manim, prekiauja 
tulpėmis ir galėtų nesuklysdami išvardyti bent po dešimt tulpių 
rūšių. Nejaugi manai, kad tulpių žinovai yra kokie ypatingi žmo- 
nės, užsiimantys vien gėlių prekyba? Tiesa, kai kuriems tai tampa 
profesija, tačiau tokių tik vienas kitas. Dauguma yra tik mėgėjai: 
pasitaikius progai, jie perka ir parduoda gėlių svogūnus, o likusį 
laiką dirba akinių pardavėjais, konditeriais ar alavo liejikais. Pažįs- 
tu netgi vieną pamokslininką, kuris visą dieną iš sakyklos smerkia 
tulpes ir jų garbintojus, o vos atėjus vakarui dumia į kitą parapiją 
ir tampa pačiu tikriausiu tulpių pirkliu! 

— Regis, vienas audėjas irgi metė savo darbą, kad galėtų parda- 
vinėti gėles. Mano sesuo Harieta apie tai sužinojo iš savo draugės 
Solveigos. 

— Audėjams taip pat rūpi tulpės, ir kas galėtų juos už tai smerk- 
ti? Kam dirbti alinantį darbą už aštuoniolika guldenų per dieną, 
kai pardavęs vieną gėlės svogūną gali neblogai pragyventi visus 
metus? Toks žmogus tikrai turėtų mesti savo amatą. Kodėl gi jam 
nepardavus savo krautuvės, įrankių, asilo, kad netrukus galėtų įsi- 
gyti pačių gražiausių svogūnų! 

Vilhemas padėjo pypkę ir paėmė taurę vyno. Tai buvo besko- 
nis šleikštus gėralas, kurio spalva priminė saulėgrąžas, o jis pats 
buvo atneštas vėsiame alaviniame ąsotyje. Rektorius sriūbtelėjo 
vieną gurkšnį ir čia pat sulaikė jį burnoje, tačiau netrukus prarijo 
ir pliaukštelėjo liežuviu. 

— Ojūs patys, Deruikai... - prabilo Paulius prislopintu balsu. — 
Juk jūs turite namą, kurį labai naudingu santykiu galėtumėte iš- 
keisti į tulpes! 

Jis ištarė šiuos žodžius nerūpestingai, tarsi siūlytų leistis kiškių 
medžioklėn. Vilhemas pagalvojo, kad turbūt bus kažką ne taip 
supratęs. 

— Kaip sakėte? 

— Sakiau, namą! Na, jei taip galima būtų pavadinti tą apgriu- 
vusią lūšną, kurioje gyvenate. Tiesą sakant, jaunasis Deruikai, 
toji pastogė, po kuria glaudžiatės, galėtų tikti nebent pelėdoms 
ir žiurkėms. Vakarieniaudamas pas jus, Eljezaras baiminosi, kad 
koks tinko gabalas nenukristų jam ant galvos! 

— Bet... juk jūs sakėte, kad jis gerai atrodo! 

— Taip maniau, dar nepabuvojęs viduje. Patikėk manim, jums 
reikėtų dingti iš tų griuvėsių, kol jie dar visai nesubyrėjo! Ten ne 
vieta gyventi ir auklėti vaikus, o juolab laikyti dvi merginas, ku- 
rioms jau pats laikas tekėti. 

Vilhemas buvo beketinąs paprieštarauti, tačiau smuklėje pasi- 
girdo kėdžių stumdymas, sukėlęs tikrą sambrūzdį. Galinės salės 
durys atsilapojo. Vilhemui buvo pats laikas susiskaičiuoti pinigus; 
abu nusekė paskui tulpių pirklius, krutančius Velnio spąstų link. 
Jie nešėsi savo bokalus ir alavinius ąsočius, o kai kurie, jau spėję 
prisigerti, ant pečių buvo užsiritinę po statinę. Vilhemas stebėjosi, 
regėdamas toj kamšaty vaikus, kurie, kaip ir jų tėvai, nešėsi gėrimo 
sklidinus stiklus ir nė kiek nesidrovėdami iš jų maukė. 

- Ir ką? - tarė rektorius. - Jei jie neišmoks saikingai gerti čia, tai 
kas juos išmokys? Tulpių pirkliai daug geria... Tie žmonės mano, 
kad apšilusiu proteliu galima kur kas geriau tvarkyti reikalus nei 
blaiviu. Turkijoje, sakoma, žmonės išgauna raudoną tulpių spalvą 
mirkydami jas vyne. O Olandijoje vyne mirkomi pirkliai. 

Vos peržengus durų slenkstį, Vilhemą sustabdė žilstelėjęs vy- 
ras, rūpestingai užsisagstęs ligi pat apykaklės, - jis registravo vi- 
sus įeinančius. 

— Vieną minutėlę, jaunuoli! Ar tik nebūsi iš Baton Ružo mo- 
kyklos? 

- Jis su manim! Aš už jį atsakau! - riktelėjo Paulius, braudama- 
sis iš paskos. 

- Sekretorius... - kiek vėliau paaiškino jis Vilhemui. - Čia visi jį 
vadina Ponu Skląsčiu, tikrinančiu kiekvieną, įeinantį pro duris. Iš 
pažiūros kiek šiurkštokas, bet šiaip šaunus vyras... Kadangi tu čia 
pirmą kartą, kai kurie nepraleis progos pasišaipyti. Jie baksnos 
tau į nugarą arba šūkaus: „Nauja prostitutė viešnamy! Nekreipk 
į juos dėmesio, tai dalis tavo prisistatymo. 

Įeinančius į salę pirklius pasitiko krūva grifelinių lentelių. Sek- 
retorius buvo dailiai susidėliojęs šūsnį kreidelių, baimindamasis, 
kad koks storžievis vienos ar kitos neįsikištų kišenėn. Paskui visi 
susėdo į savo vietas prie stalų, sustatytų ratu aplink rašomąjį sta- 
liuką. Prieš atsisėsdamas, Paulius nuėjo persimesti pora žodžių su 
pažįstamais pirkliais. Vieniems jis ištiesdavo ranką, kitiems atkiš- 
davo skruostą, negailėdamas skambių komplimentų, čia vienam 
pašnabždėdamas kažką į ausį, čia kitam draugiškai kumštelėda- 
mas, švelniai įžnybdamas ar pamerkdamas akį, atseit patikinda- 
mas, kad klausimas bus sutvarkytas. Paskui Paulius visiems pri- 
statė Vilhemą, vadino jį savo „pačiu šauniausiu mokiniu, greitai 
tapsiančiu jo kolėga“ ir „jaunuoliu, teisingai žvelgiančiu į pasaulį 

ir gebančiu kruopščiai skaičiuoti . Tos liaupsės vaikiną vertė jaustis 
labai nesmagjai. Jis daug lengviau atsikvėpė, kai Paulius liovėsi jį 
gyręs ir atsisėdo į kėdę, kuri buvo jam pastatyta pačiam prieky. Vil- 
hemas susirado taburetę ir nedrąsiai atsisėdo greta miestelėno. 

Bematant kilo šurmulys. Vienas pirklys išsitraukė iš kišenės gė- 
lės svogūną ir, išvyniojęs jį iš audeklo skiautės, padėjo sekretoriui 
ant stalo. Pardavėjas tarstelėjo keletą žodžių sekretoriui, šis jo iš- 
klausė linkčiodamas galva ir savo lentutėje braižydamas kažkokį 
simbolį, kuris buvo didesnis nei kitų pirklių. Skimbtelėjo varpe- 
lis, skelbiąs varžytinių pradžią. Greta Vilhemo sėdintys pirkliai 
savo lentutėse braižė diagramą, kurią sudarė vertikalus brūkšnys, 
per vidurį kertantis du vienas paskui kitą einančius simbolius: 
apskritimą apačioje ir „S“ viršuje. 


Kai sekretorius paskelbė pradinę šešių guldenų sumą, paskelb- 
tą skaičių Paulius įrašė į apskritimą. „Nebloga sumelė... — įver- 
tino rektorius. - Dvylika bokalų alaus arba du svečių pavaišini- 
mai vynu. Be jokios abejonės, šis svogūnas vertas dėmesio“ Šie 
žodžiai buvo labiau skirti kaimynui iš kairės, garbingam tulpių 
pirkliui su trapecijos formos barzda, nei dešinėje sėdinčiam Vil- 
hemui. Jaunuolis visiškai nieko nenutuokė apie tą piešinį, bet rū- 
pestingai persipiešė jį lyg sudėtingą hieroglifą. Jo susikaupimas 
pralinksmino regentą: 

— Tasai nedidelis apskritimas yra „parduodama prekė“, arba 
in het ootje. Čia įrašoma pradinė varžytinių kaina. Dabar pirkėjai 
kausis dėl to svogūno, siūlydami savo kainą. 

Tulpės svogūnas keliavo iš rankų į rankas. Tulpių pirkliai jį 
čiupinėjo, uostinėjo, krapštė nagu, bandė tarp dantų, apžiūrinėjo 
prieš mėnulį arba ugnį ir visaip kitaip jį kankino, Vilhemas net 
pagalvojo, kad jeigu jis būtų pardavėjas, tikrai bijotų tos gaujos 
budelių. Kol vyko svogūno apžiūra, pardavėjas atsakinėjo į tiks- 
lius galimų pirkėjų klausimus, o šie, išgirdę atsakymą, suraukdavo 
antakius, tikėdamiesi nors kiek numušti kainą. 

- Sakote, čia Gheel ende Root Van Leyden tulpė? Esu matęs kur 
kas didesnių šios veislės tulpių svogūnų. Ar jūs įsitikinęs, kad ši 
tulpė sveika? 

- Sveikesnių nebūna. 

— Šios veislės tulpės yra raudonai geltonos. Šios spalvos nela- 
bai kam patinka. 

— Patinka mėgėjams. 

— Svogūnas bjauriai atrodo. 

— Jis sausas. 

— Jo paviršius grublėtas. 

— Per menkas, atrodo kaip alyvuogė! 

— Ponai, jeigu jums nepatinka, tai nekelkite pasišlykštėjimo ki- 
tiems. 

Apsukęs ratą aplink susirinkusią minią, tulpės svogūnas grįžo į 
pardavėjo rankas. Tuo metu sekretorius į „S“ raidės viršutinį pil- 
velį įrašė aukščiausią pirkėjų siūlytą kainą, o į apatinį - mažiau- 
sią. Abu skaičiai, atskirti linijos, rodo pirkėjų pasiūlytos kainos 
intervalą. Susijaudinęs Vilhemas apskaičiavo, kad kaina išaugo iki 
kelių šimtų guldenų. Pardavėjas kiek pasispyriojo dėl paskutinės 
pasiūlytos kainos, tačiau galiausiai nusileido ir pardavė svogūną 
už aštuonis šimtus trisdešimt devynis guldenus. Taigi diagrama 
buvo perbraukta trim brūkšniais ir dar apvesta dideliu apskriti- 
mu. Prekė parduota. Nors svogūnas dar nebuvo perduotas ir pi- 

nigai nesumokėti, sekretorius atliko savo pareigą: jis užregistravo 
svogūno pardavimą, o jo perdavimas ir atsiskaitymas įvyks vė- 
liau, kai aplink nebus smalsių akių. 

— Kiek tulpių svogūnų ketinama parduoti? - sušnibždėjo Vil- 
hemas rektoriui į ausį. 

— Šiandien dvidešimt. Taip pat keletas padėklų beverčių svo- 
gūnų, vadinamųjų skudurų, juos išparduos po penkiasdešimt ar 
šešiasdešimt guldenų už kiekvieną... Nebijok. Tavo svogūnas taip 
pat įtrauktas į varžytines. Neseniai kalbėjau su sekretoriumi. 

— Ką? Apie kokį svogūną jūs kalbate? - staiga perbalęs paklau- 
sė Vilhemas. 

- Apie tą, kurį turi savo kišenėje, velniai rautų! 

Visiškai tikras dėl to, ką pasakė, regentas mostelėjo ranka Vil- 
hemo liemenės kišenuko link. Jaunuolis nustebo prie krūtinės 
pajutęs kietą gumbą. Pasirausęs kišenėlėje, jis ištraukė į atlaso 
skiautę susuktą Admirael Van Engeland tulpės svogūną. 

— Buvau tikras, kad tu jį parduosi. Protingas sprendimas! Ar 
begali būti puikesnė proga išmokti šio amato? 

— Pone Bereistenai, prisiekiu, kad nieko nesidėjau į tą kišenėlę! 

— Tai gal tavo brolis arba kuri nors sesuo, arba tarnaitė įdėjo, 
kas čia žino? Nesvarbu, svogūnas yra čia, ir tu greit galėsi atiduoti 
jį savo kolegų teismui. Sėkmės tau, jaunasis Deruikai! 

Vilhemas jautė, kaip jam linksta kojos. Jis trumpai permetė 
akimis prekių lentelę ir suskaičiavo, kad prieš jį dar yra penki svo- 
gūnai, taigi jis turėsiąs šiek tiek laiko pamąstyti apie tai, ką sakys. 
Vis dėlto šis savęs išbandymas jam varė tokį siaubą, kad tą akimir- 
ką jis nesugebėjo daryti nieko kita, kaip tik kažką keverzoti savo 
lentutėje, bambėti ant užgesusios pypkės ir maigyti nuvarvėjusį 
žvakės vašką. 

Kol Vilhemas dalyvavo tulpių pirklių susibūrime, Harieta su Pet- 
ra sėdėjo namie, paisydamos jo draudimo išeiti laukan, mat jam 
nepatinką, kai seserys maklinėja po gatves. Vyresnioji sesuo skai- 
tė, o jaunėlė tvarkė savo gėlių kolekciją, kurios pavyzdžius buvo 
išdžiovinusi tarp knygų lapų. Nei vienai, nei kitai užsiėmimai 
neteikė džiaugsmo, ir abi seserys nuolat žiovavo. Jos šiek tiek pa- 
vydėjo Fridai, žingsniuojančiai prie šulinio ir atgal į namus, lipan- 
čiai sraigtiniais laiptais iš virtuvės į pastogę, kai sulig kiekvienu 
žingsniu aidi klumpių kaukšėjimas. 

— Ak, mieloji mergaite, - atsiduso Petra. - Kodėl gi mudviem 
ko nors nenuveikus? Galėtume išvalyti virintuvą, nublizginti var- 
p3... bent būtų naudinga. 

— Neseniai sakei, kad tau jau laikas tekėti. 

— Čia toks darbas, mieloji sesute, kuris per dieną, deja, nepada- 
romas. Bet žinai, jau šį tą dėl to padariau! Aš netgi pasakysiu tau 
paslaptį: kol mudvi čia kalbamės, šiame mieste miega man skirtas 
vyras; dar nė neprasidėjus žiemai, jis man pasipirš ir padovanos 
sužadėtuvių žiedą. 

Toji žinia buvo tokia netikėta, kad jaunėlė, mėgindama dviem 
pirštais sučiupti plonytį gėlės žiedelį, perplėšė jį per patį vidurį. 

— Tikrai? - sušnopavo Harieta. - Kuo jis vardu? 

— Man nesvarbu. 

— Arjis gerai sudėtas? 

— Nežinau. 

— Arjis turi kokį darbą? 

- Spėju, kad taip. 

— Tai kas čia per jaunuolis, už kurio ketini tekėti, nieko apie jį 
nežinodama? 

— Aš niekuomet nebuvau su juo susitikusi, tačiau tikiu, kad li- 
kimas mus suves. Vakar aš raktu užkliudžiau Pranašiškąją astrolo- 

ginę planetų knygą. Ir žinai, koks puslapis netyčia atsivertė? Tas, 
kur rašoma apie Veneros triumfą! Argi tai nėra būsimos sąjungos 
ženklas? 

Kaip tik pro šalį praėjo tarnaitė, nešina garuojančio muilo ga- 
balu, ir tas vaizdas kaip reikiant sujuokino Harietą. Jai mažiausiai 
rūpėjo toji knyga sesers rankose, kuri atseit yra tų svaičiojimų 
įkvėpėja, o gal net ir kūrėja. Petra parodė jai liežuvį. 

— Paklausyk mano patarimo, mieloji mergaite: iškelk puikias 
vestuves ir kuo greičiau! Tai tikrai bus kur kas geriau nei švaistyti 
jaunystę, smaigstant adatėlėmis gėlytes! 

Taip pasakiusi, Petra vėl paėmė į rankas knygą. Ji girdavosi skai- 
tanti nedaug, bet rimtus kūrinius, o ne šiaip sau kokius niekalus: 
be Biblijos ir Psalmyno, ji dažnai atsiverčianti ir populiaraus mo- 
ralisto Jakobo Katso veikalus, jis visais klausimais turėdavo aiškią 
savo nuomonę ir patardavo žmonėms gyvenimo būdo klausimais. 
Visoms „skaisčioms mergelėms, meilužėms, sužadėtinėms, žmo- 
noms, motinoms ir našlėms“ jis buvo parašęs Santuokos traktatą, 
kurį Vilhemas ir abi seserys laikė tikra Evangelija. Tame traktate 
yra tokia mintis: „Moters gyvenimas - tai pasiruošimas santuo- 
kai ir po to gyvenimas tai prisimenant.“ Geriau nė nepasakysi! 
Petra tikėjo šiais žodžiais ir juos patvirtino dieną naktį svajodama 
apie vyrą. 

Vis dėlto tą vakarą neatrodė, kad koks nors jaunuolis drįstų 
brautis pro tvoros pinučius, kad paprašytų jos rankos. Jasperas 
buvo įpareigotas prižiūrėti, kad seserys niekur neišeitų, ir savo 
pareigą atliko puikiai: tai stoviniavo prie laukujų durų, tai švilpi- 
niuodamas vaikštinėjo po sodą. Jis nugindavo kiekvieną užkly- 
dusį prie namų vartų, užrikdamas „Dink!“; lygiai toks pat likimas 
laukė ir karietų, kurios bandydavo pravažiuoti tarp vartų ir seno- 
sios liepos — Jasperas įžiebdavo gatvės žibintą ir dar paleisdavo 

akmenį. Jis buvo prižadėjęs, kad tas „lengvabūdis vežėjas“ nė iš 
tolo neprisiartins prie jų namų, todėl liepė uždaryti visus langus 
ir nė kiek nesijaudino dėl to, kad įkalintos seserys nelabai turi kuo 
kvėpuoti. 

Vis dėlto kai Petra pasiūlė visiems nueiti į valoniškąją bažnyčią 
išklausyti vakarinių pamaldų, jaunėlis neprieštaravo. Jam toji sar- 
gyba jau buvo įkyrėjusi. 

— Kodėl gi ne? Vilhemas apie tai nieko nesakė. 

Seserys nuskubėjo rengtis ir puoštis. Tuo pat metu jiedvi pa- 
sidabino pačiais geriausiais savo papuošalais ir mėgino patogiai 
susišukuoti: perskyrė šviesius žvilgančius plaukus į dvi dalis ir su- 
segė juos trikampiais segtukais su nėriniais, kad, gink Dieve, nė 
viena sruogelė neišslystų. Užsisegusios juodus sijonus, abi sese- 
rys įsikibo Jasperui į parankes, ir visi trys nuskubėjo į Begeinhofo 
gatvės šventyklą, prie senosios vienuolių koplyčios durų, kurios 
buvo tokios siauros, kad veikiau atrodė kaip atsitiktinai atsiradusi 
anga, o ne mūrininko darbo vaisius. 

Jasperui su seserimis žengiant prie koplyčios, šventyklos varpas, 
lyg pavargęs nuo energingo tilindžiavimo, vis dar aidėjo ties pasku- 
tine skambia sol nata, kol ją pamažu nustelbė koplyčios choras. 

— Tai štai ką dabar šventykloje gieda, - nepatenkintas burbėjo 
jaunesnysis Deruikas. - Mūsų tėvui tai visai nepatiktų! 

Petra valiūkiškai timptelėjo broliui rankovę. 

— Garbės žodis, Jasperai! Gali pamanyt, kad čia ne tu, o kokia 
vyskupų kurijos davatka šneka! Nejaugi tu, kaip ir jos, smerksi ta- 
baką, kavą, teatrą, sekmadieninius pasivaikščiojimus ir karalienės 


rinkimus gegužės mėnesį? 


* Čia kalbama apie Belgijos ir Olandijos vienuoles, gyvenančias vienuolyne, bet ne- 


davusias įžadų. 

- Viskam yra ribos. 

Tiesą sakant, Petros šaipymasis užgavo jaunėlį, kuris, kalbant 
apie religiją, jautėsi esąs ne toks religingas kaip vyresnysis Korne- 
lio sūnus. Jasperas nepatingėjo seseriai už tai atsilyginti: 

— Joks vyras tavęs neims, jei turės pagrindo manyti, kad tu ne- 
gerbi mūsų papročių. Ne taip seniai pamokslininkas į tave žiū- 
rėdamas smerkė išsipusčiusias merginas, kurios atrodo kaip lėlės, 
pasidabinusios plaukus, gundančios jaunuolius nuodėmingu kūnu, 
dėl kurio jie praranda sielos ramybę ir negali nusikratyti geidulingų 
minčių... 

— O tujo pamokslą atmintinai išmokęs! - pratrūko kvatoti jau- 
nesnioji sesuo. 

Vaikino skruostai nukaito, lyg jį būtų ką tik apkaltinę padarius 
kokį gėdingą dalyką. Jis šiurkščiai atplėšė nuo savęs abi seseris, 
kurios stovėjo įsikibusios jam į parankę. 

— Pakaks, jūs nepraustaburnės! Kas jus auklėjo, kad drįstate 
šaipytis iš šventų dalykų? Kad daugiau nė žodžio negirdėčiau, 
supratot? 

Seserys nebedrįso daugiau jo erzinti. Jos įžengė į bažnyčią nu- 
leistomis galvomis ir nudelbusios akis, abi elgėsi kaip kuklios, dorai 
išauklėtos mergelės, nes taip joms liepė įkandin einąs Jasperas. 

Šventykla buvo sausakimša. Tikinčioji trijulė susirado vietą 
atsisėsti, mat paprastai Deruiko vaikams laikomas neilgas suolas 
greta indo su švęstu vandeniu buvo užsėstas nepažįstamų žmo- 
nių. Šis nemalonus akibrokštas supykdė jaunėlį, ir jis buvo pa- 
siryžęs paaiškinti tiems žmonėms, kam tas suolas iš tikrųjų pri- 
klauso. Tačiau nuo altoriaus pusės netikėtai kažkas jį šūktelėjo: 

— Jasperai Van Deruikai! 

Harieta pati pirmoji atpažino Eljezaro balsą, kurio skambesys 
buvo labai nemalonus ir primenantis iškastruoto gaidžio klyka- 

vimą. Jis kvailai mojavo iškėlęs ranką virš skrybėlėmis pridengtų 
žmonių galvų. 

— Nesitikėjau jus čia sutikti! — gyvai tarė rektoriaus sūnus. - Nė 
nepastebėjau, kad lankotės valoniškoje bažnyčioje! 

— Retsykiais užeinam. 

— Girdite? Kalba prancūziškai! Pamaldos čia vyksta būtent šia 
kalba. 

— Mūsų protėviai yra kilę iš Prancūzijos, - guviai tarė Jasperas. 

— Tiesa, tėvas man tai minėjo. Na, tai ką? Prisėskite! 

Eljezaras greta savęs pasiūlė laisvą vietą, kur, matyt, turėjo sė- 
dėti Paulius. Tačiau apie tai pagalvoti neliko laiko, mat Bereiste- 
no įpėdinis nieko nelaukdamas paragino Petrą sėstis, galantiškai 
timptelėdamas jos suknios grandinėlę. Jaunoji moteris nedrįso 
atstumti rankos, kuri ryžosi tokiam drąsiam veiksmui. Ji atsisėdo 
greta, paslėpdama veidą po vėduokle ir sielvartingai žvilgčioda- 
ma į savo brolį. Aniems dviem Eljezaras parodė vietas suolų kraš- 
tuose, maždaug už keturių ar penkių eilių, visai greta kalkėmis 
nubalintų sienų, ir tai buvo paskutiniai dar galutinai neužsėsti 
suolai visoje šventovėje. Pabalęs iš pykčio, bet bijodamas, kad ne- 
tektų stovėti, jaunėlis paliepė Harietai eiti, kur nurodyta, ir pats 
nužingsniavo jai iš paskos, spėjęs mestelėti Petrai: „Greit susitik- 
sim!“, bet šie žodžiai veikiau buvo skirti Eljezarui. 

Sunėręs rankas ir suraukęs antakius, pastorius laukė, kuo baig- 
sis ši scena, kupina vaikštinėjimų po bažnyčią ir garsaus kalbėji- 
mosi. Kai žmonių minioje vėl įsivyravo tyla, pastorius atvertė ant 
stovo Bibliją ir ėmė skaityti, paskui iš sakyklos skelbė apylinkių 
naujienas: tai būdavo įprasti pranešimai apie laidotuves ir krikš- 
tynas, atmiešti profaniškais skelbimais apie pardavimus, pavel- 
dėjimus ir bankrotus. Pastarieji būdavo vadinami didžiausiomis 
gelumbės pirklių negandomis, kurias jiems atnešė alinanti kaitra, 

siųsta Viešpaties Dievo už žmonių nuodėmingas aistras, išdeginusi 
visas medvilnės plantacijas. Pamokslininkas toliau aiškino, kad 
nėra buvę tokios dienos, kad gelumbės verslas pamažu nežlugtų, 
o visokiausių skudurų pardavėjai netąsytų brangiausių audeklų, 
kurie dar visai neseniai buvo išskirtinė turtingų žmonių privile- 
gija: 

— Ir visi be išimties Paskutinio teismo dieną stosite prieš Vieš- 
paties veidą: ir ne apsivilkę drabužiais, ne apsitaisę prašmatniais 
audiniais, bet nuogi, neprisidengę nė menkiausia skiaute - tokie, 
kokie atėjot pasaulin iš motinos įsčių! 

Eljezaras, pasinaudojęs proga, pabandė pakalbinti greta sėdin- 
čią merginą, kuri nervingai ir tankiai plazdeno vėduokle prie pat 
veido. 

— Tėvas man sakė, kad jūsų šeima turi sunkumų, nes, kiek ži- 
nau, verčiasi gelumbės prekyba. Žinokite, kad man dėl to labai 
gaila... 

— Šiuos reikalus tvarko mano brolis. 

— O, varge! Verslui iškilusį pavojų galima sumažinti, jei tik prie 
to prisideda visi, kas nori jį išgelbėti: netgi moterys, kurių krai- 
čiui iškyla grėsmė, - jos gali susisaistyti santuokos ryšiais! 

Netyčia, o gal ir ne visai netyčia, plazdanti vėduoklė užgavo 
Eljezarui skruostą, ir jis net krūptelėjo nuo netikėto įdrėskimo. 
Petra, žiūrėdama jam į akis, triuškinamai tarė: 

— Pone, jūs nepakankamai įvertinote mano ištekėjimo galimy- 
bes, ar kaip ten jūs mėgstate sakyti. Tiesą sakant, mano aplinkoje 
netrūksta gerai sudėtų, stiprių jaunuolių, kurie yra labai šiuolai- 
kiški ir mieli. Ir jiems mažai rūpi mano kraitis, o juo labiau jo dy- 
dis. Bet kuris iš jų mane vestų, net jei neturėčiau nė su, nes jiems 
santuoka - tai visų pirmiausia jausmai. 

— Panele, aš netikiu nė vienu jūsų žodžiu. 

Nepaisant paniekos jo žodžiuose, Petra suprato, ką jie reiškia. 
Vėduoklė, iki tol buvusi suskleista, dabar vėl plačiai išsiskleidė ir 
pridengė merginos sutrikimą. 

- Atleiskite? 

— Jūs meluojate! Visi jūsų judesiai, išsipustymas ir gundantys 
žvilgsniai, šaudantys vos ne į kiekvieną vyrą, sakyte sako, kad jūs 
svajojate susirasti vyrą! Ir jums būtų ne pro šalį žinoti, kad taip 
rinkdamasi jūs liksite be nieko, jei neturėsite tinkamo kraičio. 

— Kaip jūs drįstate?! Tikras storžievis! 

— Aš jums sakau gryną tiesą, nes vertinu jus ir noriu apsaugoti 
nuo sielvarto. Kraitis, panele, pagalvokite apie tai! O aš, kuriam 
nereikia iš jūsų nė skatiko, pasirūpinsiu, kad jums nieko netrūktų 
ir kad niekas niekada nedrįstų pasakyti: „Na štai, Eljezaras Van 
Bereistenas vedė vargšę! 

Vėduoklė taip smarkiai plazdėjo, kad net šiureno gofruotą El- 
jezaro apykaklę. Rektoriaus sūnus sėdėjo netekęs žado ir slėpė 
nukaitusią ausį gofruotoje apykaklėje, kuri nuo vėduoklės kelia- 
mo vėjo iš vienos pusės buvo mažumėlę išsipūtusi, o iš kitos — 
įdubusi. Staiga pastorius buvo priverstas nutilti vidury sakinio ir 
akimis klaidžiojo po bažnyčią, bandydamas suprasti, dėl ko kilo 
šurmulys. Ilgai ieškoti nereikėjo: laikydama rankoje perplėštą 
vėduoklę, Petra atsistojo ir ryžtingu žingsniu patraukė bažnyčios 
durų link, paskui save išsitermpdama ir brolį su seseria. 

— Petra, kas atsitiko? - sunerimo Jasperas, stengdamasis suspė- 
ti į žingsnį drauge su seseria. 

— Nieko, brolau. 

— Ar Eljezaras elgėsi su tavim nepagarbiai? 

— Nieko, sakau gi! Nesijaudink. 

Deruiko vaikai prasispraudė pro mažąsias bažnyčios dureles, 
kurias zakristijonas vos spėjo atverti. Vėjo šuoras, plūstelėjęs į 

bažnyčią jiems išeinant, klastingai kilstelėjo kai kurių vyrų ke- 
pures. 

Susiklosčius tokiai nenumatytai situacijai, pastorius, užbaigda- 
mas tą sceną, tik pagūžčiojo pečiais ir mišios tęsėsi toliau. Bereis- 
teno įpėdinis taip pat akimirksniu susitvardė ir atgavo įprastą iš- 
didžią laikyseną. Brūkštelėjęs šukomis per išsitaršiusius plaukus, 
jis galiausiai pradingo tarp kitų miestelėnų, sėdinčių ant to paties 
suolo. Tik du žmonės - pirmasis Eljezarui iš kairės ir pirmasis iš 
dešinės - žinojo, kas čia iš tikrųjų atsitiko. Ir nereikėjo ilgai laukti, 
kad ši paslaptis plačiai pasklistų po bažnyčią, esą rektoriaus sūnų 
užsipuolė kažkokia įtūžusi mergiotė, kuriai „paprasta palaidinė 
tiktų kur kas geriau nei suknia', nenaudėlė, kuria jis deramai pasi- 


bjaurėjo, kai juodu kalbėjo apie vestuves. 


Vilhemas nieko nežinojo apie tą nemalonią istoriją, nutikusią jo 
seseriai, o visai netrukus turėjo įvykti tulpių pirklių susitikimas. 
Galiausiai, net jei jam ir būtų papasakoję, jis nebūtų žinojęs, kaip 
pasielgti: ar ginti įžeistą Petros garbę, ar užbaigti tulpės svogūno 
pardavimo sandorį, nes šie du dalykai jam buvo patys svarbiausi 
gyvenime. 

Akivaizdu, kad tą akimirką visas jo dėmesys buvo sutelktas į 
Admirael Van Engeland tulpės svogūną, nuo kurio pardavimo 
sėkmės priklausė visi ateities planai. Buvo parduodami vis nauji 
tulpių svogūnai, kuriuos pirkliai išgraibstė čia po vieną, čia pin- 
tinėmis, kiekvienam pagal pageidautiną svorį; pasitaikė ir svogū- 
nų, skirtų kitoms, dar neįvykusioms varžytinėms, juos taip pat 
kažkas jau spėjo nupirkti. Kai sekretorius pranešė Vilhemui, kad 
jau atėjo jo eilė, vaikino galvoje akimirksniu išsitrynė viskas, ką 
jis buvo suplanavęs sakyti. 

Matydami ateinant išblyškusį bernelį, kuris iškėlė rankose savo 
tulpės svogūną lyg šventą taurę su ostijomis, tulpių pirkliai jau 
žinojo, ką pasakys. 

— Tik pažiūrėkit, koks čia geltonsnapis! - pasišaipė senas gėli- 
ninkas. - Lažinamės, kad kol jis prieis iki mūsų, visas plunksneles 
išbarstys! 

— Girtuokliams per smakrą alus varva. O jam - pienas, tekantis 
iš nosies! 

Kandžios replikos kaip rykštės pliekė vargšą Vilhemą, stovintį 
priešais pirklius, jis jautėsi kaip kankinys, mėtomas akmenimis. Ir 
prasidėjo žaidimas: kas užduos kuo kandesnį klausimą, kas mes- 
telės kuo aštresnę repliką. Jaunuolis, daug ko nežinodamas apie 
savo tulpę, kurią buvo atkišęs visų teismui, ir nesugebėdamas net 
jos pavadinimo aiškiai ištarti, negalėjo kaip reikiant atsikirsti ir 
taip pakelti svogūno kainos. Kai galų gale pirkliai liovėsi šaipęsi, 
viršutiniame „S“ pilvelyje įrašytas skaičius tik vos viršijo pradinę 
sumą, ir galutinė svogūno kaina sudarė tris guldenus ir šešiolika 
stiverų.. 

Sekretorius nedrįso. garsiai paskelbti tokios tragiškai mažos 
sumos, tačiau pasižymėjo ją savo lentutėje. Netrukus jis gavo ne- 
drąsų Vilhemo sutikimą parduoti svogūną. Kita vertus, jausda- 
masis taip klaikiai, Deruiko sūnus būtų su viskuo sutikęs, net jei 
jį būtų nuteisę mirti. Kai jis, laikydamas rankoje kreidelę, buvo 
beketinąs savo parašu užbaigti tą nelaimingą savo svogūno kainų 
schemą, Paulius, visą laiką tylomis sekęs savo globotinio kančias, 
netikėtai trinktelėjo kulnu į grindis: 

— Ne, dėl Dievo meilės! Aš neleisiu šiam gėdingam spektakliui 
tęstis! 


* Smulki 5 centų vertės moneta Olandijoje. Dvidešimt stiverų sudaro vieną guldeną. 

Rektoriaus įsikišimas kaipmat buvo sutiktas piktais riksmais ir 
švilpimu. Sunku pasakyti, dėl ko tulpių pirkliai niršo labiau: ar 
dėl savo bendražygio įžeidžiamų žodžių, ar dėl priverstinės per- 
traukėlės, sustabdžiusios varžytines. Abiem atvejais kalba sukosi 
apie šventų dalykų išniekinimą. 

— Būūū! Būūū! Nubausti Bereisteną! 

— Dink iš čia! Ir pasiimk tą savo viščiuką! 

— Kadjį iš mokyklos išmestų! Atimkit iš jo kreidą! 

— Ištuštink savo bokalą, gal mintys prašviesės! 

Paulius buvo ne tas žmogus, kuris pakęstų įžeidinėjimus. Ryž- 
tingai užsidėjęs skrybėlę, jis pakilo nuo kėdės ir iš pradžių visiems 
pasirodė, kad ketina išeiti. Tačiau buvo priešingai: jis įsispraudė į 
kunkuliuojantį nuo aistrų tulpių pirklių būrį, atsistojo greta Vil- 
hemo ir paėmė jį už rankos. Šis švelnus gestas, dvelkiąs neaiškiu 
artumu, sukėlė dar didesnę audrą. Į abu vyrus buvo paleistos ke- 
lios lentelės, bet, laimė, nepataikė. Jeigu smuklės taisyklės nebūtų 
draudusios turėti ginklų, tai šią akimirką patys aršiausi tikrai būtų 
jais pasinaudoję. 

Susiklosčiusi padėtis nežadėjo nieko gera. Taigi sekretorius, 
kuris šiaip jau buvo nedidukas ir negalėjo nuraminti įsisiautė- 
jusių pirklių nei riksmais, nei kumščiais, ėmėsi klastos: jis čiupo 
savo kreidelę ir ėmė braižyti. Šaižus brūžinimas privertė nutilti 
visus tulpių pirklius ir nuolatinius Senosios kokotės lankytojus, o 
jų veidus iškreipė skausminga išraiška. Į smuklę grįžo tvarka ir ra- 
mybė. Paulius Van Bereistenas pasinaudojo proga ir puolė dėstyti 
savo mintis: 

— Kaip jums ne gėda, tulpių pirkliai? Gėda visai Baton Ružo 
mokyklai ir vargas jos nuostatams. Kokį vardą tas jaunuolis ištarė, 
kad jūs taip jį paniekinote? Ir ką jis kalbės apie Harlemo floristus 
po to, kai jūs taip žiauriai su juo pasielgėt? Aš pats asmeniškai 

manau, kad jaunuolis jus vadins niekšais, valkatomis ir vagimis... 
Ir tikrai pelnytai! Nes galiausiai tik visiški sukčiai pasiūlo tris gul- 
denus šešiolika stiverų už svogūną, kurį aš pats mielai nupirkčiau 
už trisdešimt kartų didesnę sumą, ir tai dar būtų per pigu! Keista, 
kad jūs dar nepavogėt to svogūno! Kodėl jums jo nenušvilpus, 
kai jaunuolis miegos?! 

Taip rektoriui kalbant, visiems susidarė įspūdis, kad jis stovi 
jaunuoliui į šoną įrėmęs peilį, o šiam nė stengtis nereikėjo, kad at- 
rodytų tuoj nualpsiąs. Žvelgiant į žudikiškai nusiteikusį rektorių 
ir į vos ant kojų besilaikantį jaunuolį, smuklėje įsivyravo mirtina 
tyla. Paulius darsyk atkišo svogūną vienam pirkliui, kad šis galėtų 
atidžiau įsižiūrėti ir paskui parodyti kitiems. 

— Tulpių pirkliai, mano brangūs bendražygiai, jums prieš 
akis - Admirael Van Engeland tulpės svogūnas. Mes jį visai nese- 
niai pasvėrėme: jo svoris padidėjo ligi šimto šešiasdešimt keturių 
gramų, ir, tiesą sakant, šitoks svoris - pripažinkite tai! — yra tikrai 
pavydėtinas; drįstu pridurti, kad tai — išskirtinis svogūnas! Ar 
šioje smuklėje yra bent vienas, galįs tai užginčyti? 

Tulpių pirkliai ėmė žvalgytis tarpusavy, ieškodami norinčiųjų 
prieštarauti. Tačiau nė vienas nebuvo tikras, ar verta, todėl visi 
tylėjo. 

— Aš nusipirkau šį svogūną už devyniasdešimt aštuonis gulde- 
nus. Kai jis atiteko naujajam savininkui, jo vertė tada jau siekė du 
šimtus šešiasdešimt keturis guldenus. Paskui atėjo purpurinėmis 
liepsnelėmis išmargintų tulpių mada, taigi šio svogūno kaina be- 
veik padvigubėjo ir jo vertė pakilo ligi keturių šimtų šešiasdešim- 
ties guldenų. Tai kiek jis galėtų kainuoti šiandien? Šešis šimtus 
guldenų? Septynis? 

Regentui kilo gera mintis. Kadangi svogūnas grįžo iš kolegos 
pirklio rankų atgal pas jį, rektorius čiupo iš sekretoriaus lentutę 

ir kuo skubiausiai kreiduotu nykščiu nubraižė varžytinių apskri- 
timą, kad galėtų įrašyti sumą, kurią pats ką tik paskelbė: septynis 
šimtus guldenų. Kartu pasirūpino nubraižyti ir likusią varžytinių 
schemos dalį. 

— Tučtuojau grąžinkite lentelę! - piktinosi sekretorius, tiesda- 
mas trumpas rankutes į savo turtą, tačiau sunertos ir apkūnaus 
rektoriaus pusėn ištiestos rankos tik dar labiau pabrėžė, kad jo 
pastangos bergždžios. Lentelė buvo iškelta ir sukiojama aukštai, 
taigi sekretoriui neliko nė menkiausios vilties ją atgauti. 

— Kas jums leido, Bereistenai? — piktinosi kažkoks pirklys iš 
paties galo. 

Paulius prisidėjo ne visai sugniaužtą kumštį prie ausies, tarsi 
būtų blogai išgirdęs. 

- Šis svogūnas dar nebuvo parduotas, kiek žinau. Taigi pats lai- 
kas tęsti varžytines. Paskutinė siūlyta suma - trys guldenai šešio- 
lika stiverų. Siūlau daugiau - septynis šimtus guldenų! 

— Kąjūs sakot? Jūs keliate kainą? 

— Turiu tokią teisę... Aš perpirksiu šį svogūną ir tada galas Har- 
lemo tulpių pirklių garbei! Ir niekas daugiau nesakys, kad Baton 
Ružo mokykla išsunkia savo mokinius kaip citrinas! 

— Aš, pavyzdžiui, manau, kad kiek perlenkėt lazdą! - užriko 
seniausias tulpių pirklys, vienintelis visame susirinkime sėdintis 
fotelyje ir vienintelis, nenusiėmęs kepurės. - Bet ką gi, jei jau taip, 
aš nurungsiu jūsų pasiūlytą sumą — duosiu septynis šimtus dvy- 
lika guldenų! 

— Septyni šimtai penkiasdešimt! - linksmai pasiūlė Paulius. 

— Aštuoni šimtai! 

— Aštuoni šimtai penkiasdešimt! - atsklido pasiūlymas iš salės. 

— Devyni šimtai! 

- Tūkstantis guldenų! Tūkstantis! 

Šis pasiūlymas atsklido iš vieno salės kampo, kurį židiny sprag- 
sinti ugnis labai menkai teapšvietė, bet užtat atvykėlio iš Gaudos 
miesto rankoje pridegė nežmoniško dydžio pypkę, ji buvo tikrai 
labai neįprasta ir galėjo apšviesti tuo pat metu ir stalą, ir vyno ąs0- 
tį, ir suplotą fetrinę skrybėlę, ir visus rašymo įrankius, o visų svar- 
biausia — barzdoto vyro veidą, kuriame galėjai įžvelgti linksmų 
raukšlelių. Jo nusvilusi oda ir nukarpyti nagai geriau nei visoms 
progoms tinkamas drabužis išdavė jį esant jūreivį. Vis dėlto nie- 
kas nežinojo, kokią vietą pagal rangą jis užima tarp įgulos narių, 
todėl netrukus pasigirdo komentaras: 

— Dėl Dievo meilės, pone! Tai, kuo čia užsiimame, yra rimta. 

— Lygiai toks yra ir mano pasiūlymas. Duosiu tūkstantį gulde- 
nų, kuriuos suskaičiavau kuo kruopščiausiai, ir dar pridėsiu dvy- 
lika auksinių dukatų, kad tik greičiau baigtųsi tos varžytinės, nes 
jau vėlu ir aš labai noriu miego. 

Nepažįstamasis kairiąja ranka, kuri buvo beveik be nykščio 
(kadaise jis, matyt, buvo nukirstas ligi pusės), nedelsdamas iš- 
sitraukė savo kapšą. Nejaugi jis dabar ims ir pažers iš pamušalu 
mušto kapšo tą tūkstantį guldenų lyg iš gausybės rago? 

— Kas jūs toks? Ir kaip jūs čia patekote? - susirūpino sekreto- 
rius, priešiškai nusiteikęs naujų veidų atžvilgiu. 

Vilhemas pats pirmas prisiminė, kad yra parplaukę Kompani- 
jos laivai iš Indijos ir kad po Harlemą bastosi pinigais aptekę jū- 
reiviai. Toji mintis pažadino jį iš kvaitulio. Umiai, sukaupęs drąsą, 
jis nudrožė tiesiai prie nepažįstamojo ir, stovėdamas vos per kelis 
žingsnius, padarė dailų reveransą. 

— Kad ir kas jūs būtumėte, pone, aš imu jūsų pinigus. Esu įsiti- 
kinęs, kad juos man duoda doro vyro rankos... Svogūnas jūsų! 

— Dėkoju. Ši tulpė pražys mano sužadėtinės balkone, ji gyve- 
na tolimoje šalyje, kur nieko panašaus negausi. Visai neseniai ją 

aplankiau ir pažadėjau atvežti gyvą šios veislės tulpę, kurią ji yra 
mačiusi tik nutapytą. Aš savo pažadą įvykdžiau. 

— Neskubėkit, jaunieji ponai! — įsiterpė sekretorius, pagaliau 
atgaudamas savo lentelę. - Reikalas dar nebaigtas, varžytinės tę- 
siasi. Tūkstantis guldenų ir dvylika dukatų. Ar kas pasiūlys dau- 
giau? 

Sekretoriaus klausimas aidėjo mirtinoje tyloje. Paulius Van 
Bereistenas vienu mostu parodė, kad į svogūną daugiau nepre- 
tenduoja. Kiti varžytinių dalyviai taip pat atsisakė minties kelti 
kainą ir buvo nepatenkinti, kad svogūnas atiteko ne jiems. Taigi 
viskas grįžo į įprastas vėžes. Sekretorius viską surašė į savo lentelę 
ir paskelbė, kad svogūnas parduotas, o tada, negaišdamas nė aki- 
mirkos, paskelbė naujo svogūno, puikiojo dvigumbio tulpės svo- 
gūno Ducken, taip traukiančio pirkėjų akį, varžytines. Iš pažiūros 
atrodė, kad nė vienas pirklys nelaiko pykčio už tą nemalonų inci- 
dentą. Netgi pats regentas atrodė įprastos nuotaikos, vėl įnikęs į 
draugiškus pašnekesius su kolegomis, su kuriais dar visai neseniai 
kaip reikiant susiėmė. Vilhemas iš to padarė išvadą, kad tokie ki- 
virčai yra tulpių pirklių gyvenimo dalis ir kad jis pats vieną dieną 
galėtų tapti vienu iš jų, vos tik imtų gerti ir rėkauti kaip jie. 

Deruiko sūnus nelaukė, kol bus sutvarkyti visi pardavimo for- 
malumai. Suderinęs su pirkėju visas sąlygas ir susitaręs, kur juodu 
susitiks atsiskaityti, jis atsisveikino su Paulium, kuris išsiblaškęs 
jam taip pat palinkėjo labos nakties. Lauke nebuvo nė vienos ka- 
rietos, ir Vilhemui neliko nieko kita, kaip tik sekti ratų vėžėmis 
(anot rektoriaus fantazijų, jos periodiškai sudarydavo jo inicia- 
lus) ligi pažįstamo miesto kvartalo. Netrukus jis perėjo Kruistra- 
to gatvę. 

Tik kitos dienos rytą vyresnysis Deruikas susivokė, kad nepaklau- 
sė savo pirkėjo vardo, tik įsidėmėjo susitikimo vietą ant kanalo 
kranto, šventyklos šešėlyje - pati tinkamiausia vieta visokiau- 
sioms deryboms, kur, kaip jam atrodė, galima kuo kruopščiausiai 
regzti melus ir apgavystes. 

Tos mintys jį tiesiog apsėdo. O ką, jei nepažįstamasis nepasiro- 
dys? Jei pažadėtasis tūkstantis guldenų nueis vėjais? Tačiau šįkart 
sėkmė atrodė jo pusėje: Frida grįžo iš sausainių turgaus, kur skli- 
do gandai apie jauną jūreivį, aptekusį auksu iš Indijos, kavinėse 
besišvaistantį pinigais. Tarnaitė išsiaiškino, kad jis yra leitenan- 
tas, vardu Aloyzas Rosvenas. Ji kalbėjosi su skalbėja, manančia, 
kad tasai elegantiškas kareivis galėtų būti jai puiki pora, jei tik nu- 
stotų bastytis su pasileidėlėmis. Vilhemas paprašė Fridos, kad ji 
nupasakotų, kaip tas jūreivis atrodo, ir ji nuoširdžiai išklojo viską, 
ką tik prisiminė. Be jokios abejonės, tai jis. 

Aloyzas į sutartą vietą atėjo gerokai pavėlavęs. Iš abiejų pusių 
jį prilaikė dvi merginos, atstojusios jam ramentus, nors ir jos pa- 
čios buvo ne ką blaivesnės už savo girtą klientą. Jūreivio kišenėje 
gulėjo vis dar rusenanti pypkė, kuri pradegino medžiagoje skylę; 
jo barzda buvo apkibusi daugybe smulkių mėsos gabalyčių. Jis 
nusiėmė nuo galvos raištį ir atidengė drėgną ir balzganą lyg upė- 
takio sužalotą akį. 

— Artuesi... sodininkas? 

Jūreiviui iš burnos dvokė alumi ir ančiuviais. Šiaip ar taip, Vil- 
hemas džiaugėsi, kad nors ir koks girtas jis buvo, vis dėlto neuž- 
miršo jųdviejų susitikimo. 

— Taip, čia aš, Vilhemas! - aiškiai ir garsiai tarė jaunuolis, lyg 
tas jūreivis būtų kurčias. 

Aloyzas išsilaisvino iš merginų draugijos ir nušlitiniavo ligi ar- 
timiausio kanalo atsigaivinti vėsiu vandeniu. Iš to apsišlakstymo 

buvo mažai naudos, tad jis nutarė panardinti visą galvą. Kai jū- 
reivis grįžo pas Vilhemą iš ausų vis dar šnirpščiančiu ir varvančiu 
vandeniu, jo protas atrodė gerokai pragiedrėjęs. 

— Ar turi svogūną? 

— Ojūs - pinigus? 

Pirkėjas plekštelėjo delnu per kišenę, kurioje sužvango pinigai. 
Žinant, kad kišenėje guli tik gryno aukso monetos, visai tikėtina, 
kad ta nedidelė saujelė galėjo sudaryti tūkstantį guldenų. 

— Štai ir jūsų svogūnas, - pareiškė Vilhemas, atgniauždamas 
kairiąją ranką, kurioje gulėjo tulpės svogūnas. Tuščia dešinioji 
ranka palaikė draugiją kairiajai, atkištai pirkėjo panosėn. 

Galantiškasis Aloyzas padėjo kapšą su pinigais ir tik tada paė- 
mė savo pirkinį. 

— Prašau perskaičiuoti. Šios mergelės - argi ne tiesa? — išnars- 
tytų kiekvieną siūlę, vos tik pasitaikytų tinkama proga. Jūreivis 
moka taip pat gerai rišti mazgus, kaip kurtizanė juos atnarplioti! 

Aloyzas nusikvatojo ir prisitraukė prie savęs tas dvi vargšes 
būtybes. Tuo metu Vilhemas, atsukęs jiems nugarą, suskaičiavo 
pinigus, paskui darkart ir darkart: netrūko nė menkiausio cento. 
Kai įsitikino, kad skaičiuodamas nesuklydo, vyresnysis Deruikas 
išsitraukė popieriaus lapą su floristų mokyklos antspaudu - dailia 
gėlių puokšte. 

— Čia pardavimo aktas. Jis liudija, kad aš gavau jūsų pinigus, o 
jūs —- mano svogūną, - paaiškino Vilhemas. - Pasirašykime, su- 
tinkate? 

Įgudusios rankos pliaukštelėjimu jūreivis paliepė merginai at- 
sukti nugarą, kuri turėjo pasitarnauti kaip stalas. Ant šio judančio 
stalo, atsiduodančio ambra ir prakaitu, abu vyrai paeiliui pasirašė 
pardavimo aktą. Tačiau skaitydamas Vilhemo vardą jūreivis kaž- 
ko krūptelėjo. 

— Ar kas negerai? — paklausė Vilhemas, timptelėdamas į šonus 
apykaklę, lyg staiga jam būtų pritrūkę oro. 

- Jūsų pavardė Deruikas? Van Deruikas? 

— Visiškai teisingai. 

— O koks jūsų tėvo vardas? 

— Kornelis. 

- Ar nejis neseniai išplaukė į jūrą? 

— Taip, Farouche burlaiviu, prieš kokius tris mėnesius. 

Jūreivis keistai pažvelgė į Vilhemą. Tuo pat metu jaunuolis su- 
gniaužė rankoje kapšą. Jis buvo girdėjęs, kad kai kurie pirkėjai, 
vos įsigiję pirkinį, imdavo smarkiai gailėtis: jie norėdavo atgauti 
savo pinigus. Ir nuo tokių aršuolių žodžiais neišsigelbėsi, nebent 
antausių lavina atsimuši. 

— Gal žinote kokią ramią vietelę, kur mums niekas netrukdytų? 
Norėčiau su jumis pasikalbėti. 

- Žinoma, mano namų durys jums visuomet atviros. 

Kiek vėliau Aloyzas Rosvenas, svečiuodamasis po Deruikų 
namų stogu, gurkštelėjo šlakelį degtinės, užsikąsdamas gardžiais 
pakepintais migdolais su cukrumi. Likusiems trims vaikams, 
ničnieko nežinantiems apie svogūno pardavimą ir kaip tai išvis 
atsitiko, teko trumpai papasakoti, kas tą vakarą dėjosi Senojoje ko- 
kotėje. Kaip ir reikėjo tikėtis, ant stalo pažertas tūkstantis guldenų 
sukėlė džiaugsmingų ovacijų, bet drauge pridarė ir rūpesčių: ka- 
dangi jie neturėjo kur dėti tulpės svogūno, nelabai sugalvojo, kur 
galėtų suberti ir tokią krūvą aukso. Dėžė, kur laikomos durpės, 
purvina, o ir užraktas prastai veikia; spinta su skalbiniais neužsi- 
daro, o maisto atsargų spintelėje visai nėra vietos. Nesugalvojus 
nieko geresnio, auksiniai atsidūrė Vilhemo kišenėje, kurią teko 
kaip reikiant pagrūsti, kad tilptų visas turtas. 

Ištuštinęs du stikliukus ir neatrodydamas apgirtęs labiau nei 

pirma, jūreivis išsitraukė tabako ir ugnies. Milžiniško dydžio 
pypkė, kurią jis rūkė vakarykštę dieną, vėl atsidūrė jo rankoje. Ji 
buvo išdrožta iš viržio šaknies, vamzdelis visas susisukęs, o dū- 
mas raitėsi kamuoliais ir atsidavė medžio šaknimis. 

— Jūsų tėvas... - pradėjo jūreivis, glamžydamas savo fetrinę 
skrybėlę; paskui nutarė apsieiti be ilgų įžanginių kalbų ir papras- 
čiausiai tarė: - Atsitiko nelaimė. 

Fridai iš rankų išslydo degtinės butelis, kurį ji ką tik užsuko, 
ir niekieno nestabdomas nuriedėjo per stalą. Tada nukrito nuo 
stalo krašto ir pažiro į šukes. 

Kaimynų katinas kaipmat prisistatė prie gardžiosios balos. 

— Jo nebėra? 

— Ne,jis gyvas ir sveikas. Ar bent jau toks buvo, kai mano laivas 
Bouton-dor prasilenkė su jo laivu pakeliui į Braziliją. Tačiau Fa- 
rouche užpuolė piratai, nors visai nebuvo dėl ko, nes laivo triumai 
buvo tušti, ir per tą užpuolimą daugybei žmonių iškilo pavojus. 
Kiek supratau, piratų vadas siekė keršto už asmeninį įžeidimą: 
kažkokia istorija su moterimi ir prieskonių gabenimu, tokios daž- 
nai nutinka šiose platumose. Piratai neapiplėšė laivo, tačiau išžu- 
dė maždaug pusę įgulos, visus žiauriai ir ne mažiau žeminančiai 
nukankindami: pamovė juos ant nusmailintų stiebų... 

Visų žvilgsniai, susirūpinę galbūt dar nieko nereiškiančiu pa- 
sakojimu, nukrypo į Aloyzo pypkę, kurią jis išsitraukė iš burnos 
ir padėjo ant stalo. Jis prarijo cukruotą apkepintą migdolą ir pa- 
sakojo toliau: 

— Mūsų pabūklai negalėjo sustabdyti tų žudynių, bet galėjo 
joms kiek sutrukdyti ir išgelbėti dalį gyvybių. Jūsų tėvui pavyko 
išnešti sveiką kailį: tuo metu, kai piratai užpuolė laivą, jis laivo 
triume tikrino savo skrynias. Jeigu ne tas laimingas atsitiktinu- 
mas, jūs šiandien tikrai turėtumėt ko gedėti. 

Visi keturi vaikai karštai padėkojo likimui. Tačiau Jasperas, pri- 
pratęs viską išsinagrinėti ligi smulkmenų, uždavė labai protingą 
klausimą: 

— Tai kodėl tėvas neparplaukė su Bouton-d or? 

— Mes jį kvietėme plaukti namo drauge su mumis, kaip ir visus 
kitus, kuriems pavyko išlikti gyviems. Tačiau jis nusprendė likti 
su tais, kurie norėjo tęsti kelionę. Man atrodo, kad jam buvo gėda 
grįžti... 

Harieta sprigtu nuspriegė ant suknelės prikibusią sudžiūvusio 
riebalo kruopelę. 

— Kaip jam gerai! Jis visuomet elgiasi kaip tikras kietakaktis! 

— Prašyčiau truputį pagarbos, miela sese! - užpyko Jasperas. — 
Nepamiršk, kad kalbi apie žmogų, kuris tau suteikė gyvybę! 

Kol šeimyna barėsi, o Vilhemas nepatenkintas trypčiojo, lyg 
koja gesintų rusenančius viržius, jūreivis droviai tylėjo. Netrukus 
Aloyzas sugalvojo, kaip nukreipti visų keturių vaikų dėmesį: jis 
ištraukė iš rankovės laišką ir padėjo į vidurį, tarp vaikų. Visas su- 
glamžytas, drėgnas ir dar ištepliotas mėlynu rašalu, laiškas atrodė 
kaip ką tik ištrauktas iš jūros dugno. Šiaip ar taip, vaikai atpažino 
Kornelio rašyseną, ir tai jiems sukėlė daugybę emocijų. 

- Jūsų tėvas įdavė man šį laišką, kad perduočiau jums. Labai 
džiaugiuosi, kad likimas mane atvedė tiksliai ten, kur reikia. O 
dabar, kai jau įvykdžiau savo užduotį, su jumis atsisveikinsiu. 

Tai pasakęs, jis nykščiu užgesino rusenančią pypkę ir užsidėjo 
fetrinę skrybėlę. Buvo pats laikas abiem jaunuoliams paspausti 
rankas ir pakštelėti seserims į skruostą, taigi Aloyzas tarytum 
visai blaivaus žmogaus žingsniu patraukė durų link. Vienintelė 
Frida atrodė nusiminusi, kad jis išeina, mat buvo priskaičiavusi 
jį prie vakarieniaujančiųjų ir vylėsi išgirsti tolesnius jo nuotykius. 
Stovėdama prie durų ištiesta dešine ranka, Frida iš jūreivio gavo 

tokių dosnių arbatpinigių, kokių jos prijuostės kišenė dar nėra 
regėjusi. 

- Tūkstantį sykių ačiū jums, pone! - padėkojo tarnaitė. 

Dvi mergelės laukė savo kliento, sėdėdamos ant akmeninės 
sienelės. Jūreiviui ateinant, abi pakilo lyg šuniukai sušvilpus šei- 
mininkui ir pasitiko jį gyvais šūksniais ir plojimu - už tokį elgesį 
Frida jas tiesiog niekino. 

Į išeinančio svečio pusę Deruiko vaikai nesiteikė nė pažvelgti. 
Vilhemas čiupo voką, Jasperas jį atplėšė, Harieta po truputėlį iš- 
traukė drėgną popierių, o Petra perskaitė jau išblukusiu, beveik 
visai išskydusiu rašalu surašytą laišką: 


Farouche laive, pakeliui į Braziliją, 
1635 metų birželio 25 diena 


Brangūs mano vaikai, 

Apgailestauju, kad rašau jums tokiomis aplinkybėmis, vidury jūros, 
tokioje vietoje, kur jokiame žemėlapyje nerastumėt nei žymės, dar 
gan toli nuo Amerikos krantų. Šis laiškas atkeliavo ne iš Pernambuko 
uosto. Deja! - jūroje mums kai kas atsitiko, bet apie tai jums papa- 
sakos mano pasiuntinys, ir būtent dėl šios priežasties teko laikinai 
sustabdyti kelionę, kuri ligi tol klostėsi tiesiog puikiai. 

Bet jūs nesijaudinkite. Padėtis tikrai buvo labai įtempta, tačiau 
man pavyko išnešti sveiką kailį, tik gaila, kad praradau vieną skry- 
nią, kuri buvo išmesta už borto su pačiais gražiausiais mano dra- 
bužiais ir lauktuvėmis ponui Nasė, kuris prižiūri Brazilijos žemes ir 
rūpinsis mumis. Per susirėmimą su piratais žuvo labai daug žmonių, 
tarp kurių - nemažai įgulos narių. Visi keleiviai, nepaisant jų rango 
ir amžiaus, buvo priversti dirbti: man pačiam teko suburti žmones, 
kad smarkiai vėjuotą dieną iškeltų burę; tikrai bjaurus darbas. 

Kad ir kaip būtų, nesiskundžiu. Kai kurie manė, kad Dievas ap- 
leido mūsų laivą, ir nieko nelaukdami puolė šaudyti iš arkebuzų į 
dangų, bandydami atkreipti Viešpaties dėmesį. Kvailystės! Mūsų 
nelaimių prasmė dar neaiški, bet manau, kad vieną dieną paaiškės. 
Mes suprasime, kad Dievas tikrai ne šiaip sau pažadino mumyse 
norą perplaukti vandenyną ir tikrai ne veltui užsiundė ant mūsų tą 
kraugerių piratų gaują. 

Melskitės už savo tėvą, keliaujantį į Ameriką, taip, kaip aš kasdien 
meldžiuosi, kad Viešpats globotų ir saugotų mūsų šeimą. Žinokite, 
kad visuomet apie jus galvoju ir nekantrauju jus priglausti prie savo 
krūtinės. 

Jūsų mylintis tėvas, 

Kornelis Van Deruikas. 


— Ak, koks gražus laiškas! - džiaugėsi Vilhemas, griebdamas 
jį Petrai iš rankų, kad galėtų dar sykį perskaityti pats vienas 
mintyse. 

Jasperas čia pat paskolino jam savo akinius, mat abu broliai 
nuo pat vaikystės buvo šiek tiek trumparegiai ir visuomet dalijosi 
vienais akiniais. Paskui laiškas atiteko jaunėlei, kuri rado būdą pa- 
naudoti savo džiovintas gėles: ji papuošė jomis tėvo laišką. Frida 
jai pasiūlė pabarstyti laišką smiltimis ir paskui, kai susigers drėg- 
mė, jas nupūsti. 

— Na gerai, tai ką darysim? - paklausė Jasperas, rankiodamas 
nuo delno smilteles. - Tėvas nedavė jokių nurodymų. 

Vilhemas papurtė rankoves, į kurias taip pat buvo pribirę 
smilčių. 

— Ir ką norėtum, kad jis parašytų? Tai, ko nespėjo pasakyti? 

— Vokas nebuvo labai storas, - pareiškė jaunėlis. 

Iš šių žodžių, ištartų beveik nenoromis, beveik gėdijantis, Vil- 

hemas suprato, kas rūpi jo broliui: ne tai, kad laiškas trumpas, bet 
tai, kad mažai iš jo naudos, mat pažadėtųjų Kornelio pinigų jame 
nebuvo. 

— Tėvo vos nenužudė piratai, o tu jį kaltini neatsiuntus pinigų! 
Ir kas tu per sūnus esi? 

Jausdamas, kad nesugebės apsiginti, Jasperas nutarė daugiau 
nieko nebesakyti. Tačiau kas pasakyta, pasakyta, ir vyresnysis 
brolis to nepraleido pro ausis. Jis paprašė Fridos pasitraukti, kad 
nesiklausytų, nes tas klausimas su ja visai nesusijęs. 

- Jasperai, man labai gaila, kad tėvas neįdėjo pinigų, bet, šiaip 
ar taip, mums ką tik nusišypsojo laimė. Petra trokšta ištekėti, 
bet yra nepatenkinta, kai jai peršasi išties puikus jaunikis. Harie- 
tai terūpi gėlėmis išpuošti namus, nors pro jas nebegali praeiti, 
o vijokliai ardo namų sienas. Man labai svarbu, jaunuoliai, kad, 
būdami tokio amžiaus, būtumėte nuovokesni - Prancūzijoje tai 
vadinama nuovoka! 

Nežinomas žodis, ištartas kasdienėje olandiškoje kalboje, vai- 
kus paveikė daug labiau nei bet koks kaltinimas. Panašu, jog vy- 
resniojo brolio lūpomis kalbėjo protėvių iš Prancūzijos dvasia, 
kaip kad kartais įsikūnydavo į sustingusį Kornelio siluetą. Iš vaikų 
veidų buvo matyti, kad juos užliejo beveik bauginanti pagarba, ir 
Vilhemas tuo pasinaudojo: 

— Manau, kad tėvas jus per daug išlepino. Dar visai neseniai šis 
dosnus žmogus tenkino visus jūsų įgeidžius. Jūs tiesiog pripra- 
tot tiesti ranką ir visko kaulyti už dyką! Na, gerai! Kadangi tėvas 
pasirinko ir paskyrė mane, mane vieną, globoti mūsų šeimą, aš 
pažadu padaryti joje tvarką ir paskirstyti visiems darbus... Dar iki 
Kalėdų - aš įsipareigoju tuo pasirūpinti! - Petra bus ištekinta už 
vyro, Jasperas mes nuostolingą audinių prekybą ir pradės suktis 
tulpių versle. Na, o dėl Harietos, aš palauksiu, kol jai nusibos tos 

knygos, prie kurių ji dabar taip priskretusi. Viena yra ją auklėti, vi- 
sai kas kita — padaryti iš jos visažinę, kuri gąsdins vyrus ir atmuši- 
nės nuo savęs jaunikius. Mūsų sesuo yra išsimokslinusi labiau nei 
reikia. Dabar pats laikas rasti jai kitokį užsiėmimą, kuris labiau 
tiktų jos amžiui ir... 

— ..jos sijonams? — užbaigė mintį Harieta ir iškišo liežuvį. 

— „tavo padėčiai, mažoji akiplėša! 

Trenksmas kumščiu į stalą buvo toks smarkus, kad net visi pen- 
ki puodeliai pašoko ir skambiai sukrito atgal ant stalo. Nupūstas 
nuo padėklo, Kornelio laiškas nuskrido ligi pat kamino, kur jį su- 
gavo Frida, išgelbėdama nuo siaubingo pavojaus. 

— Turi galvoje - saugoti tą tūkstantį guldenų, kuriais taip di- 
džiuojiesi, Vilhemai? 

Jasperas instinktyviai pasitraukė nuo savo sesers, kuri, kaip jam 
atrodė, ketino Vilhemui skelti antausį. Tačiau vyresnysis brolis 
kuo nuoširdžiausiai atsakė: 

— O kodėl gi ne? Prisipažįstu, kad truputis pinigų puikiai su- 
tilpo į mano kišenę ir kad jie tarsi švinas, įsėdęs į laivo medį, lai- 
duoja man naują prieglobstį per audrą. Jūs regite mane, turintį 
nuosavą tūkstantį guldenų. Tačiau kas žino, kaip bus rytoj? Gal aš 
jau turėsiu dešimt tūkstančių arba šimtą tūkstančių ir mane gerbs 
visi kaimynai, kurie vos pamatę nusiims prieš mane kepures! Jie 
sakys: „Tik pažvelkit į tą šviesiaplaukį, sėdintį karietoje, kinkytoje 
šešiais arkliais! Argi ne žavingai jis atrodo? Jis visai neseniai rody- 
davosi prie mūsų namų, o mes jo nė nepažinojome!“ Jų dukterys 
iškeps man gardžiausių sausainių, o aš skanausiu jų ligi soties, šiek 
tiek pavargęs, tylomis žvalgydamasis, kuri iš jų dailesnė ir labiau 
verta mylėti... 

Vilhemas įsisvajojo kaip reikiant, pirštais braukdamas per įsi- 
vaizduojamas garbanas. Jasperas, netardamas nė žodžio, įdėmiai 

jį stebėjo, o seserys, regėdamos tą susijaudinimo akimirką, nepra- 
leido progos tarpusavy iš jo pasišaipyti. 

— Vilhemai, prašau, paklausyk manęs! - neiškentęs prabilo 
Jasperas, nykščiu nuvalydamas likusią nuo puodelio šlapią dėmę 
ant stalo. - Akivaizdu, kad tokiuose reikaluose mums derėtų pa- 
sikliauti tik protu. Mus su kitais olandais vienija stiprus bendru- 
mo jausmas, ir tai pirkliams yra kur kas naudingiau nei iškalba ar 
apsukrumas. Kai prancūzas klaidžioja be tikslo, o italas ima karš- 
čiuotis, olandas išlieka ramus ir plačiai žvelgia į priekį. 

— Garbės žodis, gali pagalvoti, kad čia kalba Eljezaras! - sugrie- 
žė dantimis Vilhemas. - Du vienodai mąstantys priešai kaip nu- 
lieti! Stebiuosi, kad nė vienas iš jūsų neturi proto! 

Jasperas nesileido išmušamas iš vėžių. Sykį pradėjęs dėstyti 
savo nuomonę, jis jautėsi ramus kaip už tvirtovės sienų: niekas 
nebūtų jo iš ten iškrapštęs. 

— Man susidarė įspūdis, Vilhemai, kad tavo protas apsitraukė 
migla ir apie tam tikrus dalykus tu nebesugebi racionaliai mąs- 
tyti. Pavyzdžiui, tau buvo šovusi mintis parduoti mūsų krautuvę, 
kuri visą laiką buvo mūsų šeimos išganymas ir garbė! Ar ne per 
greit priimi sprendimus? 

— Ne, jaunėli, tą idėją pasiūliau turėdamas alternatyvą. Rekto- 
rius mane pamokė, kaip suktis tulpių prekyboje, kur viskas kaip 
kare: pergalė dažniausiai pasiekiama puolimu. Ir tėvas, ir tu, jūs 
abu visuomet slepiatės po skydu. O aš puolu priešą, sviesdamas 
ietį, ir nieko nebijau, nebent tik mirtino smūgio. 

— Norint uždaryti parduotuvę, reikėtų pasiklausti tėvo ir pa- 
sitarti su visais kitais šeimos nariais, kuriems taip pat rūpi mūsų 
krautuvės likimas, - dar sykį priminė Jasperas, sukiodamas laibus 
pirštus ant stalo kaip kompaso rodykles. 

— Deja! Mes nebeturim tam laiko! - išsisuko Vilhemas. - Kiek- 
viena smiltelė, išbyranti smėlio laikrodyje, yra skirta tulpėms. 

Nagi, pasitikėkit manimi nors truputėlį! Tiesa, mano planai ligi 
pat šios dienos buvo labai migloti... Tačiau mums pasisekė gauti 
tikrų tikriausią lobį, taip, kaip pasiseka lėtai plaukiančiam laivui, 
jei papučia brizas, ir nuo šiol prasidės naujas mūsų gyvenimo eta- 
pas! Drąsiau, brolau ir mielos seserys! Mes išpildysime Korneliui 
duotą pažadą! 


Vis dėlto Vilhemas kalbėjo tiesą. Nuo tos dienos, kai jo kuklios 
santaupos virto tūkstančiu guldenų — tėvas tiek uždirbdavo tik 
per aštuonis mėnesius! - Vilhemo gyvenimas pasikeitė. Jis tapo 
panašus į vabzdį, kuris pavasarį ima ristis iš savo kokono: pasirai- 
tęs vikšru jis labai greit pavirto į drugelį. Tai jautėsi iš jo kur kas 
ryžtingesnio balso, tvirtesnių judesių, taip pat iš žingsnių, kurie 
darėsi vis platesni, vis labiau primenantys pelkių garnio žirkliavi- 
mą. Pergalių džiaugsmas tapo kasdiena, o tie tūkstantis guldenų 
dabar atrodė tik labai mažytė didelių turtų dalelė. Visiems, kas 
tik jo klausėsi, Vilhemas kartojo, kad auksas daro auksą ir kad jis 
„turi jo daugiau nei avilys bičių . 

Vis dėlto pinigai neilgai plaukė į Vilhemo kišenę. Nekantrau- 
damas pasipuikuoti ir visiems kaimynams parodyti, koks jis tur- 
tingas, jaunuolis netruko iššvaistyti savo turtus - jis leido pini- 
gus kur kas greičiau, nei juos uždirbdavo. Taip jis atskleidė dar 
nežinomą tokio luomo žmonių pusę, taip pat ir dorai pragyveni- 
mui užsidirbančių žmonių mąstymą: auksas galėjo duoti kitokį 
gyvenimą, kur nereikėtų lėtai stumtis į priekį, sunkiai dirbant ir 
taupant centą po cento; auksas, gaunamas kone iš oro ir byrantis 
į rankas kone per kraštus, vieną dieną lygiai taip pat akimirksniu 
gali išbyrėti — ir po visų turtų. 

Kiekvieną vakarą sėdėdamas prie svetainės stalo, Vilhemas 
perskaičiuodavo savo pinigus ir sukraudavo juos į skardines. Ir 
kiekvieną vakarą jis nustebdavo, kad jų vis mažiau ir mažiau, bet 
niekaip nesuprasdavo, kur jie dingo, o kartais ir neprisimindavo, 
kad būtų juos išleidęs. Kaip gali būti, kad toks gražus skaičius — 
tūkstantis, vos sutilpęs į pagalvę po miegančiojo skruostu, suma- 
žėjo ketvirtadaliu ir virto septyniais šimtais trisdešimt keturiais 
guldenais, o paskui šešiais šimtais trylika guldenų? Tai kur galėjo 
išgaruoti jo pinigėliai? Gal tie nenaudėliai susikrovė į savo kap- 
šus? O galjį apgavo pirkliai arba nusuko pinigų keitėjai? Apimtas 
siaubo, jis net pagalvojo, kad švarko kišenėje, ko gero, yra skylė, 
pro kurią ir bus išbyrėję jo auksiniai. Vilhemui paliepus, Frida 
stipriai apsiūlėjo ir dar sykį apmėtė kryžiukais platų jo švarko ki- 
šenės dugną. Iš pažiūros kišenė atrodė siaubingai — dvi ilgiausios 
pilkų dygsnių eilės - na, bet tai bent jau nuramino jaunuolį. 

Netrukus Vilhemas atrado skaičiavimo malonumą, tačiau 
kaip ir visų šykštuolių, neatitraukiančių akių nuo savo brange- 
nybių dėžutės, Vilhemo gyvenimas virto savotišku pragaru. Jis 
be perstojo čia pridėdinėjo, čia atiminėjo, vartydamas bloknoto 
puslapius, kol šie pagelto, niršo, matydamas gautą sumą ir ne- 
rasdamas jokios išeities sumažinti augančias išlaidas, nes griežti 
aritmetiniai skaičiavimai sąžiningai atliko savo darbą. Nieko ne- 
pakeisi: du plius du yra keturi ir niekad nebus trys. Negalėdamas 
apgauti aritmetikos, Vilhemas pasikvietė Jasperą, ir šis darsyk ga- 
lutinai viską perskaičiavo. 

- Sakai, šimtas aštuoniolika guldenų? Čia kažkokia klaida. Ar 
tu įsitikinęs, kad gerai suskaičiavai? 

Jaunėlis atsiduso. 

— Esu visiškai tikras, brolau, kaip ir buvau tikras anksčiau, kai 
gavau tą patį rezultatą. Beskaičiuodamas tą patį, išrašiau jau dvi 

kreidas, o žvakė užgeso net tris kartus. Kurių galų skaičiuoti ir 
perskaičiuoti tą patį, kai nėra prasmės? 

— Kurių galų? - suurzgė Vilhemas. - Tu tikrai nori žinoti? 
Gal tau nesvarbu, kad mūsų skaičiavimai yra klaidingi ir kad tas 
kablelis mums aiškina, jog liko tik saujelė guldenų? O man svar- 
bu! Juos leisdamas aš jaučiuosi kaip ligonis, kuriam perpilamas 
kraujas! 

Reikėtų pasakyti, kad šitaip kalbėdamas Vilhemas pasirodė 
išties apdairus ir atsargus savo turtų valdytojas. Jeigu jis ir daug 
iššvaistė, gal net daugiau nei pats norėjo, jaunuolis to niekad ne- 
darė lengvabūdiškai. Vilhemas nevilkėjo aukso siūlais siuvinėtu 
švarku ir neturėjo iškrakmolytų rankogalių; jo kostiumas išliko 
toks pat, o kai kur ties išsidėvėjusio audinio lenkimais švytėjo 
juodos gelumbės lopai. Vyresnysis Deruikas taip pat kritiškai 
vertino lengvabūdišką norą puoštis, ypač kai tai mėgo jo seserys. 
Jo nuomone, jos ganėtinai patrauklios, kad galėtų susirasti vyrus, 
o ir savo paties išvaizdai, kuri labai derėjo prie tokio gyvenimo 
būdo, jis neteikė daug dėmesio. 

— Nusiimkit papuošalus ir meskit šalin tas suknias, nes vyrai 
gali jus įsimylėti tik dėl to dirbtinio grožio. Tik jei būsite tokios, 
kokios esate, paprastos, be jokio išankstinio pasiruošimo, sužavė- 
site gerus ir dorus vyrus, kurie bus patikimi šeimos žmonės. 

Tokia išmintinga Vilhemo kalba privertė Petrą palaidoti visas 
svajones už tūkstantį guldenų, įkvėptas jos koketiškos prigimties. 
Deja! Vilhemas buvo kurčias sesers verkšlenimams, jis lygiai taip 
pat nieko nenorėjo girdėti apie brolio karietas ir arklius, matytus 
turguje, nei apie naujas spindinčias roges, kuriomis puikuotųsi jų 
savininkas. Kurių galų vaizduoti princą su karieta, jei kiekvieną 
naktį tenka glaustis po kiauru stogu? Toks mąstymas vertė pir- 
miau pasirūpinti namais, o tik paskui galvoti apie drabužius. 

Kitą dieną, per tulpių pirklių susitikimą, Vilhemas paprašė rimtų 
vyrukų sutvirtinti griūvančius namo kaminus. Stogas buvo perklo- 
tas naujomis čerpėmis, kurios paryškino visą fasadą, taip pat at- 
šviežintą keliais tonais. Paskui atėjo balkono eilė: jis buvo paremtas 
ir sutvirtintas perskeltomis sijomis, nuo nupilkėjusių sienų buvo 
nugramdytas senas tinkas, kad būtų galima ištinkuoti naujai. 

Paskutiniai darbai, vykdomi nepaisant besibaiminančios dul- 
kių Fridos, Deruikų šeimai buvo neplanuotai naudingi. Žinoma, 
nė vienam nebūtų šovę galvon parduoti nuo sienų nugramdytą 
tinką, jei Paulius Van Bereistenas, iš draugiškumo atvykęs pasi- 
žiūrėti, kaip klostosi darbai, nebūtų paaiškinęs savo mokiniui, 
kad tai vertingas dalykas, kuris labai praverstų kai kuriems sodi- 
ninkams. 

— Vertingas krovinys dar labiau pasunkinti krepšius, - ironiškai 
tarė Vilhemas, nusprendęs, kad Paulius juokauja. 

— Visai ne, mano berniuk! Tai jau greičiau priemonė dar labiau 
išmarginti tulpes. Tu juk žinai, kad mūsiškiai labiau mėgsta spal- 
vingas, margas tulpes nei vienspalves? Taigi, vienas iš jų sumanė 
pabarstyti savo gėlynus tinko trąša ir netrukus pastebėjo, kad tul- 
pės įgavo daugybę atspalvių. Panašu, kad taip pat sėkmingai pa- 
deda balandžių išmatos arba laistymas šiukšlių raugu... Taigi šitas 
šlamštas vis dėlto turi savo svorį, kainą ir paklausą! 

Vyresnėlis išklausė naujienos, bet neatrodė labai susidomėjęs. 

— O man tai atrodo tik kvailas tikėjimas prietarais. 

— Nejaugi? - tarė Paulius, įbesdamas pirštą jam į krūtinę. - Tai 
ne tavo reikalas! Juk pirklio darbas yra parduoti ir parduoti visomis 
įmanomomis kainomis, tiesa? Jie yra šventojo Martyno sekėjai! 

Miestelėnas pasėmė truputį subyrėjusio tinko ir apžiūrinėda- 
mas apsukraus darbininko žvilgsniu šiek tiek patrupino jį tarp 
pirštų. 

— Kokios geros kokybės! - nusistebėjo pirklys, rūšiuodamas 
saujelę statybinio laužo: jis dėliojo didelius gabalus greta ma- 
žyčių, atskyrė šviesius nuo tamsių, nė kiek nesijaudindamas dėl 
savo liemenės, kuri net papilkėjo nuo dulkių. - Ką gi, čia bus 
puiki tulpių trąša! Aš tau duosiu už tai... - Pauliaus sumosikavo 
pirštais ore lyg skaičiuotų nematomais skaitliukais, — ...trylika sti- 
verų, sutariam? 

Vienas iš darbininkų šūktelėjo kitam ir perpasakojo, ką buvo 
sakęs regentas. Abu olandiškos prigimties vyrai elgėsi labai įdo- 
miai: vienas rausėsi kišenėse, kitas klumpės kulnu rausė žemę, 
paskui į purviną nosinę vyniojo kažkokias pajuodusias drožleles, 
panašias į senos odos atraižas. Paulius stebėjo tą sceną išdidžiu 
žvilgsniu, lyg dviejų girtuoklių muštynes. 

— Tik pažiūrėk, kaip jie trypčioja vietoj! — tarė jis savo moki- 
niui. — Šią akimirką jie yra tokie įsitikinę, jog statybinė trąša yra 
naudinga, kad dabar pat pasiūlytų tau už ją daugiau nei aš... gal 
šešiolika stiverų, savo dviejų dienų uždarbį! 

Purškiant silpnam lietui, regentas pasitrynė rankas, iš kurių 
išbiro sutrupinto tinko sauja. Šis Pauliaus poelgis darbininkus 
tiesiog pribloškė. Kiek pašaipiai nusišypsojęs dėl tokio jų sutri- 
kimo, jis pastūmė vartelius, vedančius į sodą, o jaunasis Deruikas 
patraukė įkandin jo. 

— Kokie čia žiaurūs žaidimėliai? - užsiplieskė Vilhemas. - Tie 
vargšai mano, kad atkasė aukso gyslą! 

— Ką tik išmokai vieną prekybos pamoką, jaunuoli! Kai sieki 
pelno, vietos jausmams nebelieka... Negaili trąšoms, netrūksta ir 
tulpių... 

— Kaip suprasti? 

— Kai kurie žagteli, išgirdę gėlių kainas ir aiškina, kad mūsų kai- 
nos gerokai per aukštos, ir protingas žmogus už tuos pinigus jau 
verčiau nusipirktų malkų ar sūrio... 

— Bet nejaugi jie nė kiek neteisūs? 

Rektoriaus antakiai susiraukė ir netrukus vėl išsitiesino. 

— Būk atsargus, Vilhemai! Būk labai atsargus! Žiūrėk, kad tavo 
pastabos niekada nepasiektų tulpių pirklių ausų. Už tai jie tau ma- 
žių mažiausiai gyvam odą nudirtų! Kaip tu tikiesi parduoti tulpes, 
kai pats manai, kad jos kainuoja per brangiai? Niekas taip nedaro. 
Prisiekiu, man visiškai tas pats, kad avių kirpėjas ar malūnininkas 
taip dievina gėles, kad galėtų už jas atiduoti visus savo turtus iš 
varžytinių! Ir jeigu atsiranda koks nors kvailelis, kuris yra pasiry- 
žęs sumokėti šimtą guldenų už paprasčiausią Switser tulpę - ką aš 
galiu pasakyt? — popierinį plaušelį, kuris atseit yra svogūnas, - tai 
negi turėčiau atsisakyti? Man rūpi, kad pirkėjas gautų tai, ko nori, 
kol jo nenuviliojo kas nors kitas. Štai toks žiaurus pasaulio įsta- 
tymas, Vilhemai Van Deruikai. Ir štai tokia yra mano mokymų 
esmė. 

Vilhemas krūptelėjo, bet ne dėl to, kad ką tik išklausė griežtos 
litanijos, bet dėl to, kad jo geradaris visa tai išrėžė kuo nuošir- 
džiausiai. Jo žvilgsnį apniaukė kartus nusivylimas. Paulius net ne- 
sivargino kaip nors pateisinti savo žodžių. Priešingai, jis stovėjo 
ir žiūrėjo, kaip nusivylimas smelkiasi jaunuoliui į širdį, vis gilyn 
ir sunkyn, kol privedė jį kone ligi ašarų. Pasinaudojęs tokia aki- 
mirka, Van Bereistenas apglėbė Vilhemą, ir tai iš pirmo žvilgsnio 
atrodė kaip vyriškas dviejų bičiulių apsikabinimas, tačiau, pažvel- 
gus atidžiau, tai veikiau priminė meilų poros glėbesčiavimąsi. Ne- 
gana to, rektoriaus lūpos ne tik kuždėjo žodžius Vilhemui į ausį, 
bet ir negailėjo bučinių, savo švelnumą atmiešdamas priekaištu: 

— Koks tu nedėkingas! Tu man nė nepadėkojai, kad gyniau 
tave, kai stojai prieš tulpių pirklių teismą. O ką jau kalbėti apie 
tą tūkstantį guldenų, kuriuos gavai man įsikišus! Jaunimas visuo- 
met mano, kad nusipelnė viso to gero, kuris jiems atsitinka. 

— Atleiskite, pone, iš tiesų, tie pinigai... 

- Jaunasis velnio išpera, ar bent nutuoki, kaip tau pasisekė, kad 
esi mano mokinys? Kiek tokių kaip tu svajoja pardavinėti tulpes, 
bet niekad gyvenime neperžengs Velnio spąstų slenksčio? O tu, 
vos tik pastūmėjau, iškart sugebėjai parduoti svogūną už puikią 
kainą. 

- Žinau, pone, gerai tai žinau, net per daug gerai. 

— Nedėkingasis... 

Rektorius dar labiau prisispaudė kakta prie Vilhemo lyg vai- 
kutis, bandantis įsikniaubti į šiltą motinos užantį. Deruiko petį 
užgulė sunki rektoriaus galva su visa papuošimais nusagstyta 
gofruota apykakle, gaubiančia stambų kaklą. Jausdamas, kad tuoj 
praras pusiausvyrą, Vilhemas žengtelėjo žingsnį atgal, paskui dar 
vieną, pamažu svirduliuodamas prie tankaus lazdyno, augančio 
vos už keleto metrų. 

— Pone, jūs!.. - sušvokštė jaunuolis, tačiau, užuot liovęsis, re- 
gentas tik dar labiau ėmė jį spausti žemėn. Vilhemas jautė salstelė- 
jusį miestelėno alsavimą sau į pakaušį ir nepaliaujamus bučinius, 
kurie staiga pasidarė daug karštesni nei prieš keletą akimirkų. 

Vilhemas netikėtai užkliuvo kulnu už kyšančios šaknies ir nu- 
virto aukštielninkas. Paskutinę akimirką jis spėjo pajusti, kaip 
rektorius ranka vos timptelėjo kelnių klostę ties keliu, matyt, no- 
rėdamas, kad jaunuolis pargriūtų. Didelei Vilhemo nuostabai, jis 
pasijuto begulįs ne ant žemės, bet ant prispaustų šakų raizgaly- 
nės. Abu vyrai atsidūrė lazdyno tankmėje, o virš jų vėl susiskliau- 
dė krūmo šakos. 

- Liaukitės! - užriko jaunuolis, bandydamas atsikelti. 

Tačiau, ieškodamos tvirtos žemės atsiremti, jo rankos smego į 
lapų ir šakų raizgalynę, kartkartėmis pataikydamos ant spygliuo- 
tų stagarų, kurie išsyk kruvinai įdrėksdavo odą. Tuo pat metu 

Paulius Van Bereistenas praplėšė jo marškinius ir pakėlė į viršų. 
Visos sagos ligi vienos pabiro kaip pupos iš ankščių. Apykaklė 
taip pat buvo nusegta, o kelnės nutrauktos jėga. Vilhemas jautė, 
kaip į nuogą kūną sminga aštrūs spygliai. 

— Ką jūs darot?! - priešinosi vaikinas. - Mus juk gali užklupti! 

Vilhemas staiga suglumo dėl to, ką pats ką tik pasakė. Tai jis 
nerimavo tik dėl to, kad juos gali kas nors užklupti? Vos apie tai 
pagalvojus, jo kūnas visiškai suglebo. Staiga jis virto minkštu 
moliu rektoriaus rankose, kurios tai pajutusios glamonėjo jauną 
kūną daug drąsiau nei pirma. Didžiulis miestelėno kumštis ne- 
regėta jėga prislėgė Vilhemo galvą, lyg ketindamas ją sutraiškyti, 
sugrūsti į žemę. Jaunuolis jautė, kaip yra verčiamas ant šono ir 
beveik tuo pat metu suimamas už sėdmenų. Įsiskverbimas buvo 
drąsus, tačiau nešiurkštus, ir vaikinas, kad ir kaip būtų, pajuto ne- 
drąsų dėkingumą. Tokioje delikačioje situacijoje protingiau buvo 
nesipriešinti, kadangi, nors ir kaip Vilhemui nepatiko rektoriaus 
glamonės, jis labiau baiminosi, kad tokioje padėtyje gali būti kie- 
no nors užkluptas, kad jo brolis arba seserys gali jį užtikti gulintį 
svečio glėby, išpurvintu skruostu ir suplėšytais marškiniais. 

Tokie apmąstymai visiškai nuslopino tai, kas priklausė nuo 
Deruiko valios: kad ir kaip ten būtų, trokšdamas, kad viskas kuo 
greičiau baigtųsi, jis palengvino rektoriaus darbą, atpalaiduo- 
damas kojas ir stengdamasis negalvoti apie tas žeminančias gla- 
mones. Laimė, jos ilgai neužsitęsė. Vos baigęs, rektorius skubiai 
susitvarkė, bet tikrai nepersistengė. Vilhemas buvo beketinąs pa- 
daryti tą patį, tačiau staiga tarp šlaunų pajuto kietą grublėtą daik- 
tą. Atsitiesdamas Vilhemas iš kelnių klešnės iškrapštė didžiulį 
tulpės svogūną. 

— Tai atlygis už tavo nuolankumą... - paaiškino miestelėnas. — 
Nesutraiškyk jo, čia nuostabi tulpė. 

Paulius pratrūko kvatoti ir tai sutrikdė jo mokinį. Vis dėlto jis 
neslėpė nuo Vilhemo, kad tas naujas tulpės svogūnas, kuris savo 
dydžiu ir svoriu skyrėsi nuo kitų, neabejotinai yra vertas nemen- 
kos sumos pinigų. Toji dovana jaunuolį ir džiugino, ir erzino. 

- Jūs norite mane nusipirkti, Pauliau? - paklausė jau atsistojęs 
Vilhemas. 

— Kas per mintys! - nusišypsojo miestelėnas, seilėtu pirštu pa- 
trindamas jam smakrą. — Aš tau tiesiog atsilyginu. 

Pranašiška šypsena nušvietė Vilhemo veidą. Šįkart pats to no- 
rėdamas, Vilhemas pabučiavo regentą į lūpas. 

Abu vyrai išlindo iš krūmo taip, lyg būtų ten paprasčiausiai 
kalbėjęsi. Ko gero, turėdamas nemažai patirties, Paulius tobulai 
atliko savo vaidmenį toje komedijoje. Jo mokinys jautėsi ne taip 
laisvai, tačiau taip pat neblogai atlaikė išbandymą. Jis visai nepy- 
ko dėl to, kad rektorius su juo taip pasielgė, ir jau visai vakarėjant 
mandagiai su juo atsisveikino. Apskritai Vilhemas elgėsi taip na- 
tūraliai, kad niekas šeimoje nė neįtarė, kokį nuotykį jam teko pa- 
tirti, tik Frida, pastebinti visas smulkmenas, negalėjo nepastebėti 
į jaunuolio drabužius prilindusių spyglių. 

Prie vartų Paulius Van Bereistenas šiltai pasisveikino su visais 
šeimos nariais ir kaip niekad pagyrė Vilhemą: 

- Jaunasis Deruikai, aš labai džiaugiuosi, galėjęs praleisti dieną 
drauge su jumis... Aplankykite mus kuo greičiau! Mano žmona 
labai norėtų su jumis susipažinti. Vargšelė, jai taip nuobodu per 
dienas vartyti Bibliją paauksuotais kraštais. Aš padariau jai nuos- 
tabius lėlių namus, kuriuose matyti visa mūsų buitis, bet jos tai 
nepralinksmina. Tai kaip? 

— Nežinau, ar... 

— Antradienį mes su kaimynais rengiame lengvų užkandžių 
vakaronę. Et, tikrai nieko ypatinga: blynai, migdolai, ryžių tyrė... 


122 OLIVIER BLEYS D SEMPER AUGUSTUS 


Galiausiai, bus tikrai gero alaus ir susirinks puikių žmonių. Gros 
muzika, pašnekėsim apie reikalus ir naujoves, be to, neretai į du- 
ris pabeldžia koks tulpių pirklys, siūlydamas įsigyti ką tik iškas- 
tą svogūną. Tai gal vis dėlto norėtumėt atvykti? Atsiųsiu karietą 
jūsų paimti. 

- Kąjūs, pone, tikrai nereikia taip stengtis. 

- Supratau. Rytoj, kai išbyrės paskutinė smėlio laikrodžio smil- 
telė, ir neverskite laukti. 

Vilhemas sutiko, bet labai smarkiai nesidžiaugė. Jam kilo min- 
tis pasiūlyti drauge vykti ir broliui, tačiau Vilhemas baiminosi, 
kad jau benueinąs Paulius gali vėl sugrįžti ir nežinia kiek užtrukti. 
O Jasperas dėl to mažiausiai jaudinosi. Vos tik rektorius nuėjo, jis 
uždarė vartus tardamas: 

— Teapsaugo mus Dievas nuo tų varžytinių! Mes jį pasikvie- 
čiam, jis mums atsilygina tuo pačiu, o kad neliktume skolingi, tu- 
rime jį darsyk pavaišinti, ir taip be galo, kol ištuštinsime visą rūsį 
ir sandėlį... Žaisdami šį žaidimą, mano mielas brolau, mes viską 
prarasim. Sakau tau: jei kiekvienas sėdėtų savo namuose, tikrai 
gyventų geriau! 

— Nejaugi nesidžiaugi, kad Harlemo regentas atveria mums 
savo namų duris? 

- Jaunėlis kilstelėjo siauru švarku aptrauktus pečius. 

— Mūsiškes jis pravėrė jau seniai! Ne, nieko nebus! Jo kvieti- 
me aš užuodžiu klastą. Dar sykį sakau, jei atidžiau apsidairytum 
aplink, pamatytum, kad tie ponai viena ranka ima tai, ką siūlo 
kita, ir tąsyk, duodamas tau tūkstantį guldenų, rektorius nusipir- 
ko tarną savo namams, žmogų, kuris visą gyvenimą būtų jam įsi- 
pareigojęs. Neblogas planas, ką ir sakyt! 

Vilhemas nurijo jo žodžius kaip karčią piliulę. Vieną akimirką 
jis buvo beketinąs ištraukti iš kišenės tulpės svogūną ir parodyti 

jį broliui ne kaip rektoriaus dosnumo ženklą, bet kaip įrodymą, 
kad jis yra talentingas tulpių prekiautojas. Tačiau, nenorėdamas 
pasirodyti garbėtroška, šios minties atsisakė. Ir apskritai, kodėl 
jam turėtų rūpėti jaunesnio brolio nuomonė? Jis buvo benueinąs, 
kai staiga pašaipus Jaspero žvilgsnis jį privertė žengtelėti atgal. 

— Ką? Tu juokiesi? 

— Kaip suprasti? 

— Mačiau, kaip išsiviepei! 

Vyresnysis brolis dviem pirštais sučiupo jaunėlį už liemenės 
sagos taip, kad Jasperas negalėtų žengti nė žingsnio, neišplėšęs 
sagos. Jis nė nemanė kur nors eiti, tačiau jo veido bruožai iškart 
sugriežtėjo. 

— Aš nesijuokiu, Vilhemai, ir nieko bloga negalvojau. Jau ku- 
ris laikas man skaudu matyti, kokią įtaką tau daro Paulius ir kaip 
smarkiai jis užvaldė tavo mintis. Iš kur daugiau tu išmokai tos 
puikybės, jei ne iš jo? Kas gi kitas tave pripratino prie tokios pra- 
bangos, tokių prašmatnių vietų, vardų ir titulų? Jis tau įteigė, kad 
viena gėlė atvers Sezamo vartus į pasaulį, ir tu, kvaišeli, juo pati- 
kėjai! Tiesą sakant, būtų labai gerai, jeigu pakaktų vieno tulpių 
glėbio, kad prilygtum tiems ponams ir galėtum tujinti princus! 
Bet tulpės - deja! - atrodo nuostabiai tol, kol auga žemėje! 

Vilhemo pirštai atsigniaužė ir paleido Jaspero sagas taip, lyg jos 
būtų kuo nors išteptos. Tada su pasibjaurėjimu patrynė nagus į 
diržą. 

— Aš baigiu visai nusikamuoti, besistengdamas tave ko nors iš- 
mokyti, bet kur tau! —-nei stumk, nei trauk, tikras vargas! Reikėtų 
tave įgrūsti tarp tų, kurie gimsta ir miršta toje pačioje lovoje, ku- 
rie stengiasi kiek įmanoma ilgiau išgyventi kukliomis sąlygomis 
kaip sraigės, visur besitampančios savo namelį... Deja! Gamta tau 
lėmė gyventi čia, ankštame name, kur esi priverstas pasitenkinti 

mažais malonumais, Jasperai, mažytėmis nepasotinamų žmonių 
pergalėmis! 

— Pavyzdžiui? 

— Taip! Gali manyti, kad gerai prikimšta pypkė yra tikra laimė, 
o horizontas yra taip arti, kad net matai jį nusidriekusį už lėkštės 
krašto! Ak, kaip gaila turėti tokį brolį, kuris trainiojasi visur be 
jokio tikslo, skaičiuoja varnas padebesiais ir yra visiškai niekam 
netinkamas! Ir kodėl gi aš turėjau gimti Deruiku, gelumbės pir- 
klio sūnum, kai esu tiesiog apsigimęs nešioti karūną ir vesti ištisas 
armijas? Kaip neteisinga, kai mesto kauliuko iškritusios akys le- 
mia mūsų likimą: viena - skurdžiui, trys - vergui, šešios - impe- 
ratoriui! 

Jaunėlį apėmė savotiškas gailestis, klausantis brolio paistalų. 
Jis prisilietė rankomis prie kone dūstančio Vilhemo krūtinės, ji 
buvo šilta ir tankiai kilnojosi iš susijaudinimo. 

— Aš tave myliu, mano brolau, bet, tiesą sakant, tavo kvailystės 
jau peržengė visas ribas! 

Iš Vilhemo rankovės išlindo patrankos sviedinio dydžio kumš- 
tis. Jasperas staigiai nusuko smakrą, bet nespėjo laiku patraukti 
peties, kuris ir išbandė to kumščio tvirtumą. Po smūgio Derui- 
ko sūnus prarado pusiausvyrą ir atsitrenkė į varpą, kabantį jam 
už nugaros. Trūkčiojantis varpo tilindžiavimas patraukė seserų 
dėmesį, ir jos akimirksniu atsidūrė prie lango. Abi išvydo Jaspe- 
rą perkreiptu veidu, kaip tik ranka besitrinantį petį, ir Vilhemą, 
žengiantį pro vartus ir besidedantį ant galvos skrybėlę. Jeigu jie ir 
apsikeitė vienu kitu žodžiu, seserys nieko nesuprato. Tačiau Fri- 
da, kaip katė, nujausdama besitvenkiančią audrą, uždarė langines 
iš kiemo pusės ir užkūrė ugnį, nors lauke dar buvo šviesu. Niekas 
jos neklausė kodėl. Petra uždegė savo žvakę ir ši apšvietė susirū- 
pinusį sesers veidą bei ašarų pritvinkusias akis. 

— Melskime Dievą, kad jis globotų mūsų šeimą, mano mieloji 
Harieta... Nujaučiu, kad netrukus teks patirti nelengvų išban- 


dymų. 


Tą patį vakarą vyresnysis Deruikas ilgai vaikštinėjo, stengdamasis 
numaldyti širdyje susikaupusį pyktį. Jis ėjo tiesiai, žengdamas per 
gatvę nė nepasižiūrėdavo, ar neatvažiuoja kokia karieta, nekreipė 
dėmesio į praeivius, išskyrus vieną ar du kartus, kai užkliudydavo 
kurį nors, norėdamas pasibarti vidury gatvės. 

Jis užėjo į viešnamį netoliese. Stovėdamas koridoriuje, pasku- 
bomis išsirinko vieną iš daugybės ten kabančių portretų. „Štai 
šią!“ — parodė jis į paveikslą. Viešnamio savininkė nurodė atitin- 
kamas duris koridoriuje. Atidarė šviesiaplaukė apkūni sifiliu ser- 
ganti mergina, be jokios abejonės, atrodanti kur kas prasčiau nei 
paveiksle. Jam ypač į akis krito prie smakro priklijuota musytė, 
lygiai toje pačioje vietoje, kur Petra klijuoja savąją. Ši smulkme- 
na sujaudino Deruiką. „Nebereikia“, - pareiškė jis prostitutei. Po 
akimirkos jau stovėjo lauke, dar labiau sutrikęs nei pirma. 

Užslinkus nakčiai, kojos nunešė Vilhemą prie Sparnos, kuri 
smėlėtuose pataluose liūliavo savo pabalusias vilnis. Skalbėjos čia 
ateidavo išpilti paplavų. Gaižus kvapas sklido pavėjui lyg siūlas, 
apraizgydamas malūnų kryžius. Tai buvo aštuoni dažyto medžio 
malūnai, ganėtinai siauri ir girgždantys, triukšmingai malantys 
tabaką ir kanapes iš laivo, sudužusio per audrą. Vienas malūnas 
neveikė, nes malūnininkas buvo nulenkęs sparnus smailiu kam- 
pu, o tai reiškė, kad jis gedi dėl mirusio artimo žmogaus. Juodi 
kaspinai kabėjo ant sparnų galų ir plazdėjo vėjyje lyg dumbliai, 
pakliuvę į jūros sūkurį. 

Vilhemas pabandė suvokti, kas slypi tame gedulingame pa- 
veiksle. Bet kodėl jo žvilgsnis užkliuvo būtent už to malūno, kai 
visoje pakrantėje jų buvo į valias? Visai netoliese kažkoks elgeta 
skalavo upėje savo skarmalus, ir Vilhemas įspraudė jam į delną 
monetą, o skarmalius buvo jam labai dėkingas. Vis dėlto Vilhe- 
mui atrodė, kad jis pataikauja likimui, ypač kai duodamas pinigus 
nuoširdžiai pasižadėjo: 

- Jei Viešpats duos man rūmus, apie kuriuos svajoju, nepagai- 
lės turtų ir padės išgarsėti, padarysiu tave vyriausiuoju savo namų 

— Ir aš taip pat, jei tik Dievas palengvins mano gyvenimą, tar- 
nausiu jums kuo stropiau... 

Vilhemas nelaukė, kol šis baigs savo sakinį, bet tas pokalbis jį 
pralinksmino. 

— Kuo tu vardu? 

— Floransas Groveras. 

— Ką tu pagalvotum apie vaikiną, kuris užvožia savo broliui, uja 
seseris ir kaipmat tampa nekenčiamas savo šeimoje. 

— Pagalvočiau, kad jis yra nelaimingas. 

Užsimiršęs, kad stovi visiškoje tamsoje, Vilhemas nusisuko, 
norėdamas nuslėpti savo susijaudinimą. Paskui iškilmingai tarė: 

— Aš neužmiršiu tavo žodžių, Floransai, ir neliksiu skolingas, 
jei tik dangus bus mums maloningas. 

Jis paspaudė elgetai ranką ir apsiraminęs nuėjo savais keliais. 
Visai netoli tenuėjęs, jis pamatė sodininką plačiomis kelnėmis, 
ravintį savo sklypelį. Kuo labiau vaizdas su malūnu grimzdo į su- 
temas, tuo labiau jo akis džiugino tas kaimietis. Be jokios abejo- 
nės, šis susitikimas buvo likimo siųstas geras ženklas, kurį reikė- 
jo iššifruoti. Vos pradėjęs šnekučiuotis, Vilhemas sužinojo, kad 
kaimyninėje smuklėje Kumnpio riekė vyksta tulpių varžytinės. Tai, 

kad jis neseniai įstojo į Baton Ružo mokyklą, su kuria buvo susiję 
tie žmonės, suteikė jam teisę su jais bendrauti. 

— Dėkui, gerasis žmogau! Nė kiek neabejoju, kad tave siuntė 
pats likimas. Na ką, kadangi tam elgetai pažadėjau padaryti jį savo 
tarnu, pažadu įdarbinti tave savo sodininku, jei būsiu turtingas. 

Vilhemas paliko apstulbusį gėlininką vidury dirvos. Būdamas 
tokios nuotaikos, jis ramia širdim buvo pasirengęs peržengti nepa- 
žįstamos smuklės slenkstį ir dalyvauti tulpių varžytinėse. Kumpio 
riekės smuklėje Deruikas pasirodė vienas, užregistravo parduoti 
Pauliaus svogūną ir pristatė jį dvidešimčiai pirklių, kurie nebuvo 
tokie turtingi kaip Senojoje kokotėje, bet užsidegimo jiems tikrai 
netrūko. Šįkart Vilhemo neišmanymas apie tulpes jam nesukliu- 
dė. Jis paprašė sekretoriaus jo lentutėje įrašyti „nežinoma rūšis“ 
ir „nenurodytas svoris“, pats dėl to visiškai nesirūpindamas. Pas- 
kui, kai jis nė žodžio nepasakė apie savo tulpę, varžytinių dalyviai 
ėmė manyti, kad prekė, apie kurią pats šeimininkas ničnieko ne- 
pasakoja, turėtų būti tikrai vertinga. Kadangi kiekvieną klausimą 
Vilhemas sutikdavo arogantiškai šypsodamasis ir netgi du kartus 
buvo atsiėmęs savo svogūną, aiškindamas, kad „čia nėra nė vie- 
no, kuris būtų vertas tapti naujuoju svogūno savininku“, jo prekė 
labai greit tapo pačia geidžiamiausia visose varžytinėse. Svogūno 
kaina netrukus pakilo ligi užtikrintos tūkstančio trijų šimtų sep- 
tynių guldenų sumos, ir tai buvo dideli pinigai, kurių nė vienas 
tulpių pirklys neturėjo, tačiau šeši turtingiausi suvienijo savo iš- 
gales ir šiaip ne taip sukrapštė reikiamą sumą. 

Nepaisydamas nusistovėjusios tvarkos, Vilhemas pareikalavo 
sumokėti pinigus iš karto ir atsisakė pasirašyti, kol jų negaus. Ga- 
vęs savo uždarbį, jaunuolis susidūrė su kita problema: kaip jam 
dabar sugrįžti namo be karietos ir dar vienam? Nejaugi neatsi- 
rastų nė vieno tulpių pirklio, kuris sutiktų jį truputėlį pavėžėti? 

Tuoj pat atsirado du stiprūs jaunuoliai iš tos pačios mokyklos 
kaip ir Vilhemas, sutikę palydėti Deruiką ligi namų. Už tam ti- 
krą sumelę jie išsinuomojo oda aptrauktą atvirą karietą. Smuklės 
svečias troško kuo greičiau pasišalinti. Prieš išeidamas jis pažadė- 
jo atnešti naujų tulpės svogūnų ir pridūrė, kad netrukus įsigysiąs 
naujų žemių tulpėms auginti ir kad galiausiai Van Deruikų šeima 
būsianti tokia pat garsi tulpių prekyboje kaip ir kailiadirbiai Van 
den Hiuveliai. 

Šis pompastiškas jaunuolio atsisveikinimas pralinksmino kai 
kuriuos tulpių pirklius, tačiau kitiems sukėlė šiokį tokį nerimą, 
mat dar ilgai po susirinkimo smuklėje jie dalijosi įspūdžiais apie 
jauną gaidžiuką, kuris tarė savo vardą su tokiu pasididžiavimu, lyg 
būtų tapęs naujuoju šalies valdytoju. Jie numanė, kad Deruikas 
labai protingai apskaičiavo savo veiksmus. Taip elgdamasis, jis ne 
tik išgarsino savo vardą, bet ir plačiai paskleidė gandus apie naują 
labai apsukrų tulpių pirklį, įsiliejusį į tulpių pirklių būrį. Šiaip ar 
taip, menka bėda, kad jis pardavė vos du svogūnus už labai gerą 
kainą; visiems patiko jaunuolio elgesys: jo naujas tiesmukas ben- 
dravimo būdas, pagyvinantis varžytines, jo gebėjimas puikiai 
sudarinėti sandorius, apsieinant be jokių mandagybių. Akis į akį 
su suktais, gerai apie tulpes nusimanančiais pirkliais, besisten- 
giančiais numušti tulpės kainą dėl gležnų žiedlapių ar spalvos, 
Deruiko įžūlumas visuomet pasiteisindavo. Kurių galų taip ilgai 
studijuoti tulpių veisles, jei pirmas pasitaikęs jaunuolis, gebantis 
įtaigiai pašnekėti, ateina ir pardavinėja savo tulpių svogūnus? 

Gandai netruko pasiekti Eljezaro Van Bereisteno ausis, ir šis 
suskubo pranešti apie tai regentui, kaip tik lošiančiam kortomis 
Auksinėje vynuogėje. Paulius taip apsidžiaugė, kad net leido savo 
priešininkams laimėti ir dosniai pavaišino juos alumi — ne šiaip 
sau alumi, kuris numalšina troškulį, bet dvigubu, kuris kaip rei- 

kiant apsvaigina. Jis nusijuokė vilkdamasis paltą ir paskui dar kar- 
tą, eidamas pro smuklės duris. 

— Argi nebuvo protinga juo pasitikėti? - džiūgavo Paulius, at- 
gavęs kvapą. 

Eljezaras pritariamai nulenkė galvą ir tingiai vėl ją pakėlė, lyg 
būtų kėlęs ne galvą, o sunkų žuvų pilną tinklą. 

— Nesuprantu, tėve, kaip jam tai pavyko. Juk dar visai nese- 
niai jūs kalbėjote apie Vilhemą kaip apie drovų berniuką, siau- 
bingai sutrikusį dėl tulpių pirklių ujimo, tiesa? O šiandien apie 
jį kalba... 

— „visiškai priešingai? O ko tu taip stebiesi? Tokiame jauna- 
me amžiuje žmogus greitai keičiasi ir nuolat juda pirmyn. Vieną 
akimirką jis gali būti vienokios nuotaikos, o elgtis visai priešin- 
gai, kitą akimirką ko nors bijoti, bet įstengti to neparodyti, arba 
būdamas labai drovus jis gali atrodyti labai savim pasitikintis. Ir 
Vilhemas ne vienintelis, sugebantis taip protingai elgtis. 

- Bet jam tik dvidešimt ketveri! Tarp mūsų vos kelių mėnesių 
skirtumas! 

— Tu varai mane iš proto! - sugriaudėjo Paulius. - Matau, kad 
mano mokinys išmoko prasiskinti kelią į šlovę. Ir štai, jis jau pa- 
sirengęs išsikovoti vietą tarp tų sužvėrėjusių tulpių pirklių. Pa- 
matysi, jis greit prilygs geriausiems Harlemo tulpių pirkliams. 
Barenui Kardosui ir Pėteriui Boliui tuoj pasidarys karšta kaip 
reikiant! Ak, koks nuostabus tas Vilhemas! Primink man, kad jį 
pasveikinčiau! 

Toks tėvo džiūgavimas užgavo Eljezaro savimeilę, nes jo sėk- 
mė būdavo apvainikuojama tik kokiu nors banaliu komplimentu 
arba įprastais klausimais apie gautą pelną. 

— Dovanokite, tėve, bet aš nelabai suprantu... Jūs įstūmėte 
tą jaunuolį į tulpių prekybą, atidavėte jam du pačius geriausius 

mūsų tulpių kolekcijos svogūnus. O šiandien matau, kad jis ke- 
lia mums grėsmę kaip varžovas, ir net labai pavojingas varžovas. 
Negi turėčiau tuo džiaugtis? 

— Varžovas, koks dar varžovas? Vilhemas Van Deruikas yra 
mūsų verslo partneris! Gal pamiršai, kad vakarieniaudami jų na- 
muose buvom pakėlę taures už draugystę? 

— Varge tu mano! Mes nesame pasirašę jokio susitarimo, o jau- 
nystė, kaip žinia, yra labai nepastovi. Iš kur žinai, kad vaikinas, 
turėdamas kišenėje du tūkstančius, neužsimanys toliau veikti vie- 
nas? 

Paulius numojo ranka į visus sūnaus būgštavimus. 

— Vilhemas ne toks. Tu matai jame paprastą akmenį, o aš - auk- 
so grynuolį. Tiesą sakant, jis man skolingas viską! Ko jam mane 
apgaudinėti? Kam kirsti šaką, ant kurios pats sėdi! Ir išvis, pri- 
siekiu tau, jis yra taip su mumis susijęs, kad tik pats laikas galėtų 
išnaudoti... 

— Tai mano būgštavimų nė kiek nesumažina, priešingai - tik 
dar labiau juos pakursto. Mes nepainiojame reikalų su jausmais. 
Man įtartina jau tai, kad verslo imamasi šeimoje... 

Šis netaktiškas išsišokimas ir pikta išraiška — tam Eljezaro vei- 
das labai tiko - šiek tiek sudrumstė gerą tėvo nuotaiką. Paulius 
nieko taip nesibaimino, kaip priešiškai nusiteikusių žmonių ir 
nuotaikos gadintojų, aiškindamas, kad tik juokas lemia gerą sa- 
vijautą. Jis įsmeigė savo lazdą tarp dviejų grindinio akmenų ir pa- 
sirėmęs apėjo ketvirtį rato, kol sustojo prie savo sūnaus taip arti, 
kad beveik lietėsi smakrais. Tą akimirką atrodė, kad abu vyrai čia 
ir dabar išrėš vienas kitam į akis viską, ką galvoja. Rektoriaus lū- 
pos suvirpėjo, lyg ketintų nusikeikti. Tačiau jis susitvardė. 

— Eljezarai, prašau tavęs, negadink gražios dienos... Negi ma- 
nai, kad aš pasirinkau tą jaunuolį atsitiktinai ir globoju jį tik iš 

draugiškumo? Na, tuomet tu prastai pažįsti savo tėvą. Mano tur- 
tai nėra dalijami už dyką. Susikroviau juos, lipdydamas akmenėlį 
po akmenėlio, kol jie virto tvirtu pamatu be menkiausio plyšelio: 
jis lyg tvirtas akmenskaldžio kūjis patikimai gina mano interesus. 
Aš labai gerai žinau, kaip dabar jaučiasi Vilhemas Van Deruikas: 
jis manosi esąs pats sau šeimininkas ir vienintelis savo laimės kal- 
vis. Dabar pats laikas užmauti žiedelį ant šio jauno erelio kojelės. 
Aš parūpinsiu jam žemės, sodininkų ir pasiūlysiu pasirašyti ants- 
pauduotą dokumentą, sujungiantį mūsų šeimas. Galim lažintis, 
kad dar prieš Kalėdas skola bus grąžinta. 

— Neketinu dėl nieko lažintis, tėve, čia ne juokai. Nejaugi ir jūs 
būsite kaip tie Roterdamo nešikai, kurie meta kauliuką dėl kli- 
ento, arba kaip tie kareiviai, kurie lažinasi dėl mūšio pabaigos? Ir 
kada gi suaugs mūsų tauta? Stebiuosi, kaip jūs neriatės iš kailio 
dėl to Deruiko, netgi dėl manęs niekada taip nesistengdavot. 

Rektorius ilgai galvojo apie sūnaus žodžius, kuriuos jis ištarė 
pusbalsiu, tačiau ganėtinai aiškiai. 

— Gali būti, sūnau. Na, o tau tai bus gera pamoka... 

Paulius ištraukė iš grindinio lazdą ir pasiūbavęs rankoje dide- 
liais žingsniai nužirgliavo Sparnos link. Kiekvieną sykį, bakstelė- 
jus lazda į grindinį, pasigirsdavo duslus dunkstelėjimas. Jo sūnui 
jis buvo lyg adata, po truputį sminganti gilyn į širdį. 


ANTRASIS SEZONAS 


1635 metų gruodžio 9 diena. 


Keliaujant jūra, netinkami kelionei drabužiai privertė išgyventi 
nemažai nemalonių akimirkų, kurios nebuvo jau tokios nesvar- 
bios, nors užpuolęs skorbutas arba pūvantys lavonai, be abejo- 
nės, buvo kur kas baisesni. 

Kraudamasis lagaminus kelionei į Naująjį Pasaulį, Kornelis 
Van Deruikas nė nepamanė, kad čionai bus kur kas šilčiau ir kad 
saulė spigins kur kas karščiau nei Provincijose; nepaisant niekad 
nesibaigiančio plataus jūros kilimo, prasidedančio Brazilijos pa- 
krantėse ir užsibaigiančio europietiškais kutais, jie plaukiojo po 
verdančią sriubą: štai tokia buvo tikrovė, kurią jis abstrakčiai įsi- 
vaizdavo ir kuri, įplaukus į atogrąžas, jam atsivėrė visu savo bai- 
sumu. 

Kitaip tariant, Korneliui teko nusivilkti apatines kelnes ir pri- 
gludusias puskelnes, švarką ir maršką su gobtuvu, nusimauti tri- 
kotažines kojines, nusisegti stambiomis klostėmis gofruotą apy- 
kaklę, nusiimti sunkią cilindro formos šilko kepurę ir išvaduoti 
kūną iš visų kitų įmanomų nėriniuotų ir odinių apdarų, limpančių 
prie odos, tačiau Kornelis vis tiek kone alpo nuo karščio. Kadangi 
piratai neužtiko jo skrynių, jam liko visi drabužiai, priešingai nei 
kitiems keleiviams, kurie sėdėjo Farouche su vienais marškiniais 

ir iš pirmo žvilgsnio atrodė visai patenkinti. Kornelis vienintelis 
galėjo puikuotis drabužiais, priderančiais jo amžiui ir gyvenimo 
būdui, ir tai buvo jo privilegija, kurią visi kelionės draugai su ma- 
lonumu pripažino, netrukus prikabindami jam Drabužinio pra- 
vardę. 

Kornelis Drabužinis šauniai laikėsi per vis didėjančius karščius, 
kurie kelionei įpusėjus ėmė darytis kasdienybe, padėjusia jam 
staigiai suliesėti. Kad ir kaip būtų, kai likusi įgula laive įdarbino 
visus keleivius, Harlemo keliauninkas turėjo užmiršti visą savo 
eleganciją. Viena, kai reikia žirkliuoti pirmyn atgal ant kapitono 
tiltelio vilkint olandišką kostiumą ir nieko kita neveikti, kaip tik 
rūkyti pypkę arba vartyti maldaknygę, ir visai kas kita, kai tenka 
su tuo pačiu kostiumu dirbti juodžiausius laivo darbus. 

Pirmą kartą, keldamas didžiąją burę, Kornelis persiplėšė savo 
maršką per vidurį; o antrą kartą, vyniodamas lynus, jis neteko 
vienos pirštinės, virtusios kone skutais — taigi pirklys suprato, 
kad jam teks persivilkti drabužius arba kiek įmanoma pritaikyti 
juos prie nepakenčiamų kelionės sąlygų. Kai vienas jūreivis atne- 
šė jam žirkles ir adatų, Kornelis turėjo progą prisiminti siuvimo 
pamokas ir prakirpti marškiniuose skyles, kurios leistų kūnui ge- 
riau kvėpuoti ir taip smarkiai neveržtų raumenų. Jis išbandė savo 
sugebėjimus su visais turimais drabužiais, išskyrus skrybėlę, kuri 
jam pasirodė per brangi subadyti, todėl pakeitė ją fetrine skrybė- 
laite, kokias dėvėjo visi jūreiviai. 

Puikiai atlikęs šitą darbą, Kornelis įgijo Drabužinio Siuvėjo 
reputaciją, kurios jis visai netroško, mat toks titulas jį šiek tiek 
varžė. Ištisas savaites keleiviai vilkėjo tas pačias kelnes ir tas pa- 
čias palaidines, ilgainiui virtusias skudurais, kuriuos, kaip visi 
vylėsi, gali išgelbėti tik keliauninko iš Harlemo žirklės ir adatos. 
Korneliui neliko nieko kita, kaip tik paklusti jūreivių ir keleivių 

nuolatiniams prašymams ką nors pataisyti ar užadyti. Kad būtų 
patogiau, Farouche laivagaly jis atidarė savotišką taisyklą: mainais 
už smulkias siuvimo paslaugas žmonės atsilygindavo tai sudžiū- 
vusiu sausainiu, tai užsistovėjusio vandens pinta, tai vakarykščiai 
sugauta ir jau spėjusia pašvinkti sardine. 

Darbuojantis siuvėju, kelionės pabaiga Korneliui nebeatrodė 
tokia tolima, priešingai nei kitiems likimo draugams. Kornelis 
nematė, kad Farouche priplaukė klampų Pernambuko krantą, nes 
buvo pernelyg užsiėmęs marškiniais, taisomais keleivių prašymu, 
kad jie turėtų kuo pasipuošti, kai žengs pirmuosius žingsnius Bra- 
zilijos žeme, kad galėtų jaustis tokie pat gražūs, kaip ir išvykdami. 
Taip atsitiko dėl to, kad pirklys nepadėjo išlaipinti keleivių, ne- 
stovėjo drauge su kitais džiūgaujančiais kolonistais, klausinėjan- 
čiais, kas naujo Provincijose, ir nesėdėjo drauge su kitais bendra- 
keleiviais prie vieno sriubos katilo, kuria vaišino vietos valdytojas 
grafas Johanas Morisas Van Nasė. Kiti keleiviai džiaugėsi pasikei- 
tusia aplinka ir išnaudojo progą pasišnekėti su atitinkamais žmo- 
nėmis apie reikalus. 

Kai Kornelis pagaliau baigė savo darbus ir atidavė jūreiviui žir- 
kles, laive neberado nė vieno žmogaus, kuris padėtų jam iškelti 
skrynias, taigi plūkėsi vienas pats, nepaisydamas nuovargio, kuris 
netrukus užvaldė jo sulysusį kūną. 

Keliautojui iš Provincijų naujoji vieta iš pirmo žvilgsnio pasi- 
rodė kiek keistoka: moliu drėbtos trobelės, dengtos pabalusiais 
šiaudais arba vešliais palmių lapais, netvarkingai išsidėsčiusios 
netoli prieplaukos. Kiek tolėliau stovėjo europietiškų namų ra- 
jonas: tinkuotos akmeninės trobos ir medinėmis sijomis bei 
įvairiais ornamentais puošti pastatai, kai kurie su balkonais, po 
kuriais šešėlyje stovėjo brikos. Viskas skendėjo rusvame dulkių 
debesyje, kuris nė nemanė nusileisti ir tingiai kilo ligi pat kokoso 

palmių viršūnių. Kornelis lengviau atsikvėpė tame rūke išvydęs 
bažnyčią, stovinčią pačiame vienintelės alėjos, besidriekiančios 
nuo uosto ligi miško, gale. 

„Na ką gi, jei jau čia yra pastatytas kryžius, panašu, kad atvy- 
kom į civilizuotą kraštą, - mąstė pirklys, ramindamas sąžinę. 

Galbūt dėl to, kad buvo pats vidurdienis, gatvėse nebuvo nė 
gyvos dvasios, išskyrus vieną kitą vietos gyventoją, kramtantį 
malaizietišką tabaką ir kvailai spoksantį į ką tik atvykusį europie- 
tį. Kornelis negalėjo jų nusisamdyti, kad paneštų sunkų bagažą, 
nors ir buvo pasiryžęs jiems sumokėti. Panašu, kad jie turėjo savo 
šeimininkus, kurie tikrai neapsidžiaugtų pamatę savo tarnus dir- 
bant kitam. Už kelis stiverus vaikai pasisiūlė pasaugoti Kornelio 
mantą, kol jis apsižvalgys po apylinkę. Pirklys sutiko, tačiau po 
kelių akimirkų parlėkė atgal: tie nenaudėliai jau buvo spėję atsi- 
daryti skrynias ir dalijosi jose gulinčius daiktus. 

Bet tai, deja, buvo tik jo vargų pradžia. Vietos valdytojo na- 
muose Kornelis susitiko aršų vyrioką (sprendžiant iš išvaizdos, 
jis buvo dviejų rasių mišinys), vietinių vadinamą ožiu, kuris paaiš- 
kino, kad Farouche keleivių registracija jau baigėsi ir kad atvykėlis 
negali būti laikomas vienu iš tų keliauninkų nei prašytis apgyven- 
dinamas. Panašu, kad visos naujos trobelės jau buvo išdalytos, o 
senos, lietaus apardytos lūšnos buvo tiek pat tinkamos gyventi, 
kiek ir šernų guolis. Neliko nieko kita, tik išsinuomoti kambarė- 
lį netoliese stovinčio cukranendrių malūno pastogėje, visai šalia 
vergų barakų. 

- Žinokit, stogas praleidžia vandenį... - apgailestaudamas per- 
spėjo vyras, — ...o triukšmas iš malūno tiesiog pragariškas! 

Kornelis išsinuomojo pastogę. 

Pirmosios dienos Pernambuke buvo nesiliaujantys išbandy- 
mai. Jei ne senieji Farouche bendrakeleiviai, kurie neužmiršo savo 

simpatijų laivo siuvėjui, Kornelis iš Harlemo tikriausiai būtų mi- 
ręs iš bado ir troškulio, mat tame egzotiškame krašte jis nesuge- 
bėjo pasirūpinti maistu. Džiunglės lūžte lūžo nuo vaisių, tačiau 
Kornelis nedrįso nė vieno nuskinti, nes kartą suvalgė kažkokią 
raudoną uogą, nuo kurios paskui jam siaubingai susuko vidu- 
rius. Kad ir kaip ilga kelionė jūra juos būtų nuo visko atpratinu- 
si, apie silkes ir sūrį, kurių netrūko mieloje gimtinėje, galėjai tik 
pasvajoti, nes šios gan įprastos ir pigios prekės Olandijoje šiame 
krašte kainavo pasakiškus pinigus. O galiausiai saldumynų gausa: 
marmeladai arba uogų želė, atogrąžų vaisių uogienė, kokosiniai 
morengai, konservuotos citrinos... buvo pasiekiama tik planta- 
toriams, tai aiškiai buvo matyti iš jų apvalainų pilvų ir išpuvusių 
dantų. 

Kornelis suprato, kad, norint išgyventi, jam teks priprasti prie 
vietos gyventojų mitybos režimo. Jis ėmė valgyti pupas, virtus 
amerikietiškus roplius, keptus krabus ir net kai kurias piršto 
storio kirmėles, ropojančias palmių kamienais. Kita vertus, jis 
niekaip nepriprato prie tam tikrų džiūvėsių, kuriais kasdien 
mito valstiečiai; pirmas kąsnis jam sukėlė pasišlykštėjimą, o 
kolonijos gydytojas Vilemas Pizo nusprendė, kad jis tikriausiai 
alergiškas vienam atogrąžų medžio vaisiui, iš kurio gaminami 
tie džiūvėsiai. 

— „.na taip, tai blogoji šio krašto pusė, - pritarė tas pats žmogus, 
kuriam Kornelis išklojo visus kelionės baisumus ir nelengvas die- 
nas, kuriantis naujuose namuose. 

Naujasis Kornelio būstas ilgą laiką jam kėlė daug rūpesčių. 
Tas maišytų rasių vyriokas nemelavo pasakodamas, kokia bai- 
si yra toji palėpė, kurion Kornelis atvilko savo skrynias ir kuri 


tapo pirmuoju jo prieglobsčiu Amerikoje. Tas užkaboris buvo 

triukšmingas, drėgnas ir purvinas, o ką jau kalbėti apie apačioje 
dunksančias girnas ir dieną naktį malančias ištisas krūvas cukra- 
nendrių, nuo kurių sklido toks svaigus kvapas, kad net pykino. 
Kai pamatė, kad visi marškiniai ėmė gelsti nuo malamo cukraus 
dulkių, o visa manta pasidarė lipni kaip karameliniai saldainiai, 
Kornelio kantrybės taurė buvo perpildyta: jis nutarė kraustytis į 
vietos valdytojo namus, kur buvo nuomojami keli kambariai ne- 
tikėtai užklydusiems keliauninkams. Jis tam išleido visus savo pi- 
nigus, kuriuos buvo pasilikęs verslo pradžiai, bet jam tai buvo nė 
motais; pirklys iš Harlemo nė nemanė užsiimti verslu, regėdamas 
savo liūdną padėtį: barzda kone ligi kelių, įjuodavusios panagės, 
o švarkas toks purvinas, kad jį vilkėdamas, palyginti su kitais dra- 
bužiais, jis jautėsi lyg su dvokiančiais šarvais. 

Apie kokią nors prekybą Van Deruikas dar nespėjo nė pagal- 
voti. Jau praėjo trys savaitės nuo tos dienos, kai jis išsilaipino Per- 
nambuke, tačiau per tą laiką jis vos spėjo įsikurti, susirasti maisto 
ir apsitvarkyti. Kalbant apie kitus, dar didesnius rūpesčius, Kor- 
nelis nė nenumanė, kad jam teks nusileisti kitiems šiame krašte 
įsikūrusiems pirkliams bei naujakuriams, kurie atplaukė drauge 
su juo Farouche laivu. Jie buvo jauni, godūs, kupini energijos net 
menkai miegoję ar mažai valgę, ir tai nuo pat atvykimo čionai 
juos vertė rungtis žiaurioje išlikimo kovoje. 

Kornelis pagaliau nutarė sutvarkyti reikalus ir nukeliavo uos- 
tan, į tokią krautuvėlę, savotišką muitinę, kur buvo galima pirkti 
arba parduoti prekes, ten jis pamatė, kad geriausi dalykai jau už- 
sakyti, o likusieji nebepataisomai sugadinti ir iš prekybos išimti. 
Cukrus, vaisiai, likeris: neliko nė mažiausios statinaitės, kurios 
nebūtų nusipirkęs kitas varžovas, nė menkiausio ryšulėlio, kuris 
nebūtų surištas, užregistruotas, užlipintas etiketėmis ir paruoštas 
pakrauti į laivo triumą. Europos link pajudėdavo pilnai užgrūsti 

laivai, o kiti koloniją pasiekdavo geriausiu atveju per dvi arba tris 
savaites, kur susilaukdavo didžiulio pirklių susidomėjimo, mat 
tada įvykdavo pačios aršiausios varžytinės. 

— Sakot, nėra nė menkiausio plyšelio, kur galėčiau įkišti savo 
siuntinuką į Provincijas? Nejaugi ir kapitono kajutė visa išnuo- 
mota2 

— Deja, taip! - patvirtino vyras, stovintis prie prekystalio: se- 
nas reumato susuktas kareivis, kuriam tarsi pati gamta būtų no- 
rėjusi padėti paslėpti bjauraus kūno trūkumus ir dideles vaikiškas 
vandenyno išbalintas akis. 

— O galvis dėlto atsirastų vietos mažai pipirų ar cinamono sta- 
tinaitei, ji tikrai neužimtų daug vietos, - maldavo pirklys. 

— Kokie dar pipirai? Čia jų nė kruopelės nerastumėt, gerasis 
žmogau. Šiose kolonijose auga tik cukranendrės. 

— Ką jūs sakot? Ar šiame krašte niekas neaugina prieskoninių 
augalų? 

— O kurių galų? Žemė čia tokia derlinga, kad cukranendrės su- 
bręsta per tris mėnesius, taigi šešiskart greičiau nei Antilų salose. 
Iš jų išgaunamas puikios kokybės cukrus, pats geriausias pasau- 
lyje. Plantacijų šeimininkai būtų tikrai kvaili, jei augintų ką nors 
kita. Nueikite į Olindos, Igarasu ir Beberibės slėnius... Visur išvy- 
site cukranendres, malūnus ir dirbančius vergus. Gal tik vienas 
kitas negras prie savo trobelės pasisėja truputį tabako ar kanapių, 
kad turėtų kuo prikimšti savo pypkes. Bet galit būti tikras, jie nie- 
ko neparduoda kitoms šalims... 

Išgirdus šiuos žodžius, vargšui Korneliui žemė prasivėrė po ko- 
jomis. Jis, žinoma, nesitikėjo, kad bus lengva, bet nė neįtarė, kad 
jo prekyba įstrigs, nes nebus kuo prekiauti. Pardavėjas, pamatęs 
jį tokį sugniuždytą, norėjo kaip nors parodyti jam savo palanku- 
mą. Nors jis jau buvo kurčias lankytojų verkšlenimams, kartais 

pasigailėdavo vargstančių naujakurių. Jis pakišo Kornelio skry- 
nelę po atlenkiama prekystalio lenta ir ištraukė butelį ratafijos su 
dviem stikliukais, užmautais ant butelio kakliuko. 

— Aš pats jį išgryninau... Jūros vanduo kenkia likerių skoniui. 
Nežinau dėl ko, bet visi buteliai, kuriuos gauname, būna užkimšti 
pradvokusiais kamščiais. 

Kornelis atžagaria ranka susidaužė su pardavėju ir buvo toks 
susisielojęs, kad visas likeris nutekėjo per smakrą. Jis atrodė pra- 
radęs visą gyvenimo džiaugsmą. 

— O taip, senoli, - atsiduso pašnekovas. - Štai tokie baisūs yra 
šio pasaulio įstatymai, vienodai kalbu apie Naująjį ir apie Senąjį. 
Tik pažvelkite į tą namą, stovintį antai ten, ant kalvos: tik jauni 
žmonės gali ten nesunkiai užlipti, o mes, slegiami metų naštos, 
turime sunkiai pūškuodami kopti, kol atsiduriam prie to namo. 
Arba, kitaip tariant, čia galioja taisyklė: kas pirmesnis, tas gudres- 
nis. Ar žinojot, kad Pernambuke dėl kiekvienos cukraus kruo- 
pelės vyksta kovos, o dėl keliolikos kilogramų cukraus žmonės 
gali vienas kitą užmušti? Aš manau, kad dėl to kaltas atogrąžų 
klimatas, kuris įkaitina aistras, priešingai nei mūsiškis, kuris pa- 
kankamai vėsus, tinkamas sveikatai ir tų aistrų nesukelia. Ar jūs 
nesutinkate su manimi? 

Kornelis nieko nemanė ir net nesigilino į pardavėjo žodžius. 
Šiuo metu jam rūpėjo tik jo paties likimas. 

— Ką aš čia veiksiu, jeigu negalėsiu niekuo prekiauti? 

— Yra čia ir kitokios veiklos, bet nesu tikras, kad jums bus įdo- 
mu... Kai kurie prekiauja jaguarų kailiais ir papūgų plunksnomis, 
kurių gauna medžiodami miškuose su indėnais. Kiti dirba med- 
kirčiais: kerta andiras, palisandrus ir kitokius vaistinius augalus, 
kuriuos krauna į laivus arba neša į vienuolynus. Tačiau dažniau- 
siai naujakuriams tenka dirbti tai, kas lieka... Čia visai įmanoma 

prasimanyti pinigų, dresuojant kanarėles varžyboms arba nakčia 


-vw-- 


prižiūrint neturinčių ramybės plantatorių arklides nuo kraugerių 
vampyrų. 

— Aš jau per senas tokiems dalykams, - sudejavo Kornelis. 

Pardavėjui neliko nieko kita, tik pritarti. Susimąstęs jis pasika- 
sė smakrą, ant kurio styrojo keli palaikiai plaukeliai, atseit barzda, 
nuolat kutenanti odą. 

— Žmonės kalba, kad jūs labai nagingas, mokat taisyti drabu- 
žius... Tai kodėl jums nepabandžius dirbti siuvėju? Čia tikrai yra 
nemažai žmonių, kurie mielai pasinaudotų jūsų paslaugomis. Ži- 
noma, moterų nedaug, mes netgi paprašėm, kad mums atsiųstų 
našlaičių iš Provincijų, na bet tos, kurios čia gyvena, tikrai nenu- 
viltų jūsų lūkesčių. Vien vietos valdytojo žmona turi bent šešias 
skrynias visokiausių drabužių! 

Kornelis irzliai prunkštelėjo. 

- Aš esu pirklys, pone, ir Atlantą perplaukiau ne tam, kad dygs- 
niuočiau adata! 

— Kaip norit... bet pagalvokit apie tai. Nemažai kolonistų pra- 
žūva, per daug skubėdami kalti savo laimę. Jie atvažiuoja iš Eu- 
ropos jau susiplanavę, kaip ir ką čia darys. Ar maža tokių pirklių, 
iššvaistančių savo kapitalą ir prisiperkančių kailių, kurių niekam 
čia neiškiši. Vis dėlto, jei esi nors kiek apsukrus ir turi kantrybės, 
iš šios šalies gali išpešti šiokios tokios naudos... 

Kornelis iš pradžių nenorėjo ničnieko girdėti. Jis susitarė dėl 
susitikimo su Olindos plantacijų šeimininku, norėdamas jam iš- 
pasakoti savo bėdas. Išvaikščiojo gretimas Igarasu ir Kaza Forte 
plantacijas, klausinėdamas, ar negautų kur cukraus. Nieko ne- 
pešęs, nuėjo pasišnekėti su laivų kapitonais, vildamasis, kad pa- 
kraudami laivą, jie paliks truputį vietos jo ryšuliams. Visur, kur 
tik Kornelis kreipėsi, buvo gėdingai ignoruojamas. Atrodė, kad 

seniokas, besiramsčiuodamas cukranendre, yra niekam netinka- 
mas ir nereikalingas. 

— Ašjums sakiau, - tarė pardavėjas. — Šiame krašte labiau reikia 
siuvėjų nei pirklių. 

Galiausiai, siaubingai kankindamasis, Kornelis nutarė imtis siu- 
vėjo amato, kaip ir patarė jo draugas. Netoli upės pakrantės, didingo 
atogrąžų medžio šešėlyje, netoli pagrindinio kelio, jis aptiko laisvą 
trobelę ir nutarė čia atidaryti savo taisyklą. Jis uždengė prakiurusį 
stogą naujais palmių lapais ir anglimi nusipiešė iškabą, panašią į tas, 
kurias pasikabindavo flamandų siuvėjai: joje buvo pavaizduotas šv. 
Martynas, apsigaubęs vienu apsiaustu drauge su vargeta. Jam pavy- 
ko nupiešti labai panašų paveikslą, kuris iš karto pritraukė daugybę 
klientų. Jų buvo ištisi būriai. Kiekvienas atsinešdavo tai marškinius, 
tai sijoną, tai kokį berankovį apsiaustą, kuriam reikėdavo siuvėjo 
pagalbos. Kadangi ir Farouche keleiviai nepatingėjo aplinkiniams 
papasakoti apie Kornelį, labai greit jis turėjo tiek klientų, kad nebe- 
sugebėjo visų aptarnauti. Taisyklą atidarydavo anksti ryte ir užda- 
rydavo gerokai po pusiaunakčio, - kiaurą dieną Kornelis praleisda- 
vo užsidaręs viduje, taisydamas drabužius. 

Nepaisant tokio pasisekimo, Van Deruikas, deja, ne ką teuž- 
dirbo: tiesą sakant, už paslaugas jam mokėdavo labai mažai ir re- 
tai kada pinigais, mat šiame krašte priimtiniau buvo atsiskaityti 
natūra, taigi Kornelio atlyginimo vargiai pakakdavo sumokėti 
už nuomą ir nusipirkti žuvų taukams, kuriuos jis pildavo į lem- 
pą. Netgi ilgai dirbant naktimis, siuvant tol, kol sulūždavo adata, 
Korneliui pavykdavo sutaupyti vos keletą stiverų. Jis apskaičiavo, 
kad dirbant taip, kaip dabar, daugybė metų prabėgs, kol jis ištesės 
savo pažadą šeimai. 

Pirklys dažnai galvodavo apie savo vaikus, likusius Olandijoje. 
Kažin kiek laiko jis nebuvo paėmęs plunksnos į rankas, kad para- 

šytų jiems laiškelį? Žinoma, jis turėjo neatidėliotinų darbų, kol 
įsikūrė Brazilijoje. Kita vertus, neskubėjo pranešti naujienų vien 
dėl to, kad jos toli gražu nebuvo geros, ir jis visai nenorėjo liūdinti 
savo vaikų. Kornelis manė, kad protingiau būtų palaukti geresnių 
dienų, apie kurias galėtų papasakoti: tada jo aprašyti vargai neat- 
rodytų tokie dideli, jei turėtų laimingą atomazgą. 

Vis dėlto vieną vakarą pirklys nebeištvėrė. Metęs darbus, jis su- 
vyniojo savo santaupas į popierėlį ir, čiupęs rašalinę, pradėjo rašyti 
ilgą laišką, kuriame nė žodžiu neužsiminė apie savo vargus, o dėstė 
Brazilijos ir Pernambuko klimato ypatybes ir pasakojo apie cuk- 
raus pramonę. Jis rašė, kad jo reikalai neva „klostosi gerai“ ir kad jis 
gyvenimu nesiskundžiąs. Paskui Kornelis truputį papasakojo apie 
save, o tada apibėrė vaikus aibe klausimų. Kaip jiems sekasi? Ko- 
kie jų planai? Ar krautuvėlė dar gyvuoja? Ar jiems patogu gyventi 
dideliame name? Jis norėjo žinoti viską: kaip sekasi Fridai, kokio 
dydžio sąskaitos, kaip gyvena kaimynai ir ar didelis užaugo vijoklis, 
kuris jam išvažiuojant bandė kabintis į balkoną. Pagaliau jo laiškas 
skambėjo nelabai nuoširdžiai ir labiau priminė oficialiai sudarytą 
klausimų sąrašą, panašų į policijos pareigūno raportą. 

Jau kone antspauduodamas laišką, Kornelis Van Deruikas stai- 
ga susirūpino: ką pagalvos jo sūnūs, jei laiške neras pažadėtųjų 
pinigų? Ar jiems nekils įtarimų dėl to, kaip jam čia klostosi iš tik- 
rųjų? Pirklys akimis permetė kambarį, savo varganus daiktelius, 
netvarkingai besimėtančius purvinose skryniose. Neišvydo nieko 
vertinga, ką galėtų parduoti. Ne, vienas daiktas yra - jo skrybėlė. 
Gerai pasiūta cilindro formos skrybėlė iš lygaus šilkinio Utrechto 
aksomo, jos platus dailiai apkirptas kraštas metė šešėlį ligi pat no- 
sies vidurio. Rūpestingai supakuota dėžėje, nuo kuriuos būdavo 
nupučiamos dulkės, skrybėlė išsilaikė nepaprastai gerai. Kornelis 
žinojo, kad dauguma kolonistų dėl to jam pavydėjo, mat nuo ke- 

pinančios atogrąžų saulės jie slėpdavosi po pajuodusiomis pinto- 
mis šiaudinėmis skrybėlėmis. Be jokios abejonės, Kornelis gautų 
nemenką sumelę už savo skrybėlę. 

Taigi Kornelis nudrožė atgal pas pardavėją, prie to paties pre- 
kystalio, ir už savo skrybėlę gavo trisdešimt guldenų. Pardavėjas 
sumokėjo jam pačiomis smulkiausiomis monetomis, kad būtų ga- 
lima lengviau sukontroliuoti tuos, kurie padės pervežti pinigus: be 
jokios abejonės, tie pinigėliai pereis ne per vienas rankas, kol pa- 
sieks Deruiko vaikus. Pirklys paėmė paketą su laišku ir pinigais, už- 
darė kambario duris ir laimingas nuėjo į uostą, kur Vaillante kaip tik 
ruošėsi išplaukti. Kapitonas priėmė siuntinį, už šią didelę paslaugą 
nepaimdamas nė cento, ir tai išties pataisė tėvo Deruiko ūpą. 

- Į jūsų rankas patikiu savo gyvenimą! Mano sūnūs... aš jais 
taip didžiuojuosi! 

— Nesijaudinkite, jie gaus jūsų siuntinuką. Aš tuo pasirūpinsiu. 

Kornelis išspaudė ašarą, kuri nuriedėjo į rusvą barzdą. Jis žvelgė 
į stiebus, vėjyje plazdančias bures, ir jautė užplūstančią išvykimo 
nuotaiką, nors ir nesėdėjo tolstančiame laive. Vieną akimirką jam 
kilo mintis nusipirkti bilietą į Jungtines Provincijas, tačiau grįžti 
namo tuščiomis kišenėmis jam atrodė gėdinga. Taigi, prisidengęs 
svylančią galvą maišu, kurį rado netoliese, Kornelis apsigręžė ir 
nužingsniavo atgal į savo taisyklą. 


Pirmąsias kelionės dienas Vaillante kapitonas sąžiningai laikėsi 
Korneliui Van Deruikui duoto žodžio. Jis buvo užsikišęs pake- 
tėlį už diržo, prie pat senovinio durklo, ir saugojo jį kaip višta 
kiaušinį. Tačiau vieną dieną, kai prastas oras sugadino kapito- 
nui nuotaiką, o pakilęs vėjas triskart vos neišplėšė laiško iš po 

diržo, jis nutarė, kad už tokį menką užmokestį kažin ar verta 
taip aukotis. Ar jam, ir taip gabenančiam oficialius siuntinius, 
buvo verta dar ir paštininko darbą apsiimt? Įpykęs perlaužė la- 
kuotą antspaudą ir, radęs pinigus, dalį pasiėmė kaip teisėtą at- 
lygį už vargą. 

— Dovanokite, senas barzdočiau, - sumurmėjo kapitonas. — 
Pažadu išgerti į jūsų sveikatą! 

Taip susiklostė, kad beveik visą kelionę pūtė įnirtingas vėjas, o 
jūra nuolat niršo ir niekaip nenorėjo nurimti. Vaillante iš Pernam- 
buko į Amsterdamą turėjo atplaukti per aštuonias savaites, bet 
dėl prasto oro užtruko net tris mėnesius. Kai laivas pagaliau prisi- 
švartavo uoste, kapitonas jau buvo pamiršęs įduotą laišką. Pakė- 
lęs purviną voką nuo savo kajutės grindų, jis padavė jį jungai, kad 
šis nuneštų jį į artimiausią pašto skyrių, didžiuodamasis savim, 
kad atliko pažadėtąją pareigą. Pašto išlaidos buvo apmokėtos iš 
Kornelio santaupų, iš kurių junga taip pat šiek tiek nusignybė už 
atliktą darbą. 

Laiškas keliavo į Harlemą, tačiau kaip įprasta kurjeriai taip pat 
neiškentė į jį neįlindę - jie visuomet pavogdavo keletą stiverų iš 
neapdairių žmonių. Kai laiškas pagaliau atkeliavo, jis buvo per- 
keltas į vietinį siuntų laivelį, kurio atplaukiant jau tykojo visokie 
valkatos: tai buvo žmonės, neturintys darbo nei menkiausio gė- 
dos jausmo, kurie už keletą su padėdavo iškrauti laiškus, skrynias 
ir kitokį bagažą, kokį tik jų nuvargusios nugaros įstengdavo nulai- 
kyti. Kornelio paketas teko baisiam juokingai atrodančiam valka- 
tai su purvina kepure, ir jis tikrai džiaugėsi gavęs tokį paketą, mat 
dažniausiai jo kuprai tekdavo sunkūs nešuliai. 

— Van Deruikų šeimai į Kruistrato gatvę! - suriko pašto vežė- 
jas. - Ar žinai, kur ji yra? 

— Po velnių, aš užaugau našlaičių namuose, visai netoliese. 

— Tai še, nešk! 

Vargeta čiupo paketą ir nuvingiavo gatve lyg driežas. Jis nesku- 
bėjo atlikti pavesto darbo: vos užsukęs už namo kampo, atida- 
rė voką, ištraukė likusius pinigus, kurių, tiesą sakant, ne kažkas 
buvo likę. Paskui nunešė laišką nurodytu adresu ir jau buvo be- 
tempiąs varpo virvutę, kai odinis botagas netikėtai apsivijo jam 
apie ranką. 

— Laišką! Duok šen! - užriko kažkoks balsas jam už nugaros. 

Vargeta apsigręžė, norėdamas pamatyti, kas jį čia pričiupo. Už 
nugaros stovėjo linksmai nusiteikęs vežėjas su tramdytojo bota- 
gu rankoje. 

— Duok šen, pasakiau! O gal nori, kad nuplėščiau tau ranką? 

Tardamas šiuos žodžius, vežėjas nesmarkiai timptelėjo savo 
botagą, priversdamas vargšą kuprių suvaitoti iš skausmo. 

— Va! Va! - suinkštė vargeta, atkišdamas laišką. - Bet kas sumo- 
kės už tai, kad atnešiau? 

— Tavo atlyginimas! - tarė vežėjas, numesdamas jam monetą. 

Nelaimei, apvali moneta įstrigo tarp valkatos mentikaulių, nė 
nepalietusi jo pirštų. Jis visaip raitėsi, stengdamasis iškrapštyti 
savo pinigą, ir tas vaizdas kaip reikiant prajuokino jo budelį. 

— Dink iš čia! Ir greičiau, plevėsa tu! - paliepė vežėjas, paragin- 
damas jį aulinio spyriu. - Negi nematai, kad gąsdini aplinkinius? 

Pasiuntinys perliejo jį veriančiu žvilgsniu. 

- Jūs užsitrauksite nelaimę! Tam, kas muša luošį... 

— Tik varyk iš čia! 

Likęs vienas, Ernstas Rotvalis pakėlė laišką, ištraukė jį iš voko, 
tarsi ketintų skaityti, bet tuojau pat vėl perlenkė, supratęs, kad jo 
skaitymo įgūdžių tikrai per maža, kad įveiktų tokį laišką. Vežėjas 
nuėjo prie Deruikų namų vartų ir patempė varpo virvutę. Pama- 
tęs baloje savo atvaizdą, jis mikliai padailino savo išvaizdą. 

— Kuo galiu padėti, pone? 

Prieš jį stovėjo tarnaitė Frida. 

— Turiu Petrai Van Deruik siuntinuką. Ką tik gautas. 

Ernstas įkišo laišką tarp vartų pinučių. Vis dėlto, kai Frida ištie- 
sė ranką jo paimti, vežėjas staiga ištraukė voką: 

— Esu įpareigotas laišką perduoti asmeniškai. Pažvelkit, čia taip 
parašyta. 

Vežėjas pirštu parodė į kažkokį sakinį ant voko, būdamas tik- 
ras, kad Frida skaito ne geriau nei jis pats. Tiesą sakant, tarnaitė 
atrodė sutrikusi. Ji dėjosi skaitanti, kas parašyta ant voko, surau- 
kusi antakius, lyg tikrai išmanytų raštą, paskui atsitiesusi tarė: 

— Paklausiu, ar panelė gali jus priimti. 

Ant grindinio pasigirdo baltų kurpių kaukšėjimas. 

Ernstas buvo toks patenkintas, kad net pliaukštelėjo liežuviu. 
Lūkuriuodamas, kol grįš Frida, jis apžiūrinėjo Deruikų namą, 
kuris, be jokio abejonės, derėjo prie prašmatnaus jų gyvenimo 
būdo. Ištaigingas namas, dunksantis jam prieš nosį, nė iš tolo 
nebuvo panašus į tą, kurį buvo matęs anksčiau, samanotu stogu 
ir išklerusiu balkonu. Dabar namas atrodė labai puošniai, atres- 
tauruotas pagal tuometinę madą: Kararos regiono marmuro pi- 
liastrai ir cokoliai, padabinti fajansu, akmeniniai liūtai po langų 
rėmais, dailūs langai su langinėmis vietoj nusibodusio dažyto 
medinio stogelio virš durų, po kuriuo slėpdavosi amatininkai iš 
vargingų kvartalų. Šviesaus smiltainio ornamentai, puošiantys 
pastato sienas, buvo akivaizdus įrodymas, kad namo šeiminin- 
kai yra visko pertekę. 

Tik tiek, kad visas tas grožis dvelkė naujumu: aitrus dar šviežio 
tinko, cemento bei lako kvapas svaigino ne tik svečią, bet ir pa- 
prasčiausią gatvės praeivį. Palyginti su aplinkiniais namais, kurie 
buvo pastatyti klestinčios epochos metu ir neabejotinai pažymėti 

to laikotarpio antspaudu, Deruikų namas atrodė lyg žėrinti atrak- 
cionų palapinė, lyg fėjų rūmai, skirti visuotinei miestelio šventei. 

Užsigalvojęs vežėjas nė nepastebėjo lipančios laipteliais ir prie 
vartų besiartinančios Petros. 

— Pone Rotvali! - užkalbino mergina. 

Svečias net pašoko, bet labai greit susitvardė. Laikydamas ran- 
koje botagą, kuris atrodė beveik kaip bajoro vytinis, Ernstas įgavo 
savotiško pasitikėjimo savimi. 

— Galjūs visai iš proto išsikraustėt, kad drįsot čia ateiti? — tęsė 
Petra. — Juk galit akis į akį susidurti su mano broliais! 

- Aš juos pasekiau, - prisipažino vežėjas. - Jau tris dienas vaikš- 
tinėju netoliese, viena akimi stebėdamas jūsų namų langus. Žinau, 
kad Vilhemas išėjo į pieno produktų pasažą, o Jasperas pas pyragų 
pardavėją. Ieškojau dingsties pas jus ateiti. Ir radau - štai! 

Tardamas šiuos žodžius, elegantiškai įteikė laišką, lyg piemuo, 
sušvytuodamas lazda: vieną ranką įrėmęs į liemenį, o kita ranka, 
laikančia voką, brėždamas pusratį virš savo palenktos galvos. Pet- 
rai tai pasirodė taip kvaila, kad ji nesusitvardė nenusijuokusi ir 
savo šypseną akimirksniu paslėpė po išskleista vėduokle. 

— Štai, prašom! — tarė vaikinas, jausdamas, kad padarė mergi- 
nai įspūdį. Jis suvyniojo botagą ir įsikišo jį į bato aulą. 

Nė kiek nesutrikusi, mergina išėmė laišką ir greit permetė jį 
akimis. O tada taip susijaudino, kad net pametė iš rankų vėduok- 
lę, kuri, prisegta ant virvelės, pakibo jai ant riešo. 

— Mano tėvo laiškas! Iš kur jūs jį gavot? 

— Et... Uoste turiu draugų, - pamelavo vežėjas. - Nešikų, val- 
tininkų, tinklų adytojų... Visi jie baisūs nenaudėliai, bet pasakiški 
geraširdžiai. Jie man pranešė, kad iš Brazilijos atplaukė laivas, ir 
aš susirūpinau, ar jis nebus atgabenęs jums kokio siuntinuko. Štai 
tokia ta istorija. 

— Dėkoju! - tikrai dėkingu balsu tarė Petra. 

Staigiu judesiu, kaip kad čiumpama gyvatė, ji iškišo plaštaką pro 
vartų pinučius ir paspaudė vežėjui ranką. Ernstas buvo priblokštas. 
Įsivyravo trikdanti tyla, ir vaikinas ėmė paskubomis lementi: 

- Jūsų namo atnaujinimo darbai jį labai... norėjau pasakyti - jis 
gražus! Jūsų brolis tikras šaunuolis. 

Petra lėtai palingavo galva. 

— Namas buvo atrestauruotas, pardavus du daiktus — jūsų 
šeimininko tulpių svogūnus. Vilhemas, - varge! - visus pinigus 
iššvaistė tiems pagražinimams. Jo brolis ir seserys iš to gavo tik 
keletą menkų dalykėlių ir galimybę išeiti į balkoną, kuriuo nebe- 
sinaudojome. Bet nebekalbėkime daugiau apie tai... 

Vežėjas užsikišo nykščius už diržo, galvodamas, ką čia jai atsa- 
kius, kai ji taip nukirto. 

— Rytoj valoniškoje bažnyčioje vyks vakaro mišios... - visa jau- 
dindamasi vėl prabilo mergina. - Ketinu eiti viena pėsčiomis. Tik 
gali būti labai šalta. Galbūt galėtumėte paimti savo šeimininko 
karietą? 

— Galėsiu. 

— Tada gerai... 

Ji nedrįso darsyk paspausti svečiui rankos, tačiau pažvelgė į jį 
labai švelniai. Jųdviejų pokalbis nutrūko šniukštinėjančiai prie 
lango Fridai dar nespėjus įtarti, kad mandagus paštininko vizitas 
galėjo reikšti kažką daugiau. 


Dar gerokai anksčiau, nei juodu buvo susitarę, Ernstas Rotvalis 
paruošė rektoriaus karietą ir nulėkė į sutartą vietą netoli valoniš- 
kosios bažnyčios pasitikti Petros Van Deruik. Jis stovėjo atsirė- 

męs į karietos dureles žaisdamas vadelėmis ir atrodė kaip papras- 
čiausias vežėjas, lūkuriuojantis savo šeimininko. Bet iš tikrųjų jo 
žvilgsnis buvo įsmeigtas į gatvės posūkį, iš už kurio bet kurią aki- 
mirką turėjo pasirodyti jo mieloji bičiulė. 

Žinodamas, koks svarbus yra pirmasis įspūdis, jis buvo viską 
sutvarkęs taip gražiai, kaip tik mokėjo: ne tik spindinčią karietą, 
kuri buvo išblizginta ligi pat durelių vyrių, bet ir pats švariai ap- 
sirengęs, užsirišęs kaklaraištį, užsimovęs porą geriausių pirštinių 
ir užsidėjęs garbanotą peruką, lyg būtų karietos keleivis, o ne ve- 
žėjas. 

Pagaliau Petra pasirodė. Ernstas taip susijaudino, kad net palei- 
do vadeles, puolė jų kelt nuo žemės ir susipurvino pirštines, o jas 
nusimovęs pamatė, kokios nešvarios jo rankos; jis turbūt būtų vi- 
sai nebežinojęs, ką daryti, jei ne jaunoji Petra, laiku jam priminu- 
si, kad sninga ir jos skrybėlaitė su plunksnomis baigia sušlapti. 

— Ak, - sumišęs tarė Ernstas. 

Jis stuktelėjo batu į karietos laiptelius ir šie kaipmat išsiskleidė. 
Lydima įdėmaus vežėjo žvilgsnio, Petra įlipo vidun, o jaunuolis 
iškart pastebėjo, kad karietos spyruoklės nė nepajuto lengvučio 
merginos svorio. Ernstas buvo belipąs paskui ją, tačiau pačiu laiku 
susizgribo. Jeigu jis sėdės karietoje, tai ji be vežėjo nė nepajudės iš 
vietos; bet jeigu jis atsisės savo įprastoje vietoje, ant pasostės, tai 
negalės kalbėtis su mergina. Kukliai pasiteiravusi, ko jis mindži- 
kuoja, Petra suprato, kad Ernstas prieš paimdamas į rankas vade- 
les norėtų valandėlę pasėdėti drauge su ja. Jaunuolis padarė taip, 
kaip ji norėjo. 

Kai abu jaunuoliai įsitaisė karietoje ir dėl padorumo užsitrau- 
kė užuolaidėles, abiejų kūnais perbėgo kažkoks nerimas. Tasai 
dar nepatirtas jųdviejų artumas juos varžė, bet ne mažiau trikdė 
ir prašmatni karieta, kurioje juodu sėdėjo, minkštos pagalvėlės, 

į kurias rėmėsi, didinga medžio apdaila bei aksomu išmuštas vi- 
dus. Viskas buvo taip stebuklinga, kad iš pradžių juodu nė žodžio 
negalėjo ištarti. 

— Štai kas turtuolius saugo labiau nei patikima spyna, — tarė 
vežėjas. - O vargšai nė nežino, kas tai yra, nes neturi tam pinigų. 
Tikrai ne vienas mielai čia pasėdėtų, jei tik turėtų galimybę pra- 
verti šį balandžių lizdelį. 

Ernstui atrodė, kad jis per prastas sėdėti tokioje karietoje, kad 
menkiausias jo rankų prisilietimas zulina suolo audinį, o jo ponas 
čia voliojasi kaip jam patinka. 

— Ne dažnai man tenka laimė įkelti čia koją, - prisipažino jau- 
nuolis. - Tiesą sakant, šeimininkas Bereistenas įleidžia mane į 
karietą tik tada, kai reikia išblizginti grindis. 

— Ir man ne ką geriau, - atvirai tarė Petra. - Kol brolis dar ne- 
buvo įsisukęs į tulpių prekybą, man niekada gyvenime neteko 
pasivažinėti karieta. 

— Bet jūs esat kilminga mergelė... Turite gražių suknių, puikų 
namą, ir visi vyrai guli jums prie kojų. 

Rotvalis norėjo, kad Petra jam atsivertų. Tačiau ji greit perpra- 
tojo planus ir išsisuko. 

- Baikit, aš jau galėčiau būti dama. Žinot, šį rytą net pastebėjau 
žilą plauką galvoje. Gyvenimas neleidžia užmiršti, kaip bėga lai- 
kas, ir nuolat primena, kad jo lieka vis mažiau. 

Jaunoji Van Deruik metė žvilgsnį į šoną, norėdama pažiūrėti, 
kokį įspūdį paliko jos žodžiai draugui karietoje. Ernstas atrodė 
apimtas panikos. Jam pasirodė, kad Petra kviečia jį patyrinėti 
savo plaukų, bet neįžvelgė jokio įžūlumo. Jo akys, bėgiojančios 
po visą karietą, ir degantys skruostai būtų pralinksminę viešnią, 
jei nebūtų priklausę vaikinui, už kurio ji norėjo ištekėti. 

— Ar skaitėte Jakobą Katsą? — šiek tiek pavargusiu balsu tęsė 
Petra. - Ar žinot jo Traktatą apie santuoką su Adriano Van de 
Venė graviūromis? Tai tikras šedevras! Aš jau užsisakiau Vestuvinį 
žiedą, kurį turėčiau greitai gauti. Tas vyras puikiai pažįsta moteris 
ir žino jų paslaptis. Jo pamokos, kaip tinkamai pasirinkti vyrą, ti- 
krai labai naudingos ketinančioms tekėti. Be to, jis pateikia puikių 
patarimų, kaip pasirinkti tinkamą žmoną! Ji turinti būti „tikras 
aukso viduriukas', kitaip tariant, „ne per daug švelni, bet ir ne 
griežta, ne per daug lipšni, bet ir ne šiurkšti, ji neturi būti labai 
kukli, bet ir ne per daug drąsi, ne per daug blanki, bet ir ne per 
daug spalvinga, nei protinga, nei kvaila, nei per didelė išlaidauto- 
ja, nei šykštuolė“. Kaip manote, ar aš panaši į tokią? 

Petra norėjo padaryti vežėjui įspūdį, apiberdama jį savo skaiti- 
nių pavyzdžiais. Tačiau Ernstas nieko nebuvo girdėjęs apie tėtušį 
Katsą, nors ir ne kartą buvo matęs tas paauksuotomis raidėmis 
išrašytas citatas virš miestelėnų namų durų. Paskui merginos eru- 
dicija, kurios kontūrus jis pamažu pradėjo įžvelgti, ėmė jį baugin- 
ti, o ne žavėti. Jis galvojo, kad menkas džiaugsmas būti beraščiu 
vyru greta išsilavinusios moters. Jis nieko nežinojo apie Deruiko 
vaikų auklėjimą ir manė, kad tik Petra moka skaityti, mergina, 
kuri, jo akimis žiūrint, tik dar labiau pabrėžė jo trūkumus. 

Karietoje sėdinčio vežėjo tylūs ir tingūs apmąstymai leido 
Petrai nevaržomai kalbėti. „Bene būsiu įsimylėjusi kvailį?“ - ne- 
rimavo mergina. Ir vėl leidosi į kalbas, nes taip žavėjosi vaikino 
lūpomis, kad menkiausias jų virptelėjimas, tariant nors ir papras- 
čiausią žodį, ją sujaudindavo. 

— O koks jūsų požiūris į santuoką? 

Ernstas Rotvalis patempė kaklaraištį, kuris nemaloniai smaugė 
kaklą. 

— Ką gi... Aš dėl to taip smarkiai nesuku sau galvos, kaip mano 

šeimininko sūnus Eljezaras Van Bereistenas, kiekvieną sekmadie- 
nį nužiūrinėjantis visas parapijietes. Jis verčia mane apie kiekvie- 
ną iš jų pasakyti savo nuomonę ir ilgai ginčijasi, kurios gražesni 
plaukai, mielesnis žvilgsnis, nutylėdamas kitas žavingas smul- 
kmenas, nors jos jam taip pat vienodai rūpi. 

— Koks bjaurybė! 

Petra staiga išskleidė margaspalvę Vilhemo duotą plunksnų 
vėduoklę, nors brolis ir buvo nusistatęs prieš prabangą. Ji atrodė 
pasipiktinusi. 

— Ponas Bereistenas ieško žmonos, kuri turėtų viską, ką reikia, 
išskyrus išsilavinimą, nes jis, jo nuomone, patraukliai merginai 
yra visiškai nereikalingas. Anot jo, tai tas pats, kaip merkti gėlę į 
naktinį puodą... Jis mano, kad moteris yra ganėtinai išsilavinusi, 
jei moka „Tėve mūsų“, dešimt Dievo įsakymų ir kaip prieiti išpa- 
žinties. Eljezaras sako, kad moteris turi tupėti namuose lyg mo- 
liuskas savo geldelėje! 

- Jūs jam pritariate? - provokavo jį Petra. 

Ernstas neskubėjo atsakyti, taigi karietoje įsivyravo nemaloni 
tyla. Kita vertus, vežėjas galvojo, kad menkas iš jo mąstytojas: jo 
vyriškas pasididžiavimas, žadindamas patino instinktus, niekaip 
nesiderino su švelniomis mintimis, kurias jis dabar stengėsi puo- 
selėti. Varžydamasi keblios padėties, į kurią įstūmė savo pašne- 
kovą, Petra nusigręžė ir dėjosi apžiūrinėjanti niūrią užuolaidėlę 
su kutais. 

— Aš negalvoju apie vestuves, ne... Manau, kad esu per jaunas 
užsimauti santuokos žiedą, - galiausiai išrėžė vežėjas atsidusda- 
mas, tarsi ką tik būtų nuveikęs didelį darbą. 

Šis prisipažinimas sugadino jaunajai Deruik nuotaiką, nors ji 
ir norėjo mandagiai tai nuslėpti. Su trenksmu atidariusi karietos 
dureles, ji pareiškė toliau eisianti viena pėsčiomis. Ir to pakako, 

kad vežėjas staiga atsibustų. Čiupdamas ją už suknios, paskui už 
kabančios vėduoklės galo, jis maldavo leisti ją nuvežti. Regėdama 
jo akyse tikrą sielvartą ir virpančias nuostabias lūpas, susijaudi- 
nusi keleivė susmuko vietoje. 

Vienu vikriu judesiu Ernstas įkėlė merginą į karietą. Arkliai 
gyvai sužvengė, pasveikindami savo šeimininką. Jis mikliai atnar- 
pliojo vadeles, smagiu „jep“ paragino arklius, ir nuo jo balso Pet- 
ros kūnas maloniai virptelėjo. O kaip gerai jautėsi Ernstas, sėdė- 
damas ant savo pasostės ir jausdamas ledines snaiges krintant ant 
galvos, kur kas geriau, nei karietoje tarp pagalvėlių. Deruiko duk- 
tė atsipalaidavo ir suskleidė vėduoklę. Priekinėje karietos sienelė- 
je buvo nedidelis langelis, kad keleiviui būtų lengviau bendrauti 
su vežėju. Ji nusišypsojo vaikinui, ir šis visas sušalęs, varvantis, su 
peruku, smunkančiu ant vieno peties, atsakė jai tuo pačiu. 

Atsisveikinę už trejeto gatvių, abu jaunuoliai pažadėjo vienas 
kitam netrukus vėl susitikti. 

- Eljezaras Van Bereistenas yra tikras storžievis, ir jūs į jį visai 
nepanašus, - paslaptingai tarė Petra, nepaisydama to, kad ją gali 
išgirsti aplinkiniai, keliaujantys į bažnyčią. 

Nespėjęs beveik nieko pagalvoti, Ernstas Rotvalis padarė reve- 
ransą ir užšoko atgal ant pasostės. 

— Panele... - pradėjo jis, bet taip ir nepabaigė. 


Tą rudenį Olandijos provinciją užklupo staigus ir smarkus lie- 
tus. Saulėtos ir šiltos dienos be menkiausio debesėlio virto ne- 
sibaigiančiomis liūtimis, o kanalai taip ištvino, kad atrodė taip, 
lyg žiūrėtum į juostelę per didinamąjį stiklą. Didžiulis potvynis 
pralaužė užtvankas ir vanduo ėmė gausiai plūsti aukštupio link, 

užliedamas pievas žemumose ir apsemdamas malūnus. Tie, kurie 
anksčiau bijojo, kad viską išdegins saulė, dabar bijojo, kad visų 
nepaskandintų potvynis. Jie nujautė, kad Harlemas, nuo jūros 
skiriamas tik siauros kopų juostos, yra pasmerktas žūti po nuolat 
kylančiu vandeniu. 

Kad ir kaip ten būtų, gruodžio pradžioje staigiai atšalo, ir pot- 
vynis virto ledu. Užšalusioje Sparnoje įstrigo visos valtys, tačiau 
suteikė džiaugsmo pirmiesiems čiuožinėtojams, kurie jautėsi gan 
neįprastai, galėdami užmiršti tiltą ir tiesiog perčiuožti upę. Vos per 
keletą dienų visos pakrantės buvo apstatytos smuklininkų palapi- 
nėmis, kur buvo galima išgerti šilto alaus, pagardinto muskatu. 

Pauliui Van Bereistenui šis šaltas metų laikas labai patiko. Žie- 
mą jis turėjo progą pasipuošti prašmatniais kailiniais, kurie sub- 
tiliai paslėpdavo jo apkūnumą. Žiemą nereikėdavo nei slėptis še- 
šėlyje, nei drėkinti namų. Tačiau ypač gerai buvo tai, kad tokiu 
metų laiku tulpių svogūnų sodinimas jau pasibaigęs, ir žmonės 
ima lūkuriuoti ateinančių metų derliaus: didesnio, jeigu planta- 
cijų daugėja, mažesnio, jei jų teritorijos apkarpomos, nors tokio 
atvejo dar nebuvo pasitaikę. Paulius nieko taip nemėgo, kaip 
vaikščioti laukais, skaičiuodamas žingsnius ir matuodamas savo 
turtus. Apėjęs laukus, jis paversdavo savo žingsnius nuolat augan- 
čia guldenų suma ir pasidžiaugdavo šauniai padirbėjęs. 

1635-aisiais, baigiantis rudeniui, Pauliaus sodai puikiai už- 
derėjo: net du trečdaliai žemės atnešė derliaus, tad iš begalinio 
džiaugsmo jis net išmokėjo savo darbuotojams premijas. Tuos, 
kurie labiausiai prisidėjo prie šitokios sėkmės, Paulius pakvietė į 
ledo zoną Sparnos pakrantėje, retą poilsio vietelę, kurios malonu- 
mais miestelėnas leido pasidžiaugti ir sau, ir savo darbininkams. 

Šeimininko numylėtinis Vilhemas Van Deruikas, be abejo, taip 
pat buvo pakviestas. Jie susitiko anksti rytą prie pylimų, netoli 

Kampero bažnyčios, sezono metu labai lankomame paplūdimy- 
je, kurį mėgo skalbėjos ir, žinoma, visokie jaunikaičiai, mėgdavę 
į jas paspoksoti. 

Vilhemas nusiėmė savo kailinę kepurę ir pakabino ją ant šakos, 
tada nusivilko ilgą berankovį apsiaustą ir permetė jį per kitą šaką, 
paskui pasilenkė atsirišti pačiūžų su riestais metaliniais ašmeni- 
mis. Kaip tik tada iš atlapo kilpelės išslydo naujutėlaitis ciferbla- 
tas, kurį Vilhemas nusikeikdamas pakėlė nuo žemės. 

Skvarbus Pauliaus žvilgsnis pastebėdavo kiekvieną žėrintį 
daikčiuką. Jis pamatė krintantį papuošalą ir nesąmoningai ištiesė 
ranką, norėdamas jį sugauti. 

— Koks gražus laikrodis! Gal galėčiau žvilgtelėti? - paprašė rek- 
torius susižavėjęs. 

Deruikas noriai sutiko patenkinti Pauliaus pageidavimą ir jau- 
tėsi laimingas, galėdamas nors sykį ir jis pasipuikuoti brangiu pa- 
puošalu. 

- Štai, prašom! Jis, žinoma, nė iš tolo neprilygsta jūsiškiui, ta- 
čiau man kur kas patogiau išsitraukti ciferblatą, kai noriu pasi- 
žiūrėti, kiek valandų, nei žiūrėti į apytikslį laiką rodančius smėlio 
laikrodžius! 

Vartant rankoje tą dailų niekutį, rektoriaus veide pražydo šyp- 
sena. Ponas Bereistenas buvo iš tų žmonių, kurie džiaugdamiesi 
kito laime jausdavosi taip, lyg tai būtų atsitikę jiems patiems. Jis 
pasveikino jaunąjį kolegą, nors jis tebuvo jo pavaldinys: 

— Tu įšokai į gerą traukinį! — tiesiai tarė jis. - Esu laimingas, 
prisidėjęs prie tavo sėkmingo iškilimo. 

— Ir taip pat prisidėjęs prie mano storesnės kišenės... - ironiš- 
kai tarė jaunasis Deruikas. - Šešiasdešimt procentų pagal mūsų 
sutartį reiškia, kad praeitą savaitę turėjau gauti du šimtus vieną 


guldeną. 

Paulius buvo atlaidus įžūliems savo mokinio žodžiams. 

— Tikrai tiek? 

— Tikrai taip, pone! Auksinėje vynuogėje jūsų Kistemacker tul- 
pės svogūną aš pardaviau už aštuoniasdešimt aštuonis guldenus. 
Paskui Oudenaers dvigumbį svogūną už du šimtus vienuolika 
guldenų. Kita vertus, sugraibiau vos trisdešimt šešis guldenus 
ir penkis stiverus už geltonąją Switser, nes ji buvo apsitraukusi 
pelėsiu. 

— Skaičiuoji labai tiksliai, Vilhemai, net mano procentus... Bet 
kodėl man tai primeni tokiu verkšlenančiu tonu? Nejaugi nesi lai- 
mingas, darbuodamasis pas mane? Ar tikrai manai, kad turi dėl 
ko skųstis? 

Kandi paskutinių žodžių intonacija perspėjo Vilhemą labai 
gerai apmąstyti savo atsakymą. Mintyse jaunuolis palygino anks- 
tesnį žmogų, kuriuo jis buvo tėvui išvykus, su tuo, kuriuo jis tapo 
dabar, ir rado šimtą priežasčių, kodėl pirmasis turėtų pavydėti an- 
trajam. Akivaizdu, kad nuo tada, kai sutiko Paulių, jo gyvenimas 
pasikeitė. 

— Jokiu būdu, pone, aš esu viskuo patenkintas... Darbas, kurį 
davėte, man labai patinka. Džiaugiuosi, galėdamas pardavinėti 
tulpes, kaip, manau, džiaugiasi ir mano brolis, galėdamas jas au- 
ginti. Jis sode, aš mokykloje - mudu jaučiamės kaip žuvys van- 
deny. 

- Arjūsų šeimai atnešė naudos šis sėkmingas verslas? - paklau- 
sė rektorius, norėdamas tiksliai žinoti, kaip naudojamas pelnas, 
lyg karvedys, kuriam rūpi iki smulkmenų išsiaiškinti padėtį užka- 
riautame mieste. 

— Mano šeimai tai labai padėjo. Iš pradžių Jasperas nenorėjo už- 
daryti gelumbės krautuvės, bet aš jį priverčiau. Mes ją pardavėm 
vieniems savo konkurentams su visais baldais ir klientais. Pridė- 

jus tai, ką už ją gavome, prie kitų santaupų, susidarė neblogas tur- 
telis. Jo pakako sesers Petros kraičiui ir mūsų namui restauruoti. 
Jeigu verslas ir toliau klostysis sėkmingai, parašysiu tėvui laišką, 
kad jis jau gali grįžti namo. Kurių galų ieškoti laimės Amerikoje, 
jei ją atradome čia? Viskas klostosi tiesiog puikiai! 

— Neatrodo, kad jautiesi taip, kaip kalbi, - mestelėjo regentas, 
tikras reikalų tvarkymo virtuozas, ir jo balso tonas puikiai atspin- 
dėjo pašnekovo mintis. 

Vilhemas nusipurtė, kai sniego saujelė nubiro jam ant peties. 
Jis atsargiai atsirėmė į šaką, norėdamas pajusti jos ledinį šaltį. 

— Sakoma, kad kirminas sugadina obuolį, pridarydamas skylių, 
o kalbant apie sodininkus, viena dėmė gali sugadinti visą gėlę. 

— Koks kirminas? Kokia dar dėmė? - kamantinėjo jį Paulius, 
kuris, kaip ir dauguma praktiškų žmonių, sunkiai gebėjo ką nors 
įsivaizduoti. 

— Ar tu kalbi apie... - jis nuleido balsą, palinko arčiau Vilhemo 
ir staiga atrodė visai suglebęs, — ...apie mūsų artimą draugystę? 

Išgąstingas rektoriaus veidas ir visa poza privertė jaunuolį nu- 
sišypsoti. 

— Ne, pone... Jūs gerai žinote, kad man patinka mudviejų susi- 
tikimai. 

— Tada kas tau kelia nerimą? 

— Jūsų sūnus! — atvirai tarė Vilhemas ir nučiuožė užšalusia 
žeme. 

Vaikino pačiūžų ašmenys energingai raižė ledą. Visai netrukus 
jis dingo iš pakrantės, palikdamas kailiniais apsimuturiavusį rek- 
torių vieną. 

— Vilhemai! Vilhemai! — šaukė jį Paulius, niršdamas, kad jau- 
nuolis jį paliko. 

Deruikas dailiai išpiešė puslankį ir vėl sugrįžo pas rektorių. 

— Nagi, nepabėk! Prisipažįsti man tokį dalyką ir palieki mane 
vilktis užpakaly! Tai sakei, mano sūnus? 

Po energingo pasičiuožinėjimo vaikinas bandė atgauti kvapą. 
Prieš atsakydamas jis giliai įkvėpė. 

- Jūsų sūnus manęs nekenčia. 

Paulius krūptelėjo ir susverdėjęs pargriuvo. Jo sunkus pastur- 
galis suskaldė trapų ledą ir kaip reikiant sušlapo. Remdamasis 
abiem rankomis ir lazda jis vargiai galėjo vėl atsistoti ant kojų. 

— Ką čia pliurpi? Eljezaras? Tavęs nekenčia? 

— Yra taip, kaip jums sakau. Nuo tos dienos, kai padarėte mane 
savo bendrininku, jis stengiasi visaip man pakenkti ir visiškai 
negerbia bendrų mūsų interesų. Iš pradžių nesupratau, kad jis 
širsta tiesiogiai ant manęs. Jis juk yra vienas iš tų žmonių - tie- 
sa? - kuriuos vadiname ežiais, badančiais kiekvieną, pasitaikantį 
jų kelyje... Bet kai sužinojau, kad Eljezaras šmeižia mane tulpių 
pirkliams ir žlugdo mano prekybą, man nušvito akys: aš esu gro- 
bis jo naguose, daugiau niekas kitas! 

Kalbėdamas Vilhemas matė, kaip Pauliaus veidas pamažu 
griežtėja, ojo širdy užverda pyktis. Nebūdamas tikras, ar jis pyks- 
ta ant jo, ar ant Eljezaro, Deruikas paaiškino: 

— Nežinau, dėl kokių priežasčių jis taip širsta ant manęs, o juk 
visai neseniai žadėjo vesti mano seserį. Tačiau tai... 

— Jis ves ją... - staigiai nukirto Paulius. 

— Sakot? 

— Eljezaras Van Bereistenas ves Petrą Van Deruik. Ir nedaryk 
man gėdos, tuo abejodamas! 

Rektorius smarkiai trenkė kulnu į ledą, kuris po tokio smūgio 
ėmė braškėti. Toje vietoje, kur metalinių ašmenų dūris padarė 
žvaigždės formos skylę, staigiai plūstelėjo vanduo. Paulius abe- 
jingai paprašė savo mokinio, kad šis padėtų jam užlipti ant užša- 
lusios upės. 

— Pone, ar čia nepavojinga? - sunerimo Vilhemas, matydamas 
rektorių sušlapusį ligi kulkšniukų. 

Tarsi norėdamas išbandyti ledo stiprumą, Paulius smarkiai 
stuktelėjo į užšalusią upę. Nuo krašto atskilo nemenka ledo plokš- 
tė ir suskilo į keletą garuojančių gabalų, kuriuos netrukus prarijo 
tamsaus vandens gelmės. Čiuožėjas buvo per daug toli nuo kran- 
to, kad galima būtų jį pasiekti. Vilhemas stovėjo ant kranto, rek- 
toriui uždraudus jam eiti pagalbon. 

— Tegul jis būna prakeiktas! — nusikeikė Paulius, sugniaužda- 
mas kumščius. 

Jo krumplius, kaip ir visą kūną, staigiai išmušė raudonis. 

Tai buvo viskas, ką jis išsakė. Pasikėlęs kailinius, kurie vijosi 
jam apie kojas, regentas atsispyrė pačiūža. Ašmenys minkštai rai- 
žė šlapią ledą. Visai netrukus jis dingo žmonių būryje. 


Jeigu Van Bereisteno karjera ir nebuvo atsitiktinė, laiptelis po 
laiptelio kantriai kylanti viršūnės link, tai nereiškia, kad viskas 
slydo kaip per sviestą. Aštrus konfliktas tarp Eljezaro ir jo tėvo 
buvo įsimintinas įvykis, palikęs pėdsaką šeimos gyvenime, kaip 
ir visai neseniai tulpių plantacijas skandinęs potvynis, burmistro 
vizitas ar prie apvalaus pajamų skaičiaus atsiradęs trečiasis nulis. 

Viskas įvyko augalų angare, didžiuliame pastate su daugybe 
langų, visai šalia laukų, priklausančių Van Bereistenų šeimai Har- 
lemo pietuose. Ten sodininkai kraudavo tulpių svogūnų derlių, 
kai ateidavo laikas juos išparduoti. Jie sudėdavo svogūnus vie- 
ną šalia kito į dėžes, išklotas veltiniu, imdamiesi visų atsargumo 
priemonių, lyg ten būtų ne svogūnai, o ką tik išperėti kiaušiniai. 
Tačiau, atėjus žiemos sezonui, ten būdavo sunešamas naujas tul- 
pių svogūnų derlius, taip pat ir kitokie augalai, bijantys šalčio: 


OLIVIER BLEYS 0 SEMPER AUGUSTUS 163 


apelsinmedžiai, figmedžiai, citrinmedžiai ir kitokie atogrąžų me- 
deliai, kuriuos rektorius rodydavo savo svečiams, nors jie, Pau- 
liaus nuomone, buvo „brangios bevertės puošmenos:. 

Vos įėjęs į angarą, Paulius Van Bereistenas dusliu lazdos stuk- 
telėjimu į lietaus statinę išprašė ten dirbusius žmones lauk. Sodi- 
ninkai labai gerai žinojo, ką tas stuktelėjimas reiškia: po akimirkos 
jie kaip musių spiečius išlėkė lauk, palikdami visus savo įrankius 
ir pradėtus darbus. Tarp sodininkų buvo ir jaunasis Jasperas Van 
Deruikas, jis tuoj pat metė trapų įskiepį, savo kantrybės kūrinį, ir 
išlėkė drauge su kitais darbininkais. 

Eljezaras pasiūlė tėvui nendrinę kėdę, tačiau šis nesisėdo, to- 
dėl nenorėdamas pasirodyti nemandagus, nesisėdo ir Eljezaras. 
Pokalbis vyko stačiomis, ir tai labai pradžiugino smalsuolius, ku- 
rie pro apelsinmedžių lapiją matė tik galvas, apvalią - Pauliaus ir 
pailgą - Eljezaro. Tačiau angaro langai buvo gana sandarūs, taigi 
smalsuoliai negirdėjo nė vieno pokalbio žodžio. Buvo matyti, 
kad kalba abu vyrai, tačiau nebuvo įmanoma suprasti apie ką. Bet 
pagal tai, kaip juodu gestikuliavo rankomis, atrodė, kad Eljezaras 
yra auka, o Paulius - budelis. 

Netrukus visų spėjimai pasitvirtino: Bereisteno sūnus elgė- 
si kaip tramdomas laukinis žvėris, griežiantis apmaudą ant savo 
tramdytojo ir kuriantis keršto planus; o tėvas džiaugėsi, pasinau- 
dojęs savo autoritetu, mosikuodamas kumštyje sugniaužta lazda, 
tarytum pasirengęs suduoti savo vaikui. Pantomimos teatras liko 
nebylus: abu vyrai atsitvėrė atkaklios tylos siena, kuri skyrė juos 
lyg praraja. Jeigu tėvas ir kalbėdavosi su sūnumi arba sūnus su 
tėvu, tai tik per kokį nors tarpininką arba kaip pažįstami. 

— Ponas Paulius beveik visai nesirūpina savo nuomininkais, — 
sakydavo Eljezaras, nuėjęs pas regentą. - Artinasi mėnesio pabai- 
ga, kas surinks pinigus už nuomą)? 

Arba, pavyzdžiui, Paulius sakydavo savo sūnui: 

— Mūsų dėžutė jau beveik pilna, tiesa? Jei ne, ponaitis Eljezaras 
jau verčiau būtų nesiraukęs, vakar pardavinėdamas tulpės svogū- 
ną Paauksuotosios koljė smuklėje. 

Dažni jųdviejų barniai skaudžiai atsiliepė plantacijų darbams ir 
darbininkų nuotaikai. Pradedant iždininku, baigiant pasiuntinu- 
ku, visi jau buvo girdėję apie tėvo ir sūnaus konfliktą, kuris darėsi 
vis aštresnis, ir šeimos gydytojui neliko nieko kita, kaip tik kons- 
tatuoti neaiškios ligos paūmėjimą. Jasperą toji nesantaika jaudi- 
no labiau nei kitus, nes į tai buvo įsipainiojusi ir jo šeima. Kaip 
galima nesusieti šio Bereistenų vaido ir neseniai įvykusio kivirčo 
su Vilhemu? Susiklosčius tokioms aplinkybėms, jaunuolis paty- 
rė, kaip tas pats kraujas, tekantis tėvo ir sūnaus arba dviejų brolių 
venomis, ne tik kad neapsaugo žmonių nuo vaidų, bet netgi dar 
labiau juos paaštrina. 

Deruikų namuose reikalai klostėsi labai panašiai: nuo tos nelem- 
tos dienos, kai Vilhemas užvožė Jasperui, abu broliai elgėsi vienas 
su kitu kaip du svetimi žmonės. Juodu vengė pažvelgti į vienas kito 
pusę arba, jeigu nepavykdavo to išvengti, perverdavo vienas kitą 
akimis baisiau nei iečių ašmenys. Juodu alsavo neapykanta visa 
savo esybe: jųdviejų akistata visuomet būdavo tokia įtempta, tokia 
žaibuojanti, kad net menkiausias drabužių susilietimas, prasilen- 
kiant ant siaurų laiptų, vedančių į antrąjį aukštą, priversdavo juos 
prisišlieti prie priešingų sienų. Kuo labiau jie ignoravo vienas kitą, 
tuo blogiau sutarė. Jasperas nepatenkintas vykdydavo įsakymus, 
kuriuos duodavo šeimos galva Vilhemas, o šis nuolat sugalvodavo, 
kaip pažeminti jaunėlį, užkraudamas jį namų ruošos darbais, ku- 
riuos ne pats išgalvodavo, bet pasiklausdavo Petros. 

Vis dėlto prieš kelias savaites vienas įvykis trumpam išsklaidė 
audros debesis. Deruiko dukterys vylėsi, kad pagaliau į namus 
sugrįžo taika. Viskas įvyko tada, kai Vilhemas, o po jo ir Jasperas 

pradėjo dirbti pas Bereisteną. Paulius pasamdė abu brolius, nes tul- 
pių prekyba puikiai klostėsi. Vieną rytą jis atėjo pas Vilhemą tiesiai 
į namus, pats drąsiai atsidarė vartus bei duris ir pabrėžtinai tarė: 
„Mudu esame per daug geri draugai, kad vienas kito varžytumės!“ 

Tuo metu Vilhemas pirmąkart maudėsi varinėje vonioje, į ku- 
rią Frida supylė tris dubenis vandens su muilu. Tai buvo naujau- 
sias šeimos pirkinys ir pirmasis prabangaus gyvenimo daiktas, 
kurį mažiausiai norėjosi visiems rodyti (tai buvo taip nebūdinga 
šios šalies žmonėms! ); jį reikėjo parsigabenti iš Prancūzijos, pa- 
klojus už tai nemenką sumelę; o naudojantis vonia visos langinės 
būdavo uždarytos. 

Miestelėnas nusijuokė, pamatęs vonią ir besimaudantį jaunuo- 
lį. Be jokių ceremonijų jis atsisėdo ant šlapio vonios krašto ir pra- 
bilo: 

— Vilhemai, aš pamaniau... Dabar pats laikas šiek tiek labiau 
sutvirtinti mūsų ryšius, kaip aš neseniai ir žadėjau. Be manęs tu 
esi niekas: tai aišku kaip dieną. Be tavęs aš ir toliau būčiau didis 
Harlemo tulpių pirklys, bet nebeturėčiau daug žadančio vaikino, 
dėmesio vertos pamainos. Dėl to mudu ir esame brangūs vienas 
kitam... 

Vilhemas pajuto, kaip prie odos prisiliečia svetimi pirštai. Jis 
nuleido akis ir pamatė, kaip rektoriaus ranka daugiau nei ligi pu- 
sės paniro į drungną vandenį. 

— Ne čia, - sustabdė jį jaunuolis, suspausdamas šlaunis. 

Jis mikliai iššoko iš vonios ir susisupo į dailų chalatą su papar- 
čiais. Kaip tik tada pasirodė Frida, ketindama įpilti daugiau van- 
dens. Pamačiusi Paulių, ji net pamiršo pastatyti kibirą. 

— Palik mus vienus, - liepė jai Vilhemas tokiu pat tonu kaip ir 
miestelėnas, kai kreipiasi į jį. Frida kažką sumurmėjo atsiprašyda- 
ma ir dingo iš kambario. 


166 OLIVIER BLEYS 0 SEMPER AUGUSTUS 


— Kokios smalsios tos tarnaitės! Galiu lažintis, kad dabar ji vi- 
siems išpliurps, kad matė savo šeimininką vyro draugijoje. 

— Pone, dėl ko atvykote? - atsiduso Vilhemas. 

— Atvykau pasikalbėti apie mūsų sąjungą. Iki pat šios dienos 
aš mokiau tave, kaip reikia dirbti tokį darbą, bet nepapasakojau 
visų jo subtilybių. Aš išmokiau tave rašto, bet nepaaiškinau, kaip 
derinti raides tarpusavy, kad gautum žodį. Po galais! Juk negaliu 
iškloti savo paslapčių pirmam sutiktam! 

Vilhemas pritarė rektoriaus atsargumui, nors jo žodžiai ir už- 
gavo jaunuolio puikybę. Jį įžeidė ne tai, kad buvo pavadintas „pir- 
mu sutiktu“, bet tai, kad miestelėnas ne ligi galo juo pasitikėjo ir 
mainais už jo begalinį atsidavimą atsilygino tik didėjančiu prie- 
lankumu. Vilhemas nuslėpė savo susijaudinimą, rinkdamas ant 
žemės išmėtytus drabužius. 

— Tulpių versle yra tam tikrų triukų, kurių ilgainiui išmokau 
dirbdamas, ir būtent jie suteikia mums pranašumo prieš kitus 
gėlininkus. Turėtum žinoti, kad dauguma tulpių prekiautojų yra 
mėgėjai, besinaudojantys tam tikromis laisvėmis, kurias teikia ši 
prekyba. Kad ir kaip ten būtų, tai paskutinis verslas, iš kurio gali 
pasipelnyti, nemokėdamas įmokų jokiai gildijai, taip pat jokių 
kitų mokesčių, išskyrus arbatpinigius smuklininkui. Taigi, tik la- 
bai mažai žmonių augino tulpes ir beveik niekas nenutuokė apie 
jų vertę. 

— Ir aš ne! - prisipažino vaikinas, vilkdamasis marškinius. 

Paulius atkišo jam ranką tardamas: 

— Matai, sakau tiesą. Laimė, valdžia mus yra užmiršusi... Tru- 
putis pagarbos, kurią valdininkai jaučia mūsų darbui, menkas jų 
supratimas apie pelną, kurį iš to gauname, saugo mus nuo akylo 
jų dėmesio. Bet atsargiai... viskas greit pasikeis! Mes esame sau- 

jelė Harlemo tulpių pirklių, kurie trokšta šitam mažam pasaulėly 
įvesti tvarką. Kai tulpė turės savo rinką, kainą ir teisiškai įformin- 
tą gildiją, kai šiuo verslu galės užsiimti tik profesionalūs tulpių 
pirkliai, tada mūsų pelnas bus gerokai didesnis. Štai būtent dėl to 
norėčiau jus įdarbinti, tave ir tavo brolį, oficialioms pareigoms, 
kad visi sakytų: „Van Bereistenas, priimdamas mokinius, visiems 
rodo pavyzdį!“ 

Kol rektorius kalbėjo, Vilhemas spėjo ir apsirengti. Jis užsisegė 
paskutinę sagą sulig paskutiniu Pauliaus žodžiu. Vėl apsirengęs ir 
jausdamasis padoriai, Vilhemas pralinksmėjo. Jis smagiai atsakė: 

— Toks pasiūlymas mane džiugina, pone! Mudu mielai jums 
pasitarnausime. 

— Tebūnie... Leisk man keletą dienų pamąstyti apie darbus, ku- 
riuos judu geriausiai galėtumėte atlikti. Žinoma, jie turėtų būti 
skirtingi, nes spėju, kad judviejų su Jasperu charakteriai gerokai 
skiriasi. 

Paulius Van Bereistenas laikėsi duoto žodžio: jis patikėjo bro- 
liams Deruikams skirtingas užduotis, nors jie abudu buvo lygia- 
verčiai jo samdiniai. Sakykim, pastebėjęs, kad Jasperas labiau lin- 
kęs į gamtą nei vyresnysis jo brolis ir neturi prekybai reikalingo 
apsukrumo, jis įdarbino jaunuolį plantacijose, tiksliau tariant, 
supažindino jį su vyriausiuoju sodininku, kuris jį įdarbino ten, 
kur jam labiausiai tiko pagal sugebėjimus. Šis sprendimas ir nu- 
lėmė jaunėlio darbo vietą: tai nebuvo prekybos salės, kur subren- 
dę tulpių svogūnai virsdavo pinigais - vienintelis tikrai malonus 
rektoriaus darbas, dėl kurio vykdavo daugybė kitų darbų, - bet 
aukštomis sienomis apjuosta teritorija, kur buvo auginamos tul- 
pės, pilna medinių šiltnamių, kur, pasikliaujant nuojauta, o ne 
mokslais, buvo stengiamasi išvesti naujų tulpių rūšių, kurių taip 
troško pirkėjai. 

Jasperas pradėjo darbą ankstų gruodžio šešioliktosios rytą, kai 
pasiuntinys jam įteikė bilietą į tarnybą pas Bereisteną. Laiškas 
buvo su antspaudu ir dideliu rektoriaus parašu, surašytas per visą 
popieriaus lapą prašmatniai išraitytais žodžiais. 

— Na ką, argi nesakiau, kad dar iki Kalėdų turėsim darbą? — 
ironiškai tarė Vilhemas, kai jo brolis, sugriaudamas tylos sieną, 
atnešė jam rektoriaus laišką. - Na jau, nesuprask manęs neteisin- 
gai! - pridūrė po akimirkos. — Prieš keletą dienų ponas Bereiste- 
nas papasakojo man apie savo ketinimus. Įžvelgiu čia didelį savo 
postūmį į priekį ir tam tikrą pasitikėjimo ženklą tarp mudviejų. 

Šitas verbavimas, įvykęs pagal vyresniojo brolio planus, įžeidė 
jaunėlį. Kadangi jis negalėjo nuo to išsisukti, dėjosi dėl to apgai- 
lestaująs, vėlavo į susitikimą su vyriausiuoju sodininku ir prieši- 
nosi mokymams. Pirmąsias dienas pas Bereistenus jis elgėsi kaip 
užsispyręs vaikas, kuris viskam priešinasi ir nepadaro, kas jam 
liepta. Pridaręs visokių eibių, kokių tik sugalvojo, Jasperas gavo 
Nelaimėlio pravardę, kitaip tariant, buvo vadinamas nelaimių arba 
negandų nešėju. Jis taip švaistydavosi kirtikliu, kad kartą šis užki- 
bęs nuplėšė rankovę, o kitąsyk, nusmukęs nuo koto, nuskrido ir 
kažką sužeidė. Jeigu Jasperas ką nors sėdavo, tai būtinai priberda- 
vo sėklų einantiems pro šalį žmonėms į akis arba į langų plyšius. 
Kai kurie manė, kad jis tai daro tyčia ir netikėjo jo išsiblaškymu. 
Kiti, ne tokie griežti, stengėsi rasti tam apgailėtinam vaikeliui 
kokį kitą darbą, kurį jis galėtų tinkamai atlikti, bet nerasdavo. Visi 
stengėsi suprasti, kodėl jam nuolat taip pasiutusiai nesiseka: ar jis 
taip elgiasi iš blogos valios? Kokų atleistinų ir kokių nedovanoti- 
nų klaidų jis padarė? 

Rektoriaus kantrybė seko. Kai dėl Jaspero kaltės buvo suga- 
dintas vertingas tulpės svogūnas, Paulius pareiškė, kad už tai jis 
negausiąs atlyginimo ir nuo šiol dirbsiąs tik pačius juodžiausius 

darbus už kelis skatikus. Paskui dar pridūrė, kad jau labai seniai 
niekas nevalė išmatų duobės. 

— Aš pats tave ten nuleisiu, įversiu už užpakalio! - skambiai 
tarė Bereistenas, plekštelėdamas sau per sėdynę. 

Jasperas drąsiai atrėžė: 

— Pone, sodininkystė nėra mano stiprybė. Brolis suklydo, pa- 
tardamas jums mane pasamdyti. 

— O ką norėtum dirbti? 

— Mokiausi teisės ir religijos, kad galėčiau dirbti mokytoju. 

— Arjau baigei mokyklą? 

— Ne visai. Kai mūsų tėvas Kornelis išvyko, kurį laiką nesimo- 
kiau. Tačiau aš niekuomet neatsisakiau minties tapti mokytoju ar 
panašiai, todėl tęsiu mokslus, kai tik galėsiu. 

— Paklausyk mano patarimo ir atsisakyk tos minties. Kas kitas 
Harleme ruošia mokytojus, jei ne lotyniškoji mokykla? Tik nuo 
manęs priklauso, ar tu ten pakliūsi. 

- Jeigu jau taip, išvažiuosiu į kitą miestą. 

Tardamas šiuos žodžius, jaunuolis traukėsi atatupstas lango 
link, lyg ketintų pro jį išlipti. Bet jis tik norėjo praverti langą, nes 
jam esą ėmė trūkti oro. Šis vėjavaikiškas atsitraukimas pralinks- 
mino Paulių, ir jis leido vaikinui atgauti dvasią, kitaip tariant, žiū- 
rėjo, kaip iki mėlynumo išraudęs veidas pamažu atgauna norma- 
lią spalvą. 

— Sodininkystė nėra tavo stiprybė... - pamėgdžiojo Paulius, at- 
kartodamas baikštų jaunuolio toną. - Tai gerai! Gal tu manai, kad 
kiekvienas žmogus ateina į pasaulį, turėdamas iš anksto jam skir- 
tą vietą ir gyvenimo kelią? Kad vos atmerkęs akis vaikas automa- 
tiškai tampa malūnininku, konditeriu, lankininku arba stiklo pū- 
tėju? Ir kiek tada tu suskaičiuoji žmonių, dirbančių iš pašaukimo, 
arba tokių, kurie gauna nuopelnus už savo triūsą, nekalbant apie 


170 OLIVIER BLEYS D SEMPER AUGUSTUS 


tūkstančius visokių atsitikimų, kurie trukdo normaliai gyventi? 
Ak! Koks liūdnas būtų gyvenimas, jei viską žinotum iš anksto! 

Nepatiklus žvilgsnis vertė miestelėną aiškiau dėstyti savo 
mintis: 

— Neneigiu, kad kai kurie žmonės puikiai tvarkosi patys... Pran- 
cūzijos karalystėje gausu puikiai gyvenančių šeimų, kurių vaikai 
iš kartos į kartą dirba tą patį darbą. Sūnūs visuomet nueina tėvų 
pėdomis, bet dažnai atsitinka taip, kad sūnų visoj giminėj greit 
nebelieka. Bet pagaliau mes gyvenam Provincijose! Smėlėtoje 
ir vėjuotoje šalyje, kur neišlieka jokių pėdsakų, o mūsų likimai 
plaukia tolyn lyg debesys. Čia žmogus pats pasirenka kelią, ku- 
riuo nori eiti. Mano tėvas buvo puodžius, o aš esu regentas. Kas 
žino, kuo tapsi tu? 

Paulius tikėjosi palaužti jaunėlį šiuo pažadu ir švelniu rankos 
mostu, brėžiančiu horizontą nuo rytų ligi vakarų. Tačiau Jasperas 
buvo pernelyg nuovokus, kad susižavėtų svajonėmis. Jis sąžinin- 
gai įvertįpo miestelėno samprotavimus, kurie jam pasirodė nepa- 
kankamai pagrįsti, ir tiesiai, lyg kaltų vinį, atsakė: 

— Turiu galvoje šiokią tokią profesiją, kuri man tiktų, pone 
Bereistenai. Ir tai nėra sodininkystė! 

Paulius žengtelėjo žingsnį atgal, atidžiai žiūrėdamas į šį šviesia- 
plaukį jaunuolį, palinkusį į jo pusę. Ar jis kitoks nei jo brolis? Gal 
reikėtų imtis kitokių priemonių jam pergudrauti? Pauliaus akys ne- 
tikėtai užkliuvo už kabinete stovinčio smėlio laikrodžio: jis buvo 
beveik tuščias. Apskaičiavęs, kiek laiko užtruko jųdviejų pokalbis, 
ir atsimindamas, kad kalbos apie reikalus su Deruikais paprastai 
ilgai neužtrukdavo, rektorius pasijuto apvogtas. Jis supyko. Vienu 
rankos mostu apvertęs smėlio laikrodį, jis apsisprendė: 

— Suklydau nepatikėjęs tuo, ką Vilhemas man sakė apie tave. 
Bet tebūnie, jei jau nenori dirbti sodininku, braidysi po išmatų 
duobę... Niekas ten ilgai neišbūna, tik rupūžės. 

- Jūs negalite manęs priversti! Aš metu darbą pas jus! 

— Nieko tu nemesi, na nebent, kol sėdėsi karceryje. 

Iš juodmedžio stalo, inkrustuoto dramblio kaulu, Paulius iš- 
traukė stalčių ir čia pat jį iškraustė. Įvairiausi popieriai pasklido 
tai šen, tai ten lyg drožlės iš po obliaus. Rektorius surado vieną 
popieriaus lapą ir pakišo Deruikui po nosim. 

— Šioje sutartyje yra tavo vardas ir tavo brolio parašas. Atpa- 
žįsti? 

Jasperas užsidėjo akinius ir kurį laiką atidžiai skaitė dokumen- 
tą. Rektorius baksnojo smiliumi į vieną pastraipą, kuri buvo para- 
šyta šviežesniu rašalu nei visas dokumentas. 

— Skaityk atidžiai, Jasperai! Tai sandoris, kaip Amsterdamo 
vargetas sukišti į kalėjimą, vadinamą Rasphuis, tikriausius patai- 
sos namus. Tu buvai pas mane atvestas kaip našlaitis: kartą per- 
žengus mano namų slenkstį, aš tampu vieninteliu tavo ponu ir tik 
aš vienintelis sprendžiu, kokius darbus tau teks dirbti... Esi pa- 
klusnus? Gauni tokį pat atlygį už darbą kaip ir tavo brolis. Blogai 
atlieki darbus? Turiu teisę tave nubausti. 

— O aš maniau, kad tėvui išvykus tik Vilhemas man įsakinės! 
Argi ne jis yra šeimos galva? — sąžiningai paprieštaravo jaunėlis. 

— Štai ši sutartis man suteikia tam tikrų galių ir laiduoja tavo 
lojalumą. Jau per daug jaunuolių, įgiję čia patirties, susiranda dar- 
bą kitur. Arba kitaip pasakysiu: kai aš uždedu ant galvos monetą, 
labai nemėgstu, jei ji nukrinta! Supranti, ką sakau? 

Išklausęs paskaitą, Deruikas atžagaria ranka pravėrė langą. Jį 
apėmė baisingas nuovargis. Panašiai kaip į spąstus įstrigusiam 
žvėreliui, kuris ilgai blaškosi, norėdamas ištrūkti, bet su tam tik- 
rais pertrūkiais, visi medžiotojai tai žino ir niekad nepasitiki stai- 
ga aprimusiu žvėreliu. 

— Tai, vadinasi, aš esu jūsų vergas, - karčiai tarė jaunuolis. 

Rektoriui ta frazė nuskambėjo net keliais vargonų akordais. 
Kol galiausiai pasiekė aukštą, kurtinamą natą, kone verčiančią 
palenkti galvą. 

— Matau, tau patinka drabstytis pagiežingais žodžiais, rodan- 
čiais tavo nusistatymą prieš mane ir netgi neapykantą. Vaike! Aš 
visuomet linkėjau tau gero... Pagaliau šią sutartį, kurią dabar skai- 
tai, surašė ne kas kitas, o tavo brolis; jis taip pasunkino tavo dalią 
tik dėl to, kad norėjo priversti tave labiau paklusti. Bet tai visai 
Nesilaikydamas sutarties sąlygų, turėsi reikalų ne su manim, bet 
su teisėsauga! 

Jasperui būdavo vieni niekai su kuo nors pyktis, tačiau įsta- 
tymus jis gerbė ir bijojo jiems nusižengti. Matydamas antspau- 
duotus raštus ir Šar vaikystėje regėdamas gražias uniformas, jis 
išsiugdė kone mistinę pagarbą tiems dalykams, tarsi ne žmogus, 
bet pats Teisingumas būtų tuos raštus surašęs. Taigi Pauliaus gra- 
sinimai pralaužė paskutines jo gynybines sienas. Jis tapo šilta teš- 
la rektoriaus delne, aušinama nuodingu jo alsavimu, iš kurios jis 
minkė ir formavo liauną stiebą, lenkdamas jį taip, kaip norėjo. 

O apie išmatų duobės valymą jis kalbėjo rimtai? Jasperas apsi- 
vilko prastus drabužius, pasiėmęs kibirą su grandikliu nusileido 
į duobę ir sąžiningai dirbo tą siaubingai bjaurų darbą. Kai šeimi- 
ninkas, nusprendęs, kad bausmė jau atlikta, leido jam išlipti iš 
duobės, jaunuolis užsispyrė nelipsiąs; jis taip pat nesutiko, kad jo 
draugas, kuriam pagailo Jaspero, jam padėtų. 

- Jau lipt lauk? Juokaujat, pone! Aš tik pradėjau! 

Šiaip ar taip, regentas neklydo, pasakodamas apie rupūžes: duo- 
bėje jų buvo tiek daug, kad Jasperui teko smarkiai darbuotis savo 
grandikliu, svaidant jas krūvomis iš duobės, kad galėtų prisikasti 
iki dumbluoto dugno. Tas šaltas knibždėlynas, be perstojo krutan- 

tis apie kojas, jam kėlė neapsakomą šleikštulį. Jaunuolis šokčio- 
jo nuo vienos kojos ant kitos, lyg mindžiotų vynuoges, ir nuolat 
mosikavo rankomis, norėdamas nupurtyti tuos gyvius, puolan- 
čius jam į veidą ir beveik neduodančius nė minutėlės atokvėpio. 

— Lipk viršun, Jasperai, pakaks! - maldavo jo Vilhemas, taip 
pat pakviestas pasižiūrėti spektaklio, ir siaubingai besikankinan- 
tis, matydamas liūdną brolio dalią. 

Tas šauksmas tik dar labiau įsiutino katorgininką ir nutolino jo 
kančių pabaigą. Kai Jasperas pagaliau išsiropštė iš duobės, net jo 
plaukai buvo aptekę gličiomis seilėmis. Frida sugalvojo nuskusti 
jį plikai, kad jo išvaizda nors kiek pasitaisytų, ir drauge nuskusti 
plaukus nuo krūtinės, kojų ir rankų; tačiau jai niekaip nepavyko 
panaikinti to klaikaus dvoko, kuris, rodos, buvo įsiėdęs į odą. Ne- 
beiškentęs tos nuolatinės nuo kūno sklindančios smarvės - o gal 
kokių varlių nuodų? - vaikinas susirgo ir pragulėjo lovoje ištisas 
šešias dienas. 

— Vargšas brolis... - atsiduso Harieta. - Jis kaip marionetė to 
niekšo rankose! Koks skandalas kiltų, jei tėvas sužinotų! Be jo- 
kios abejonės, jis pareikalautų, kad rektorius sumokėtų kompen- 
saciją už savo darbelius! 

Ji kalbėjo garsiai, kad girdėtų vyresnysis brolis. Tačiau Vilhe- 
mas, žinodamas, dėl ko brolis buvo nubaustas, visą kaltę vertė ant 
Jaspero ir jo užsispyrėliško būdo. 

— Paulius Van Bereistenas yra protingas žmogus. Juo dėtas, ir 
aš taip pat būčiau pasielgęs... 

- Būtum nusiuntęs jį kuopti išmatų duobės? 

Prieš atsakydamas, Vilhemas giliai atsiduso. 

— Taip, bet tik dėl jo paties gerovės... Manau, kad Jasperas ne vi- 
sai suprato pono Bereisteno ketinimus. Jis nelabai suvokia mūsų 
geradario planus, į kuriuos jis norėtų įtraukti ir Jasperą. 

— Pardavinėti gėles? - ironiškai paklausė Harieta. 

Įkišęs šaukštą į mėsos pyragą, Vilhemas nusivalė pirštus į ser- 
vetėlę, lyg būtų čiupinėjęs kokį nemalonų daiktą. 

— Tulpė yra labai nepatvari, mieloji sese. Vos išsiskleidusi, ji jau 
ima leipti. Būtų gražu iš to sukurti puikius sodus, pagerbiant ge- 
riausią Dievo kūrinį - Viešpaties pasirinktą gėlę... Todėl ponas 
Van Bereistenas žvelgia šiek tiek į ateitį. Mažų mažiausiai jis keti- 
na sukurti rojų žemėje! 

— Mat kaip... Ir kaip jis įsivaizduoja tai padaryti? 

- Jis ketina savo soduose sukurti tinkamas sąlygas augti auga- 
lams, kuriuos dėl prigimtinės Ievos ir Adomo nuodėmės Dievas 
išbarstė po visą pasaulį. Argi tai nėra kilnus tikslas? Ar daug tokių 
žmonių pažįstate? 

Kalbėdamas apie regentą, Vilhemas sunėrė pirštus ir prisidėjo 
juos prie lūpų: tai buvo draugiškumo gestas, beveik tapęs įpročiu, 
draudžiančiu seserims pasakyti ką nors prieš. Petros supratimu, 
tai buvo psichikos sutrikimų požymiai, kuriuos sukėlė vyresniojo 
brolio besąlygiškas atsidavimas rektoriaus valiai: svetimų žodžių 
citavimas, primerktos akys, išsiplėtusios nosies šnervės ir visa iš- 
vaizda, sakyte sakanti, kad jo žodžiai yra teisingi ir neginčijami: 

— „Aš turiu griežtą ranką, bet gerą širdį , vieną dieną pasakė 
Paulius. Prašau jūsų gerai pagalvoti apie šiuos žodžius. Geriau nė 
nenusakysi mano ugdymo principų nei apibrėši to kelio, kurį pa- 
sirinkau auklėti šeimai. 

— Ne kažką tepriauklėsi tokių globėjų pašonėje, - kaip reikiant 
jam drėbė Harieta. 

Tą vakarą jaunėlei buvo uždrausta vakarieniauti ir net artintis 
prie stalo. Ji buvo nubausta stovėti pačiame šalčiausiame svetai- 
nės kampe ir giedoti kai kurias arijas iš prekybos šlovinimo gies- 
mių rinkinio Naujojo Amsterdamo Merkurijus, kurį Jasperas visai 

neseniai nusipirko iš knygų pardavėjo. Kadangi Harietai reikėjo 
pritarimo, Petra išsitraukė savo fleitą. Taigi Deruiko dukterys 
surengė broliams tikrą koncertą, jie net nustojo valgyti ir pritarė 
seserims trepsėjimu. 

Netrukus Vilhemui pagailo šąlančios Harietos ir alkanos Pet- 
ros, taigi jis pasiūlė seserims atsisėsti prie židinio. Abiem buvo 
atnešta lengvo gėrimo, o Jasperas iš stalčiaus gilumos ištraukė 
paskutinius Kornelio laiškus, apie kuriuos nei brolis, nei seserys 
nieko nežinojo. 

— Kas čia dabar? Tu jų nė neatplėšei? - pasipiktino Vilhemas, 
griebdamas Jasperui iš rankų virvele surištą šūsnį laiškų. 

Per pastarąjį mėnesį vaikai gavo keturis laiškus, be to, kurį Petrai 
atnešė vežėjas. Tai buvo akivaizdus įrodymas, kad daugybė laivų 
perplaukia vandenyną, tačiau drauge vertė abejoti dėl tėvo tariamų 
darbų. Iš kur gali rasti laisvo laiko rašyti, jeigu, kaip tvirtino tėvas 
paskutiniame savo laiške, „pasiutusi cukraus prekyba“ baigia jį už- 
versti darbais. Tarp laiškų buvo vos keleto dienų skirtumas. 

— Mums turėtų būti gėda! - barėsi Vilhemas. - Mes neįvyk- 
dėme nė vienos iš savo pareigų. Kas žino, apie ką jis rašo šiuose 
laiškuose? Gal apie tai, kad žlugo jo visi planai, o gal tai, kad tėvas 
žuvo! 

— Jei būtų nebegyvas, laiškų mums nerašytų! - protingai per- 
tarė Harieta. 

Už tai ji vėl buvo nubausta. Naudodamasis savo valdžia, Vil- 
hemas padavė jai ryšuliuką ir liepė eiti prie Biblijos stovo. Jau- 
nėlei neliko nieko kita, kaip tik dar sykį palavinti savo balsą. Iš- 
skleisdama kiekvieną laišką ant stovo, ji skaitė tolesnius Kornelio 
nuotykius Brazilijoje. Susijaudinusi klausytojų auditorija išgirdo 
istoriją apie nuostabius Pernambuko kraštovaizdžius, didelius 
vietos valdytojo namus ir jo didingą stotą, kurį jų tėvas buvo pats 

nubraižęs savo ranka tada, kai, tikino jis, „jie medžiojo stručius:, 
ir jis dalyvavo toje medžioklėje kaip „jo artimas bičiulis“. 

Tie kolonijos vaizdai atrodė tikroviški, nepaisant kai kurių 
pagražinimų. Kornelis patvirtino malonią nuomonę, kad šeima 
išgyvena laimingą laikotarpį ir kad bet kokios naujienos, kad ir 
iš kur jos ateitų, bus geros. Kornelis sukrovė turtus Brazilijoje, o 
vaikai - Harleme. Kas begali būti paprasčiau? 

- Ir viskas? - nustebo Vilhemas, kai Harieta baigė skaityti. - Ar 
nieko nepraleidai? 

Šiuose ilguose puslapiuose, rūpestingai prirašytuose nuo vie- 
no krašto ligi kito, buvo justi kažkokia tuštuma, kažkas netikra. 
Tačiau jaunesnioji sesuo neigė ką nors praleidusi. 

— Ar mes jam atrašysim? - susirūpino Petra. 

— Žinoma, bet nėra kur skubėti. Mes ką tik pradėjom dirbti pas 
Bereisteną. Palaukim, kol vaismedžiai subrandins pirmuosius 
vaisius. 

Paskui Vilhemas atsigręžė į jaunesnįjį brolį, kuris kaip tik krovė 
durpes į katiliuką, skirtą kišti į ugnį. 

— Ar ne, Jasperai? Abejoju, ar tėvui patiktų, jeigu papasakotu- 
me jam, kokius darbus per savo užsispyrimą turėjai dirbti! 

— Taigi, šią vietą galėtume ir nutylėti. 

— Tau reikėtų pagalvoti apie savo elgesį, jei nori, kad Paulius 
tau atleistų. Šiaip ar taip, jis irgi susirašinėja su mūsų tėvu... 

— Tu įsitikinęs? 

— Nėra nė menkiausios abejonės, - pamelavo Vilhemas. 

Jaunėlį apėmė tikras siaubas, o užsidegusios durpės puikai ap- 
švietė jo susirūpinusį veidą: jis atrodė ir apstulbęs, ir persigandęs. 
Visą likusį vakarą jo išraiška taip ir nepasikeitė. 

Nepaisant visų lūkesčių, tas vakaras padėjo Jasperui pasikeisti ir 
tapti nauju žmogumi, nelauktai pamilusiu sodininkystę. Arba jis 
pradėjo mąstyti, arba kančios išmatų duobėje jį atvedė į protą, 
bet Bereisteno mokinys vos per keletą dienų tapo drausmingas 
ir įrodė galįs būti vertas pagyrimo jaunuolis. Niekas nebeturėjo 
vilties, kad jis galėtų dirbti kokį darbą: dabar jis puolė dirbti su di- 
deliu užsidegimu ir patenkintas rausėsi po žemę, nors prieš tai la- 
bai ilgai nieko nedirbo. Tas pats jaunuolis, kuris dar visai neseniai 
atsikeldavo paskutinis ir labai greit nugrimzdavo į nesibaigiančią 
siestą, nuo šiol pradėdavo darbus laiku ir, anksčiau skubėdavęs 
pats pirmas viską baigti, nuo šiol gailėdavo laiko net miegui - tiek 
daug jis norėdavo nuveikti! 

Toks stropumas rektoriui pasirodė įtartinas. 

— Kokia musė įkando tavo broliui? 

- Toks jau jis yra. Žiūrėk, vieną dieną užsimušdamas kartoja vie- 
na, o kitą dieną jau visai ką kita! Bet jūs nesijaudinkite: jei jau jis 
įniko dirbti, tai labai greit prilygs geriausiems jūsų darbininkams! 

Vilhemas kalbėjo tiesą. Alinantis tempas, kuriuo Jasperas da- 
bar gyveno, nejausdamas nei nuovargio, nei laiko, netrukus atne- 
šė apčiuopiamų rezultatų. Per trumpą laiką jis užtaisė visas savo 
spragas ir prisivijo kitus darbininkus. Kita vertus, toji didžiulė 
pažanga atsipirko tik nedidelėmis pastangomis, grįstomis stipria 
valia. Dideliam savo paties nustebimui, Jasperas pajuto, kad jam 
patinka toks darbas ir kad rūpinimasis gėlėmis ir augalų priežiūra 
ne tokie jau svetimi jo charakteriui, kaip jis manė. Žinoma, sodi- 
ninkystė, kantrybės menas, išugdė jame moteriškų savybių, kurių 
jis negalėtų pritaikyti prekyboje. Jis prisiminė, kaip šeimos krau- 
tuvėje darbu apkrautos seserys kartais paprašydavo jo pataisyti 
vieną kitą drabužį - patrumpinti rankoves, praplatinti apykaklę ir 
jam tas darbas visai patikdavo. 

— Ar tu manai, kad toks užsiėmimas dera vyrui? — bardavosi 
Kornelis, pamatęs sūnų, sėdintį moterų draugijoje ir plepantį. 

— O kodėl gi ne? Pagaliau, juk tokie vaikinai paskui tampa laik- 
rodininkais, juvelyrais ir brangakmenių apdirbėjais. O štai to- 
kiems darbams, be jokios abejonės, būtinas gebėjimas apsieiti su 
žmonėmis. 

Gėlininkas Jasperas taip pat pasirodė turįs polinkį dirbti kruopš- 
tumo reikalaujančius darbus ir delikačiai prižiūrėti augalus: gebėti 
paseilėtu pirštu atskirti lapus, žiedlapius ir smulkiausias sėklytes. 
Jo darbo įrankiai buvo ne kirtiklis ir ne kastuvėlis, bet peiliukas au- 
galams skiepyti, yla, ritė, apsukta plona virvele bei visi kiti smul- 
kūs įrankiai, padedantys meniškos sielos žmonėms išveisti naujų 
augalų rūšių. Jasperui nebuvo nieko maloniau, kaip atsargiai įkišti 
aštraus peiliuko ašmenis tarp dviejų tulpės svogūno gumbų, ne- 
pažeidžiant nei žievelės, nei pagrindinio svogūno, nei jo „vaiko“, 
ir pamažu kreipti riešą, kol nuo pagrindinio svogūno atsiskirdavo 
jauniausias svogūniukas, kuris būdavo pasodinamas atskirai. 

Tulpių sodinimo menas buvo dar gana naujas, ir nereikėjo la- 
bai daug išmanyti, kad suprastum, jog toji dar nelabai gerai ži- 
noma gėlė gali subrandinti keletą naujų idėjų. Jasperas pastebėjo, 
kad viena tulpė gali išauginti daugiausia keturis, šešis svogūnus. 
Jis padarė išvadą, kad daugiau dėmesio reikėtų skirti jauniems 
svogūnams, kurie yra vertingesni nei jau subrandinę atžalų. Visų 
pirma jis pastebėjo, kad iškasus gėles po peržydėjimo ir sukrovus 
svogūnus ant rėčio džiūti ligi rudens, gėlės svogūnas pasidaro ge- 
rokai tvirtesnis. 

Jo bandymai įrodė, kokie nenaudingi yra kai kurių tulpių pirklių 
veiksmai, kuriuos galbūt prisiklausę kitų patarimų arba tikėdami 
kokiais nors prietarais, jie taikydavo savo svogūnų priežiūrai: visiš- 
kai neverta barstyti svogūnų dažomaisiais milteliais, sukti į karštus 

balandžių išmatų kompresus arba surišti dviejų skirtingų atspalvių 
svogūnus, vieną baltą, kitą violetinį, kad jų atžalos būtų tų dviejų 
spalvų mišinys. Kita vertus, buvo kur kas naudingiau viename plo- 
te susodinti dviejų skirtingų veislių tulpes, kad jos susikryžmintų: 
geltonąją Kuleren su purpurine Laken, raudonąją Duken su ketur- 
spalve Marketrinen. Taip padidėja tikimybė sėkmingai „sukryžmin- 
ti , išgauti taip tulpių pirklių geidžiamų linijų ir spalvų, mat diletan- 
tai nuolat ieškojo jų skonį atitinkančių neįprastų atspalvių. 

Protingi Jaspero patarimai, jo pagarsėjęs talentas „kryžminti“ 
tulpes užsitarnavo pirmiausia vyriausiojo sodininko simpatijas, o 
paskui ir paties rektoriaus, kuris netrukus buvo supažindintas su 
jaunuolio išradimais. 

— Koks nuostabus berniukas! — gyrė jį Paulius. - Nejaugi čia 
tas pats jaunuolis, kurį ketinome išvyti? Ar jis yra tas pats, kurį 
kaltinome nemokšiškumu ir lengvabūdiškumu? Vikšras virto 
drugeliu! 

Visų darbininkų susidomėjimas jo darbu glostė jaunajam De- 
ruikui savimeilę. Dėl kiekvieno menkniekio jis buvo dėkingas 
savo broliui, kuris jį pastūmėjo į gėlininkystę, ir rektoriui, kuris jo 
neišvijo. Niekas nebūtų drįsęs sudvejoti, kad sodininkystės ama- 
tas padarė jaunuoliui gerą įtaką, mat visa savo esybe jis spindulia- 
vo laime. Apvalūs skruostai, įdėmus žvilgsnis ir drėgnos lūpos: 
tikra labai susikaupusio išminčiaus arba girtuoklio, gavusio ligi 
soties prisilakti, išvaizda. 

Tas gležnumas tiesiog žavėjo Petrą, jis atrodė jai pats geriausias 
ramios šeimyninės laimės pavyzdys: „Štai puikaus vyro pavyz- 
dys!“ - įkyriai sakydavo jaunesnioji Deruik. 

— Ar tai mano brolio veidas, šis pernokęs vaisius? - šaipydavosi 
ji, tiesdama broliui veidrodį. - Nuo tada, kai jis pradėjo prižiūrėti 
gėles, pats pasidarė tarsi gėlė! Ir baigia ne pagal amžių nuvysti! 

Remdamasi kažkokio senų laikų autoriaus mintimis, mergaitė 
kalbėjo, kad esą laimė greit išblukina veidą, o liūdesys jį padaro 
tauresnį ir ilgaamžiškesnį. 

Kitas Jaspero pokyčių liudininkas buvo vyresnysis brolis, ku- 
ris nebuvo tikras, ar dėl to reikėtų džiaugtis, ar liūdėti. Žinoma, 
šioks toks broliškas prisirišimas vertė jį džiaugtis jaunėlio sėkme. 
Juo geriau, jei jo darbai klostėsi be jokių nesklandumų. Bet, kita 
vertus, jis jautė broliui tą patį, ką ir Eljezaras Van Bereistenas jo 
atžvilgiu: gėdingą pavydą, kurį stengėsi nuo visų nuslėpti. Jam 
rodėsi, kad Paulius vis mažiau ir rečiau giria jo darbus, vis rečiau 
pasako kokį gerą žodį. Galbūt jam buvo apmaudu ir dėl to, kad 
Jasperas labai greitai perprato savo naująjį darbą. Jam turbūt būtų 
labiau patikę, kad nuo šio sunkaus kūjo smūgio įkaitęs metalas 
pažertų daugiau kibirkščių, kitaip tariant, kad tarp jų kiltų vaidų, 
kad jie koneveiktų vienas kitą, ir vyresnėlis tokiu būdu įtvirtintų 
savo pranašumą. Bet viskas buvo ne taip: vyresnysis brolis jam 
keršijo slaptai, su tam tikra panieka: jis nuoširdžiai spaudė broliui 
ranką, šnibždėdamas: 

— Tik pažiūrėk, kokiu sodininku tapai, brolau, sveikinu! Nors 
vienas nesunkus užsiėmimas tiko tavo paprastai sielai... 

Reikėtų pasakyti, kad vyresnysis Deruikas iš Pauliaus gavo vi- 
sai kitokių privilegijų, greta kurių tulpių prekyba galėjo pasiro- 
dyti nebe tokia smagi pramoga ir tikrai nebe toks ramus užsiė- 
mimas. Jo darbas būdavo pardavinėti tulpes iš varžytinių, kur jis 
pasižymėjo kaip talentingas oratorius, stebinantis paprastumu. 
Vilhemas dirbdavo smuklėse, kabaretuose, prirūkytose skylėse, 
vaistininkų salonuose ir kitose prietemoje skendinčiose vietose, 
kurias savo susirinkimams rinkdavosi gėlininkai, matyt, dėl savo 
paslaptingos ir nepatiklios prigimties. Tačiau šį kartą vyresnysis 
Deruikas dirbo Bereistenams ir jų gerovei, o už tai galėjo naudotis 

karieta su rektoriaus herbu, antspaudu, kuriuo galėjo patvirtinti 
savo parašą ant pardavimo aktų, nors, tiesą sakant, per antspaudą 
to parašo nebebuvo matyti. 

— Vilkiukas priimtas į rują! - šaipydavosi tulpių pirkliai. 

Visas patyčias Vilhemas sutikdavo ramiai. Gaunamos pelno 
dalies pakako, kad jis nesunkiai ištvertų tokią priespaudą. Paga- 
liau, galvojo Vilhemas, jis dar nėra pasiruošęs vienas kurti savo 
verslo. Išmokti amato reiškė kur kas daugiau nei gebėti sėkmingai 
parduoti tulpes. Viena yra pritaikyti savo žinias, o visai kas kita — 
įtvirtinti savo vardą ir taip ankštame pirklių pasaulėlyje, kurių 
turtas skaičiuojamas tūkstančiais guldenų. Tada jis būtų laisvas 
ir niekam materialiai neįsipareigojęs, stovėtų prie savo arba ne- 
svarbu kieno rūmų durų, ir būtų nesvarbu, kaip jis apsirengęs 
ir su kokia moterim. Pinigų jis turėtų tiek, kiek žmonės žemės 
po kojomis: tai būtų laisvai prieinamas dalykas, kurio galėtum 
gauti bet kur ir iš kurio kiekvienas galėtų pragyventi. Apsėdusios 
mintys apie tokią laisvę privertė tankiau kilnotis krūtinę. Taip, jis 
būtų turtingas, svaiginamai turtingas! 

— Ką gi, linkiu, kad tau pasisektų! - tarė Paulius, Vilhemui nai- 
viai atskleidus savo svajones. - Bet pirmiausia reikia darbuotis! 

— Žinoma! - pritarė Vilhemas. 

— Sėkmė ateina su juodu darbu! 

— Be jokios abejonės. 

Vilhemas nustebo, išgirdęs iš rektoriaus tokius patarimus. Argi 
tos įkyrios kalbos apie pastangas ir darbą nebūtų labiau tinka- 
mos Jasperui? Staiga jis ėmė galvoti, ar Paulius nusipelnė, kad 
Vilhemas juo taip žavėtųsi? Jaunuoliui toptelėjo drąsi mintis, kad 
galbūt didis Harlemo pirklys atrodytų kaip nykštukas greta Ams- 
terdamo ponų, kurie, palyginti su šalies regentais, taip pat galėtų 
pasirodyti tikri tamsuoliai. Kuo mažesnis medis, tuo didesnis atro- 

do kiškis, rūškanai nusiteikęs galvojo Deruikas. Vis dėlto Pauliaus 
turtas tebuvo tie keli namai, keli arpanai žemės tulpėms auginti, 
viena balandinė ir du malūnai. Vienintelės pareigos? Mokykla, į 
kurią jis niekuomet nenueidavo, paruošianti gerų šeimų atžalas 
ramiai advokatų arba mokytojų karjerai. Ir apie kokį bajorą čia 
kalbam? 

Staiga jam prieš akis išniro jo globėjas ir šeimininkas. Vilhemas 
jautėsi, tarsi kopdamas sėkmės laiptais iš kiek įmanoma aukštes- 
nio taško stebėtų nuostabų savo jaunystės pavyzdį ir ilgainiui 
galbūt visai pamestų jį iš akių. Rektorius Bereistenas jam virstų 
visai nereikšmingu žmogeliu ir susilietų su bendru Harlemo kraš- 
tovaizdžiu, kaip viena su kita susilieja putotos bangos. 

— Apie ką galvoji? - paklausė miestelėnas. 

Vilhemas net krūptelėjo. Visai atsitiktinai jo žvilgsnis užkliu- 
vo už rožėmis puošto veidrodžio, kuriame išvydo savo atvaizdą: 
akys primerktos, skruostai įdubę, šnervės susitraukusios - jis at- 
rodė kaip veidmainis sąmokslininkas. 

— Nieko nebus, jei neišmoksi geriau slėpti savo jausmų. 

— Pone, aš... 

Kaip tikras mulkis vyresnysis Deruikas užsitraukė skrybėlę 
kone ant akių, lyg manytų, kad jo mintys parašytos ant kaktos. Ar 
daug regentas suprato? Visas sumišęs vaikinas susimąstė. 

— Ambicijos sveikas dalykas, bet žiūrėk, neperdek! Prieš susi- 
kraudamas turtus ir sumokėdamas dviejų šimtų guldenų mokestį, 
pasistenk užsitikrinti ganėtinai tvirtą pagrindą po kojomis tulpių 
pirklių pasaulyje. Netgi didelis ponas nėra apsaugotas nuo likimo 
smūgių. Tik pinigai gali apsaugoti nuo atsitiktinumų... 

— Taip, pone. 

— Beje... - susimąstė rektorius. - Pažįstu vieną įtakingą asmenį, 
Oranžo princo bičiulį, Konstantiną Hugensą... 

Išgirdus šią garsią pavardę, Vilhemo vyzdžiai išsiplėtė, kvėpavi- 
mas sutankėjo. Jis jautėsi taip, lyg kas medžiokliniu ragu jam būtų 
į ausį papūtęs. 

— Juk tai įžymus poetas! - susižavėjęs tarė Vilhemas ir čia pat 
pasigailėjo savo banalių žodžių. 

— Jis, kaip ir tu, yra labai išsilavinęs. Girdėjau, kad būdamas 
septynerių jis jau mokėjo kalbėti lotyniškai ir prancūziškai; bū- 
damas dvylikos, iškvietė kažką į dvikovą su špagomis. Paskui pa- 
aiškėjo, kad jis dar moka ir elegantiškai šokti. Ar norėtum su juo 
susipažinti? Netrukus su juo susitiksiu darbo reikalais. 

— Kad mane kur velniai! - užuot sutikęs, sušuko Vilhemas. 

— Puiku, tu eisi su manim... Pristatysiu tave kaip savo sekreto- 
rių. Tokį žmogų pravartu turėti atsargai kaip rankovėje slepiamą 
kozirį, lošiant kortomis... 

Regentas pamerkė akį, ir auksinių garbanų link nusidriekė 
raukšlelės. 

— Be to, jo šeimininkas yra pono Nasė, Brazilijos kolonijų val- 
dytojo, giminaitis. Kas žino? Galbūt jis galės padėti tavo tėvui pas 
jį įsidarbinti. 

— Pone, nežinau nė kaip jums atsidėkoti! Jaučiuosi taip, lyg iki 
tol, kol jūsų nesutikau, mano širdis dar neplakė ir kraujas gyslo- 
mis dar netekėjo! 

Jaunuolio prisipažinimas buvo toks nuoširdus, kad Paulius net 
susijaudino. 

— Mielas vaike, koks tu dar jaunas! 

Pirštinėta ranka Paulius lėtai paglostė virpantį Vilhemo skruostą. 
Kartais jį apimdavo toks jaudulys, kuris, priklausomai nuo nuotai- 
kos, galėjo išgaruoti be pėdsako arba kaip tik sužadinti geismą. Šį 
kartą apatinė lūpa šiek tiek nusileido, lyg ją būtų nusvėręs pernelyg 
sunkus smakras, ir tai buvo bundančios pagundos ženklas. 

— Koks skaistus tavo veidas! Žinau, kad tai tėra trapus odos ir 
kaulų junginys, kur bėgantys metai ilgainiui paliks savo negailes- 
tingus pėdsakus ir kur greitai išryškės pirmosios brandos žymės... 
Tačiau šiandien tai yra tikras lobis, dėl kurio karaliai atsisakytų 
sosto, o seniai atiduotų visus savo turtus. 

— Tai kodėl man jo nepardavus? 

— Užsičiaupk, kvaily, pats nesuvoki, ką kalbi! 

Rektorius ištiesė rankas, kad galėtų apkabinti savo meilužį, 
kaip juodu jau ir buvo įpratę. Šis tėviškas apkabinimas, kuris ka- 
daise buvo visai nekaltas, kai rektorius norėjo paguosti Vilhemą 
dėl prarastos prekės, nuo šiol būdavo įžanga į jųdviejų glamones. 
Abu vyrai puikiai žinojo, kaip slys jų rankos, kol juodu apsikabins, 
kaip susilies lūpos, kokia tvarka jie vienas kitą nurengs. Jųdviejų 
pasimatymai įgavo naują formą, kaip ir šiek tiek pataisyti Vilhe- 
mo drabužiai, kurie neturėjo daug sagų ir kuriuos buvo lengva 
nuvilkti; pasimatymai vykdavo kuklioje alkovoje, viršutiniame 
regento namo aukšte, kuri jiems patiko labiau nei smuklių kam- 
bariai ar sodo barakai. Ilgainiui jų susitikimai tapo įpročiu. 

Vis dėlto šįkart įvyko keistas dalykas: Vilhemas, matydamas 
ištiestas Pauliaus rankas ir bučinio trokštančias lūpas, visai ne- 
panoro priimti kvietimo. Jis netgi žengtelėjo atbulas, tuo patvir- 
tindamas savo atsisakymą. Pauliui tai buvo taip netikėta, kad iš 
pradžių jis negalėjo tuo patikėti. Jis dar labiau atvėrė savo glėbį ir 
dar labiau pravėrė burną, bet, žinoma, nieko nepešė. Jo nuotaika 
akimirksniu pasikeitė: 

— Vaidini išsigandusį? Nagi, mikliau pas mane! 

Jis karštligiškai puolė prie Vilhemo, mėgindamas sučiupti jį už 
apykaklės, bet jam nepasisekė: paskutinę sekundę jaunuolis lyg 
matadoras, saugodamasis buliaus ragų, pakreipė klubus į šoną ir 
išvengė Pauliaus rankų. 

— Pasisaugok, jaunasis Deruikai! Aš nesu vienas iš tų, kurie 
mėgsta gaudynes ir visokį vaikymąsi! Nebe tas amžius! 

Rektorius darsyk visu smarkumu, kiek tik leido jo aptakios 
kūno formos, puolė prie Vilhemo, tačiau ir šįsyk sugraibė tik orą. 
Spektaklis pasikartojo tris ar keturis kartus: Paulius puldavo jau- 
nuolį, o šis išsisukdavo, šoktelėdamas į šoną arba žengdamas di- 
delį žingsnį. Šios pratybos užėmė rektoriui kvapą ir po kiekvieno 
naujo bandymo jis būdavo priverstas sustoti ir atsigauti, remda- 
masis alkūne į virpantį kėdės atlošą. Jo veidas pritvinko kraujo 
kaip butelis vyno. Prakaitas tekėjo per kaklą, smilkinius ir juodos 
skrybėlės kraštą, tarsi jis ką tik būtų pakliuvęs į liūtį. 

Po kiek laiko Paulius suprato, kad jo pastangos yra bergždžios. 
Jis susmuko į fotelį ir paklausė: 

— Gerai, ko tu nori? 

Jaunojo Deruiko veidą nušvietė šypsena. Vis dėlto jo pergalė 
buvo tokia staigi ir padarė tokį didelį įspūdį šioje komedijoje, kad 
vaikinas nesumojo nė ką atsakyti. Jam šovė viena mintis. Daug 
negalvojęs, jis tarė: 

— Noriu sekretoriaus. 

— Kas čia per išsigalvojimai? 

— Sekretoriaus, kuris tvarkytų mano sąskaitas ir prižiūrėtų par- 
davimą... 

— Net aš tokio neturiu. 

— O aš turėsiu! Juk rytoj Kalėdos, pone. Padovanokite man 
gražią dovaną! 

Miestelėnas akimirką padvejojo, ar patenkinti šią užgaidą. Be- 
siveržiąs geismas jam tiesiog spaudė smegenis. Jis apskaičiavo, 
kiek jam atsieis sekretorius, ir šiurkščiai pareiškė: 

— Sutarta! 

Paskui užgriuvo ant Vilhemo su tikru pažemintos meilės įsiū- 


Al 

1636 metų sausio 21 diena. 


Ši žiema Deruikams buvo kitokia: ne dėl to, kad abu broliai sma- 
giai darbavosi pas Bereistenus, bet dėl to, kad jų niekad nebūdavo 
namie, nes kiekvieną dieną jie praleisdavo pas rektorių. 

Dar visai neseniai Deruikų namas, nuolat bruzdėjęs nuo brolių, 
kurie po keliskart tai išeidavo, tai pareidavo, aidėjęs nuo nuolati- 
nių nuobodžių Vilhemo pamokslų ir vėjavaikiškų jaunėlio prie- 
kabių, dabar atrodė tuščias ir liūdnas, kai tuodu išeidavo į darbą. 
Tyla nusėdo ant visų daiktų kaip dulkės; seserys kalbėjosi tyliau, 
stengėsi šaukštais neužgauti lėkščių, kad šios nesuskambėtų, ir 
atsargiai vaikščioti, kad negirgždėtų grindys. Niekas nebemynė 
triukšmą keliančių dumplių, kurios būdavo mėgstamas Korne- 
lio užsiėmimas žiemos vakarais. Netgi neberidenamas kauliukas 
lėkštėje atrodė reikšmingai sustingęs. 

Kiauras dienas Deruiko seserys leisdavo vienos, nors tai ir ne- 
buvo taip jau blogai, nes nei tėvas, nei broliai jų daugiau nebe- 
kontroliavo. Per maža būtų sakyti, kad jos džiaugėsi naująja savo 
nei noro, nei laiko lakstyti joms iš paskos ir žiūrėti, ką jos veikia. 
Tiesą sakant, Petra su Harieta jautėsi kaip du pakinkyti arkliai, 
kurie staiga pasijuto laisvi, atleidus vadeles. Vyresnioji sesuo 

buvo tikra, kad be brolių jos turėtų labai smagiai leisti laiką. Visa, 
ką Vilhemas joms buvo uždraudęs: išeiti iš namų, žaisti žaidimus 
ir bendrauti su aplinkiniais —- staiga nebeatrodė taip neprieinama, 
o gal net ir visai įmanoma. 

— Harieta, jau prabėgo ištisos savaitės nuo tada, kai brolis už- 
draudė Ernstui Rotvaliui čia ateiti ir net artintis prie mūsų namų... 
Ar žinai, ką jaučiu šiam jaunuoliui ir kokia artima draugystė mus 
sieja? 

Pabrėžtinai ištarti pastarieji žodžiai, keliskart kilstelint antakius, 
reiškė, kad toji draugystė pažengusi į priekį daugiau nei jaunėlė įsi- 
vaizdavo. Harieta nekreipė dėmesio į tuos pagyrūniškus plepalus, 
bet leido seseriai suprasti, kad ji galinti jai patikėti savo paslaptį. 

— Kaip manai, gal jau būtų laikas jį čia pasikviesti? 

— Ką tokį? Vežėją? — staiga pabudo Harieta, šiek tiek nusigan- 
dusi. 

Vyresnioji sesuo šaltu tonu pataisė seserį: 

- Jis yra ne tik arklių vadeliotojas! Jis pono Bereisteno lioka- 
jus, kitaip tariant, patikimas žmogus... Be to, iš savo atlyginimo 
jis turi susitaupęs šiokią tokią sumelę, kurią planuoja investuoti 
į malūnus. Tiesiog tobula: kreidos ir dažų malūno šeimininkas 
Zandamo lygumoje ieško partnerio. Negi manai, kad tekėsiu už 
kokio mėšlo kuopėjo? 

— Ir dėl to tu nori už jo tekėti? - kone užsikirsdama paklausė 
jaunesnioji sesuo. — Tai jis yra tas nuostabusis vyras, apie kurį vi- 
sada svajojai? 

— O kodėl gi ne? - atrėmė Petra, šiek tiek įsižeidusi dėl to, ką 
jos sesuo mano apie tą jaunuolį. 

Petra pasigailėjo papasakojusi Harietai savo paslaptis. Juk toji 
vėjavaikė netyčia gali ją išduoti arba įskųsti Vilhemui, norėdama 
jam įsiteikti. Taigi nebegalėjo būti nė kalbos apie Ernsto Rotvalio 

pasikvietimą į namus Kruistrato gatvėje ir juo labiau dar kada apie 
jį užsiminti. Abu jaunuoliai ir toliau susitikdavo karietoje su rek- 
toriaus herbu vieną kartą per savaitę, tik jiems daugiau nebereikė- 
jo prisidengti mišių dingstimi. Nuo šiol kiekvieną kartą meilužiai 
susitikdavo sutartoje vietoje, kurią dažnai keisdavo, kad aplinkiniai 
nieko neįtartų. Petra buvo tikra dėl savo pasirinkimo, bet Ernstas, 
kuris paimdavo rektoriaus karietą neatsiklausęs ir dėl to turėdavo 
keblumų, ieškojo kito sprendimo: 

— Petra, mes labai rizikuojam taip susitikinėdami! O ką, jeigu 
aš paprasčiausiai nueičiau pas tavo brolį ir paprašyčiau tavo ran- 
kos? Manai, jis mane išvytų? 

— Manau, kad jis tau gerklę perrėžtų! 

- Liaukis, juk turi būti koks nors būdas sušvelninti jo širdį! Juk 
jis nėra blogas žmogus! 

— Po galais! Tapk turtingas, tapk kilmingas ir tada turėsi Vilhe- 
mą prie savo kojų! Prestižas! - štai kokį stabą jis garbina ir viską 
aukoja! 

Na, o jaunėlė turėjo visai kitokių rūpesčių, nes buvo vienintelė, 
kiaurą dieną prižiūrinti namus. Harieta pavydėjo savo seseriai, bet 
ne visai dėl to, kad ji turėjo meilužį, o dėl to, kad kvėpavo gaivesniu 
oru nei jinai. Visai neseniai maloniai leisdavusi laiką, rūšiuodama 
džiovintas gėles arba gamindama žmogučius iš šlapio cukraus, 
dabar jautėsi per didelė tokiems vaikiškiems užsiėmimams. Netgi 
knygos jos nebedomino, ypač po to, kai Vilhemas ją įtikino, kad 
skaitymas džiovina mergelių grožį ir kad šis nykus užsiėmimas il- 
gainiui paverčia jas šventeivomis arba senmergėmis. 

Bet kuo tada užsiimti, kad valandos neprailgtų? Kaip prasiblaš- 
kyti nuo nuobodžių kalbų su Frida? Ko tik Harieta neišbandė, bet 
labai greit mesdavo viską, ką pradėjusi — taip greit jai viskas nu- 
sibosdavo. Čia perbraukdavo pirštais citros stygas, čia pamėgin- 

davo surimuoti kokį eilėraštį, čia kankindavosi su siuviniais arba 
paprašydavo tarnaitės jai leisti padėti skalbtis arba skusti bulves, 
bet šioji nesutikdavo. Nusikamavusi nuo visokiausių bandymų 
prasiblaškyti, Harieta galiausiai krito į fotelį, apsigaubusi pečius 
juoda skraiste, ir atrodė kaip močiutė, susikėlusi kojas ant sprag- 
sinčio kaitintuvo, ligi pat vakaro niūri ir susimąsčiusi spoksanti 
pro langą. Ji ilgai žvelgė į sodą skvarbiu žvilgsniu, kuris mažių ma- 
žiausiai būtų galėjęs prasiskverbti pro tankų ir sunkų lango rėmą, 
ir tas vaizdas tarsi sustingo po primerktais vokais, kol galiausiai 
Harieta užsnūdo, įveikta nuobodulio ir tylos. 

Paskui grįžo Petra, tada Vilhemas su Jasperu, įnešdami su sa- 
vimi ledinio vėjo gūsį, kuris kaip kareivių dalinys įsiveržė į snau- 
džiančius namus. Harieta kaskart krūptelėdavo, susiimdama už 
širdies, išgirdusi sugirgždant vartus ar ką nors prie durų valantis 
sniegu apkibusias kojas. Ji sušukdavo: 

— Kas ten? 

Ir netrukus jai atsiliepdavo švelnus atėjusiojo balsas: 

— Ar aš tave išgąsdinau, sesute? 

Nuolat žiūrėdama pro langą, Harieta išsiugdė akylą pastabu- 
mą, kuriuo buvo apdovanoti didieji sekliai, sargybiniai, budėtojai 
ir švyturio sargai. Ji įžvelgdavo net menkiausias smulkmenas, po- 
kyčius — tiek daiktų, tiek žmonių. Ji pirmoji perspėdavo, kad pa- 
krypo kirvarpų išgraužta indauja. Ji išgirsdavo menkiausią grau- 
žiką, įsitaisiusį lubose, arba voverę, šeimininkaujančią didžiajame 
lazdyne ir akiplėšiškai nepaisančią žiemos. Tačiau ypač gerai Ha- 
rieta nujausdavo besitvenkiančią audrą šeimoje, tą slaptą kančią, 
dėl kurios per sekmadienio vakarienę įsivyraudavo staigi tyla. 

Kai Kornelis išvyko, namiškiai išgyveno tokį sukrėtimą, kad 
jokie išbandymai nuo to meto, kai protėviai bėgo iš Prancūzijos, 
neprilygo tam, ką jie patyrė dabar. Tėvo išvykimas buvo lyg griau- 

čiai, staiga ištraukti iš vaikų kūnų, vaikų, kurie buvo palikti vie- 
ni, nerimo kupinomis širdimis. Jie pabusdavo vieni, pietaudavo 
vieni ir namais rūpindavosi vieni. Auštant varpas nebežadindavo 
miegančiųjų, netrukdydavo jų poilsio, ir dėl to visi pramiegoda- 
vo. Niekas nebekviesdavo prie stalo, kiekvienas ateidavo kada už- 
simanęs ir kirsdavo ligi soties; vos vienas nueidavo nuo stalo, tuoj 
pat prisistatydavo kitas; ilgainiui Deruikų namai tapo panašūs į 
smuklę, kur ateidavo ir išeidavo kas tik nori ir kada nori. Netgi 
religiniai skaitiniai neteko prasmės, nes nebuvo nei psalmių skai- 
tytojo, nei jų klausytojų. O ir prie stalo vaikai vargiai išlemendavo 
maldą - balsas būdavo toks netvirtas, o dėmesys toks išblaškytas, 
kad jau geriau jie išvis būtų apsiėję be poterių. 

Tasai lėtas, bet nepaliaujamas tvarkos griuvimas Deruiką taip 
sukrėtė, kad nuolat prižiūrimas ir remontuojamas namas buvo 
dar labiau gražinamas. Nuostabus fasadas, dažnai apstatytas pas- 
toliais, buvo nuolat dailinamas vis naujais ornamentais, o vidu- 
je - šalta ir niūri buveinė, kurios gyventojai tarpusavy beveik ne- 
sikalbėjo; iš išorės tai buvo dailus namas, pats aukščiausias visoje 
gatvėje dėl didžiulio kamino, viduje — ne itin patogūs kambariai, 
skendintys savotiškoje tvankumoje, kurioje sklandė aitrus privė- 
susio tabako kvapas, sumišęs su degančių durpių dvoku. 

Žinoma, kaimynystėje gyvenančios miestelėnų žmonos, doros 
šeimininkės, niekad nepaleidžiančios iš rankų šluotos, paraudu- 
siomis nuo skalbimo rankomis, būtų kažin ką atidavusios, kad tas 
šeimos ritimasis bedugnėn niekada nesiliautų. Žmonės kalbėjo, 
kad Deruikų stalas nukrautas lupenų krūvomis, kad skrybėlės 
kabo kreivai, o žarijų puodas jau baigia uždusti nuo nevalomų 
pelenų. Net jei tikrovė ir nebuvo tokia baisi, neišvengiamai teko 
pripažinti, kad gera tų namų reputacija dėl pavyzdingos tvarkos 
ir nuolatinio skalbimosi, kuriuo Frida taip didžiavosi, dabar kaip 

reikiant pašlijo. Fryzei tekdavo darbuotis iš peties ir kaip reikiant 
šveisti grindis, kad medis atrodytų kaip buvęs, tačiau labai greit 
viskas pasidengdavo dulkėmis ir purvu, lyg kas būtų mostelėjęs 
burtų lazdele. Tačiau Vilhemas labiau jaudinosi ne dėl apskre- 
tusių namų, bet dėl piktų liežuvių. Ar ilgainiui tos apkalbos ne- 
užtrauks jiems kokio nešlovingo vardo? Jis pagalvojo apie Petrą, 
kuriai reikėtų ištekėti, kol dar taip neatsitiko. 

- Jei nepaskubėsime, tai visi tuojau pat pradės ją vadinti pele- 
ne, ir joks vyras nenorės jos parsivesti į savo namus. Tu juk žinai, 
kaip greitai sklinda apkalbos ir kaip, sykį pasėtos, jos suleidžia gi- 
lias šaknis, kurias labai sunku išrauti... 

Jasperas jam pritarė, džiaugdamasis, kad nors vieną kartą bro- 
lio pamąstymai protingi. 

— Metas ištekinti Petrą už Eljezaro, - nusprendė vyresnysis 
brolis. - Ir nebėra ko čia laukti! 

Vilhemas tučtuojau iškeliavo ieškoti Pauliaus, kuris dėl keisto 
atsitiktinumo, kaip tik žingsniavo į Kruistrato gatvę. Susitikę vy- 
rai pasitarė, kad būtų protinga tai padaryti, ir vienas kitą pasvei- 
kino. Jokios abejonės, tai likimo pirštas. Juodu greit sutarė, kad 
pirmiausia reikia apvesdinti Petrą su Eljezaru ir tik tada derinti 
visus praktinius dalykus. 

— Negadinkime šios gražios dienos, kalbėdami apie pinigus, — 
linksmai tarė rektorius. — Kai tavo sesuo mūvės ant piršto sužadė- 
tuvių žiedą, tada ir bus laikas pasikalbėti apie jos kraitį ir jį įver- 
tinti... 

— Kraitį? - nepatikliai paklausė Vilhemas. 

— Kad tave kur! Kai du žmonės tuokiasi, argi nėra teisinga kaž- 
kaip atsilyginti už sūnaus paaukojimą? 


* Fryzija - Olandijos provincija šalies šiaurinėje dalyje. 

— Na taip, bet aš pamaniau... Kadangi mūsų tokie santykiai... 

— O ką? Nejaugi negali man padovanoti tokio mažmožio? Būtų 
gėda Deruikams ir viešas įžeidimas Bereistenams! Tik vargšai ne- 
parūpina savo vaikams kraičio! Tai būtų gyvas įrodymas, kad jūs 
esate vargetos... arba paskutiniai niekšai! 

— Tiesą sakot, - sujaudintas rektoriaus žodžių, pripažino Vil- 
hemas. 


Nuo tos akimirkos jis apie tai daugiau nebekalbėjo. 


Kai abu vyrai susitarė dėl vestuvių, reikėjo atsiklausti ir Petros 
nuomonės, veikiau sakant, kaip nors mandagiai pranešti jai šei- 
mos galvų sprendimą, kad ji jaustųsi taip, tarsi su ja buvo tartasi. 
Ši užduotis teko Pauliui, būtent jis turėjo pasikalbėti su mergina: 
rektorius baiminosi, kad Petra Vilhemui gali atšauti netekėsianti, 
o svetimam žmogui gal taip neatsakysianti. 

— Nebus labai lengva, - vis dėlto perspėjo Vilhemas. - Petra 
turi tvirtą charakterį ir storą odą. Mano seserys visą jaunystę 
skyrė knygoms ir nuoširdžiai tiki, kad jose slypi visa teisybė. Tos 
gudruolės įmanytų užimti vyrų vietą ir mielai - dėl to nėra jokių 
abejonių! - įsakinėtų savo sutuoktiniams! 

Šitie gąsdinimai smarkiai prajuokino rektorių. Jis paėmė jau- 
nuolio ranką ir švelniai patapšnojo. 

— Najau, nesijaudink dėl to... Kiek tavo seserims metų? Vyres- 
niajai aštuoniolika? 

— Tai jau beveik pusė gyvenimo... 

— Liaukis, jos dar visai jaunutės! Jos lyg molis puodžiaus ran- 
kose. Kol jo neišdegini, gali jį minkyti kaip tik nori. 

Rektoriui pabrėžtinai ištarus paskutinius žodžius, kurie Vilhe- 

mui kažkodėl pakvipo intymumu, širdį nudiegė negera nuojauta, 
tačiau jokių vaizdinių galvoje dar neiškilo. Jis neturėjo jėgų nei 
pykti už tai, nei džiaugtis drauge su miestelėnu, kurio džiūgavi- 
mas buvo atmieštas gašlumu. Šiaip ar taip, tas rektoriaus links- 
mumas greitai praėjo, palikdamas gerklėje paskutines juoko nuo- 
trupas. 

— Petra aš pasirūpinsiu. Jau dvidešimt metų gyvenu su žmo- 
na, žinau, iš kokio molio šios būtybės nudrėbtos ir kaip su jomis 
bendrauti... Netrukus nueisiu pas tavo seserį, o kadangi ji gali 
priešintis, pasistengsiu išaiškinti, kodėl jai būtų kur kas geriau ir 
naudingiau tekėti už Eljezaro, o ne už kurio nors kito vyro... Kai 
kurių argumentų išsilavinęs protas nesugebės atmesti. 

Iš tikrųjų rektorius buvo parengęs visą veiksmų planą savo 
marčiai prisijaukinti. Jis nekviestas atvyko pas Deruikus per pie- 
tus ir atsisėdo į Kornelio fotelį, lyg tas jam priklausytų teisėtai. 
Abu sąmokslo bendrininkai, broliai Van Deruikai, kaip tik buvo 
išėję į krautuvę; namuose nebuvo nė vieno vyro - flamandai tai 
laikydavo pagarbos ženklu. Susijaudinusi Frida pasiteiravo sve- 
čio, ar šis valgysiąs ir ar jam padėti indus bei įrankius. Paulius at- 
sakė pietavęs namie ir paprašė dėl jo nesitrukdyti. Kad ir kaip ten 
būtų, tarnaitė vis tiek atnešė jam lėkštę ir pasirodė, kad rektorius 
nebuvo toks jau sotus, mat suvalgęs vieną porciją, mielai pakarto- 
jo dar ir išgėrė net tris ąsotėlius tamsaus raudonojo vyno. 

Seserys tylėdamos žiūrėjo į stalą, nežinodamos, ar reikėtų rek- 
torių išvyti, ar laikyti kviestu svečiu. Tai turėjo nuspręsti Petra, 
vyresnioji sesuo. Tačiau mergina sėdėjo tyli, sukrėsta tokio ne- 
tikėto įsiveržimo ir nerimastingai nujautė, ko svečias atėjo. Kai 
pastarąjį kartą, prieš vienuolika metų, pas juos taip netikėtai atėjo 
kaimynas, jis turėjo liūdną žinią: žuvo jų motina Magda Van De- 
ruik, ant užtvankos šliuzo ją rado apsaugos seržantas. Lygiai taip 

pat Petra dabar žiūrėjo į Paulių, pasirengusi išgirsti pačias baisiau- 
sias Žinias. 

Iš arti rektoriaus laikysena nebeatrodė tokia impozantiška. 
Petra anksčiau jį buvo mačiusi tik stovintį, kelių žingsnių atstu- 
mu, atrodantį taip, kaip atrodo didingi žmonės. Apsiaustas, pa- 
siūtas iš pačios geriausios gelumbės, didžiulė gofruota apykaklė 
ir minkšti auliniai, papuošti nėriniais, buvo jo didingos išvaizdos 
paslaptis; o prie šono kabančios rapyros kilnojamas apsiaustas 
darė jį panašų į povą. 

Naujoje aplinkoje rektorius taip šauniai nebeatrodė. Ar gali 
būti, kad jo, sėdinčio prie stalo ir valgančio - gan įprastas vaiz- 
das! - išrasojusi nuo prakaito kakta ir šlykštus dvokas iš burnos 
galėjo taip sugadinti pirminį įspūdį? Ar jis sugedo dėl to, kad ta 
nemenka nosis, iš tolo atrodanti ne tokia didelė, dabar rėžė akį 
visu savo dydžiu su visa savo bjauria augalija? Petrai jis atrodė 
šlykštus, toks siaubingai šlykštus, kad joks, net pats gražiausias 
drabužis nebūtų galėjęs sumažinti jos pasibjaurėjimo. 

Pasisotinęs rektorius davė ženklą Fridai nunešti indus, o pats 
patogiai įsitaisė ir pasirėmė alkūnėmis. Per smakrą jam varvėjo 
sriubos lašas: jis jo nenusivalė, ant viršaus nutekino dar ir vyno 
likutį, nesijaudindamas nei dėl dėmėmis išmargintų drabužių, 
nei dėl didėjančios balos ant stalo. „Kas per laukinis!“ - siaubo 
apimta mąstė tarnaitė, nešdama tuščią vyno ąsotėlį. Galiausiai 
Petra prabilo, bijodama, kad pernelyg ilga tyla nepriverstų svečio 
iškrėsti dar kokios nesąmonės: 

— Pone, koks reikalas jus atvedė pas mus? 

Miestelėnas, iki tol visą laiką spoksojęs į savo šaukštą, nė ne- 
pažvelgdamas į Deruiko dukras, pagaliau pakėlė akis į jaunąją 
merginą ir taip įsistebeilijo, kad tas žvilgsnis kaip taurė karščiui 
traukti įsisiurbė į odą. 

— Koks reikalas? Po šimts! Jūsų vedybos! 

Petrai pasirodė, kad rektorius tai pasakė kažkokia nesuprantama 
kalba. Ji paprašė paaiškinti, ir tai buvo puiki proga Pauliui pradėti 
savo ilgą kalbą, kurią buvo iš anksto pasiruošęs ir kuri liejosi kaip 
iš gausybės rago, užtrukdama nežinia kiek laiko, panardindama 
klausytojas į savotišką transo būseną. Šiam tikslui rektorius pa- 
naudojo visas savo protines išgales ir visą išmonę, kurią paprastai 
pasitelkdavo siekdamas privilioti pirkėjus ir parduoti prekę, pasi- 
kliaudamas ilga tulpių verslo patirtimi. Kadangi buvo būtina, - ar 
ne? — iš dailios gėlių puokštės išrankioti visus spyglius, išskabyti 
nuvytusius žiedlapius, kad klientas liktų patenkintas. Paulius pui- 
kiai atliko savo užduotį. Paskutinius apibendrinančius žodžius jis 
palydėjo šypsena ir rankų mostais, kad visas šis spektaklis žėrėtų 
kaip bengališka ugnelė: 

— Matote, tiesa? — kaip paranku jums būtų sudaryti šią sąjungą. 
Eljezaras turi visas reikalingas jaunikio savybes ir daug kitų, ku- 
riose slypi jo žavesys. Štai kodėl jis laikomas vienu geriausių Har- 
lemo, Olandijos ir net, užtikrinu jus, visų Provincijų jaunikiu. 

Petra žvelgė į jį taip nepatikliai, kad rektoriui lyg pirkliui, ban- 
dančiam įkišti prastą prekę, teko kaip reikiant pasistengti: 

— Po galais! Eljezaras aukštas, stiprus ir gerai sudėtas. Jis puikios 
sveikatos, be to, labai išsilavinęs. Jis puikiai išmano savo amatą ir 
ne veltui visi jį vadina „tulpių žinovu, nors mūsų bendražygiai, 
nepaisantys įprastų gildijų nuostatų, nepaiso ir jokios hierarchi- 
jos. Galiausiai aš jam testamentu užrašiau visą savo turtą, kuris 
laiduos laimingą judviejų ateitį, kai aš mirsiu... — sulig šiais žo- 
džiais rektorius pridėjo ranką prie kaklo, lyg ant jo augtų koks 
piktybinis navikas, — ...gausaus palikimo jums tikrai užteks! 

Pauliui atrodė, kad duodamas pinigus jis atiduoda daugiausia. 
Tik labai ypatingomis progomis rektorius šiaip ne taip išdrebin- 

davo savo auksą, kurį buvo linkęs kišti į kojinę, ir tai aiškiausiai 
buvo pastebima. Raukšlių išvagota geraširdiško žmogaus kakta, 
pamaldžiai pakelti ir šiek tiek suraukti antakiai bei atkištos rankos 
delnais į viršų priminė kankinį šventojo veidu. 

— Tai kaip? - paklausė Paulius, kai mergina neištarė nė žodžio. 

Petra, klausiusi rektoriaus nugrimzdusi į slogų transą, staiga 
pabudo. Ji nieko nepasakė, tik sukiojo galvą iš vienos pusės į kitą, 
nekišdama nė piršto prie iškrakmolytos apykaklės. 

Petros reakcija neišsklaidė rektoriaus pasitikėjimo savo jėgo- 
mis. Jo manymu, visi pirkliai anksčiau ar vėliau prisikalbina net 
sunkiausiai įtikinamus klientus. Norint juos prisišnekinti, reikia 
kitaip sukomponuoti puokštę: išimti šiek tiek neskoningas rožes 
ir vietoj jų įdėti našlaičių arba narcizų. Taigi jis pabandė prieiti 
kitaip: 

— O kojūs tikitės? Kad atjos princas ant balto žirgo? Jūs per 
daug svajojate. Visame Harleme nėra turtingesnio tėvo už mane 
ir mylimesnio sūnaus nei Eljezaras. Be to, žvelgiant dar plačiau, 
jūs nusipelnote... 

— Norėčiau pati išsirinkti vyrą, pone. 

Dauguma vyrų būtų skėlę antausį tokiai kvailai užsispyrėlei, 
drįsusiai nutraukti kalbą. Ne išimtis ir Paulius, kuris galvojo, ar 
kokia gera pyla nesuveiktų kaip tokias ligas gydantis vaistas. Vis 
dėlto iš pagarbos Vilhemui jis susilaikė ir darsyk pabandė taikiai 
susitarti: 

— Mes gyvename šalyje, kur papročiai nėra tokie griežti, ir 
žmonės čia gana tolerantiški. Tačiau toji tolerancija vis dėlto ne- 
leidžia merginoms kištis į jų vedybinius reikalus... Mudu su jūsų 
broliu jau apsvarstėme šį klausimą. Ir supraskite mane teisingai: 
mes linkime jums tik gero. Kodėl jūs taip priešinatės? 

— Eljezaras man nepatinka. 

— Najau! - reikšmingai tarė Paulius. - Jeigu mes tuoktumės iš 
meilės, ar manot, kad būčiau vedęs savo žmoną? 

Tas keistas prisipažinimas sukėlė juoko priepuolį netgi Harie- 
tai, nuo pat pokalbio pradžios sėdėjusiai kaip pelė po šluota. Pet- 
ra leido sau skaniai pasijuokti, o paskui neišlaikė ir Frida, prisi- 
dengusi kreivus dantis keptuve. Rektorius siaubingai pasipiktino. 
Vis dėlto jis iš patirties žinojo, kad nevalia už tai piktai atsikirsti ir 
kad bet kokia pašaipa atskleistų jo silpnąsias vietas. 

Pauliui Van Bereistenui galvon šovė viena protinga mintis: jis 
pakilo išeiti, grindimis vilkdamas savo rapyrą. Kone eidamas pro 
duris, rektorius vis dėlto apsisuko ant kulno ir padarė prancūziš- 
ką reveransą, norėdamas pralinksminti jaunąsias damas. 

— Netrukus pranešiu, kas nauja, - atsisveikino sušnopuodamas. 

Ar dėl to susitikimo jis iš tikrųjų taip smarkiai supyko, kaip 
atrodė? Sunku pasakyti. Dabar, kai Paulius teisėtai galėjo jaustis 
įžeistas, jis nutarė veikti greitai ir be jokių ceremonijų. Trejetą die- 
nų jis tarėsi su Vilhemu ir kitais, kur kas žiauresniais žmonėmis, 
neaplenkdamas ir savo sūnaus. Ar dėl to, kad jį varžė rektoriaus 
draudimai, ar dėl to, kad pats gebėjo susivaldyti, vyresnysis De- 
ruikas neturėjo Petrai jokių priekaištų dėl elgesio su rektoriumi, 
tik Fridai — už tai, kad vaišino svečią sriuba. 

— Netgi dideli ponai valgo sriubą! - atrėmė tarnaitė. 

— Taip, žinau, kad mūsų regentai sakosi esą paprasti žmonės, 
galintys sėdėti drauge su darbininkais prie vieno stalo ir valgyti 
tokius pat pietus, paruoštus iš moliuskų ir sūrio... Dėl tokių daly- 
kų iš mūsų šaiposi visa Europa! 

— Arjums nebepatinka, kaip aš gaminu? 

— Tai nebetinka mūsų rangui. 

Tasai kabinėjimasis dėl nieko nukreipė Jaspero ir seserų dėmesį 
nuo to, kas dėjosi pastaruoju metu. Kitaip tariant, 1636 metų anks- 

tų vasario aštuntosios rytą Kruistrato gatvės gyventojai buvo iš- 
versti iš lovos, kai po tamsiais jų langais ėmė bildėti arkliais kin- 
kytų karietų virtinė. Tie, kurie pravėrė langines arba įsidrąsinę 
žiūrėjo pro durų tarpą, nesunkiai atpažino Pauliaus Van Bereis- 
teno karietą. Iš paskos važiavo dvi kaimiško stiliaus karietos, 
veikiau vežimai odinėmis užuolaidėlėmis ir vinimis apkaltomis 
durelėmis, iš kurių išlipo būrys ginkluotų vyrų. Eljezaras, išlipęs 
paskui tėvą iš karietos, davė ženklą smogikams laukti lauke, pas- 
kui, pagalvojęs, kad toji rikiuotė išgąsdins niekuo nekaltus žmo- 
nes, liepė jiems sulipti atgal į vežimus. 

Tėvas su sūnumi nuėjo prie Deruikų namų vartų. Jiėms nerei- 
kėjo skambinti: Vilhemas žinojo, kad jie turi atvykti, taigi išėjo 
jų pasitikti nešinas aprūkusiu žibintu ir tyliai atvėrė kelią į na- 
mus. Kaimynai, pripratę prie kasdienės jaunuolio išvaizdos, mat 
jų langai buvo labai gerai pritaikyti stebėti Deruikų namą, matė, 
kad šįsyk vaikino žingsnis netvirtas, netgi baugus: jis atrodė lyg 
geraširdis kalėjimo sargas, vedantis lankytojus į karcerį. Daugelis 
kaimynų būtų mielai nulydėję trijulę į vidų. Tačiau vos paskutinis 
žmogus peržengė slenkstį, durys užsivėrė, nepalikdamos jokių 
vilčių pakliūti vidun. Viskas buvo tvarkoma už uždarų durų. 

Netrukus trijulė vėl pasirodė lauke, tik šįsyk kitokia tvarka: El- 
jezaras žengė pirmas, lyg vestų visą procesiją, iš paskos pėdino 
striukę užsisiautęs Vilhemas ir galiausiai Paulius, vienas jo petys 
buvo keistai pakilęs, tartum po pažastim būtų pakištas koks ne- 
šulys. Toks neįprastas susikūprinimas ir lengvas šlubčiojimas vi- 
liojo kaimynus prie langų, ir nesijaudindami, kad gali būti išgirsti, 
jie linksmai dalijosi naujienomis: 

— Kas žinot, ką jis čia nešasi? 

Netrukus vienas smogikas deglu apšvietė visą eiseną ir paaiškė- 
jo, kad rektorius po pažastim turi ne skrynią, kaip daugelis manė, 

ne puodą ir net ne kumpį, o vyresniąją Deruikų seserį Petrą, ji 
atrodė nualpusi arba beveik be sąmonės, o jos kojos, apautos 
kambarinėmis šlepetėmis, vilkosi sniegu. Sunku buvo pasakyti, 
ar Paulius ją vilko, ar nešė, ar bandė uždengti savo apsiausto apy- 
kakle; kitaip tariant, nežinia, ar mergina pati ėjo, ar buvo nešama 
rektoriaus glėbyje. Smalsuolių būriui netrukus pasitarnavo ir jūrų 
laivyno žiūronas, priklausantis ponui Beldė, kurio namas buvo 
priešais Deruikų langus, ir nors jis nepadėjo visko ligi galo išaiš- 
kinti, bet atskleidė nemažai įdomių smulkmenų: ką tik praplėštą 
prabangią suknelę, paburkusiais skruostais tekančias ašaras. Aki- 
vaizdu, kad ką tik įvyko tikra drama. 

Kaimynai turėjo puikią galimybę pamatyti ir kitą spektaklio 
dalį, kai dviejų šeimų žmonės skubiai sulindo į karietas. Netrukus 
vežėjas užsimojo botagu ir kaip reikiant sušėrė arkliams, kurie pa- 
sileido ristele, lydimi dviejų vežimų, dardančių iš paskos. Žiūro- 
vai, kurie viską matė geriausiai (ponas Svertas ir ponai Verslujai), 
tikino, kad vežėjas net krūptelėjo, kai rektorius atvedė Petrą, ir 
smarkiai išbalo, nors skruostus svilino šaltis. 

Po keleto akimirkų kvartalo gyvenimas grįžo į įprastas vėžes, 
viską vėl apgaubė tyla, skendinti giliam sniege, supustytame 
į stogų linkius. Karavanui išvažiavus, Deruikų namo langinės 
buvo uždarytos ir kiaurą dieną jų niekas taip ir neatvėrė. Praėjo 
net kelios valandos, kol Beldė žmona išpasakojo visas naujienas 
Kruistrato gatvės smalsuoliams: ji papasakojo, kad Eljezaras Van 
Bereistenas ir Petra Van Deruik ką tik įregistravo sužadėtuves pas 
Harlemo burmistrą, kur oficialiai buvo nurodyta, kad jis - „tulpių 
žinovas“, O ji - „namų šeimininkė“, ir sutvarkė visus kitus reika- 
lingus ir teisiškai galiojančius dokumentus. Ji neva mačiusi Petrą 
su popieriniu vainikėliu ant galvos, ant dešinės rankos nykščio 
mūvinčią brangų žiedą - anot ponios Beldė kiek perdėtų įspū- 

džių, „tai veikiau spąstai nei dviejų žmonių sąjunga! —- mergina 
svirduliavo, lyg būtų apsvaigusi nuo vyno. 

Šios naujienos sujaudino miestietes, lyg joms būtų pranešę 
apie potvynį. Ponios Beldė namuose jos dalijosi patarimais ir ligi 
pat vakaro plepėjo apie ką tik išgirstus įvykius. Nors nedaug žino- 
jo apie tai, kas atsitiko, tai, ko nežinojo, joms buvo pati gardžiau- 
sia pasišnekėjimų dalis, nes galėjo koreguoti būsimų jaunavedžių 
bendrą gyvenimą kaip tinkamos: 

„Manot, Petra buvo nugirdyta?“ - domėjosi ponia Svert. „Kaip 
manot, ar ją mušė?“ - klausinėjo ponia Verslujis. „Ar jums neat- 
rodo, kad vežėjas pavydi savo šeimininkui ir kad galėtų atsiker- 
šyti?“ - svarstė ponia Bom. Visi spėliojimai buvo lyg druska, be- 
riama į sriubą, ir jų pernelyg išpūstos paskalos prarado tikrą savo 
skonį. 

Pagaliau miestelėnų žmonos sutarė, kad sužadėtinei Van De- 
ruik atsitiko tikra nelaimė, kad jos būsimas vyras Eljezaras yra 
dėl visko kaltas ir kad visas šitas reikalas, be jokios abejonės, tuo 
nesibaigs. Tai buvo vienintelis kartas, kai Van Deruikų šeima tam 
tikru atžvilgiu pasirūpino kaimynais: miestietės buvo dėkingos, 
gavusios naują temą savo plepalams, kurie iki šiol sukosi apie vais- 
tažolių naudą arba prekyboje pasirodžiusias žuvis. Jos išsiskirstė 
laimingos ir pažadėjo vėl susibėgti, jei tik bus kokių naujienų. 


Karieta išsuko iš takelio į smėlėtą kelią palei kopas, kur tokiu 
metų laiku ir tokią valandą galėjai sutikti tik moliuskų rinkėjas, 
apsikrovusias sunkiais krepšiais. Užmetus akį, laukai atrodė tuš- 
ti, nebebuvo girdėti besisukančių malūnų, tekančių kanalų ir 
dirbančių žemdirbių simfonijos. Pakilęs vanduo, išdrykęs į visas 

puses dideliais virpančiais klanais, pakraščiuose buvo susikrista- 
lizavęs į druską, dėl savo baltumo tapusią rimta konkurente visa 
dengiančioms pusnims. Sausas ir žvarbus vakarų vėjas pūtė nuo 
jūros, kvailai plazdendamas vežėjo skrybėlę ir šiaušdamas nera- 
mias bangų keteras. 

Petra iškišo galvą į lauką. Ji regėjo smėlio kauburius ir vėjyje 
besiplaikstančius nugeltusius žolių kuokštus. 

— Kur mes važiuojam? 

Jos klausimas nuskrido pavėjui. Ji pakartojo darsyk, tik gerokai 
garsiau, trenkdama kumščiu į karietos stogą. Vežėjas suskubo jai 
atsiliepti, spirdamas bato kulnu į tą pačią vietą. Smarkus krestelė- 
jimas įtraukė Petrą vidun. 

— Tylėk, mergaite! Kad tik tavęs nepamatytų! 

— Vilhemas tavęs paprašė, kad parvežtum mane... namo, - ne- 
aiškiai suvapėjo mergina, nuo smarkių krestelėjimų atsitrenkusi į 
pertvarą. 

— Iš pradžių mums reikia pasikalbėti! 

— Ernstai, maldauju tavęs... Grįžkim! 

Tačiau priešais pasostę stovįs vežėjas nebesivaldė: sugniaužęs 
saujoje botagą, jis plakė suplukusius arklius ir pačiu botagu, ir jo 
kotu, kartais spirdamas auliniu ir nuolat ragindamas „Naa! Naa!“ 
tuos vargšus nuilsusius gyvulius, kurie lėkė šuoliais kiek įkabin- 
dami. 

Po kiek laiko smėlėtas kelias tapo nebepravažiuojamas. Dar 
truputėlį ir arkliai ėmė smegti ligi pusės kojų, vos neapversdami 
vežimo, kurio ratai įstrigo provėžose. Mažai betrūko, kad vežėjas 
nulėktų nuo pasostės, bet paskutinę sekundę jis instinktyviai čiu- 
po už apsauginės tvorelės. Ernstas vėl atsitiesė visu ūgiu ir buvo 
siaubingai bjauriai nusiteikęs. 

— Pirmyn, asilai jūs! 

Botagas jo saujoje vėl išsivyniojo, perliedamas užpakalinių 
arklių pakinklius ir priešakinių strėnas. Sulig kiekvienu odinio 
botago kirčiu pasigirsdavo kurtinamas arklių žvengimas. Tačiau 
gyvulių jėgos išseko, jie greičiau jas išeikvojo, stengdamiesi išsi- 
sukti nuo čaižymo nei traukdami savo krovinį, ir dabar ne tik kad 
nepatempė karietos, bet vis giliau smego į smėlį. 

— Ką gi, nieko nebus... - staiga nusiramino Ernstas. 

Jis nulipo nuo pasostės, ant kurios paliko savo botagą, ir atida- 
rė karietos dureles. Petra puolė jam į glėbį ir apsipylė ašaromis. 
Vežėjas, to visai nesitikėjęs, net prarado pusiausvyrą. Jis stovėjo, 
kvailai ištiesęs rankas, nedrįsdamas prisiliesti nei prie dailios suk- 
nios, nei prie skaisčios odos, nes buvo visas purvinas. Bet galiau- 
siai Ernsto rankos apglėbė Petrą per liemenį ir pamažu nedrąsiai 
slydo aukštyn ligi pečių. 

— Ša, nurimk... — tarė Rotvalis, bučiuodamas jos plaukus, vis 
dar apjuostus popieriniu vainikėliu. 

— Aš noriu numirti! - kančios kupinu balsu pro raudas ištarė 
Petra. 

— Kvailute, kaip gali taip kalbėti? 

— Netrukus aš tapsiu Eljezaro van Bereisteno žmona, vadin- 
siuosi jo pavarde ir gimdysiu jam vaikus! 

— To nebus. 

— Kaip nebus? Tu pats matei, kaip aš pasirašiau sužadėtuvių 
aktą! 

— Tu pasirašei prieš savo valią, įbauginta pono Bereisteno ir 
primygtinai spiriama brolio. Tas raštas yra bevertis. 

— Koks skirtumas, ko jis vertas! Moteris niekuomet negalės 
nepaisyti savo sužadėtinio, o juo labiau jo šeimos. Vilhemas gali 
džiaugtis: jo svajonės pildosi! Nėra tokio vaisto, kuris padėtų 
man vėl pasijusti laimingai ir išvaduotų mane nuo žeminamos 

beširdžio vergovės. Tiesa yra ta, kad už mane buvo pasiūlyta la- 
bai gera kaina. 

Šie žodžiai užgavo vežėją, ir jo veidą iškreipė savotiška grima- 
sa - pakeltas smakras ir suspaustos lūpos, - kuri tarsi sakė: „Deja, 
tai - tiesa!“ Petra dar labiau paplūdo ašaromis. Ernstas jautė, kaip 
nuo jų šlampa jo krūtinė. Petros raudojimas jam atrodė lyg vai- 
sius, iš kurio spaudžiamos sultys, galbūt dėl subtilaus jazminų ar 
kažkokios kitos gėlės aromato, sklindančio nuo jo mylimosios 
garbanų. 

— Dar ne viskas prarasta, Petra! Sutinku, priešininkas yra gero- 
kai pranašesnis. Tačiau žaidimas ilgas, ir mudu mokame jį žaisti! 
Nagi! Mes juk ne kaime gyvenam, kur merginos prievarta išlei- 
džiamos už vyro. Juk tai visai kitų laikų paprotys! 

Petra nepatikliai klausėsi vežėjo kalbos. Jai sunkiai sekėsi per- 
prasti jo mintis, lygiai taip pat, kaip ir užsitempti sijoną ant stam- 
bokų klubų. Šiaip ar taip, vežėjo melas glostė jos ausis kaip pa- 
guoda. 

— O ką tu darysi, jei Eljezaras vis dėlto privers mane už jo te- 
kėti? 

- Ką gi... - įsismarkavęs tarė vežėjas. - Aš tave pagrobsiu! 

— Tu mane pagrobsi? Iš tikrųjų? 

Ernstas pajuto, kaip jo širdies ritmas sulėtėjo. Jis tai pasakė tik 
iš mandagumo, tartum saldainį atkišo raudančiam vaikui. Jam te- 
reikėjo išgirsti darsyk nuskambančius savo paties pasakytus žo- 
džius, kad suprastų, kokios reikšmės jie turėjo. Staiga jam liežuvis 
prilipo prie gomurio. 

— Taip... Taip! Visai netoliese mano dėdė turi nedidelį namu- 
ką, apkaltą dervuotomis lentomis, - tokiuose paprastai gyvena 
žvejai. Ar negalėtum ten kurį laiką prisiglausti? Kažin kokių pato- 
gumų ten nerasi, valgį tektų virtis ant geležiniais rinkiais dengtos 

atviros ugnies kvadratinėje krosnelėje, tačiau ten tavęs niekas ne- 
ieškotų. Galėtum būti rami... 

Petra labai įtartinai pažvelgė į siūlomą žvejų priebėgą. Vežė- 
jas timptelėjo prie krūtinės nemaloniai prilipusius marškinius 
ir tęsė: 

— Arba mes galėtume pabėgti iš šalies karieta... Mums tereikė- 
tų kaip nors prasmukti pro tavo brolius nepastebėtiems ir bent 
keletą gerų valandų spėti nuvažiuoti nuo namų, jei jie netyčia su- 
galvotų mus vytis. Žinoma, tokioje kelionėje tyko daug pavojų! 
Tik pagalvok apie plėšikus, ispanus ir ginkluotas muitines prie 
mūsų šalies sienų! Bet nereikėtų manyti, kad visos viltys žlugo ir 
neliko nė menkiausios išeities! Būtų protingiau, mano manymu, 
pasišnekėti su Eljezaru ir pabandyti jį atkalbėti nuo tų vedybų su 
tavimi. Bet, šiaip ar taip, jis visai neblogas vyrukas... Jis tikrai ne 
iš tų, kurie galėtų nuskriausti tokią gražią merginą, nei iš tų, kurie 
kvailai manytų esą tinkami tokiai merginai į porą! 

Šis netikėtas vežėjo minčių posūkis Petrai pasirodė atgrasus. 
Šiurkščiai išsilaisvinusi iš jo glėbio, ji užsidarė karietoje ir užsi- 
traukė užuolaidėles. Ernstas visokiais būdais stengėsi priversti 
Petrą išlįsti: pirmiausia sakėsi norįs pasiaiškinti, paskui tikino, 
kad jos svoris, tiksliau tariant, karietos svoris, labai apsunkina 
kapanojimąsi iš smėlio, - vaikinas kalbėjo nuolankiai, nuleidęs 
kepurę kone ligi kelių ir atsiprašinėdamas savo mielosios bičiu- 
lės, kad vargina ją tokiomis šnekomis. Niekas negelbėjo. Vargšas 
jaunuolis turėjo plėšytis pats vienas, kad ištrauktų įklimpusią ka- 
rietą: įrėmęs petį, bandė išjudinti ją čia prišokęs iš priekio, čia iš 
galo, puldamas tai prie ratų, tai prie arklių, tada nuo arklių vėl prie 
ratų, kad karieta su kinkiniu kaip nors pajudėtų, rausė smėlį ir tuo 
pat metu ragino arklius, iš savo keleivės sulaukdamas tik niekina- 
mo žvilgsnio. 

Kai karieta, padariusi didelį lankstą, pagaliau sustojo prie Van 
Deruikų namų, kur jų jau lūkuriavo šeimynykščiai, Ernstui teko 
pasiaiškinti, kodėl jie taip ilgai užtruko. Laimė, vežėjas turėjo ple- 
bėjams būdingą improvizavimo talentą. Jis aiškino, kad neva nu- 
sisuko vienas karietos ratas, taigi teko sustoti ir vėl jį pritvirtinti; 
jaunuolis taip pat pasakojo apie suaižėjusį kanalo ledą ir ten įstri- 
gusį vežimą su keleiviais, - juk jis negalėjęs žmonių palikti bėdo- 
je, taigi pagelbėjęs ištraukti. Dėl tokio uždelsimo jis nesiskundęs, 
tačiau Petrai, vyriausiajai Deruikų seseriai, be jokios abejonės, 
turėjo būti nuobodu visą tą laiką sėdėti karietoje. 

— Vargšelė! - užjautė Frida. - Išgyventi tokią kelionę savo su- 
žadėtuvių dieną! 

Kad ir kaip ten būtų, Vilhemas nustebo, pamatęs prastai atro- 
dančią savo seserį suglamžyta suknia ir nuverktu veidu. 

— Štai taip jaučiasi moteris, kurios galva apjuosiama tokiu vai- 
nikėliu! - paaiškino tarnaitė, kaip jausmus išmananti moteris. 

Deruiko sūnus mandagiai išklausė tos melagingos istorijos ir 
nesiginčijo. Reikėtų pasakyti, kad šią akimirką jo dėmesį patrau- 
kė kai kas kita. Po sužadėtuvių ceremonijos Paulius su Eljezaru 
buvo užsukę pas Deruikus - tai tebuvo pretekstas, kaip dabar 
manė Vilhemas! - numalšinti troškulio. Vis dėlto išgėrę patiektą 
vyną ir drauge prariję gardžių užkandžių, abu Bereistenai liko sė- 
dėti foteliuose ir nė iš tolo neatrodė, kad ketintų išeiti. Priešingai, 
sūnus nusiavė batus, tėvas prisikimšo pypkę, ir abu elgėsi taip, lyg 
būtų savuose namuose. 

Vilhemas manė, kad jo svečiai nori pasikalbėti apie didįjį tulpių 
išpardavimą, vykusį prieš tris dienas Alkmare, kai našlaičių namų 
prižiūrėtojai išpardavė puikią tulpių kolekciją, kurioje buvo ir 
Violetten Admirael Van Enckhuisen tulpės svogūnas, vertas penkių 
tūkstančių keturių šimtų guldenų. Tačiau vos apie tai prabilus, 

abu Bereistenai plačiai nusižiovavo, o Eljezaras griežtai paliepė 
„Nors trumpam palikti ramybėje tas nelaimingas tulpes, dėl kurių 
jiems kasdien sukama galva“. 

Vilhemas atsiprašė už savo įkyrumą ir giliai širdyje kaltino 
save bukaprotiškumu. Jam atrodė, kad regento įpėdinis, ko 
gero, nusiteikęs meiliau nei įprastai, lūkuriavo savo išrinkto- 
sios, norėdamas ją pasveikinti. Tas naujas Vilhemo spėjimas, 
nuskambėjęs garsiai, nė kiek nesujaudino Petros sužadėtinio; o 
rektorius pareiškė, kad jo marti galinti vaikštinėti ligi soties, nes 
jau atliko savo pareigą. 

— Kur mudu galėtume nevaržomai pasišnekučiuoti? — tiesmu- 
kai paklausė ponas Bereistenas. 

— O čiajums netinka? 

— „kuo toliau nuo smalsių ausų, - pareiškė Eljezaras, čiupinė- 
damas savo putlias kiek atlėpusias ausis, panašias į alaus ąsočio 
ąsas. 

Nelabai suprasdamas, ko anie du tokie nepatiklūs, vyresnysis 
Deruikas nusivedė juos į patį viršutinį namo aukštą, į didžiulį ge- 
rai išvėdintą kambarį, pilną medinių skersinių, ant kurių džiūvo 
sukabinti skalbiniai. 

- Čia rami vietelė... - patikino Vilhemas ir atsiprašė, kad tokius 
svarbius svečius priima savotiškoje džiovykloje. 

Taigi, kai Petra grįžo, visi trys stovėjo kaip tik ten. Vilhemas 
tuojau pat pranešė Eljezarui, kad parvažiavo jo sužadėtinė, tačiau 
šis tikrai netryško noru ją kuo greičiau pamatyti, aiškindamas, 
kad turėsiąs dar daug laiko artimiau su ja susipažinti „iš išorės ir iš 
vidaus“, nes juodu jau įregistravo savo sužadėtuves. Kaip tik tuo 
metu Paulius, kuriam nusibodo laukti, įrėmė kumščius į kelius, — 
jam labai patikdavo ši poza, reiškianti, kad jau metas pradėti rim- 
tą kalbą. Vilhemas atsisėdo ant skalbinių krūvos ir klausėsi. 

— Vilhemai, man labai džiugu, kad mano sūnui teko tokia graži 
mergaitė, be jokios abejonės, mokėsianti prižiūrėti namus. Gar- 
binkime Viešpatį, kad jis palaimino šią sąjungą ir pastūmėjo šiuos 
du žmones vieną šalia kito. Juk jūs sutinkate, tiesa? — kad Jo va- 
lia buvo labai geranoriška. Taip jau sutvarkytas pasaulis ir mūsų 
visuomenė, kad geriausias visuomet atranda geriausią, o pinigai 
visada suranda pinigus, kad susivienytų bendram pelningam 
tikslui... 

Sutrikęs dėl keistoko rektoriaus kreipimosi „jūs“, Vilhemas vos 
šyptelėjo, atsakydamas į jo komplimentą. 

— Kad ir kaip ten būtų... - tuojau pat ramiai tęsė miestelėnas, — 
turiu jums pasakyti, kad Eljezaras yra visas mano gyvenimas. Jūs 
neturite vaikų ir negalite žinoti, kokia kančia tėvui regėti savo 
sūnų, paliekantį namus, kuriuose jis gimė. Be jokios abejonės, aš 
tikrai kentėčiau kur kas mažiau, jei man amputuotų ranką ar koją 
nei atimtų iš manęs Eljezarą! Vis dėlto gamta užkrauna mums 
pareigą... 

— Norite pasikalbėti apie kraitį? - pertraukė jį Vilhemas, kurį ši 
ilga įžanga tiesiog kamavo. 

— Atsiprašau? 

— Ar apie Petros kraitį norite pasikalbėti? 

Regentas dėjosi užsigavęs dėl tokio staigaus jaunuolio įsikiši- 
mo. Norėdamas parodyti, kaip jam tai nepatiko, savo draugišką 
priekaištą, kurį galėjai išskaityti iš jo žvilgsnio, reiškiančio tikrą 
nusivylimą, jis pabrėžė, timptelėjęs lūpą šonan, atsidusdamas ir 
leisdamas rankoms nekliudomai nusvirti. Paulius buvo panašus į 
meistrą, nusivylusį savo mokiniu, arba į tėvą, beviltiškai žvelgian- 
tį į savo sūnų. 

— Vilhemai, toks atvirumas puikiai papildo jūsų dorybių puokš- 
tę, tačiau kartu yra ir vienas iš jūsų trūkumų. Pasinaudodamas 

proga, norėčiau pasakyti, kad jus galima pagirti, sėkmingai parda- 
vus keletą svogūnų smuklėse, kur potraukis šiam darbui gimsta 
savaime; tik žiūrėkit, kad jis nepastūmėtų jūsų į glėbį politikų, 
kurie yra labai rafinuoti ir išsilavinę žmonės. Na, bet tebūnie, kad 
jau paklausėt, tai norėčiau sužinoti, kaip bus su tuo kraičiu... 

Tardamas paskutinius žodžius, Paulius ištiesė sūnui Eljezarui 
delną, ir jame netrukus atsirado daili nedidelė sidabrinė saldainių 
dėžutė, gulėjusi Eljezaro kišenėje. Paspaustas nykščiu dangtelis 
prasivėrė ir atidengė įvairiaspalvius saldainukus: geltonus, rudus 
ir žalius, jie atrodė lyg dailus gėlės paveikslėlis. 

— Atvežti iš Prancūzijos! - paaiškino regentas, šiek tiek supur- 
tydamas dėžutę, panašią į pinigų taupyklę. 

Praėjo nemažai laiko, kol Vilhemas susiprotėjo galįs pasivaišin- 
ti. Regėdamas tuos dailiai ir preciziškai sudėliotus saldainius, lyg 
vaisius dėžutėje arba langus prašmatnių namų sienose, jis pasi- 
juto kaip tąsyk Auksinėje vynuogėje, kai rektorius išsitraukė savo 
ciferblatą. Visi papuošalai, brangenybės ir kitokie niekučiai, ku- 
riais mėgavosi pasaulio galingieji, vargšams buvo širdį aitrinantis 
masalas. Vilhemas žinojo, koks tai jausmas, ir kaltino save turįs 
tokių niekingų minčių, visai nederančių prie jo naujojo gyveni- 
mo būdo. Juk jis pats turi ganėtinai turto, kad galėtų sau leisti įsi- 
gyti štai tokią dėžutę, dvi ar net visas dešimt! Ir čia pat ryžtingai 
nusprendė kuo greičiau įsigyti tokį daikčiuką. 

— Saldainį? Mielai! - tarė Vilhemas, sukišdamas pirštus į kai- 
riąją dėžutės pusę. 

Vis dėlto, kai darni saldainių mozaika suiro, kai migdoliniai le- 
dinukai, liesdamiesi vienas su kitu, priminė negarsų indų skimb- 
čiojimą, jaunuolis susimąstė, ar nebus padaręs klaidos. Jis prarijo 
saldainį, nespėjęs nė skonio pajausti. 

— Tai štai! — vėl prabilo rektorius, atkreipdamas Vilhemo dė- 

mesį bato brūkštelėjimu į grindis. - Ar brangiai vertinate štai šį 
jaunuolį, teisėtą mano sūnų, vienintelį ir be galo brangų, gryniau- 
sią mano kūną ir kraują? 

Klausimas išmušė Vilhemą iš vėžių ir užgavo Eljezarą, visai ne- 
sitikėjusį būti „pardavinėjamam“ iš varžytinių. 

— Bet juk kalbame apie... 

— Dėl Dievo meilės, nereikia čia jokių išvedžiojimų! Aš jūsų 
klausiu: kiek? 

- Tūkstantis guldenų! - spjaute išspjovė vyresnysis Deruikas. 

Nors jis leptelėjo tokią sumą visai atsitiktinai, greitas atsaky- 
mas bylojo ką kita. Ar nebus jis gerai apsvarstęs Eljezaro „kainos“, 
kad nė nemirktelėjęs atsakė į užduotą klausimą? Šiek tiek susigė- 
dęs, Vilhemas pridūrė: 

— Kad ir kaip ten būtų, mūsų šeimos sąskaitas tvarko Jaspe- 
ras. Aš visuomet atsižvelgiu į jo nuomonę, kai reikia siūlyti kokią 
nors kainą... 

Rektoriaus veidą perkreipė rūškana, nepatenkinta mina. 

— Tada mums reikėtų pasitarti su tuo jaunuoliu, jei jau jis yra 
šių namų šeimininkas! 

Rektoriaus samprotavimuose Vilhemas įžvelgė užslėptą norą 
įžeisti. Jis žibinto ugnimi prisidegė pypkę ir išdidžiai pareiškė: 

— Šiaip ar taip, Jaspero nuomonė nieko nereiškia! Siūlau tūks- 
tantį guldenų! 

Bereisteno įpėdinis sukryžiavo ant krūtinės rankas ir atrodė la- 
bai nepatenkintas. Jam visai nepatiko vaidinti prekę, tačiau jei jau 
taip, jis troško būti įvertintas brangiau. Tos „varžytinės“ jam buvo 
toli gražu ne prie širdies. 

— Tėve, eime iš čia. Manau, kad ponas Deruikas kalba nerim- 
tai... 

— Kad ir kaip būtų gaila, aš manau taip pat. Eljezarai, po tavęs. 

Abu vyrai iš tikrųjų pakilo eiti. Apimtas panikos, Vilhemas 
čiupo juos už rankovių, sodino atgal, nežinodamas nei kaip be- 
pataikauti ir kaip bejtikti, tarsi jo gyvenimas būtų priklausęs nuo 
to, ar jie pasiliks. Jis visas drebėjo ir prakaitavo, o jo veidas atrodė 
taip, lyg jis ką tik būtų išsigelbėjęs iš mirtino pavojaus. Jaunuolis 
stengėsi suvokti, kokių baisių padarinių turėjo jo komercinis pa- 
siūlymas. Kiek dar jis turėtų pridėti prie tūkstančio guldenų, kad 
galėtų ramiau atsikvėpti? Vilhemas gailėjosi iškart nepasiūlęs di- 
desnės sumos, kuri būtų apsaugojusi Bereistenų garbę ir drauge 
jo piniginę. Netvirtu balsu jaunuolis nuolankiai tarė: 

— Du tūkstančiai guldenų, ponai, toks Petros kraitis! Juk sutin- 
kate, kad tai gana nemenka sumelė? Aš nežinau nė vienos šeimos, 
kuri ištekindama dukterį už vyro, sumokėtų tokį didelį kraitį! 

— Jaunuoli, ar dar prisimenate pirmąjį tulpės svogūną, kurį 
jums atidaviau? 

Vilhemui pasirodė, kad paskutinis žodis, atitrūkdamas nuo 
kitų, išsiveržė trumpu atodūsiu, turinčiu tam tikrą potekstę. Ar 
tai buvo tik paprastas priekaištas, pavertus dovaną pinigais, ar 
kylantis dovanotojo nepasitenkinimas? Lyg žvėriukas spąstuose, 
Vilhemas apdairiai tylėjo. 

— Juk jūs pardavėte jį, tiesa? —- neatstojo miestelėnas. 

— Visiškai teisingai. 

— O gal malonėtumėte pasakyti, už kiek? 

— Tūkstantį guldenų. 

— O antrąjį? 

Vilhemas akimirką pagalvojo. 

— Už tūkstantį tris šimtus septynis guldenus. 

— „iš viso du tūkstančiai trys šimtai septyni guldenai, arba, ki- 
taip tariant, trimis šimtais septyniais guldenais daugiau, nei jūs 
siūlote. Taigi, tai viso labo tik skolos grąžinimas, kuris dargi labai 
ribotas ir kiek nesąžiningas. Gal jūs koks pokštininkas, pone, ir 

leidžiate sau šaipytis iš žmonių? Tai taip jūs atsilyginate už mano 
paslaugas? Tai šitaip jūs atsidėkojate už tai, kad rūpinausi jumis 
gal net geriau nei tėvas? 

Vilhemas nė nesureagavo į užuominą apie Kornelį, mat visiš- 
kai suglumęs krapštinėjo pypkę. Rektoriaus puolimas jam buvo 
lyg smūgis į paširdžius. Jam rodėsi, kad į jį įbestas smilius gręžia- 
si kiaurai ir kad kvėpuoti darosi vis sunkiau, lyg dabar tam būtų 
netinkamas laikas. Fontanas tryško nesustabdomai; Vilhemas 
išpūtė dūmų kamuolį, norėdamas jame paslėpti savo veidą ir per 
skruostus tekančias ašaras. Tačiau Paulius dar nebaigė: 

- Jei jau taip, jaunasis Deruikai, mums reikėtų nutraukti drau- 
giškus santykius. Neįsivaizduoju, kaip galėčiau savo namuose 
priimti ir savo pavarde pagerbti mergaitę, kurią brolis taip menkai 
teįvertino, parduodamas ją vos už saujelę guldenų! Petros ir Elje- 
zaro sužadėtuvės nutraukiamos! Jūsų brolis, taip pat ir jūs pats, 
savaime suprantama, daugiau nebedirbsite pas mus ir nebeturėsi- 
te nieko bendra su mūsų garbinga šeima. Galiausiai jūs dar liekate 
man skolingas tuos tu tūkstančius tris šimtus septynis guldenus, 
kuriuos gailiuosi iššvaistęs veltui! 

Vilhemui kilo mintis suminkštinti rektoriaus širdį gašlios mei- 
lės duokle, kuri turėjo nemažos galios Pauliaus potroškiams. Ta- 
čiau greta stovinčiam Eljezarui niekaip neatsirado vietos jo pla- 
nuose. Vilhemas netgi pamanė, kad Bereisteno sūnus čia yra kaip 
tik tam, kad pokalbis išliktų taktiškas, mandagus ir formalus. 

Šiaip ar taip, imtis kokių nors veiksmų buvo per vėlu. Vos tik 
regentas baigė savo kalbą, Eljezaras paskubino tėvą: 

— Tėve, mums jau laikas! 

— Tu teisus, Eljezarai. Eime laukan iš šių namų! 

Tai reiškė ne ką kita, o kaip tik tai, kad svečiai vėl ketina išeiti, 
tik šįsyk kupini tvirto ryžto. 

Jokie Vilhemo aimanavimai, kuriuos regėjo susijaudinę namiš- 
kiai, atskubėję kilus bruzdesiui, nepajėgė sulaikyti dviejų vyrų, 
žingsniuojančių durų link. Jie jau buvo bežengią pro vartus nė 
neatsisveikinę, bet paskutinę akimirką Vilhemas lyg skęstantysis 
griebėsi šiaudo. 

— Pauliau, kiek jūs norite? — visas uždusęs paklausė Deruiko 
sūnus. 

Rektorius sustojo ir pašaukė Eljezarą, kaip tik keliantį koją ant 
karietos laiptelio. 

— Na štai, pasirodo, sugebi mąstyti! 

— Kiek? - pakartojo Vilhemas, nuleidęs galvą, atkišęs rektoriui 
pakaušį lyg kankinys, atvestas budeliui ant ešafoto. 

Pirštinėtomis rankomis rektorius pasirėmė į lazdą. Jis ilgai 
žiūrėjo į jaunuolį, kol gausiai krintantis sniegas užklojo jų pėd- 
sakus ant įšalusios žemės ir baltais pataliukais nugulė gofruotos 
apykaklės grioveliuose. Vos tik kalba pasisukdavo apie pinigus ir 
nekuklias sumas, Paulius visuomet nusiimdavo skrybėlę. Tai iš- 
vydęs, Vilhemas jau žinojo, kad rektorius tikrai nepasikuklins. 

— Dešimt tūkstančių guldenų, - pareiškė Paulius Van Bereiste- 
nas, sūpuodamas rankoje savo skrybėlę. 

Vilhemas buvo pasiruošęs išgirsti bet ką, netgi pačius keis- 
čiausius reikalavimus: jis buvo pastebėjęs, kad ponų vidinė ra- 
mybė ir veidas, atspindintis jų asmenybę, yra lyg nepralaužiama 
tvirtovė. Vis dėlto vien mintis apie tokią guldenų krūvą, kokios 
jo tėvas per visą savo gyvenimą nėra užgyvenęs, sukėlė jam ti- 
krą siaubą, kuris netruko virsti pykčiu. Jaunuolis stengėsi susi- 
tvardyti, kad netrūkčiotų veido raumenys, tačiau pyktis tiesiog 
veržėsi į skruostus. 

— Ar viskas gerai? — sunerimo rektorius. 

— Geriau nebūna, - sunkiai artikuliuodamas iškošė Vilhemas. 

Iš tiesų krūtinėje širdis šokčiojo kaip įdūkęs arklys, o šonkau- 
liai tiesiog virpėjo nuo jo spardymosi kanopomis. Staiga Vilhe- 
mo įtūžis išsiliejo kaip ugnikalnis. Jis puolė rektoriui į atlapus ir 
perpykęs ėmė visa gerkle rėkti, o jo balsas aidėjo visomis įmano- 
momis natomis: 

— Dešimt tūkstančių guldenų?! O kodėl ne šimtas tūkstan- 
čių, kodėl ne milijonas, ir išvis - kodėl jums tiesiog nesulyginus 
mūsų su žeme?! Galiu dar pridėti savo aulinius batus, špagą ir 
Fridos šluotą, jei norite! Juk žinot, kaip sunkiai klostosi mūsų 
šeimos gyvenimas, juk žinot, kokį nepriteklių ir kokių išbandy- 
mų mums teko patirti... Ir štai, kai lėkštėse pagaliau vėl atsirado 
sriubos, jūs norit ją visą suryti! Kokia pinigų manija jus apsėdo, 
kad esat pasirengęs apiplėšti žmones?! Nejaugi dar negana tų 
turtų, kuriais esat aptekęs, kad žmonėms paskutinį kąsnį iš bur- 
nos norit atimti?! 

Išgirdę triukšmą, Deruiko vaikai atėjo pasiklausyti, ko jie ten 
ginčijasi, šiek tiek nerimaudami, kad reikalai klostosi nekaip, bet 
kartu džiaugdamiesi, kad jų brolis nors sykį išdrįso pasipriešinti 
ponui Bereistenui. Petra manė, kad šis vaidas turės neatitaisomų 
padarinių ir galutinai išskirs abi šeimas. 

Tačiau regentas nė kiek nesijaudino dėl tampomų marškinių ir 
per visą kivirčą išliko stebėtinai ramus ir šaltas. Negana to, jis ran- 
kos mostelėjimu sustabdė Eljezarą, kuris norėjo pulti jo gelbėti. 

— Jau baigei? - paklausė jis, kai Vilhemo įtūžis atslūgo. 

- Taigi... baigiau. 

— Tada eikš čia. 

Rektorius pasivedėjo savo mokinį į šoną, prie lazdyno, kuris 
jau porą sezonų buvo jųdviejų glamonių liudininku. Einant prie 
lazdyno, jaunuolis petimi užkliudė šaką, kuri dosniai pavaišino jį 
puriu sniegu. Miestelėnas tėviškai nupurtė sniegą, tankiais del- 

no judesiais nuvalydamas šlapią drabužį. Netrukus juodu priėjo 
namo kampą, kur akis džiugino plačiai atsivėręs vaizdas į parką. 

— Pasakyk, ką čia matai? —- paklausė rektorius Deruiko lyg mo- 
kytojas, klausinėjantis vaiko per pamoką. 

— Po galais! Mūsų namą! 

— Tai - turtas! Turtas iš akmens, marmuro, fajanso ir medžio, 
puošto meniškais ornamentais... 

Vilhemas numanė, koks šios mįslės atsakymas, ir tarė: 

— Ar turėčiau parduoti namą, kad pripildyčiau savo sesers 
kraitį? 

— Koks juokingas sumanymas! Atiduoti namą kokiam nors sū- 
rių pirkliui ar kokiam rugių ar kiaulių taukų prekiautojui? Teap- 
saugo mus Dievas nuo tokių sumanymų! 

— Tai tada kas? 

— Atiduok namą kaip kraitį, ir mudu būsim patenkinti. 

Vyresnysis Deruikas atidžiai pažvelgė savo geradariui į akis, 
tačiau neįžvelgė jose nė kruopelytės ironijos. Jis stengėsi rimtai 
pažvelgti į susiklosčiusias aplinkybes. 

— Pone, tai, ko jūs prašote, gerokai pranoksta mano galimy- 
bes... Aš prižiūriu šeimą, kol tėvo nėra, tačiau neturiu teisės į jo 
turtą nei galiu elgtis su juo kaip tinkamas. 

— Bet juk jūsų šeimos krautuvė buvo parduota su tavo palaimi- 
nimu ir parašu! Juk notaras patvirtino tą pardavimo aktą, tiesa? 

— Tiesa, ir aš kaip tik ketinau apie tai pranešti Korneliui! 

— Puiku, tada galėsi jam pranešti ir tai, kad jūsų namas Kru- 
istrato gatvėje buvo atiduotas kaip Petros kraitis! Ir kas čia jau 
tokio ypatingo? 

— Aš turiu pagalvoti ir pasitarti su namiškiais, — vis dar prieši- 
nosi Vilhemas. 

Paulius Van Bereistenas numojo ranka kaip daugybę reikalų 

turintis žmogus, kuris nė vienam iš jų neteikia išskirtinio dėme- 
sio. Jis nusipurtė sniegą nuo plaukų ir užsidėjo skrybėlę. 

— Mąstyk kiek tik tau reikia, jaunasis Deruikai... Tačiau at- 
mink, kad purkštaudamas dėl šio pasiūlymo tu tik liūdini savo 
tėvo draugą ir pats užtrenki duris, vedančias į tau pažadėtą šviesią 
ateitį. Nenorėčiau tikėti, kad tu savo noru vėl nukristum į apgai- 
lėtiną duobę, iš kurios aš tave ištraukiau. Nagi, tu juk vertas dau- 
giau! Parodyk man nors vieną protingai mąstantį žmogų, gimusį 
vargingoje šeimoje, kuris nenorėtų užmegzti tvirtos draugystės 
su turtinga šeima! Kuris už tai nepaaukotų krūvos akmenų? Bet, 
žinoma, spręsti tau... 

Sulig šiais žodžiais, ponas Bereistenas nusigręžė nuo Vilhemo 
ir nužingsniavo dailiomis ratų vėžėmis prie karietos, kur jo jau 
laukė į ragą sušalęs sūnus. Vyresnysis Deruikas taip pat apsigręžė 
ir nužingsniavo namo, bet prieš įžengdamas vidun, ilgai ir įdėmiai 
apžiūrėjo fasadą. 


Tai buvo vienintelis dalykas, dėl kurio, spaudžiamas savo brolio, 
Vilhemas sėdo rašyti senajam Korneliui laiško, norėdamas pasi- 
klausti jo nuomonės. 

Jam atrodė siaubingai nuobodu pasakoti viską, kas jiems nuti- 
ko nuo tada, kai tėvas išvyko. Kiekvieną įvykį reikėtų smulkiai pa- 
komentuoti, tačiau Vilhemas parašė, kad jis neturįs „nei laiko, nei 
kantrybės“ visko išsamiai aprašinėti. Be to, dabar buvo nelabai 
tinkamas laikas pasakoti tam tikras naujienas, ir dargi labai svar- 
bias. Būtent dėl šių sumetimų Vilhemas nutylėjo apie parduotą 
krautuvę, apie savo ir Jaspero įsidarbinimą ir netgi apie Petros 
sužadėtuves, prie kurių jis ketino sugrįžti vėliau, kaip pasitaikys 
tam tinkama proga. 

Taigi Vilhemas papasakojo tik tai, ką norėjo, ir taip, kaip norė- 
jo: daugiausia jis kalbėjo apie sutvirtintą Deruikų draugystę su 
Bereistenais ir apie bendrus abiejų šeimų reikalus, kuriems šiek 
tiek trukdo Deruikams priklausantis namas. Štai šis sunkumas 
kiek apribojąs Vilhemo veiksmus ir verčiąs prašyti tėvą leidimo 
suteikti jam visas teises į namą, kad jo sūnus galėtų daryti tai, kas 
jam atrodo tinkama, bet, žinoma, „šeimos narių gerovei. 

Šįsyk vėjai ir laivų kelionės buvo palankūs tėvo ir sūnaus su- 
sirašinėjimui. Vos gavęs laišką, Kornelis labai nudžiugo ir nieko 
nelaukęs, stovėdamas uoste, mikliai surašė atsakomąją žinutę, 
kuri pasiekė Harlemą 1636 metų vasaros dieną. Tai buvo vynio- 
jamojo popieriaus skiautė, ant kurios anglies gabalėliu, rastu ant 
žemės, senukas buvo pakeverzojęs keletą pilkšvų eilučių. Nors 
triumų drėgmė ištirpdė keletą žodžių, buvo ganėtinai aišku, kas 
parašyta laiškelyje: Kornelis atvirai išdėstė savo nepritarimą pla- 
nui parduoti namą. 


Šis namas - tai viskas, ką turime, jis yra vienintelis mūsų kadaise 
garsios šeimos liudininkas. Tas, kuris jį atiduos, parduos ar kaip nors 
kitaip paliks mūsų šeimą be pastogės, paniekins šeimos vardą ir užsi- 
trauks mano rūstybę. Prisiminkite patarlę, į kurią sudėta visa mūsų 
tautos išmintis: visur gerai - namie geriausia! 


— Gerai pasakyta, - pritarė tarė Jasperas. Džiaugdamasis laišku 
ir pritardamas tam, kas ten parašyta, jaunėlis nepraleido progos 
papamokslauti vyresniajam broliui. Jis kalbino Vilhemą švelniai, 
bet įtaigiai, lyg hipnotizuotojas, bandantis užhipnotizuoti savo 
klientą. Tuo pat metu jis pasiūlė broliui taurę vyno, kurio šis atsi- 
sakė, ir pristūmė jį prie pat židinio su visu foteliu, kurio minkštu- 
mas niekaip neleido sėdinčiajam atsikelti. 

— Na štai, Vilhemai, keliais žodžiais viskas pasakyta. Mano kal- 
bos vargiai pasiekia tavo ausis, tai gal išgirsi bent tai, ką sako tė- 
vas? Jis tau protingai pataria atsisakyti to beprotiško sumanymo, 
per kurį tu save sužlugdysi ir dar mus paskui nusitempsi! Kadangi 
nebėra vilties išsaugoti draugystės su Bereistenais, atsargiai atsi- 
traukime ir taip išgelbėsime bent tai, kas mums dar liko. 

Jasperas labiau tikėjo Viešpaties malone nei Kornelio parama. 
„Nėra kitos išeities“, - kartojo jis abiem kone suglaustomis ran- 
komis vaizduodamas siaurutį išėjimą. Tuo pat metu, šovus į galvą 
keletui minčių, jis numatė šeimai vieną naudingą išeitį, kuri tu- 
rėtų būti įgyvendinta kiek atbuline kryptimi: Deruikams reikėtų 
atpirkti savo gelumbės krautuvę, Vilhemas turėtų vėl tvarkyti jos 
reikalus, o seserims tektų grįžti prie apleistų mokslų. 

Pastaruoju metu jaunėlis augino tik tulpes, kurios, jo nuomo- 
ne, tikrai buvo vertos dėmesio. Jis pasiūlė pasodinti keletą svo- 
gūnų sode prie namo ir visai ne dėl „paiko tikslo juos parduoti“, 
bet šiaip sau, pramogai, pabandyti išvesti naujų tulpių veislių ir 
papildyti šeimos kolekciją. Panašiai kaip kadaise darė botanikų 
Karolio Kluzijaus ir Džeimso Gareto šeimos, kurioms rūpėjo tik 
gėlės, o ne iš jų gaunamas pelnas. 

— Pamatysi, viskas susitvarkys! - gyvai tarė Jasperas lyg geome- 
tras, įrodęs uždavinį. 

Vilhemas jam nė kiek neprieštaravo, ir vieną akimirką netgi at- 
rodė, kad brolio pamoka padarė jam įspūdį. Tačiau popiet nuėjęs 
pas Paulių Vilhemas ničnieko neužsiminė apie pokalbį su broliu. 
Priešingai, jis apsimetė esąs nekaltas dėl to, kad negali atiduoti 
namo, ir tik dar labiau norėdamas pabrėžti savo bejėgiškumą, pa- 
rodė rektoriui Kornelio laišką. 

— Tai štai kas čia kiša pagalius į ratus! - nusikeikė miestelėnas. — 
Vadinasi, viskas baigta? 

Paulius trinktelėjo delnu per stalą lyg teisėjo plaktuku. Vilhe- 
mas pajuto, kaip kraujas gyslose ir netgi oras plaučiuose sustojo. 
Tai nebuvo vien jųdviejų draugystės, kuriai rektorius paskelbė 
mirties nuosprendį, pabaiga, tačiau ir visų jo vilčių, tvirtos asme- 
nybės žlugimas vos per vieną akimirką. Staiga Vilhemą apėmė 
nevaldoma panika: jis pasiūlė pasirašyti skolos grąžinimo raštą 
dešimčiai tūkstančių guldenų, kurie turėtų kompensuoti žalą dėl 
prarasto namo. 

— Iš kur tu gausi tiek pinigų? - kiek pašaipiai pasidomėjo mies- 
telėnas. — Ir kiek laiko tau reikės? Prisiekiu, Eljezaro kantrybės 
taurė jau beveik perpildyta, kaip ir manoji! Jau sklinda kalbos, 
kad pasirinkdamas Petrą, mano sūnus padarė klaidą. Tarp mūsų 
šeimos pažįstamų yra turtingų šeimų, kurios ieško galimybių su- 
sigiminiuoti, o kraitis, kad ir koks didelis būtų, tėra tik formalu- 
mas... Tų šeimų dukroms jau taip pat metas tekėti! 

Toks rektoriaus pasisakymas ir jo noras sumenkinti Vilhemą, 
tarsi jo atvykimas būtų buvęs veltui, kvepėjo prasto takto ženklu. 
Tačiau Deruiko sūnus, norėdamas atgauti Pauliaus prielankumą, 
mandagiai pridūrė: 

— Nesijaudinkit, pone. Nepraeis nė metai, ir aš turėsiu jūsų pi- 
nigus. 

— Metai?! Gal tau atrodo, kad aš koks žvynuotas šaltakraujis 
roplys? Tavo sesuo jau ketvirtą mėnesį mūvi sužadėtuvių žiedą! 

— Viskas tik dėl to, kad suma išties nemenka... Bet patikėkite, 
jums netrūks nė cento! 

— Ir kaip tu ketini tai padaryti? 

— Dirbsiu! Kai pradėjau pas jus dirbti, apie tulpių prekybos 
meną nieko neišmaniau, tačiau dabar aš jau daug ko išmokau. Jūsų 
sodininkai netgi vadina mane „meistru“! Jau kuris laikas mano 
tulpių puoselėjimo receptai prilygsta Eljezarui, ir kas žino? - gal 
man lemta jį pranokti? 

- Linkiu tau visokeriopos sėkmės, - kone per nosį ištarė mies- 
telėnas, persižegnodamas atžagaria ranka. 

Vos tik Vilhemas išėjo, Paulius nuskubėjo pas notarą su skolos 
grąžinimo aktu, kad šis būtų deramai užregistruotas ir užantspau- 
duotas oficialiais antspaudais. Notaras Bekelanas uždavė rekto- 
riui tokį pat klausimą, kaip ir rektorius jaunuoliui: 

— Kaip jis sumokės tokią sumą? 

— Čia jau jo reikalas. 

— Ar jis kartais nėra jūsų šeimos draugas? 

— Nesirūpink, notare. Rašyk raštą ir leisk pinigams daryti pi- 
nigus. 

Dar niekas niekada nebuvo matęs tokio paniurusio Pauliaus 
kaip tomis dienomis, kai jis gaudavo pelno, bet negalėdavo tuč- 
tuojau pasielgti su juo kaip tinkamas, nes tam trukdydavo pasira- 
šyta finansinių įsipareigojimų sutartis. Jam prailgdavo tas lauki- 
mas, kol skola virsdavo grynaisiais pinigais, kitaip tariant, kol jam 
išmokėdavo banknotais. Karštakošiška Pauliaus prigimtis tiesiog 
nepakentė laukimo. Būtent dėl to jam nepakakdavo tiesiog gau- 
ti — arba, daugelio žmonių nuomone, išlupti! — taip geidžiamą 
turtą, kuris dar labiau padidintų jo pinigų maišą, jis norėjo jausti 
tuos auksinius, sveriančius jo kišenę ir šildančius rankas. 

Kadangi viskas priklausė nuo Vilhemo darbo, Paulius Van 
Bereistenas tą vasarą pasirodė esąs įkyrus ir griežtas šeiminin- 
kas. Jis stipriai bardavo Deruiko sūnų už menkiausią klaidą, kal- 
tindavo tinginiavimu ir išglebimu, jei jaunuolis antradienį ne- 
uždirbdavo daugiau nei pirmadienį. Ar jis ilsėdavosi? Rektorius 
stebėjosi, kad taip sparčiai darbuodamasis, jo mokinys rasdavo 
laiko ir numigti. Ar jis sukrimsdavo nors kokį duonos kąsnelį? 
Miestelėnas prisaikdino jį atidžiai stebėti, kad maisto išlaidos — 
trys stiverai už duonos kepalėlį - netyčia nepristabdytų skolos 

grąžinimo tempo, o mažiau valgydamas Vilhemas galėtų greičiau 
atiduoti savo skolą. 

— Tu man skolingas dešimt tūkstančių guldenų! - be paliovos 
įkyriai primindavo rektorius. Dešimt tūkstantukų kaip uoga! Tik 
jau nemanyk, kad sulauksi iš manęs malonės, nepaskolinsiu tau 
nė cento! 

Ilgainiui rektorių apsėdo abejonės ir įtarinėjimai. Net jei ir ti- 
kėjo gerais Vilhemo ketinimais, jis nepasitikėjo jo jėgomis ir tuo, 
kad šis šaunus, bet dar nesubrendęs jaunuolis įstengs garbingai 
išlaikyti duotą žodį. Vieną dieną, kai toji mintis jį apsėdo labiau 
nei įprastai, jis savo sekretoriui padiktavo Korneliui Van Deruikui 
adresuotą laišką, kuriame priminė apie sūnaus sudarytą sandorį 
ir pareikalavo už jį laiduoti, kaip ir dera tėvui. Paulius sava ranka 
prirašė, kad jų „draugystei tas delsimas niekaip nepakenkė ir dar- 
gi ją sustiprino, nes, pasak garsiosios patarlės, tvarkingos sąskai- 
tos stiprina draugystę . 

Laiškas greitai pasiekė adresatą ir tėvą Deruiką dar labiau nu- 
liūdino nei Vilhemo laiškas. Jis svarstė, ar nereikėtų jam kuo sku- 
biau sugrįžti atgal į Jungtines Provincijas ir išspręsti tą klausimą 
namie. Tačiau, viena vertus, jam stigo pinigų kelionei, kita — jis 
tikėjo, kad Paulius sąžiningai globoja jo vaikus, kaip ir pasitikė- 
jo Vilhemu, kurį laikė protingu jaunuoliu. Ar jam verta jaudintis 
dėl kiekvieno mažmožio, kuris jiems atsitinka? Juo geriau, jei du 
vyrai nutarė veikti išvien, ir juo geriau, jei jie dirba drauge! Ir toji 
skola, kažin ar verta dėl jos nerimauti... Kas žino? Galbūt Vilhe- 
mas sudarė su Pauliumi sutartį, norėdamas išplėsti jų verslą arba 
naudingai investuoti pinigus? 

— Kol aš čia vargstu su adatomis ir siūlais, mano sūnūs kalnus 
verčia! - didžiavosi Kornelis lopydamas trumpų vyriškų kelnių 
šakumą. 

Jis tikrai kur kas labiau tikėjo Vilhemo sėkme nei savo paties 
karjera, kuri apvylė jo lūkesčius. Jau daugiau nei metai prabėgo 
nuo tos dienos, kai tėvas Deruikas įkėlė koją į Amerikos žemę, 
prieš savo norą tapo siuvėju ir ligi pat šios dienos aukščiau ne- 
pakilo. Kai kurie kolonistai pravardžiuodavo jį „ponu žirklium“ 
arba „ponu rite“, ir dėl to jam pakildavo kraujospūdis, nors De- 
ruikas ir nebuvo linkęs pyktis. Labai ilgai jis stengėsi ištaisyti šią 
klaidą ir pratino visus vadinti jį siuvėju, aiškino savo klientams, 
kad pasirinko tokią dalią tik dėl to, kad veiktų kažką naudin- 
ga, o iš tiesų jis esąs pirklys, nusimanantis apie cukraus gamy- 
bą ir medienos pakrovimą į laivus, plaukiančius Amsterdamo 
link. Niekas negelbėjo. Tie klientai, kurie nors kiek atidžiau jo 
klausydavosi, imdavo jį vadinti „Korneliu - siuvėju ir cukraus 
prekeiviu“, o ne tuo, kas jis buvo iš tikrųjų: „Korneliu, švarkų 
adytoju.“ 

Galiausiai senasis Deruikas suprato, kad jis bergždžiai stengiasi 
pakeisti žmonių nuomonę. Jis nustojo aiškinti aštrialiežuviams, 
kas jis toks esąs, ir liovėsi bendrauti su jais, vis dažniau užsida- 
rydamas vienui vienas savo drabužių taisykloje, užuot puotavęs 
drauge su dykinėjančiais plantatoriais prie milžiniškų stalų, nu- 
krautų švarutėlio cukraus piramidėmis. Kornelis kalbėjosi tik 
apie reikalus, o labiau džiaugdavosi, jei klientai neaušindavo bur- 
nos ir paprasčiausiai pirštu parodydavo, į kurią vietą marškiniuo- 
se įsiūti sagą, kur ant skrybėlės pritvirtinti plunksną. Paprastai 
susikalbėti jam pakakdavo dvidešimties ar trisdešimties žodžių, 
tačiau jis puikiai suprasdavo, ką jam daryti, ir be žodžių, ypač 
tada, kai vieną ar du kartus atvykęs naujas klientas pamanydavo, 
kad siuvėjas - nebylys, ir gailesčio kupinu balsu sakydavo: 

— Vargšas žmogau... Koks žiaurus likimas tave nubloškė į šitą 
kraštą, už tūkstančio mylių nuo tėvynės, į šią saulės kepinamą pa- 

krantę, kur nė po medžiu šešėlio nerasi? Juk tu neturi nei suolo 
atsisėsti, nei stogelio nuo saulės pasislėpti! 

— Man užtenka mano skrybėlaitės, - galiausiai pasakydavo 
Kornelis. 

Toji simpatija, kurią visi jam jautė (išskyrus Farouche keleivius, 
iš kurių tik vienas kitas mėgo Deruiką), visai nedžiugino senojo 
pirklio. Jam buvo taip gėda savęs, kad jis su niekuo nesibičiuliavo 
ir nesilankė likimo draugų mėgstamose vietose. Net į uostą Kor- 
nelis nueidavo vis rečiau ir rečiau. Kurių galų domėtis, ką veikia 
kapitonai ir įgula, kaip pakraunamos arba iškraunamos prekės, 
jei jis neturi su tuo nieko bendra? Jam neberūpėjo nei statinės, 
ridenamos į triumus, nei „atvykimo“ lentelėse kreidele atliekama 
inventorizacija; visa tai tik liūdino Kornelį ir priminė jam, kad jo 
bendražygiams pasisekė ten, kur jam nepavyko, ir kad jo žiema 
kitiems yra pavasaris. 

Kita vertus, Deruikas sutarė su uosto siuntų tvarkytoju, kuriam 
pirmajam pajuto prielankumą, ir noriai su juo bendravo. Jųdviejų 
rytiniai susitikimai prie niekad neišsenkančio ratafijos butelio, jų- 
dviejų smagūs pasijodinėjimai atogrąžų augalų paunksnėje buvo 
retos laimės akimirkos dabartiniame Kornelio gyvenime. Niekas 
nesikeisdavo, išskyrus jų susitikimo vietą, kadangi toje pergrūsto- 
je ryšulių krautuvėlėje Korneliui smarkiai sukildavo kraujo spau- 
dimas. Jie dažniau susitikdavo siuvėjo drabužių taisykloje, kur 
susėsdavo ant dviejų apskritų kėdžių, pastatytų tiesiai ant smėlio. 
Nuo pat aušros taisykloje tvyrodavo slogi kaitra, kelianti troškulį ir 
dvelkianti mangais, anakardžių riešutmedžiais ir kryžmažiedžiais; 
tasai kvapas, sumišęs su distiliuojama įšilusia degtine, nejudančiu 
slogumu paralyžiavo visą Kornelio krautuvėlę. 

Nuo pat tos dienos, kai juodu susibičiuliavo, tėvas Deruikas 
spėjo išsiaiškinti, koks yra jo draugo vardas: Lorensas Bomas; ir 

jo amatą: tas žmogus tarnavo Ost Indijos Kompanijos armijoje, 
turėjo kapralo laipsnį ir gaudavo atitinkamą pensiją, kuri, nors ir 
labai kukli, bet dažnai išmokama, nes atkeliaudavo iš Provincijų 
drobiniame maišelyje ir leisdavo jam įsigyti distiliacijai reikalin- 
gos žaliavos. 

Visai kaip ir Kornelis, Lorensas visas savo viltis dėjo į jaunystę, 
o paskui savo svajonių atsisakė. Vieną rytą kapralas Bomas metė 
karinę tarnybą, kurioje regėjo savo ateities perspektyvas, ir ėmėsi 
darbų siuntų krautuvėlėje, kuri dar dvelkė šviežiu medžiu ir sė- 
menų aliejumi. Į visus žmones, kaip ir į Kornelį, senukas žvelgė 
vienodai draugiškai ir palankiai arba maloniai smalsiai ir šiuo savo 
būdo bruožu džiugino aplinkinius. Geraširdiškas Bomo veidas 
skatino žmonių pasitikėjimą lyg ramybės versmė, į kurią norėjosi 
pasinerti. Jo veidas nepasikeitė netgi tada, kai senasis Deruikas 
papasakojo jam apie įspėjantį laišką dėl įsiskolinusio sūnaus. 

— Ar aš gerai pasielgiau? — paklausė pirklys. 

— Savo vaikams visuomet reikia padėti, net jei kartais jie ir su- 
klysta gyvenime. 

Pro palmių lapiją prasiskverbęs saulės spindulys apakino Lo- 
rensą, ir šis tučtuojau atlošė galvą į pavėsį. Tik smakras, lenktas 
kaip laivo galas, liko nutviekstas saulės. 

— Aš pasitikiu Vilhemu, - guodėsi Kornelis. - Jis geras vaikas. 
Esu tikras, kad tuos pinigus jis pasiskolino kilniam tikslui. 

— Arjis tau atskleidė savo planus? 

— Ne. Jis nori padaryti man staigmeną! 

Siuvėjas gražiai kalbėjo apie savo vaiką, tik tam tikra balso 
intonacija išdavė jo dvejones. Kornelis pabandė sugauti musę 
kumštyje, bet jam nepavyko. 

— Vakar šiek tiek nerimavau, ar nebūsiu padaręs klaidos, iške- 
liaudamas iš Provincijų ir palikdamas savo vaikus be priežiūros, 

bet dabar manau, kad ne. Kas žino? Galbūt ši kelionė jiems išeis į 
naudą labiau nei man pačiam? 

— Ką turi galvoje? 

— Amerikoje išgyvenau tik liūdnas, išlaidų kupinas dienas. Vil- 
hemui jau nebereikia mano globos; jis jau suaugęs vyras! Supranti? 
Mano vaikams rūpi ne tai, kad aš esu čia, bet tai, kad esu išvykęs. 

Lorensas papilkėjusiu nagu pakrapštė savo stiklinaitės kraštą. 

— Tavo sūnus skolingas dešimt tūkstančių guldenų. Kažin, ar ta 
skola nebus netyčia susijusi su moteriškais sijonais? Yra teisingai 
sakoma: Žemėlapiai, bokalai ir apatiniai sijonai pražudo ne vieną 
jaunuolį. 

— Varge! Tu nepažįsti Vilhemo, - atsiduso Kornelis. - Jis nie- 
kuomet nesidomėjo merginomis, ir aš net ėmiau manyti, ar jam 
kartais nepatinka vaikinai. 

— Būk atsargus, - gūdžiai perspėjo Lorensas. 

— Mudu su žmona Magda dėl to buvome ne kartą perspėti. 
Turiu pasakyti, kad Olandijoje homoseksualai ilgai neišgyvena: 
juos degina, skandina, smaugia! O Harleme juos ypač persekio- 
ja. Mudu baiminomės, kad mūsų sūnus vieną gražią dieną nepra- 
dėtų verslo drauge su kokiu vyru ir neatsidėkotų jam už tai savo 
kūnu. Taigi mes visaip stengėmės grūdinti savo sūnų vyriškais 
užsiėmimais: kurį laiką jis mokėsi jodinėti, valdyti lanką ir špagą. 
Paskui išvykdamas aš atidaviau jį globai rektoriaus Bereisteno, 
kuris, kaip žmonės sako, yra ryžtingas ir apsukrus. Viliuosi, kad 
šis mano bičiulis bus tikro vyro pavyzdys mano sūnui... 

Senasis Deruikas vienu mauku ištuštino savo stiklinaitę, aiš- 
kindamas, kad alkoholis, galimybė papiktnaudžiauti vyriškais 
malonumais taip pat sudaro dalį jo auklėjimo filosofijos. 

— O į ką dabar linksta jo širdis? 

- Nežinau. Šiaip ar taip, nežinia, ar Vilhemas jau pajuto dai- 
liosios lyties trauką... Neatsimenu, kad kada nors būtų domėję- 

sis kokia mergina ar mąstęs apie sužadėtuves. Vos paklausi, ką jis 
apie tai mano, ima išsisukinėti, aiškindamas, kad vaikino statusas 
jam patinkąs labiau nei sutuoktinio, o vesti ketinąs tada, kai at- 
eisiąs tam laikas ir plaukai užželsią ant ausų... Be to, nėra tokios 
gražios mergelės, kuri įtiktų jo skoniui ir kuri būtų ganėtinai kil- 
minga bei turtinga. 

Siuntų tvarkytojas susimąstęs patrynė dešinės rankos nykštį, 
ant kurio buvo matyti seno žiedo - gal santuokos? - palikta gels- 
va žymė. 

— Bet juk jis nėra iš tų kvaišelių, kurie laikosi celibato? 

— Tegul Viešpats mane nuo to apsaugo, Lorensai, nes šiam pa- 
sauly sūnus man vienintelė paguoda! Visos Deruikų šeimos vil- 
tys į jį sudėtos! Jei netrukus jis neatstatys šeimos garbės, mūsų 
vardo niekas nebeištars ir jo gėdysis. 

— Na, tai susidaužkim už jo sėkmę! - pasiūlė siuntų rūšiuoto- 
jas, visuomet atgyjantis, kai kalba pasisuka apie stikliuką. 

Jųdviejų stiklinaitės skimbtelėjo ir ištiško saldūs purslai. Ligi 
pat nakties abu vyrai gurkšnojo tą butelį, kurio, laimė, ilgam už- 
teko troškuliui malšinti. Kai juodu pagaliau nutarė eiti miegoti, 
butelio dugne dar buvo likę keletas lašų, kuriais Lorensas suvilgė 
trobelės pasienį, nes šventai tikėjo prietaru, kad nevalia gerti pa- 
skutinio gurkšnio. 

— Aš čia sukursiu laužiuką! - linksmai tarė Kornelis. - Pamaty- 
si, kokia graži bus liepsna! 

— Bet jos nepamatys laivas, kuris galėtų tave išgelbėti... - liūd- 
nai atsakė jo bičiulis. 

Girtumas sugadino jų gerą ūpą. Juodu išsitiesė trobelėje, pasi- 
kišo po galva susuktus drabužius, atstojusius pagalves, ir netru- 
kus užmigo. 


TREČIASIS SEZONAS 


1637 metų kovo 29 diena. 


Didžiausių išmėginimų Harlemo gyventojams atnešęs metų lai- 
kas buvo ne žiema, suteikusi džiaugsmo mėgėjams čiuožinėti ir 
lėkti spalvotomis rogutėmis, ištraukti iš sūrymo mėsą ir glėbes- 
čiuoti merginas, bet pavasaris - ypač jo pradžia, kovas ar balan- 
dis, kai atšilęs oras suaižydavo ledus ir užtvindydavo gatves, aikš- 
tes ir kanalus klampiu purvu, kurio neapkentė namų šeimininkės. 
Joms tai būdavo didžiojo švarinimosi metas, o jų vyrams, išvy- 
tiems šluota iš namų, - nuobodūs pasivaikščiojimai po miestelį 
arba užtrukusi siesta smuklėse. Pievos taip užtvindavo (nuo liū- 
čių, tirpstančio sniego ir išsiliejusių upių), kad galėjai pamanyti, 
jog Harlemo ežeras netrukus susijungs su Vijeko ežeru, o šis - su 
Šeru ir taip toliau ligi pat didžiojo Ziuiderzi baseino. Ir negi ne- 
imtum manyti, kad šalies galiausiai visai nebeliks, kad savo ke- 
lis arpenus smėlio ir dumblo ji ketina sugrąžinti jūrai, iš kurios 
ir buvo visa tai pavogusi? Ši gąsdinanti mintis dažnai šmėkštelė- 
davo žmonių galvose ir skatino malūnus-vandens pompas kaip 
reikiant darbuotis, stengiantis nusausinti pievas. 

Pavasarį Deruikų šeima, kaip ir visi kiti kaimynai, nuobodžia- 
vo ir žiovavo. Visi skaičiavo dienas ligi didžiosios silkių žvejybos, 
kuri turėjo prasidėti gegužės pabaigoje, kai flamandai pakrantėse 


230 OLIVIER BLEYS O SEMPER AUGUSTUS 


galės gardžiuotis žalių žuvų filė tiesiai iš tinklų, kol jiems suskaus 
pilvus. Nuo tada poilsio akimirkos būdavo itin retos, o darbai tie- 
siog virte virdavo. 

Ką veikti sekmadienį šaltuose ir niūriuose namuose, kai verpi- 
mo ratelis jau daugybę kartų atliko savo darbą, kai žaidimas kau- 
liukais jau seniai įkyrėjęs, ir visi baldai iškrypę tiek, kad nebėra 
kam jų sutaisyti? Religinių raštų tomai vargino netgi Harietą, kuri 
šiaip jau rūpindavosi perrišti drėgmės apgadintas knygas. Jaspe- 
ras iš bukmedžio šaknies drožė medžioklės švilpukus, Vilhemas 
rūkė pypkę arba blizgino senovinius medalius. O Petra, kurios 
sužadėtuvės su Eljezaru buvo atidėtos, nors teisiškai jie vis dar 
buvo sužadėtiniai, stengėsi kaip įmanydama išvengti savo būsi- 
mojo vyro. Mergina, išgirdusi skambinant prie vartų, kaskart už- 
sidarydavo mediniame sandėliuke, prisidengdama tuo, kad turi 
ten kai ką padaryti. 

— Kada liausies taip vaikiškai elgtis? — bardavo ją Vilhemas. — 
Eljezaras nori su tavim pasimatyti, o tu jį atstumi? Vakar jis stovė- 
jo prie durų ir laukė tavęs ištisas valandas! 

- Ir iš kur toks netikėtas švelnumo proveržis? 

— Paklausyk, sese, patinka tau tai ar ne, Eljezaras yra tavo su- 
žadėtinis ir rytoj taps tavo vyru... Aš ne tam taip ilgai ir sunkiai 
dirbau dėl šios santuokos, kad tu imtum ir sugalvotum netekėti! 

— Neskubėk, broleli, skaičiuoti viščiukų, kol jie dar neišsirito! 
Ant mano piršto tik paprastas žiedas, ne vestuvinis! 

Vis dėlto Petra buvo labai laiminga, kai Bereisteno įpėdinis, ko 
gero, verčiamas tėvo, pasiūlė visiems keturiems Deruiko vaikams 
išeiti pasižmonėti. Netgi Eljezaro draugija atrodė labai viliojanti 
mintis nors keletui valandų ištrūkti iš nuosavo vienuolyno. Išti- 
sas dienas seserys iš anksto džiaugėsi būsimu pasivaikščiojimu. 
Pirmiausia buvo nutarta apžiūrėti Leidos universitetą ir jo ana- 

tomijos muziejų, kuriame buvo labai intriguojančių eksponatų: 
banginio penis, Egipto mumija ir tigrų iškamšų, tačiau Deruiko 
sūnūs nuožmiai smerkė tokį muziejų, įžeidžiantį religinius įsiti- 
kinimus. Jie taip pat ketino apžiūrėti Amsterdamo labirintą virš 
Princų kanalo, Zandamo mugę, kurioje tarp daugybės įdomybių 
buvo žadama parodyti mokantį skaičiuoti arklį bei šeimininko 
klausančias bites. Šį kartą nepatenkintas buvo Vilhemas, mat jam 
atrodė, kad tokie pasilinksminimai nedera jaunoms merginoms. 
Galiausiai Deruikai ir Bereistenai nutarė aplankyti Alkmaro mies- 
telį, apžiūrėti bokštą su svarstyklėmis ir karilionu, susidedančiu iš 
aštuoniolikos varpų. Paulius taip pat buvo nusiteikęs leistis kelio- 
nėn, taigi nusamdė dvi karietas su vežėjais, kad šie nuvežtų juos į 
vieną kitą vietelę. 

Karietų viduje iš pradžių tvyrojo gan šaltoka atmosfera, mat 
keleiviai jautėsi kiek įsitempę dėl tarp jų kilusių vaidų. Šneka be- 
veik nesimezgė, visi vengė opių temų, kurios galėtų supykdyti 
kurį nors keleivį, todėl kalba sukosi tik apie pačius bendriausius 
dalykus: vyrai kalbėjosi apie karą ir politiką, merginos - apie reli- 
giją ir mezgimą. Netrukus į alkovas plūstelėjo gaivus kaimo oras, 
kuris taip skyrėsi nuo Harlemo priplėkusio tvaiko, kad kažkokia 
džiaugsminga nuotaika užplūdo Jasperą ir Eljezarą, sėdinčius 
prie pat karietos langų, ir netruko užkrėsti greta sėdinčias ben- 
drakeliones. Sustojus prie Alkmaro kariliono, visa draugija buvo 
nusiteikusi labai smagiai. 

Paulius ir visi kiti ilgai žavėjosi sustingusiais varpais, paskui 
pasiklausė didingo jų skambesio, džiugiai niūniuodami žinomas 
arijas, kurioms keliais akordais pritarė didysis karilionas. Elje- 
zaras nepraleido progos pasimeilinti Petrai, kuri jautėsi priklau- 
soma nuo jo malonės. Pabandęs paimti ją už rankos, kuri vikriai 
lyg ungurys to išvengė, jaunuolis ėmė kažką nevykusiai pasakoti 

apie varpus, aiškindamas, kaip moderniuose įrenginiuose esantis 
būgnas priverčia kūjus trenkti į varpus ir kaip sudėtinga yra nu- 
dailinti varpų formas, kad šie išgautų skirtingą skambesį. Petrai 
buvo taip nuobodu jo klausytis, kad tik prisiversdama ji išspaudė 
šiokią tokią šypseną, kuri, tiesą sakant, privertė Bereisteno sūnų 
užsičiaupti, mat šis pamanė atgavęs Petros prielankumą. 

Ištaikęs progą, regentas pasišaukė Vilhemą ir pareiškė norįs 
šnektelėti su juo akis į akį. Juodu ne tik nepasitraukė toliau nuo 
kariliono, kad šis savo skambesiu netrukdytų, bet priešingai, kiek 
įmanoma labiau prisišliejo prie bokšto, kad niekas negirdėtų, 
apie ką juodu kalbasi. 

— Semper Augustus! - tiesiai tarė rektorius, pakėlęs antakius ir 
smilių, lyg ketintų burti. 

Vilhemas manė, kad rektorius, ištardamas šią paprastą frazę, 
bando patikrinti jo lotynų kalbos žinias. Jaunuolis tučtuojau iš- 
vertė: 

— „Visuomet pagarbintas“ O gal tai reiškia ką kita? 

— Tai - gėlė, Vilhemai! Tulpė. Pati rečiausia, pati brangiausia, 
pati geidžiamiausia! Aš esu vienas iš nedaugelio, turėjęs galimybę 
pasigrožėti šia tulpe Adriano Povo, Hemstedės bajoro, Olandijos 
teisingumo ministro, soduose! Šis ponas be galo žavisi tulpėmis, 
tačiau, užuot sodinęs įvairių spalvų tulpes, kaip kad mes, jis pano- 
ro išpuoselėti tik vieną vienintelę, kuri būtų pranašesnė ir puikes- 
nė už kitas: Semper Augustus! 

— Ji turėtų būti paprasta, jei jų pilni gėlynai, tiesa? Ji turbūt 
menkavertė? 

Vilhemas susivokė padaręs neprotingą akibrokštą, mat rekto- 
riaus veidas šlykščiai persikreipė. 

— Paprasta? Na, taip, kurgi! Radai, ką pasakyti! Nė vienam ne- 
teko laimė suskaičiuoti, kiek Augustus tulpių yra iš viso, ir dėl la- 

bai paprastos priežasties: nė vienas šios tulpės svogūnas niekada 
nebuvo parduodamas... Manoma, kad visoje šalyje daugių dau- 
giausia yra dvylika tokių svogūnų, o floristai iš kitų šalių apskri- 
tai nieko nežino apie šią tulpę! Apie ją sukasi pačios karščiausios 
kalbos. Vieni mano, kad tos tulpės priklauso vienam žmogui, ku- 
ris nė vienos neparduoda nė už jokius pinigus. Kiti tikina girdė- 
ję, kad pernai per didžiąsias Alkmaro varžytines Augustus tulpė 
buvo įvertinta trylika tūkstančių guldenų! 

Likimas taip susiklostė, kad tą akimirką, kai Paulius pasakė tul- 
pės kainą, nuo kūjo trenksmo sugaudė pats didžiausias kariliono 
varpas. Jo atgarsį Vilhemas pajuto savyje. Jam pasirodė, kad žemė 
po kojomis suvirpėjo ne dėl galingo varpo dūžio, išvaikiusio iš 
varpinės visus balandžius, bet dėl įspūdingo trylikos tūkstančių 
guldenų aidėjimo. 

— Matai, Vilhemai... - vėl prabilo Paulius, nuleidęs balsą. — 
Semper Augustus ne tik pranoksta visas kitas tulpės savo grožiu, 
bet ir yra pati turtingiausia bei vertingiausia. 

— Kaip ji atrodo, kad visi jos taip trokšta? 

- Ji priklauso Rosen tulpių šeimai, tačiau yra gerokai žavinges- 
nė. Prie pat kotelio, iš kur ima lįsti žiedlapiai, tulpė yra mėlynos 
spalvos, o patys žiedlapiai turi įvairiausių atspalvių: čia grynai 
balti, čia balkšvai geltoni, pabarstyti tamsiai raudonos spalvos 
taškeliais. Visas žiedas nuo pat apačios ligi viršaus yra išpuoštas 
raudonomis kaip kraujas liepsnelėmis, kuriomis liepsnoja šeši 
žiedlapiai, vinguriuojantys aukštyn. Nepakartojamas grožis! 

Pasakodamas, kaip atrodo Semper Augustus tulpė, rektorius 
pirštais ore nubraižė lengvą jos eskizą. Umiai jis paslėpė rankas 
panašiose į fokusininkų rankovėse. 

— Gana, ir taip jau per daug pasakiau! Jei kuris nors mūsų pa- 
Žįstamas pirklys išgirstų, apie ką čia mudu kalbamės, jis mus pa- 

sektų ir, ko gero, nugalabytų. Dar šis tas, Vilhemai... Prisimeni tą 
guašu tapytą piešinį, kurį mano vežėjas Ernstas Rotvalis neseniai 
jums atvežė? 

— Prisimenu... Tulpės paveikslas. 

- Jį nutapė Judita Leister, labai gabi menininkė, kurią esu pa- 
samdęs nutapyti mano tulpių kolekciją. Neseniai vienas vargingai 
atrodantis žmogelis, girdėjau - ūkininkas, paprašė jos atlikti jam 
tą patį darbą. Aš jo nepažįstu ir nežinau, kokius augalus jis augina. 
Tačiau iš vieno patikimo šaltinio sužinojau, kad tarp daugybės 
gėlių, kurias jis prašė nutapyti, buvo ir Semper Augustus tulpė! 

Rektorius įtraukė oro per burną lyg banginis. 

— Tik pagalvok, Vilhemai! Augustus tulpė valstiečio rankose! 

— Ką turėčiau padaryti? 

— Sužinok, kuo jis vardu ir kur tiksliai gyvena... 

— Kiek man sumokėsit? 

Išgirdęs šį begėdišką reikalavimą, rektorius kilstelėjo smakrą ir 
nukreipė savo akis kitur, o jo veidas akimirksniu persimainė. Pau- 
lius perliejo savo mokinį žvilgsniu nuo galvos ligi kojų, jis atrodė 
dar nuožmesnis dėl išsipūtusios milžiniškos gofruotos apykaklės, 
primenančios girnapusę, pakibusią po kaklu lyg nepakeliama 
našta. Vis dėlto rektorius susitvardė: 

- Jei, kaip aš manau, tas kaimietis nežino, ko verta Augustus 
tulpė, ir parduos tau ją už saujelę guldenų, atleisiu tave nuo sko- 
los ir palaiminsiu Petros vestuves. 

— Sutarta! 

Abu vyrai neturėjo stikliukų, kuriais būtų galėję susidaužti, 
nei monetų, kurias sukąstų dantimis pagal vilnos pirklių paprotį. 
Savo susitarimą juodu patvirtino keliskart sukirsdami rankomis, 
ir taip triukšmingai, kad net nustelbė tuo metu skambančią kari- 
liono melodiją. Iš visų pakampių pasigirdo „tššš!“. Vilhemas grįžo 

pas saviškius su tokia veido išraiška, lyg žinotų kažką daugiau už 
kitus. 

— Petra, mums pavyko išsisukti iš keblios padėties, - slapčia 
tarė jis seseriai, pridengęs jųdviejų veidus savo skrybėle. 

Vyresnysis Deruikas visą vakarą buvo toks malonus ir paslau- 
gus, kad net Eljezaras prisipažino tėvui dar niekad neturėjęs „su- 
kalbamesnio priešo“. Abiem šeimoms ši diena buvo pati geriausia 
metuose. Jie pažadėjo vieni kitiems surengti daugiau tokių išvy- 
kų, kuriose nereikėtų kalbėtis rimtomis temomis ir perdėm man- 


dagiai elgtis. 


Vilhemas stropiai įvykdė pavestą užduotį. Jau kitą dieną po su- 
sitikimo Alkmare su rektoriumi ir jo sūnumi jis išsiaiškino, kur 
gyvena dailininkė Judita Leister, pasiskolino savo šeimininko 
karietą, kuri buvo kur kas prašmatnesnė nei jo paties, ir, sušėręs 
arkliams, nudūmė nurodytu adresu. 

Dailininkės ateljė langai atsivėrė į šiaurės pusę, viduje kvepė- 
jo klijais ir šlapiu gipsu. Visur buvo apstu statulų, muliažų, dėžių 
ir dekoracijų, visokiausio pluošto, virvių ir skridinių. Didžiulės 
ant langų kabančios paklodės trukdė prasiskverbti saulės spin- 
duliams, kuriems retsykiais pavykdavo apšviesti tai vieną, tai 
kitą detalę: čia mažytę marmuro grūstuvę apsilaupiusiais dažais, 
kurios viršutinis apsitrynęs kraštas spindėjo visomis vaivorykš- 
tės spalvomis; čia karklo manekeną puošiančią brokato suknią ir 
skrybėlę su kaspinais; čia nuplasnojantį balandį, kurį išgąsdino 
du kopėčias nešantys jaunuoliai. 

— Ar ponia Leister namie? 

— Ji tuojau ateis. 

Tarnaitė pasiūlė Vilhemui atsisėsti į fotelį, o pati lyg teatro sce- 
noje pradingo už užuolaidos. Kita, kur kas jaunesnė tarnaitė, už- 
pylė jam ant rankų apyvėsio vandens su muilu, paskui nusausino 
delnus lino rankšluostėliu, atsiduodančiu pakalnutėmis. 

— Jūsų ponia turtinga, tiesa? 

Tarnaitė nieko neatsakė. Pajutęs malonią vėsą, užliejusią pa- 
kaušį, Deruikas suprato, kad kažkas ką tik mikliai nuėmė jam 
skrybėlę, nuvilko apsiaustą ir peleriną. Jis mąstė, kaip tai galėjo 
atsitikti, negi meistrės Leister tarnaitės yra įgudusios mikliaran- 
kės vagilės? 

Jis liko vienui vienas. Netrukus toji, kurios Vilhemas taip lau- 
kė, pagaliau pasirodė. Ji vilkėjo paprastutę suknelę, o ant galvos 
buvo apsisukusi balto lino kyką, dengiantį kaktą ligi pat antakių, 
bet tikrai ne dėl to, kad paslėptų plaukus, o kad šie neaptikštų 
dažais. Į rankos linkį ties alkūne ji buvo įspraudusi paletę, o nykš- 
čiu prilaikė keletą teptukų: du ar trys dažuose pamirkyti teptukai 
varvino ant žemės sunkius lašus, ištykštančius mėlynomis, ža- 
liomis ar geltonomis žvaigždutėmis. Tas savotiškas menininkės 
įvaizdis bylote bylojo, kad Vilhemas nutraukė jos darbus, tačiau 
pražydusi šypsena veide jam už tai atleido. 

- Arjūs - ponia Leister? - smalsiai pasiteiravo Vilhemas, mat 
toks paprastas ir beveik draugiškas jųdviejų susitikimas vargiai 
derėjo su juos supančia aplinka. 

Tuo pat metu jis grabaliojo sau virš galvos, ieškodamas skry- 
bėlės, tačiau galiausiai pamatė ją pakabintą tamsios drabužinės 
kertelėje. 

— Apsieikim be tų mandagumo ceremonijų! - pareiškė meni- 
ninkė, užkirsdama kelią deramam etiketui. 

Meistriškai laikydama savo dažų paletę, šeimininkė įbruko Vil- 
hemui taurę ir pripylė vyno. Jaunuolis grožėjosi didžiuliu apvalai- 

nu stikliniu grafinu, kuris buvo nei patogus, nei labai jau elegan- 
tiškas, bet labai tinkamas pavyzdys natiurmortui su vynuogėmis. 
Prie pat grafino kaklelio buvo matyti raudonas piršto antspau- 
das. 

— Na, tai klokit, - tarė menininkė, laisvąja ranka užkimšdama 
grafiną. - Kokie vėjai jus atpūtė? 

Deruikui prireikė nemažai laiko, kol jis apsiprato su dailinin- 
kės elgesiu; ji prisėdo ant kolonos muliažo ir jo klausydamasi visą 
laiką krapštinėjo savo teptukus. Keliskart jam net pasirodė, kad ji 
ketina išeiti, nes klausėsi jo labai išsiblaškiusi. Laimė, Vilhemas 
nepasakė nieko, ką būtų reikėję ilgai apmąstyti, o jo ramus kalbė- 
jimas taip pat ilgai neužtruko. 

Jaunuolis paaiškino, kad jo sesuo ketina ištekėti už turtingo 
Harlemo bajoro sūnaus, ir tą įstabią dieną norėtųsi įamžinti pa- 
veikslu. Daugiau Vilhemas šios minties neplėtojo. Jis sumetė, 
kaip jie turėtų atrodyti, pozuoti ir kokiais drabužiais vilkėti. 
Jaunuolis užsakė tris tokius pat paveikslus ir jau žinojo, kur jie 
kabės: pirmasis - Deruikų name Kruistrato gatvėje, rytinėje 
vestibiulio dalyje, ant oda trauktos ir dar kol kas nepuoštos sie- 
nos; antrasis - Bereistenų namuose; ir galiausiai trečiasis bus 
pakrautas į laivą, plaukiantį Brazilijon, kad šioje tolimoje šalyje 
gyvenantis jų vienišas tėvas galėtų pasidžiaugti maloniais šei- 
mos prisiminimais. 

— Mano sesuo Petra dešinėje rankoje laikys tulpę, - paaiški- 
no Vilhemas ir savo mintį pailiustravo rankos mostu. - Tai bus 
jos pagarbos ženklas sužadėtiniui, užsiimančiam tulpių prekyba. 
Beje, jo švarko atlapą taip pat puoš tulpė. 

— Kaip jos turėtų atrodyti? 

Išgirdęs klausimą, kurio taip tikėjosi, Vilhemas lyg brakonierius, 
sugavęs spąstuose dailų žvėriuką, pajuto pergalės džiaugsmą. 

— Žiedlapiai prie pat stiebo turėtų būti mėlyno atspalvio, vir- 
šūnėlės — baltos, o patys žiedlapiai išmarginti raudonomis lieps- 
nelėmis... - smulkiai nupasakojo jaunuolis, iš tolo rodydamas į 
minkštą dažų masę ant dailininkės paletės. 

Vilhemas akimirką sulaikė kvėpavimą, o Juditos Leister rankoje 
nuolat krutąs teptukas taip pat sustingo. Menininkė atrodė sumišu- 
si ir paprašė akimirką luktelėti. Iš gretimo kambario ji atsinešė dar 
nebaigtą guašu tapytą tulpės paveikslą: stiebas ir dailūs lapai buvo 
nupiešti pieštuku ir kur ne kur paryškinti sidabru. Kad ir kaip ten 
būtų, pats žiedas turėjo mėlynų, raudonų ir dramblio kaulo atspal- 
vių, taigi kuo puikiausiai atitiko Vilhemo nupasakotą tulpę. 

— Ar tokią tulpę turite galvoje? 

Svečias apsimetė nusičiaudėjęs. Jis tuojau pat prisidėjo prie 
veido didžiulę nosinę, kuri nuslėpė jo sumišimą. 

— Taip, kažkas labai panašaus! - patvirtino Vilhemas, su- 
šniurkščiodamas nosimi. Paskui kuo ramesniu ir natūralesniu 
balsu tarė: - Vis dėlto dėl tų tulpių panašumo ir jūsų talento galė- 
siu būti tikras tik tada, kai galėsiu palyginti piešinį su tikrąja tulpe. 
Jūs juk tapėte šią tulpę iš natūros? 

— Tikrai taip. 

- Ar ji buvo skinta? 

— Ne, ji augo dirvoje... - sąžiningai atsakė menininkė. - Jos savi- 
ninkas nusivedė mane į savo sodą. Padariau gyvos tulpės eskizą. 

— O kurtas jo sodas? 

Vilhemas prikando liežuvį, susivokęs, kad uždavė netaktišką 
klausimą. Iš tiesų džiugus jaunosios moters veidas apsiniaukė. 
Stengdamasis kuo greičiau ištaisyti keblią padėtį, jaunuolis sku- 
biai pridūrė: 

— Panele, šis paveikslas yra taip kokybiškai nutapytas, kad sun- 
ku patikėti, jog tai įprasto darbo vaisius. Akis užkliūva tik už išties 

didingai atrodančių paveikslų... Žinokit, aš labai ilgai ieškojau 
gero menininko. Pirmiausia man patarė nueiti pas gerai žinomus 
dailininkus, kuriuos labai vertina Harlemo miestelėnai. Tačiau 
atlygis, kurio užsiprašė Francas Halsas ir Pėteris Sutmanas, du la- 
bai žymūs menininkai, gerokai pranoko mano išgales. Štai dėl to 
atkeliavau pas jus, manydamas, kad mokinė nelups taip brangiai 
kaip jos mokytojas. 

Dar vienas netaktiškas Vilhemo pasisakymas tikrai nepagerino 
padėties. Dailininkė Leister pasuko durų link, ir Vilhemas iškart 
sumojo, kad ji lieps jam išeiti. Jis darsyk pabandė išsisukti: 

— Esu pasirengęs sumokėti tiek, kiek tik bus vertas jūsų darbas, 
bet labai norėčiau pirma patikrinti jūsų gebėjimus. Juk nieko to- 
kio, tiesa? — jei prieš nusamdydamas dailininką žmogus jį trupu- 
tėlį išbando. Aš visai nenoriu jūsų apkrauti, tačiau, jei tik galėčiau 
savo akimis žvilgtelėti į tą tulpę, kuria taip grožėjausi jūsų tapyta- 
me paveiksle, būčiau amžinai jums dėkingas... 

Kuklus Deruiko balso tonas, o ypač tai, kad jis išdrįso paimti 
grafiną ir įpilti menininkei vyno (to meto papročiams ir etiketui 
tai buvo labai neįprasta), privertė dailininkę nusileisti. Ji padėjo 
paletę į šalį ir gurkštelėjo vyno. 

Pokalbis mezgėsi laisvai ir net, galima sakyti, be jokių pa- 
stangų, mat abu pašnekovai pajuto vienas kitam simpatiją. Nuo 
tos akimirkos sandorio sėkmė buvo garantuota. Juodu susitarė, 
kad už keturiasdešimt tris guldenus ir dešimt uolekčių geros 
gelumbės Judita Leister nutapys tris vienodus Petros ir Eljezaro 
paveikslus, kuriuose jie bus pavaizduoti prašmatniais išeiginiais 
drabužiais. 

— Tegul jie ateina rytoj, tiesiai į ateljė... - pasiūlė menininkė. — 


* Ilgio matas, apie 1,18 m, panaikintas 1840 metais. 

Dailininkams patinka pavasaris. Ilgėja dienos ir skaisčiau šviečia 
saulė. 

Tada ji ištiesė ranką savo svečiui, tuo nustebindama Vilhemą, 
nes tai buvo labai prancūziška, ir jis, užuot ją paspaudęs, galantiš- 
kai pabučiavo. Kiek vėliau, jau eidamas gatve, jaunuolis susivokė, 
kad nieko nesužinojo apie Semper Augustus, išskyrus tai, kad me- 
nininkė Leister geba neblogai tapyti. Nuo tos minties jį apėmė 
neviltis. Ar jam reikėtų grįžti atgal? Laimė, apsiausto kišenėje, 
kurį jam padėjo užsivilkti tarnaitė, Vilhemas rado nedidelį raštelį, 
surašytą labai dailiu pasvirusiu braižu. Jame buvo nurodyta, kur 
ieškoti to sodininko: 


Pas Matijų Hufnagelį, Butfė ūkyje, prie šiaurinio pylimo, netoli 
Leidos gyvenvietės. 


Įdomiausia, kad šis atradimas jam pasirodė žeminantis. Kada ji 
spėjo įkišti raštelį kišenėn, negi jam išeinant? Jis jautėsi lyg ledo 
ritulio rutulys, skriejantis iš vieno galo į kitą ir galiausiai smagiai 
pliumptelintis į vandenį. Argi neakivaizdu, kad Judita Leister el- 
gėsi su juo kaip tinkama, pasiūlydama jam išgerti vyno ir paple- 
pėti atokvėpiui? Tačiau rektoriui, kuriam Vilhemas išpasakojo 
visą savo nuotykį, atrodė visai kitaip. Jis pasveikino jaunuolį per- 
gudravus „irgi nekvailą velniūkštę“, o sužinojęs, kuriam gale ieš- 
koti sodininko, paragino savo mokinį nedelsiant keliauti į Leidą. 
Kartu jis įbruko rankon titnago pistoletą, paaiškinęs, kad „visose 
kelionėse jis labai praverčia“. 

- Ar žinai, kas yra vadinamieji šakniastiebiai, šaknų draskyto- 
jai? Jie sakosi esą keliaujantys kolekcininkai, supirkinėjantys re- 
tus tulpių svogūnus ir vėl parduodantys pasiūliusiam didžiausią 
sumą... Koks liūdnas gyvenimas tų ponų, galinčių perrėžti žmo- 
gui gerklę peiliu taip pat lengvai kaip ir gėlės stiebelį. Dėl gėlės 

jie pasirengę nusikalsti. Tesaugo tave Dievas, kad nė vienas iš tų 
banditų nesuuostų, kur tu eini, o svarbiausia - ko eini! 

Deruiko sūnus pasvėrė rankoje ginklą ir pagalvojo, kad jis 
menka paguoda, kai užpuola žudikas, pasirengęs perrėžti gerklę. 
Be to, naujoji užduotis jo visai nenudžiugino. Argi jis neatliko to, 
kas buvo pavesta? 

— Man garbė, pone, kad patikėjote man užduotį praturtinti jūsų 
kolekciją turbūt pačiu gražiausiu pavyzdžiu... Vis dėlto drįstu ma- 
nyti, kad jūsų sūnus Eljezaras, ko gero, būtų pats tinkamiausias 
ambasadorius, atsižvelgiant į garsų jūsų šeimos vardą. 

— Tšš... tšš... — tildė jį rektorius, lyg rengtųsi gaudyti musę. — 
Kas patikės, kad tu didelis, jei visiems sakysi, kad esi mažas? Esu 
tikras, kad tu puikiai atliksi šį darbą. Panašu, kad moki fechtuotis, 
juk to neseniai tave mokė prancūzų kalbos mokytojas? Štai kas 
tau pravers kur kas labiau nei paraidžiui ištartas retos gėlės pa- 
vadinimas. Argi nėra sakoma, kad „šimtas flamandų - tai šimtas 
peilių? 

Pastangos perkalbėti miestelėną buvo bergždžios. Kuo labiau 
Vilhemas tikino nesugebėsiąs, tuo labiau Paulius gyrė jo talentus, 
kol galiausiai persistengęs nueidavo į juokingus kraštutinumus. 
Kad ir kaip ten būtų, Bereistenas buvo nepalaužiamas. Jis griebė- 
si skaičiukų, primenančių Vilhemui skolą, kurios jis nepajėgsiąs 
grąžinti, nebent parneštų jam Semper Augustus. Akis badanti tiesa 
privertė Vilhemą nusileisti. Jis įsikišo rektoriaus pistoletą į užantį 
ir iš makšties išsitraukė savo špagą, norėdamas patikrinti, ar orna- 
mentais puošti ašmenys, kurių jis niekad nebuvo išsitraukęs, dar 
nesurūdijo. Netrukus jaunuolis pasikinkė arklį ir vienui vienas 
išbildėjo karieta į Leidą. 

Nuo Harlemo iki Leidos buvo vos penkios mylios, tačiau liūčių 
metu užtrukdavo dvigubai ilgiau, mat keliautojai dėl ištvinusių 
upių ir ežerų buvo priversti nuolat ieškoti aplinkkelių. Keliai vin- 
guriavo per laukus, skęstančias pievas ir klampų kopų smėlį, ku- 
riame ilgam įstrigdavo mediniai vežimų ratai. Eismas dažniausiai 
užsikimšdavo dėl didžiulės virtinės vežimų, kai pirmasis imdavo 
ir įstrigdavo į klampų smėlį: jie buvo įklimpę įvairiomis krypti- 
mis — vieni vis dar bandė irtis į priekį, kiti - apsigręžti atgalios, 
o jaučių varovai, ligi kelių susmigę į purvyną, be gailesčio lazdo- 
mis pliekė vargšus gyvulius. Vis dėlto buvo labai neįprasta, kad 
raitelis, niekaip negalėdamas prasibrauti pro kelią užstojančius 
kinkinius, lipa nuo savo arklio ir keletą jardų brenda vandeniu 
pėsčiomis. 

Kad ir kaip būtų apmaudu, tądien į Leidą keliavo daugybė žmo- 
nių ir Vilhemui net porą kartų teko pakliūti į tokią siaubingą grūstį, 
kad joks žmogus - nei pėsčias, nei raitas - negalėjo išsikapanoti. 
Jaunasis Deruikas aplink nematė nė vieno pažįstamo veido, todėl 
pakalbino jauną raitelį, jau gerą mylią maklinėjantį jam prie šono ir 
marinantį laiką kauliukų mėtymu ant ištiestos rankos. 

— Laba diena, berniuk. 

— Ir jums, pone. 

— Gal Leidoje vyksta šventė, kad šitokia minia ten veržiasi? 

— Tikrai nieko apie tai negirdėjau. Almanache apie tai nebuvo 
užsiminta nė žodeliu. 

— Tai gal kokiam nusikaltėliui bus vykdoma mirties bausmė? O 
gal jaunimas keliauja į Zevenhuiseno mišką ieškoti garnių lizdų? 

— Neturiu žalio supratimo. 

— O ko tu pats ten veržiesi? 

Mikliu rankos mostu raitelis subėrė avies rago kauliukus į ta- 
bokinę. Žinoma, norėdamas atrodyti oriai, jis timptelėjo šviesų 


OLIVIER BLEYS 0 SEMPER AUGUSTUS 243 


šiurkštoką ūsą, iš kurio galėjai spręsti, kad čia pirmoji jo vyriška 
augalija. 

— Turiu reikalų! - tarė jis beveik tokiu pat tonu. 

- Širdies reikalų ar piniginių? 

Po dideliais raukšlėtais grifo vokais žibėjo neaiškios spalvos 
akys, gal kiek neproporcingos raitelio veidui. Jis nudelbė jas že- 
myn, tada pakėlė į Deruiką, paskui vėl nudelbė lyg luošys, baikš- 
čiai tyrinėjantis savo pašnekovą. 

— Tai kaip? - neatstojo Vilhemas. 

— Pirksiu vieną gėlę, kuri savo kaina ir grožiu pranoksta visas 
kitas. 

— Gėlę? 

— Tulpę, pone. Ji vadinasi Semper Augustus. 

Vilhemą taip pribloškė tas prisipažinimas, kad jis neturėjo jėgų 
paklausti, iš kur tas vaikis sužinojo apie šią tulpę ir kas nurodė, 
kur jos ieškoti. 

— Na, tai sėkmės tau, - šiaip ne taip palinkėjo. 

Tai negalėjo būti tik atsitiktinumas, kad Deruiko bendrakelionis 
užsiėmė tuo pačiu ir atsirado tuo pat metu toje pačioje vietoje, pa- 
keliui į Leidą, drauge su Vilhemu. Jis baiminosi, kad - deja! - Sem- 
per Augustus tulpė yra žinomesnė, nei rektorius galėjo įsivaizduoti. 
Įdomu, kiek raitelių, pėsčiųjų ir keliauninkų su vežimais skubėjo 
raudonomis liepsnelėmis išmargintos tulpės pėdsakais? Kiek vir- 
vėmis surištų ir vežimų gale sukrautų krepšių buvo prikrauta gul- 
denų, dukatų ir kitokių auksinių, kurie bus atiduoti mainais už 
nuostabiąją tulpę? Vilhemui ėmė smaugti gerklę; lyg tam maišui, 
užveržtam virve. Jis įsikibo į balną, kad nenulėktų nuo arklio. 

— Ar turi pinigų tai gėlei? Girdėjau, tulpės labai brangios. 

Nieko neslėpdamas, raitelis iš apvalainos kišenės ištraukė pus- 
pilnį kapšą ir išbėrė jo turinį sau ant delno. Tai buvo penkios trijų 

guldenų monetos, kuriose buvo iškaltas Fryzijos herbas - melsvo 
atspalvio, su dviem auksiniais leopardais. 

- Čia visas tavo turtas? 

— Ir mano sužadėtinės... Aš esu odininkas ir pardaviau savo 
odas, kad galėčiau imtis tulpių prekybos. Girdėjau, kad iš vienos 
tulpės galima susikrauti pasakiškus turtus ir dargi kur kas greičiau 
nei pardavinėjant ką kita. 

Reti jaunuolio ūsai išsirietė drauge su šypsena, parodančia visą 
eilę lygių baltų dantų, kurie dėl savo dailaus apvalainumo primi- 
nė pieniškus dantukus. Su dideliu malonumu jis pasvėrė saujoje 
savo auksą, lyg jau laikytų joje tulpės svogūną. Jaunuolio svajin- 
gas mintis nutraukė kūną perliejęs skausmas: stovintis prie balno 
Vilhemas lyg prastam mokiniui patampė jaunuoliui už ausies. 

— Gelbėkit! - suriko raitelis, manydamas, kad kažkas kėsinasi 
pavogti jo pinigus. 

— Užsičiaupk, tu kvailas asile! Aš visai nenoriu tavęs apvogti! 
Atvirkščiai, prie tų tavo aštuoniolikos guldenų, už kuriuos nė 
Couleren tulpės žiedlapio nenusipirktum, pridėsiu dar penkis, 
kad suktum savo arklį atgalios. 

Vilhemas taip ir padarė: nuplėšė po diržu prisegtą kapšą su 
pinigais ir subėrė auksinius jaunuoliui į ranką, o šis sugniaužė 
juos kumštyje lyg akliname narvelyje. Kančios perkreiptas veidas 
buvo sumišęs su nuostaba. 

— Pone, aš... aš nesuprantu! —- sumikčiojo jis, bandydamas ati- 
traukti Vilhemo ranką, vis dar tampančią jam ausį. 

— Nesupratai? Gal prastai manęs klauseisi, manęs, kuris yra nu- 
pirkęs ir pardavęs daugiau tulpių svogūnų, nei tau yra metų! Esu 
matęs daug tokių geltonsnapių kaip tu: balnų dirbėjų, kaminkrė- 
čių, žemkasių, durpių kasėjų, kurie tikėjosi, pradėję tulpių preky- 
bą, pralobti, bet, deja, grįžo į namus tuščiomis kišenėmis! Kvailys 
labai greit praranda savo auksą! 

— Aaai! Pone! Jūs man baigiate nuplėšti ausį! 

Vilhemas paleido savo auką, prieš tai pliaukštelėjęs atminimui 
per pakaušį, vargšui jaunuoliui net seilė siaura srovele nutekėjo 
per lūpų kamputį. 

— Paklausyk mano patarimo: keliauk namo, apsigręžk tuojau 
pat! Esu tikras, kad kaime tavęs laukia verkianti sužadėtinė, ne- 
rimaujanti motina ir smerkiantis tėvas! Drožk pas juos, maldauk 
jų atleidimo, prašyk to niekšo, kuriam pardavei odas, kad tau 
jas grąžintų, o jei nesutiks, pasiūlyk jam atlygį iš savo santaupų! 
Gyvenk dorą gyvenimą, o ne tokį, kurio dabar trokšti, jei neno- 
ri prisišaukti bėdos ir įklimpti į skolas! Tavo žiniai, aš pats turiu 
dešimt tūkstančių guldenų skolos vienam Harlemo regentui už 
tai, kad norėjau su juo prekiauti tulpėmis! Negi taip trokšti tokio 
likimo? 

Tardamas šiuos žodžius, Vilhemas net krūptelėjo iš susijaudi- 
nimo. Tik dabar suvokė, ką pasakė. Keletą akimirkų jis nejudėda- 
mas sėdėjo balne, susimąstęs, sudrumsta širdimi. Bendrakeleivis 
ilgai klausėsi Vilhemo kalbų lyg žvejys, stebintis tekantį vandenį, 
ir manė, kad turi reikalą su pamišėliu. Jaunuoliui atrodė pasibai- 
sėtina, kad leido tam plepiui aiškinti, kaip jam reikia gyventi. Jis 
nusivalė nuo lūpų seiles ir, vos tik vežimų virtinėje atsirado ply- 
šys, nėrė su visu savo arkliu tiesiai pro jį. Netrukus vaikinas dingo 
Vilhemui iš akių. Deruiko sūnus nebandė nei vytis, nei veržtis pro 
atsiradusį plyšį, pro kurį jau brovėsi kiti smarkuoliai. Jausdamas 
kartėlį, Vilhemas lėtai kaip vėžlys persirito per Leidos pylimą. 

Šiaip ar taip, rasti nurodytą ūkį nebuvo sudėtinga. Ten stovė- 
jo solidus mūrinis namas, o prie jo durų augo išsikerojęs vynuo- 
gienojas, svyrančios kvapnios jo vynuogių kekės viliojo iš rytų ir 
vakarų keliaujančias vilkstines vežimų ir būrius pavienių raitelių, 
kurie, regis, jojo medžioklėn. Kuo arčiau tikslo Vilhemas buvo, 


246 OLIVIER BLEYS 0 SEMPER AUGUSTUS 


tuo labiau darbavosi aulinio bato spyriais ir riksmais, bandyda- 
mas praskinti kelią savo arkliui. Galų gale grūstis pasidarė tokia 
nepakenčiama, kad jaunuolis gavo pririšti savo arklį prie medžio 
ir toliau kapanotis pėsčiomis. 

— Kas čia per cirkas? - niurnėjo Deruikas sau po nosim, siau- 
bingai bjauriai nusiteikęs. - Paulius išsiuntė mane slapčia nupirk- 
ti rečiausios pasaulyje tulpės, o aš pakliuvau į gyvą mėsmalę, lyg 
Tekselyje“ per sūrių slėgimo varžybas. 

Priešais Butfė ūkininko langus vyko neregėtas spektaklis. 
Žmonių minia buvo tokia didžiulė, tiršta ir kirbanti, kad galėjai 
pamanyti, jog prie valstiečio namų slenksčio įvyko stebuklas. Ir 
kas tokio nepaprasto čia galėjo nutikti, kad tokia jūra vyrų ir mo- 
terų atbangavo? Pro medžių lapijos properšas galėjai įžiūrėti ant 
namų stogų dirbančius žmones, dengiančius juos šiaudais arba 
skridininiu keltuvu keliančius kibirus. Aplink nebuvo matyti nė 
vieno pirklio. Daugybė smalsuolių jungėsi prie minios: vieni ve- 
dėsi už pavadžio apsidergusias kumeles, kiti nešėsi po du kibirus 
pieno su putele, kurį stropiai saugojo nuo musių. Tarp daugybės 
visokiausių vežimų buvo ir prašmatnių karietų su herbais, jose 
sėdinčius aukštus ponus nuo prasčiokų grūsties saugojo sargy- 
biniai. Minioje sklandė garsūs vardai: Pėteris Bolis - pats turtin- 
giausias Harlemo sodininkas, Janas Kvakelis - Auksinės vynuogės 
savininkas ir didelis gėlių žinovas, taip pat ir daktaras Nikolas 
Tulpas - Amsterdamo teisėjo padėjėjas, taip mylintis tulpes, kad 
šios gėlės atvaizdu papuošė savo herbą. 

Girdėdamas šiuos įžymius vardus, Vilhemas pasijuto apgailėti- 
nai. Kiek vilties jam suderėti kainą, jei turtais aptekę varžovai jam 
iš po nosies pasiryžę nunešti trokštamą tulpę? Ko vertas bus jo 


* Šiaurinei Olandijai priklausanti sala. 

pasiūlymas, kai didieji kolekcininkai vienas per kitą siūlys įspū- 
dingesnes sumas? Jam gali pasisekti nebent tada, jei jie priimtų 
Vilhemą į varžytines. Jis gi neturėjo sargybinių, kurie padėtų jam 
prasiskinti kelią iki to valstiečio, kuris tuo metu kaip tik maklinė- 
jo po savo kaimišką sodą, pilną tulpių ir baltųjų kopūstų, smai- 
lėjančiu klumpės galu rodydamas į išskirtinę tulpę - bajorai, vil- 
kintys kailiniais, apžiūrinėjo ją pro lupą arba uostinėjo prityrusia 
nosimi. 

Staiga Vilhemą apėmė juoda neviltis. Jis dairėsi aplink po di- 
džiulę minią, kurioje pats stovėjo, ir pro akis jam slydo susikūpri- 
nusių žmonių siluetai, siauros kaktos ir gyvuliški žandikauliai — 
gyvas purvino darbo ir skurdo įrodymas. Vilhemas su siaubu 
stebėjo, kokia didžiulė tų vargetų minia, ir jis pats stovi ne kur ki- 
tur, o tarp jų, toli nuo išsikvėpinusių ponų. Jį ne tiek liūdino min- 
tis prarasti Semper Augustus, kad ir kokie nemalonumai gali dėl 
to užgriūti, bet tas nepataisomai apgailėtinos savo padėties suvo- 
kimas. Visas jo turtas ir pasididžiavimas tebuvo gražūs namai ir 
karieta. Deruikų šeimos kilmė jam atrodė tik neryškus pėdsakas, 
kone purvina dėmė visuomenėje. Visos Vilhemo pastangos nuo 
to pabėgti buvo bergždžios. Nepadėjo netgi jojimo aulinių kul- 
nai, kuriuos jis nieko bloga nenorėdamas trupučiuką paaukštino, 
kad atrodytų didesnis bent jau už vidutinio ūgio vyrioką, tačiau 
įmurusioje žemėje vienodai smego tiek puikūs batai, tiek greta 
stovinčių vargšų pusbačiai. 

Deruiko sūnus gerą valandą prastovėjo prie valstiečio namų 
durų, kurias akylai saugojo jo sūnūs, kol tarpdury pagaliau pasi- 
rodė tie, kuriems teko laimė ten užeiti. Vilhemas nedrįso žengti 
artyn bijodamas, kad jo nenuvytų, ir iš paskutiniųjų vildama- 
sis ištaikyt progą šnektelėti akis į akį su Semper Augustus tulpės 
savininku, kai jo svečiai pagaliau išsiskirstys. Bet staiga mintis 

maldauti kažkokio ūkininko susitikti ir pasišnekėti jam pasirodė 
tiesiog nepakenčiama. Vilhemo išdidumas paėmė viršų. Gal jis 
koks šunelis, kad duonos trupinius pastalėje laižytų? Atsargiai 
užsidėjęs skrybėlę, kurią prieš tai buvo nusiėmęs, kad neužgautų 
už nugaros stovinčių žmonių, Deruiko sūnus apsigręžė ir nusiyrė 
atgal prie medžio, kur paliko pririštą savo arklį, tačiau rado tik 
vagies nupjautą pavadį, o gyvulio nė kvapo. 

— Kad tave kur galas! Ar tik nebūsiu užsitraukęs kokio prakei- 
kimo? Gal kartais apverčiau druskinę ar numečiau peilį? 

Vargšė liepa tiesiog tirtėjo nuo aulinių batų smūgių. Spardy- 
damas medį, Vilhemas kunkuliavo iš pykčio. Prisiminęs, kad ki- 
šenės gilumoje turi nedidelę degtinės gertuvę, jaunuolis nieko 
nelaukęs gurkštelėjo šlakelį, atsisėdo ant žemės ir netrukus nu- 
grimzdo į miegą. 

Kai pabudo, jau buvo sutemę. Vilhemas apsigraibė liemenę, 
norėdamas patikrinti, ar tebeturi piniginę bei pistoletą - laimė, 
viskas buvo savo vietose. Kita vertus, jo špagos dėklas buvo tuš- 
čias, jaunuolis ją rado kiek tolėliau, rasotoje žolėje. Netruko su- 
sivokti besąs kažkokios duobės dugne. Vargais negalais smėlėtu 
šlaitu jis užsiropštė viršun ir vėl atsistojo ant kelio. Prie ūkinin- 
ko namų ištvinusi žmonių jūra jau buvo atslūgusi. Pamažiukais 
ir molio drėbtą tvorelę, juosiančią ūkį į pietus, anksčiau nebuvo 
jos pastebėjęs dėl žmonių grūsties. Ko gero, jaunuolis tos tvore- 
lės apskritai nebūtų pamatęs, jei ne per visą jos ilgį - keturis ar 
penkis jardus - kyšanti vešli augalija, kuri buvo tikrų tikriausias 
įrodymas, kad kitoje aptvaro pusėje auga įvairiausi augalai. 

„Sodas“, - pamanė Vilhemas ir jo širdis ėmė tankiau plakti. 

Ilgai negalvojęs, jis apsisprendė. Perėjo per kelią ir guviai per- 
šoko per tvorelę. Jo auliniai batai ėmė grimzti į minkštą žemę, 

o mėšlo tvaikas tiesiog kvapą gniaužė. Nejaugi jis įlipo į išmatų 
tortą? Vilhemas dideliu žingsniu peržengė tą nemalonų minkš- 
timą, keikdamas kaimiečius, kad jie nesugeba naudotis naktiniu 
puodu. Toliau maklinėdamas po tamsą, jis atidžiai žiūrėjo sau po 
kojomis. Iš pradžių nieko nepamatė, nors ir spoksojo baisiausiai 
išplėtęs akis, šios net įskaudo. Pagaliau nušvito jaunas mėnulis, 
palengvindamas Vilhemo dalią: blyškus šviesos pluoštas skver- 
bėsi pro debesų properšas, apšviesdamas aptvertą teritoriją kaip 
pakliuvo - čia medinio namuko kampą, čia sausmedžio pavėsinę 
ir samanų lopus, primenančius šachmatų lentą. 

„Na ką, tikrai nemenkas sodas paprastam valstiečiui, - pagal- 
vojo Vilhemas. 

Vieną akimirką mėnulis šiek tiek pakeitė savo blausaus spindu- 
lio kampą ir apšvietė didesnį plotą, už kokių dvidešimties pėdų 
nuo Vilhemo, ir jam prieš nosį atsivėrė šiek tiek spalvotų, bet aiš- 
kiai įmatomų dėmelių ruožas. Sprendžiant iš jų formos ir verti- 
kalios padėties, nebuvo jokios abejonės, kas ten auga: tai buvo 
gėlės, o jų išsidėstymas vienodais tarpeliais (taip buvo prižiūri- 
mos tik pačios gražiausios gėlės, siekiant jas tobulai išpuoselėti) 
sakyte sakė, kad čia ne šiaip sau gėlelės. Semper Augustus neabe- 
jotinai turi būti tarp jų; galbūt štai ši, auganti kiek nuošaliau nuo 
kitų tulpių? 

Vilhemas pritūpė ir vėl atsistojo; kojos tiesiog tirpo iš nekan- 
trumo. Jis palinkdavo čia ant vienos kojos, čia ant kitos, neap- 
sispręsdamas, kurion pusėn žengti. Jam pasitaikė išties auksinė 
proga: juk tereikėjo vos ranką ištiesti ir nuraškyti Semper Augus- 
tus tulpę, kuri akimirksniu padengtų visas skolas Bereistenui. Tik 
pagalvokit, kiek rūpesčių ir vargo nukristų nuo jo pečių! Tačiau, 
kita vertus, jaunuolis gėdijosi vogti. Ir ką? Jis apiplėštų kažkokį 
valstietį, kurį ši geradarė gėlė išgelbėjo nuo skurdo? Jis atimtų iš 

to žmogelio sėkmę, ko gero, vienintelę, galėjusią praskaidrinti jo 
sunkaus darbo kasdienybę? 

Deruiko sūnus ilgai kovojo su sąžine, nenuleisdamas akių nuo 
taip trokštamos tulpės, augančios atokiau nuo kitų gėlių, kur kas 
tvirtesnės ir aukštesnės už kitas — tikro sodo skeptro. Galiausiai 
Vilhemo sąžinė pavargo svarstyti. Jo kojos lyg staiga paleista spy- 
ruoklė žengtelėjo pirmyn, leisdamos visam kūnui suprasti, ką rei- 
kia daryti. Jaunuolis žengė tiesiai prie Semper Augustus tulpės ir 
išsitraukė iš kišenės sodininko peiliuką. 

Jis buvo beketinąs nurėžti tulpę, tik staiga apie jo kojas apsi- 
vijo po žeme paslėpta virvė. Supančiotas Vilhemas ėmė springti 
dulkėmis. Viename virvės gale buvo pritvirtintas skambaliukas, 
kuris išsyk pranešė apie įkliuvusią auką; kitas galas buvo apvynio- 
tas ant skridinio ir pritvirtintas prie valstiečio šunidės. Sode vis 
dar tūnantis jaunuolis išgirdo, kaip pikti sargūs šunys siaubingai 
skalydami leidosi jo pusėn. 

„Nair skystaprotis! Didesnio triukšmo sukelt negalėjai!“ 

Jis mikliai šoko ant kojų ir leidosi bėgti tvoros link. Iš baimės 
jėgos tiesiog padvigubėjo. Ropščiantis per mūrinę tvorą, kojos 
kulkšniuką nutvilkė skausmas. Visur buvo prisodinta dygių kro- 
kų, tokių aštrių, kad laisvai galėjo pradurti aulinio bato odą ir net 
kojinę. Širsdamas Vilhemas kito aulinio kulnu spardė į apsipu- 
tojusį šuns snukį. Tuo pat metu jis iš visų jėgų stengėsi išvaduoti 
savo koją iš to žvėries nasrų. Kuo labiau jaunuolis stengėsi ištrūk- 
ti, tuo giliau smigo aštrūs dantys, ligi kraujų išvagodami kojos 
raumenis. Tos pastangos kone išvarė jį iš proto. Galiausiai Vilhe- 
mas ištraukė pliką koją, žvėries nasruose palikęs savo apdraskytą 
aulinį batą ir išplėštą drabužio skiautę. Jis persirito per tvorą ir 
pašėlusiu greičiu leidosi bėgti, bijodamas, kad šunys neperšoktų 
tos nelaimingos tvoros. 

Bet jie neperšoko. Vilhemas negaišo laiko ir nebegalvojo apie 
tuos šunis: kunkuliuodamas iš piktumo, jis nukeliavo tiesiai prie 
juodos pelkės, juosiančios valstiečio sodybą, aimanuodamas ir 
šlubuodamas, drebančioje rankoje laikydamas savo špagą, kuria 
mosikavo priešais save, stengdamasis durpynu nueiti kuo toliau 
nuo tos baisios vietos. Vieną akimirką bėglys taip nikstelėjo koją 
su sužeista kulkšnimi, kad net pargriuvo visas gargaliuodamas, 
tarsi krūtinėje būtų ne plaučiai, o tankiai spaudomos dumplės. 
Paskutiniai garsai, kuriuos vaikino sąmonė dar suvokė, buvo iš 
sodybos išbėgusių kaimiečių, vienas nuo kito užsidegančių sa- 
kuotus deglus, riksmai, sumišę su pailsusių šunų lojimu. Vilhe- 
mas nualpo. 


Per baisingą skubėjimą Vilhemas nespėjo nei seseriai, nei Bereis- 
teno sūnui papasakoti apie savo kelionę pas Juditą Leister. Juodu 
rado jiems paliktą raštelį, iš kurio ir sužinojo apie užsakytą pa- 
veikslą ir apie svečiavimąsi ateljė. Jaunuoliai nuėjo ten kitą rytą, 
bet ne drauge: Eljezaras buvo apsivilkęs šventinį tamsiai raudoną 
kostiumą, su kuriuo atrodė kaip vyskupas; Petra pasirodė netru- 
kus po jo, vilkėdama tamsią suknią, prie kurios buvo prisideri- 
nusi ir pirštinaites, skrybėlę bei peleriną iš to paties audinio. Ji 
žaidė tankia, vargiai tokiam metų laikui reikalinga vėduokle, be 
perstojo ją išskleisdama ir suskleisdama. 

Po įspūdingo pono, vilkinčio tamsiai raudonu kostiumu, ir jo 
tarno įžengęs vaiduoklis visus kaip reikiant nustebino. 

— Kas čia per drabužiai, panele? —- paklausė Eljezaras, sparčiu 
žingsniu žengdamas prie savo sužadėtinės. - Tik vargšės tuokiasi 
juodomis sukniomis, kad nereikėtų vestuvėms ir gedului pirkti 

skirtingų suknių! Nejaugi ir jūs esat tokia, kuri skaičiuoja kiekvie- 
ną gelumbės skiautę ir siūlus? 

— Pone, atėjau, nes taip liepė mano brolis! - pareiškė Petra rūš- 
kanu balsu. - Tik nemanykite, kad tas paveikslas, kuriame būsi- 
me drauge, tikrame gyvenime mudu suves. Tarp sužadėtuvių ir 
vestuvių prabėga marios laiko, kaip ir nuo vieno žiedo ligi kito! 

— Persirenkit! Šita suknia jums netinka! 

— Apgailestauju, pone, bet nebeturiu kitos. Jūs suplėšėte vie- 
nintelę man likusią suknią tądien, kai tempėte mane pas burmis- 
trą. O galjau pamiršote? 

Užgautas tokių kalbų, jis primygtinai reikalavo kaip nors pa- 
gražinti tą gedulo drabužį. Pasirausęs dailininkės skrynutėse, 
greta kitų niekučių, skirtų modeliams puošti, jaunuolis rado dau- 
gybę netikrų brangakmenių. Petra turėjo pasirinkti grandinėlių, 
apyrankių ir dirbtiniais deimantais puoštus auskarus, kuriais ją 
apkarstė dailininkės tarnaitės. Netgi pats Bereisteno sūnus atsisa- 
kė keleto savo žiedų, kuriuos šiaip ne taip užmovė ant šiurkščių 
jaunosios moters pirštų. Be didesnio švelnumo gražinama suža- 
dėtinė neištarė nė žodžio, ir ateljė dirbančios merginos ėmė jaus- 
tis labai nejaukiai. 

— Na štai, taip jau geriau... - tarė Eljezaras, atsitraukdamas per 
keletą žingsnių ir apžiūrinėdamas savo darbą. - Dabar jūs nebe- 
atrodote panaši į pastoriaus dukrą. 

- Ojjums nepatiko? Juk tokia ateities perspektyva jus žavėjo! 

— Pakaks, Petra, jūsų įžūlių išsišokimų! - sugriaudėjo jaunasis 
tulpių pirklys, staiga nulenkdamas Petros vėduoklę, po kuria ji 
slėpė savo šypseną. 

— Panele, pone, gal malonėtumėte papozuoti? - paklausė Ju- 
dita Leister, palydėdama porą į gerai apšviestą ateljė kampą prie 
pakylos su ratukais. 


OLIVIER BLEYS 0 SEMPER AUGUSTUS 253 


Dailininkės padėjėjos pasirūpino dekoracijomis, kurios turėjo 
tapti paveikslo fonu. Ten taip pat stovėjo veliūro fotelis, apkaus- 
tytas variu, stalas atverčiamais galais ir dvi aukštos žvakidės. Ne- 
toliese ant stovo menininkei po ranka gulėjo dar keletas nieknie- 
kių, kuriais ji buvo numačiusi papildyti paveikslo kompoziciją: 
lankas su strėline, pilna paauksuotų strėlių, ir balandžių porelė, 
surišta per kojeles, kad neišsiskirtų. 

— Aš čia matau tik vieną fotelį. O kur sėsis Petra? 

— Tas fotelis ir yra skirtas jai! - niūriai tarė Judita Leister. - Pa- 
maniau, kad jūs turėtumėte stovėti uždėjęs ranką jai ant peties 
arba ant fotelio atlošo, taip juk atrodytų natūraliau... 

— Nieko sau fantazija! 

- Galim ir jums pastatyti fotelį, jei jau taip norit. 

— Ne, ne, bus gerai taip, kaip sakėt... Gal jau galime pradėti? 

Sužadėtiniai pasiruošė pozuoti taip, kaip jiems buvo nurodyta. 
Viena tarnaitė įnešė vyno grafiną, kuriame mirko dvi baltos tul- 
pės, paveiksle virsiančios Semper Augustus. Eljezaras įsikišo tra- 
pią gėlę į atlapą, o Petra nykščiu ir smiliumi suspaudė kitą tulpę. 
Tačiau beveik tuo pat metu sunkios stiklinės apyrankės, kurias ji 
buvo užsisegusi ant riešo, nuslydo jai ligi pat pirštų. Jaunoji mo- 
teris, retai nešiojanti papuošalus, varžėsi tų prabanga tviskančių 
menkaverčių blizgučių. 

— Pone, ar negalėčiau nusiimti bent jau šios apyrankės? Jos aš- 
trūs krašteliai man braižo odą. 

- Jokiu būdu. 

Tapybos seansas buvo ilgas ir varginantis tiek nepatogiai sto- 
vinčiam jaunajam tulpių pirkliui, tiek Petrai, kuriai nuo ilgo sė- 
dėjimo tiesiog tirpo užpakalis. Kuo ilgiau smiltelės byrėjo savo 
stikliniame kalėjime, tuo mažiau juodu turėjo kantrybės pozuoti. 
Eljezaras pirmasis nebeiškentė ir ėmė po truputį muistytis, nepai- 

sydamas griežto įsakymo nejudėti. Jis plojo rankomis ir tūpčio- 
jo, visai nekreipdamas dėmesio į dirbančią Leister, kuri kaskart 
duonos minkštimu turėdavo taisyti tai vieną, tai kitą jaunuolio 
bruožą. Eljezaro ranka ant Petros peties darėsi vis sunkesnė, kol 
galiausiai vargšė mergina nusivertė nuo fotelio, pavargusi būti 
ramsčiu ir nebegalėdama pakelti savo sužadėtinio slėgimo. 

Buvo baisiausiai gaila žiūrėti į tuos du jaunuolius kančios iš- 
kreiptais veidais, lyg juos kas būtų užkankinęs sunkiu darbu. 
Geraširdė Leister atnešė šiltų vaflių ir vyno, subrandinto Rino 
vietovėje, o tarnaitė suvaidino keletą linksmų scenų iš vienos ko- 
medijos. Niekas negelbėjo. Eljezaras paklausė dailininkės, ar ji iš 
jų tyčiojasi, prašydama tarnaitės rodyti tokius spektaklius; Pet- 
ra sėdėjo rūškanu veidu lyg prastai padaryta porceliano lėlė, o 
tirpstantis nuo karščio gausus dažų kiekis ant veido tik dar labiau 
pablogino padėtį. 

Galiausiai dailininkei trūko kantrybė. Judita Leister, vienu 
mauku ištuštinusi savo vyno taurę, nė kiek nesijaudindama dėl 
savo suknios, piktai numetė savo teptukus. 

— Kas jus apsėdo? - paklausė Bereisteno sūnus, įsikandęs pyp- 
kę ir atžagaria ranka rausdamasis tabokinėje. 

— Aš negaliu tapyti, pone, jei mano klientai man nepadeda. 
Kai panelės brolis užsakė nutapyti portretą, jis neminėjo, kad jūs 
būsite tokie nekantrūs lyg šratukai, lakstantys po būgną. Jūs be 
perstojo vaikštinėjat pirmyn atgal, nenustygstate vietoje ir nesu- 
gebat nė akimirkos ramiai papozuoti. Mane tai varo į neviltį! 

Eljezaras, be jokios abejonės, būtų ką nors atsakęs, jei ne Erns- 
tas Rotvalis, Bereistenų vežėjas, kaip tik tą akimirką pasirodęs 
ateljė. Jis lyg vėjo gūsis įsiveržė vidun, užpūsdamas visas žvakes, 
kilstelėdamas merginų sukneles ir mokinių kepuraites. Nedaug 
trūko, kad įsismarkavęs jaunuolis apverstų fotelį ir nuplėštų vie- 

ną iš kabančių užuolaidų. Jis staigiai griebėsi už statulos peties, 
laimė, pataikė įsitverti į akmeninį biustą, kuris nė nekrustelėjo iš 
savo vietos. Tačiau po kelių akimirkų staiga suglebusios rankos 
nuslydo nuo manekeno peties, ir jaunuolis pargriuvo ant žemės. 

— Pagaliau parsiradai, asile nelaimingas! - pratrūko Bereisteno 
sūnus. - Kur tu buvai, kai mums tavęs reikėjo? Turėjau pėsčias 
eiti! Nagi, kelkis! 

Ernstas tikrai norėjo paklusti. Jis įsirėmė kulnais į žemę ir įtem- 
pė šlaunis, bandydamas atsikelti. Tačiau metalu kaustyti batai, 
aplipę gličiu purvu, niekaip nenorėjo klausyti; vežėjas čiūžtelėjo 
ir vėl sunkiai žnektelėjo ant grindų. Petra aiktelėjo. 

— Nedaryk mums gėdos! - užriaumojo tulpių pirklys. - Stokis, 
pasakiau! 

Tardamas šiuos žodžius, jis čiupo vargšą vaikiną už marškinių 
ir jėga pastatė ant kojų. Toji scena atrodė bauginamai: kai tik Elje- 
zaras pakėlė vežėją, visi išgirdo, kad kažkas plyšo, bet tai nebuvo 
įprastas plėšiamo audinio garsas, veikiau jau rimtas odos įdrės- 
kimas. Tą pačią akimirką jaunojo tulpių pirklio rankos susitepė 
krauju. Bereisteno sūnui išliejus įtūžį, pro išdraskytų marškinių 
plyšį Ernsto krūtinėje žiojėjo gili atvira žaizda. 

Tą pačią akimirką vežėjo akys apsiblausė, ir jaunuolis nualpo. 

— Kas gi čia dabar? - nustebo tulpių pirklys. 

Petra išbalo: 

— Dieve, kas jam nutiko? 

— Susimušė smuklėje, net neabejoju... Štai kas laukia tų, kurie 
lankosi prastos reputacijos vietose! 

— Vargšas Ernstas! Tai siaubinga! 

- Iš tiesų siaubinga, - pritarė Eljezaras, iš anksto baisėdamasis 
sužeistųjų slaugymu, o ypač tarnų. 

Jis nusišluostė iškruvintas rankas į vežėjo marškinius ir atsai- 
niai nuleido ant grindų tabaluojančią jaunuolio galvą. Atrodė, 

kad Eljezaras apskritai jį pamiršo. Jis buvo beketinąs kuo ramiau- 
siai pozuoti toliau, jei ne jo sužadėtinė, kuri kone drebėdama ne- 
davė jam ramybės: 

— Pone, jūsų tarnas miršta! Nejaugi nieko neketinate daryti? 

— Na... tegul truputį pakraujuoja! Jam tai bus pati geriausia pa- 
moka! 

— Reikia ką nors pašaukti! 

— Sumokėti daktarui už tokį nevidoną? Nesukit sau dėl to gal- 
vos! Tegul gamta pati jį išgydo... Be to, randai susidaro patys ir 
nieko nekainuoja. 

Petros vėduoklė tankiai virpino orą. Staiga ji nušoko nuo pa- 
kylos, čiupo vežėją už purvinų batų ir, įtempusi visas jėgas, viena 
pati ėmė vilkti Ernstą prie ateljė durų. Tas įdomus vaizdas - juo- 
dai vilkinti moteris, tempianti prastai apsirengusį vežėją, - be 
abejonės, buvo vertas paveikslo. Eljezarui buvo visai nejuokinga. 
Užgesinęs pypkę ir susinėręs rankas už nugaros, jis paklausė savo 
sužadėtinės: 

— Panele, ir ką jūs ketinate daryti? 

— Aš kaip nors nuvilksiu šį žmogų pas daktarą, nes manau, kad 
mano pareiga jam padėti! - sušvokštė uždususi Petra. 

— Tikros damos tokių dalykų nedaro! 

— Tai gal padėtumėt?! 

Eljezaras nepatenkintas nusikeikė. Trokšdamas kuo greičiau 
visa tai užbaigti, jis paliepė savo tarnui pakelti Ernstą. 

— Nagi, greičiau! Pas daktarą! - sukomandavo jis geibiu bal- 
su. - Aš su jumis! 

Išeidamas iš ateljė, jis vis dėlto dar atrado laiko užsivilkti pal- 
tą ir švariai nusiplauti vis dar kruvinas rankas teptukų mirkymo 
vonelėje. Plaudamasis rankas, Eljezaras mestelėjo nepatenkintą 
žvilgsnį į drobę: 

— Ponia, aš jūsų nesirinkau, kad nutapytumėte šį paveikslą ir, 
geriau pagalvojus, ta mintis man apskritai nepatinka... Nutraukiu 
mūsų susitarimą. 

— Atleiskite, pone, tačiau ne jūs esate užsakovas! 

— Bet, šiaip ar taip, aš vis dar esu jūsų modelis ir todėl manau 
turįs teisę pasirinkti, noriu būti tapomas ar ne. Taigi aš jums dau- 
giau nebepozuosiu ir prašau iš to paveikslo ištrinti mano sužadė- 
tinę. Geros dienos. 

Atsisakęs tarnaitės pasiūlytos nosinaitės, Eljezaras nusipurtė 
šlapias rankas ir išėjo pro duris. 

— Tikras storžievis! - pasipiktino dailininkė Leister. 

Sužeistasis buvo nugabentas pas chirurgą, kurio kabinetą ga- 
lėjai atpažinti iš lazdos geltonu galu, žyminčios įėjimą. Eljezaras 
nusistebėjo netoliese prie kanalo pamatęs vieną savo tėvo arklį, 
kuo ramiausiai rupšnojantį žolę. Pati karieta stovėjo gatvės vi- 
dury, atviromis durelėmis, palaidomis vadelėmis, tarsi keleiviai 
būtų buvę priversti staigiai bėgti. 

— Najau, Ernstai, negi tu toks apsileidęs, kad negali nė trupu- 
tėlio apsitvarkyti? - nepatenkintas burbtelėjo jaunasis tulpių pir- 
klys. 

Negalėjo būti nė kalbos, kad karieta, ir dargi su šeimos herbu, 
galėtų būti palikta vidury gatvės. Arkliai buvo pririšti prie stulpo 
žiedo. Eljezaras pats pasirūpino tvarkingai pastatyti karietą, už- 
daryti dureles ir dailiai sudėlioti alkovos pagalvėles. Ir tik tada jis 
susirūpino vežėju, kuris per tą laiką neteko daug kraujo. 

— Eime vidun, kol koks tvarkdarys nepriskaičiavo mums mo- 
kesčio už gatvės plovimą. 

Kol vyrai su vargšu Rotvaliu ant neštuvų bandė prisibelsti į dak- 
taro duris, Judita Leister kalbėjosi su jaunąja pozuotoja, kuri, tul- 
pių pirkliui išėjus, stovėjo prie ateljė durų tyli, sustingusi ir susi- 
mąsčiusi. 

— Gal norėtumėte prisėsti, panele? - pasiūlė dailininkė, kelda- 
masi nuo savo kėdės. 

Petra susijaudino dėl tokio dėmesio. Tarsi pabudusi po ilgo 
miego, ji sugriebė menininkės ranką, šiltai ją paspaudė ir vėl pa- 
leido, bet ant kėdės nesisėdo. Abiejų moterų žvilgsnis buvo kupi- 
nas pagarbos ir savotiško draugiškumo. 

— Ponia, nenoriu apkrauti jūsų savo rūpesčiais... - galiausiai 
tarė jaunoji pozuotoja. - Mano brolis atlygins jums už darbą ir 
sumokės tiek, kiek susitarėt. Nežinau, ar mano sužadėtinis būtų 
norėjęs ko kito. Tas paveikslas buvo ne jo sumanymas, be to, jis 
paiso tik savo paties užmojų ir elgiasi tik taip, kaip jam patinka. 

Po šio dviprasmiško pasisakymo Petra nutilo ir pažvelgė į atel- 
jė lubas, kur plakėsi ištrūkęs balandis. Jis skraidžiojo be tikslo, ro- 
dos, nieko nematydamas. 

Leister pajuto, kad jos viešnia trokšta išsikalbėti. Ji pristūmė kėdę 
prie fotelio ir pasodino Petrą, švelniai uždėjusi ranką jai ant peties. 
Paskui davė ženklą išeiti liudininkams: mokiniui, smulkinančiam 
dažus, ir kitam mokiniui, šluostančiam kraujo klaną. Juodu atsi- 
sveikino ir išeidami išsinešė žvakides. Ateljė paskendo švelnioje 
nuo alkovos krintančioje prieblandoje. Įsivyravo tyla, kurią tik ret- 
karčiais sudrumsdavo įkalinto balandžio burkavimas. 

Likusi viena su dailininke, Petra nebeišlaikė. Leister priglaudė 
jaunąją moterį prie krūtinės, ir ši pratrūko raudoti, kol galiausiai 
liejosi upeliais, rodos, iš pačių sielos gelmių. Atrodė, kad kiekvie- 
na ašara jai kainavo daugybę pastangų. 

— Jūs man tokia gera, - sudejavo Petra, nusisegdama apyran- 
kes. - Mano šeimoje nė vienas nėra matęs manęs verkiančios. 

— Panele, aš jūsų visai nepažįstu... Tačiau nereikia būti labai 
protingam, kad suprastum, jog šios vestuvės yra rengiamos prieš 
jūsų valią. Kas jų norėjo? 

— Mano brolis ir sužadėtinis. 

— Nejaugi jiems visiškai nerūpi jūsų jausmai? 

Mergina padėjo papuošalus į šalį ir papurtė galvą. Tą akimir- 
ką ji atrodė tokia nuolanki, tokia apatiškai paklusni, kad meni- 
ninkei jos net pagailo. Ištiesusi ranką, ji prisitraukė grandinėlę, 
kabančią prie sijono, ant kurios buvo suverti peiliukas, žirklės, 
adatų dėkliukas ir raktų ryšuliukas. Ant jo buvo prisegtas di- 
džiulis bronzinis raktas, gero sprindžio ilgio, menininkė jį nu- 
segė ir padavė Petrai. 

— Kas čia? - paklausė Deruiko duktė, vartydama raktą rankoje. 

— Mano vyras turi namą kaime, ant Vechto upės kranto, vos už 
trijų mylių nuo Amsterdamo... Mes jį vadiname Zorghvliet - „Toli 
nuo rūpesčių . Saugi užuovėja nuo viso pasaulio ir jo niekšybių. O 
čia jos raktas. Jei jus ištiktų nelaimė, jei tektų bėgti iš Harlemo ir 
kur nors prisiglausti, Zorghvliet durys jums būtų atviros. Mes ten 
atvažiuojame tik vasarą. Galite ten atsivesti širdžiai artimą žmogų. 

- Dėkoju, dėkoju tūkstantį kartų! - tarė jaunoji moteris, bu- 
čiuodama dailininkei skruostus. 

Pasidalijus slaptais išgyvenimais, tarp abiejų moterų užsimez- 
gė kažkoks šiltas ryšys, kupinas švelnumo ir nuostabos. Ar gali 
būti, kad Judita yra apdovanota gebėjimu išklausyti moteris ir gi- 
liai prasiskverbti į jų mintis? Petrai atrodė, kad dailininkė, ničnie- 
ko apie ją nežinodama, viską suprato iš pirmo žvilgsnio. 

— Vadinasi, jūs ištekėjusi? - paklausė Deruiko duktė, pajutusi 
dėl to kažkokį liūdesį, nors ir pati nežinodama kodėl. 

Leister atkišo merginai savo pirštus. Iš tikrųjų, ant vienos ran- 
kos didžiojo piršto ji mūvėjo žiedus su spalvotais taškeliais — dai- 
lininkė paaiškino turinti įprotį į juos baksnoti savo teptukais. Vie- 
nas iš jų, puošiantis pirštą prie pat nago, buvo dar naujas. 

— .„„Susituokėte visai neseniai? — nusprendė Petra iš dar žvil- 
gančio metalo. 

— Pernai. 

— Kuo vardu jūsų vyras? 

— Janas Minsė Molenaras. Dailininkas. Jis, kaip ir aš, klausė 
Franso Halso paskaitų... 

- Jis gyvena Harleme? 

- Jis ten gimė. Tačiau visai netrukus kelsimės gyventi į Amster- 
damą, ten mano vyras turi draugų. 

Deruiko duktė, pagauta akimirkos įkvėpimo, paplekšnojo per 
savo krėslo rėmą. Visi Petros klausimai sukosi apie vieną, patį 
svarbiausią, kurio ji vis dėlto nedrįso užduoti. 

— Ar jūsų vestuvės įvyko... iš meilės? — galiausiai susikaupusi 
pasidomėjo ji. | 

Šis švelnus smalsumas suapvalino dailininkės skruostus. Ne- 
trukus ji pasisodino Petrą ant kelių ir pavadino „mažąja sesute“. 
Leister buvo vyresnė vos keleriais metais, tačiau šis skirtumas at- 
rodė toks didelis, kad dailininkė jautėsi taip, lyg aiškintų vaikui. 

— Aš pasirinkau Janą, o jis pasirinko mane, - pareiškė ji. 

Paskui Judita tarsi sąmokslininkė palinko prie savo draugės, 
kuri lyg magnetas atsakė jai tuo pačiu, ir pridūrė: 

— Petra, neleiskite vyrams tvarkyti savo širdies reikalų, lyg tai 
būtų jų kasdienių reikalų dalis... Užsienyje žmonės sako, kad mes 
per daug atleidžiame savo vaikų vadžias - ir, žinoma, nesunkiai ga- 
lime tuo įsitikinti, prisiminę neklaužadas, kurie, neragavę griežto 
auklėjimo, įžeidinėja praeivius ir mėto į juos žemių grumstus. Ta- 

čiau kalbant apie merginas, kurioms jau metas tekėti, tiek čia, tiek 
bet kur kitur, broliai ir tėvai yra visiškai buki! Jie stengiasi supla- 
nuoti jungtuves, geriausiai atitinkančias jų interesus, o ne jaunų 
žmonių norus! Štai todėl - deja! - tiek daug santuokų sugriūva! 
Mūsų regentai turėtų suteikti skyrybų galimybę nelaimingoms 
moterims, kokių kasdien atsiranda vis daugiau... 

Toks neįprastas mąstymas šiek tiek sutrikdė Deruiko dukterį, 
ir vieną akimirką ji suabejojo, ar nebus atsidūrusi netinkamoje 
draugijoje. Mergina pagalvojo, kad galbūt reikėtų grąžinti tą sun- 
kų raktą, kuris jai kėlė daugybę rūpesčių. Ką ji pasakytų Vilhemui 
ir Eljezarui, jei šie tarp jos daiktų jį netyčia surastų? Kaip saugiai 
paslėpti šį laisvės garantą? 

Vis dėlto Leister žodžiuose buvo tiek daug švelnumo, kad po 
akimirkos Petra susigėdo ja suabejojusi. Ji darsyk karštai padėko- 
jo menininkei ir jausmingai atsisveikino, abi apsikabino, bučiuo- 
damos viena kitai rankas ir žadėdamos netrukus vėl susitikti. 

Nusileidusi laiptais, Petra susivokė, kad kalbėdamasi su daili- 
ninke ji nė kartelio nepaminėjo Ernsto Rotvalio vardo ir nė aki- 
mirkos apie jį nepagalvojo. Iš pradžių mergina bandė tai pateisinti 
tuo, jog Leister nėra jai tokia artima, kad Petra galėtų jai patikėti 
šios neištikimybės paslaptį. Tačiau kuo daugiau ji apie tai galvojo, 
tuo labiau gėdijosi savo aplaidumo. Tik pamanykit! Ernstą išnešė 
iš ateljė su neštuvais, ir jai tai nė motais? Na ir beširdė! 

Petra staigiai išskleidė prie medinės rankenėlės pritvirtintą vė- 
duoklę. Ji paslėpė savo veidą po tankia plunksnų uždanga ir taip 
ėjo ligi pat Kruistrato gatvės, atrodydama kaip viena iš tų koke- 
čių, kurios, nerimaudamos dėl savo veido grožio, pridengdavo jį 
savotišku domino arba medžiagine kauke. Vos tik grįžusi namo, 
Petra įpareigojo Fridą pasiteirauti apie vežėją ir itin dosniai su- 
mokėjo už šį darbą, kuris turėjo būti atliktas nedelsiant. 

Kaip ir visi žmonės, išmanantys savo darbą, Deruikų tarnaitė pa- 
rodė, kaip puikiai ji moka bendrauti su kaimynais. Kitos tarnaitės 
būtų lėkusios per visus Harlemo daktarus ir, be abejonės, iššvais- 
čiusios veltui laiką, tačiau Frida to nedarė: jai pakako gerai įtemp- 
ti ausį, kad sužinotų, kur gydomas Rotvalis ir kaip jis jaučiasi. Jos 
draugė Žokonda, milicijos pareigūno tarnaitė, gerai sutarė su Le- 
oni - vieno vaistininko skalbėja, kuri dėl neseniai įvykusių vestu- 
vių susigiminiavo su Solveiga - daktaro tarnaite: pasikalbėjusi su 
pirmąja tarnaite, Frida iš trečiosios sužinojo, koks likimas ištiko 
Ernstą Rotvalį ir visas su jo nelaime susijusias smulkmenas, kurių 
nežinojo nė patys to įvykio dalyviai. 

Maždaug vidurdienį, pasakojo Solveiga, ponas Bereistenas pa- 
sirodė pas Abrahamą Kompaną, chirurgą, kraujo nuleidėją, dantų 
traukėją ir lūžių gydytoją, su jaunuoju Ernstu, vežėju pagal pro- 
fesiją, jau netekusiu sąmonės ir beveik mirtinai nukraujavusiu. 
padėtis labai rimta, beveik beviltiška, bet gerai bent tiek, kad 
pacientas dar gyvas, moksliškai aiškino daktaras Kompanas, at- 
sargiai čiupinėdamas žaizdą; iš tikrųjų tas siaubingas skausmas 
šiek tiek atgaivino nelaimėlio Ernsto sąmonę, o ypač balsą, nes 
jaunuolis, vos atsipeikėjęs, ėmė baisingai staugti. 

— Oho, kokia galinga medicina šiais laikais! — nusistebėjo 
Bereisteno sūnus, nusikrapštęs nuo žvakės šiek tiek vaško, kad 
galėtų pasidaryti ausų kamštukus. 

Buvo nuspręsta operuoti jaunuolį čia ir dabar. Daktaras nusiė- 
mė smailėjančią skrybėlę, atidarė lagaminėlį su visokiais įrankiais 
ir išbėrė viską ant stalo. Ten buvo įvairiausių metalinių, varinių ir 
kaulinių įrankių, taip pat ir skirtų nuleisti kraują, tiesių ir lenktų 
skalpelių, peiliukų pjūviams, kraujo matuoklių, daktaras Kompa- 
nas, graikiškosios mokyklos mokinys, pakvaišęs dėl švaros ir ste- 

rilumo, kiekvieną nuvalė rankove ir tik tada išdėliojo juos vieną 
greta kito. Vežėjas buvo pasodintas ant operacijų kėdės, o tarnas 
jį stipriai laikė, kol daktaras apsivyniojo apie nykštį džiovintos 

Toji operacija buvo tokia baisi, kad Eljezaras būtų mielai pa- 
bėgęs, jei nebūtų pasitikėjęs savo tarnu, kad ir sužeistu, bet tikrai 
gebančiu vadelioti: nėra nė vieno pono, mąstė jis, kuris pats imtų 
į rankas vadeles. Po kiek laiko Ernstas atsipeikėjo ir pirmiausia 
sužinojo, kad savo ponui jis skolingas tris guldenus šešiolika sti- 
verų - didžiulės gydymo išlaidos, paskui jam buvo paaiškinta, 
kad jis turįs dabar pat sėsti ant savo pasostės, mat jie privalo tuč- 
tuojau išvykti. Vežėjas išlenkė taurelę degtinės ir, sukaupęs visas 
jėgas, darė tai, kas liepta. Grįžęs į Bereistenų namus, jaunasis tul- 
pių pirklys susidomėjęs klausėsi, kas atsitiko, kaip jų tarno krūti- 
nėje atsirado tokia baisi žaizda, dėl kurios jis visą rytą negalėjęs 
atlikti savo pareigų. 

— Pone, patyriau labai kvailą nuotykį, - ėmė pasakoti Rotvalis. 

Varge! Vos pradėjus kalbėti, jaunuoliui ėmė svaigti galva, jis 
nugriuvo nualpęs nuo kėdės ir susitrenkė vis dar aitrią žaizdą 
krūtinėje. 

— Kas jam užėjo, kad išgriuvo iš kojų kaip pakirstas? 

Reikėjo kurį laiką palaukti, kol vargšas jaunuolis buvo pagul- 
dytas į lovą, pamaitintas ir paliktas ramybėje šiek tiek pailsėti, 
kad atgautų jėgas ir vėl galėtų pasakoti. Paulius drauge su sūnumi 
atėjo prie sužeistojo lovos. Jis trumpai paaiškino sūnui: 

— Aš išsiunčiau Vilhemą pas Juditą Leister pasidomėti apie 
Semper Augustus tulpės paveikslą, kurį mačiau jos ateljė. Paskui 
liepiau jam rasti tos tulpės savininką, tokį Leidos ūkininką, ir nu- 
pirkti iš jo Semper Augustus. 

— Tėve, šis žygis turėjo atitekti man! - pasišiaušė Eljezaras. 

Tėvas greit susivokė neapdariai leptelėjęs, ko nereikėjo. 

— Bet tu juk turėjai pozuoti paveikslui su savo sužadėtine! 
Nė už ką pasaulyje nebūčiau drįsęs atimti iš tavęs šios malonios 
pareigos! 

— Tęskite, - nepatenkintas burbtelėjo įpėdinis. 

— Vos tik Vilhemas užsėdo ant arklio, kažkas pabeldė į duris... 
Atėjo toks tulpių pirklys, Baton Ružo mokyklos vadovas. Supra- 
tau, kad jis žino apie Semper Augustus, kaip ir dauguma kitų mūsų 
bendražygių, ir kad mano pasiuntinys neabejotinai ne vieną iš jų 
sutiko savo kelyje. 

Tą akimirką pakilo lovoje gulinčio vežėjo ranka, sustingusi ir 
šalta lyg metalinis durų belstukas. Bereistenai prisitraukė kėdes 
prie sužeistojo galvūgalio, nes atrodė, kad jis bando kažką pasa- 
kyti. Tačiau visos Ernsto pastangos virsdavo tik balkšvų seilių 
putomis lūpų kampučiuose, ir tai Eljezarui atrodė pasibjaurėtina. 
Tėvas užtraukė vaikinui ant veido antklodę ir tęsė: 

— Dar ne viskas... Pirklys man papasakojo, kad žymūs tulpių 
pirkliai, patys pirmieji pirkliai šalyje, iškeliavo ieškoti Semper Au- 
gustus, kai kurie lydimi ginkluotų vyrų, turinčių atimti tulpę jėga, 
jei nepavyktų jos nupirkti. 

— Ką jūs darėte? 

— Po velnių! Išsiunčiau vežėją paskui Deruiką! 

Vežėjas vėl krūptelėjo. Šįkart jis sulenkė kelius, paskui pasirąžė, 
nusitraukdamas antklodę ligi pusės. Jo veidas buvo atgavęs įprastą 
spalvą ir pirmuosius sveikatos požymius. Ernstas plačiai nusižiova- 
vo, atsisėdo lovoje prie pat spintos durų ir iškišo kojas laukan. 

— Kokia puiki ta jaunystė! - filosofiškai tarė Paulius. - Dar visai 
neseniai merdėjęs, jis jau pasiruošęs šokti ir daryti piruetus! 

— Ak, kaip greitai! Na gerai, Ernstai, kadangi panašu, kad jau 
atsigavai, tai rėžk, kas tau atsitiko! 

Kad būtų lengviau kalbėti, Bereisteno sūnus ištiesė jaunuoliui 
porceliano pypkę, kurią ištraukė iš užsienietiškos tamsaus me- 
džio dėžutės, puoštos dramblio kaulu. Ernstas paėmė dovaną, 
nežinodamas nė kaip dėkoti, ir pirmiausia paseilėjo pypkės galą. 

— Ak, kokia daili pypkė! Tai ne čionykštės, storos kaip fleitos, 
kokias rūko Harlemo nešikai! 

Prisidegęs jis išpūtė pirmąjį dūmą, kuris ilgai vinguriavo ore, 
kol galiausiai pranyko. 

— Ponai! Tiesą sakant, esu dėkingas niekam kitam, tik Viešpa- 
čiui, mūsų maloningajam Tėvui, šiandien išgelbėjusiam mane iš 
didelio pavojaus... Tik Apvaizdos dėka aš dabar esu su jumis. Vos 
prieš kelias valandas kažkoks galvažudys peilio ašmenimis man 
perrėžė krūtinę, spardė mane į pilvą ir galiausiai paliko numirti! 

Vežėjas išpūtė dar vieną dūmų kamuolį, nuvilnijusį ligi pat El- 
jezaro skrybėlės, ir jaunuolis mikliai išsklaidė jį ranka. Ernstas su- 
prato, kad jo šeimininkų dėmesys - lyg tabako dūmas, kuris labai 
greit išsisklaido. 

— Vienu žodžiu... Įtūžęs dėl sunkios karietos, kurią vos ištem- 
piau per purvyną, beveik nakčia nusigavau pas Matijų Hiofnagelį. 
Kaišiojau žibintą kiekvienam sutiktam po nosim, nesvarbu, ar tai 
buvo vyras, ar moteris. „Pone Deruikai! Pone Deruikai! - šūka- 
vau aš, kol gerklę prarėkiau. Bet tą popietę niekas nei matė, nei 
girdėjo, kad šitaip atrodantis tulpių pirklys, vardu Vilhemas Van 
Deruikas, būtų atėjęs pasiteirauti apie tulpę. 

Rektorius atsiduso. Nors jo rankas slėpė ilgos krintančios ran- 
kovės, galėjai numanyti, kaip jos nerimastingai kruta iš begalinio 
jaudulio. 

— O kas buvo toliau? - meldė pasakoti rektorius. 

— Nelabai kas ir buvo. Po to, kai gerą valandą bandžiau prasi- 
brauti atgalios, buvau nublokštas tiesiai į valstiečių, saugančių 

sodybos vartus, glėbį — tikri stačiokai, patikėkit manim, įsiutusi 
driskių gauja, apsiginklavusi kastuvais ir dalgiais! O aš nė neapsi- 
se. Be to, purvas toje vietoje buvo pilnas puodų šukių, mat tiems 
žmonėms įprasta, išgėrus alų, ąsotį sudaužyti į galvą! 

Ernstas pasitrynė kaktą delnu, užsimiršdamas, kad ten yra di- 
džiausias gumbas. Jaunuolis net suriko iš skausmo. 

— Trumpai tariant... - tęsė jis, - stoję petys petin, perpykę kai- 
miečiai grūste išgrūdo mane laukan, mat visai netyčia besisukan- 
tys mano karietos ratai purvu aptaškė jų šunį. Vienas iš jų mane 
įžeidė; aš nelikau skolingas ir dosniai atsilyginau jam tuo pačiu. 
Be to, įspyriau — toli gražu ne švelniai, prisiekiu jums! - vienam 
niekšeliui, kuris kaip tik ropštėsi ant mano karietos pasostės, visai 
rimtai ketindamas ten įsitaisyti. To pakako jo raudonbarzdžiui 
broliui, kad nutrauktų mane nuo vežėjo pasostės lyg kokį įstrigusį 
spyglį. Pirmiausia trenkiausi galva į žemę, o paskui negalėdamas 
apsiginti, sugėriau krūvą smūgių iš visų pusių. 

- Ir kaip tau pavyko nuo jų pasprukti? 

— Tik dėl alaus... Kadangi buvo girti, labai greit išsikvėpė. Pri- 
kūlę mane ligi valiai, jie galiausiai pavargo ir paliko mane ramy- 
bėje. Nežinau, kiek taip išgulėjau, negalėdamas nė krustelėti. Kai 
pagaliau atsimerkiau, jau buvo naktis. Kieme ir kelyje nebuvo nė 
gyvos dvasios. Buvau įsitikinęs, kad jie bus pavogę mano karie- 
tą arba ją išplėšę, bet apsirikau: niekas nė pirštelio nebuvo prie 
jos prikišęs, nė kiek neabejoju, kad baiminosi įtakingo pono rūs- 
tybės, užgriūsiančios tokio vagies pečius. Taigi leidausi ieškoti 
toliau, aplaksčiau visus kelius Dojė ir Konkerko apylinkėse, nu- 
žygiavau ligi pat Pulžifto ir netgi Alfeno. Daugybę kartų buvau 
nušokęs nuo pasostės, kad galėčiau apžiūrėti kiekvieną krūmą, 
kuris, mano akimis žiūrint, sukrutėdavo; net sugavau keletą kiš- 

kių ir laukinių paukščių. Galiausiai durpyne išgirdau kažkokio 
žmogaus aimaną. Ir kaip aš nustebau, kai mano žibinto šviesoje 
išniro pono Deruiko veidas! Jis buvo visas suprakaitavęs, išblyš- 
kęs ir išsekęs. 

— Vargšas berniukas... - sumurmėjo rektorius, neduodamas su- 
prasti, kurio - Ernsto ar Vilhemo - jam labiau gaila. 

— Kas tave taip sužeidė? - norėjo sužinoti Eljezaras, kuriam ve- 
žėjo pasakojimo nepakako. 

— Matote... Pamatęs poną Deruiką, aš labai kvailai padariau, 
kad iškart nepasisakiau, kas esu, ir kad žibintu neapšviečiau savo 
veido. Vaikinas, kurį norėjau apsaugoti, pamanė esąs puolamas 
ir smeigė savo špagą man tiesiai į krūtinę, štai šiton vieton, kur 
kabo mano medalionas... - paaiškino Rotvalis, rodydamas žaiz- 
dą. - Laimė, jo ranka silpna, kitaip būtų perrėžęs mane pusiau! 

- Kaip, kaip? — sukranksėjo Paulius. - Nori pasakyti, kad tave 
sužeidė Vilhemas? 

Atgalia ranka jis išmušė vežėjui iš dantų pypkę, net laibas jos 
kotelis sulūžo. Sumišęs Ernstas išspjovė pypkės galiuką sau į del- 
ną ir gynėsi iš paskutiniųjų: 

— Pone, sakau jums gryniausią teisybę! Kai ponas Deruikas 
susivokė, kas aš esu, metė šalin savo špagą ir čiupo mane glė- 
bin. Jis pratrūko raudoti, šaukė, koks jis esąs nelaimingas ir nu- 
sipelnęs mirties! Taip mums ten bebūnant, staiga vėl pasigirdo 
riksmai ir šunų lojimas: kaimiečiai, kažkaip sužinoję, kur esam, 
puolė mus vytis! Ponas Vilhemas paaiškino, kad jie jo ieško ir 
jeigu ras, tikrai nepasigailės. Jis liepė man gultis ant karietos pa- 
sostės, o pats čiupo už vadelių. Laimė, arkliai lėkė kiek įkabinda- 
mi, taigi gan greit atsiplėšėm nuo besivejančių kaimiečių. Kelias 
į Harlemą buvo ilgas ir duobėtas. Auštant įvažiavom į miestelį, 
ir ponas Vilhemas pasisiūlė nuvežti mane pas gydytoją. Atsi- 

sakiau, nes žinojau, kad ponas Paulius laukia naujienų, o ponas 
Eljezaras - karietos. Taigi, įsitikinęs, kad įstengsiu vadelioti, jis 
perdavė man vadeles, o pats pasuko į namus, kurie buvo visai ne- 
toliese. Štai tokia ta mano istorija, gerbiami ponai, Vilhemas pats 
galėtų jums ją papasakoti... 

Tiek ilgai kalbėjęs, Ernstas Rotvalis šiek tiek pavargo. Jis pa- 
prašė leidimo atsigulti, šeimininkai neprieštaravo. Vis dėlto iš 
rektoriaus veido išraiškos galėjai spręsti, kad vežėjo pasakojimas 
jį nuvylė. Eljezaras irgi neatrodė labai patenkintas ir giliai įkvėpė 
pro nosį. Tėvas pirmasis išdėstė savo susirūpinimą: 

- Tu nieko nepapasakojai apie Semper Augustus, tulpę, kurią 
Vilhemas buvo įpareigotas parvežti. Ar jis tau nieko apie tai ne- 
užsiminė? 

— Ničnieko, - patikino Ernstas, gulėdamas lovoje. 

Eljezaras linktelėjo tėvo pusėn. Jis ėmė kuždėti Pauliui į ausį, 
lyg lašintų kokius nuodus: 

- Arjis galėjo pasiglemžti tulpę... sau? 

Regentas pasielgė garbingai, neplėtodamas šios minties, ir tuo- 
jau pat atstūmė sūnų, kurio spėliojimai jį šiek tiek trikdė. Elje- 
zaras atsikeršijo arklių vadeliotojui, staiga prabilęs griežtu balsu, 
atsisukęs į lovą, kad vežėjas jį geriau girdėtų: 

— O aš manau, kad Vilhemas tau smeigė tyčia, nes tarp jo sesers 
ir tavęs kažkas mezgėsi. Aš jį labai gerbiu už šį poelgį ir būčiau ly- 
giai taip pat pasielgęs, jei tik man pirmiau būtų pasitaikiusi tokia 
proga. 

Tuos vienu atokvėpiu ir be jokios intonacijos ištartus žodžius 
lydėjo vežėją klaikiai išgąsdinęs dantų griežimas. Ničnieko neat- 
sakęs, jis dar giliau įsirausė į savo patalą. 

— Tegul bus tau pamoka! - per sukąstus dantis iškošė Eljeza- 
ras. — Ir kad nuo šiol nė iš tolo nesiartintum prie Petros Van De- 

ruik! Nes aš su špagomis nežaidžiu, turiu pistoletą, kuris visuo- 
met pataiko į taikinį! 

Bereisteno sūnus išėjo iš kambario ir pasivijo priekyje žengian- 
tį tėvą. Niekas neatsisveikino su sužeistuoju. Ernstas gulėjo, su- 
laikęs kvėpavimą, kol jųdviejų žingsniai nutolo. 


Kitą dieną buvo Vilhemo eilė papasakoti, kas tą vakarą atsitiko, 
ir jo pasakojimas buvo toks pat kaip ir vežėjo — bent jau toji da- 
lis, kai juodu susitiko. Paulius buvo labai sunerimęs dėl Vilhemo 
žaizdos, mat jam pasirodė, kad užuodžia gangrenos dvoką. Neįti- 
kima buvo tai, kad savo paties rankomis jis pertvarstė jaunuolio 
kulkšnį, nuo kurios Frida buvo nuvyniojusi seną tvarstį, ir liepė 
jam ilsėtis, patikindamas, kad šis priverstinis poilsis nebus išskai- 
čiuotas iš jo atlyginimo. 

Juodu kalbėjosi visą rytą, taigi Vilhemas turėjo ganėtinai lai- 
ko papasakoti visas savo kelionės smulkmenas, apibūdinti savo 
vaidmenį, o esant reikalui, ir pasiteisinti. Jis gynėsi tyčia sužei- 
dęs Ernstą Rotvalį, bet sumišęs prisipažino, kad jam buvo kilusi 
mintis, jog toji bausmė buvo visai teisinga ir Dievo palaiminta. 
Vilhemas taip pat prisipažino, kad Semper Augustus negalėjo net 
pamatyti; jis nežinąs, kam toji tulpė atiteko. 

— Niekam, - pareiškė rektorius, jis tai sužinojo iš vieno Ams- 
terdame gyvenančio kolegos. 

— Kaip suprasti? 

- Auri sacra fames „aukso prakeiktas godumas! Mūsų ūkininkas 


* Aukso prakeiktas godumas (lot.) - Vergilijus „Eneida“, vertė Antanas Dambrauskas, 
Vaga, 1967. 

kaip tik toks! Tik pamanyk, tas niekšingas seniokas, besivalantis 
nosį į rankovę ir pragyvenantis iš savo daržo, atmetė pasiūlymus 
turtingų pirklių, iš kurių net pats šykščiausias pasiūlė daugiau 
nei kainuoja jo namas... Ūkininkas vienodai atsisakė kiekvieno 
pasiūlymo, purtydamas galvą, sūpuodamas savo nešvarią kepu- 
rę, kiekvienam pirkliui kartodamas „ne, ne, ne“ retsykiais riebiai 
nusispjaudamas ant savo klumpių. Galiausiai pirkliai ėmė tarpu- 
savy kuždėtis, ar tas senis apskritai moka jų kalbą ir ar ką nors 
gyvenime išmano. 

— Tai ar išmano? 

— Geriau, nei gali įsivaizduoti. Jis yra ne kas kitas, o niekšingas 
šykštuolis! Jo manymu, godūs Indijos Kompanijos akcininkai 
yra tikri švaistūnai! Nusimanantys žmonės patikino, kad jo darže 
augąs tikras lobis. Nuo tada jis manosi esąs turtingas ir vaikšto 
labai pasipūtęs. Gali būti tikras, kad jis parduos Semper Augustus 
tik tam, kuris pasiūlys didžiausią kainą. 

Rektorius pailiustravo savo žodžius sudėtingais mostais, 
įsivaizduojama kreidute nubrėždamas tris brūkšnius ir apves- 
damas juos apskritimu. Tas piešinys priminė Vilhemui tulpių 
varžytines. 

— Nesuprantu. Jis ketina parduoti tą tulpę iš varžytinių? 

— Dar šįvakar! 

- Bet juk tulpių svogūnai tik vasarą ruošiami parduoti! Nejaugi 
jis taip anksti ketina iškasti Semper Augustus? 

— Net neabejoju, nes pirkėjai neketina mokėti pinigų už katę 
maiše. Jie nori pamatyti svogūną ir jį pačiupinėti! Šiaip ar taip... 
Jis ne pirmasis, nusižengsiantis gamtos dėsniams! 

— Viešas pardavimas... — užsigalvojęs tarė Deruiko sūnus. - 
Varžytinės bus tikrai aršios. 

— Visas miestas žino apie Semper Augustus ir visi pirkliai tam 

ruošiasi! Kol mes čia šnekam, jie spaudžia vienas kitam rankas, 
susidaužia bokalais ir geria už būsimą pikto sąmokslo sėkmę! 
Harleme neliko nė vienos smuklės, kur galinėse salėse nesėdėtų 
bent po šešis ar septynis tulpių pirklius, besivienijančius į Bal- 
tojo sinavado arba Kovojančio liūto draugijas, kad visi kartu galė- 
tų pasiūlyti kuo didesnę kainą. Kitaip tariant, jie veltui švaisto 
laiką... Todėl kad, savaime suprantama, Semper Augustus atiteks 
ne tiems spekuliantams, bet vieninteliam bajorui, kuris yra ga- 
nėtinai turtingas, kad nupirktų tą tulpę: ir tas bajoras yra ne kas 
kitas, o aš pats. 

Paulius Van Bereistenas prie savo krūtinės priglaudė plačiai iš- 
skėstą plaštaką, kuri atrodė lyg spindinti žvaigždė juodame švar- 
ko danguje. 

— Nagi, nejau nieko nepasakysi? — pridūrė rektorius, žiūrėda- 
mas į užsisvajojusį mokinį. 

— Pone, jūs taip trokštate Semper Augustus, meldžiu, kad Vieš- 
pats jums būtų maloningas. 

— Ar tu su manimi? 

- Kaip sakote? | 

— Ar stosi petys petin drauge su manimi į šį mūšį? Perspėju, tai 
bus ne šiaip sau malonios varžytinės, bet žiauri kova visais įma- 
nomais ginklais! Kad ir kaip ten būtų, svarbiausias yra pats tiks- 
las: tulpė, kurios nerasi nė viename sode ir jokioje vazoje! 

Deruiko sūnus pajuto, kaip jo dėmesį nuo Pauliaus kalbos 
atitraukė pastarojo drabužiai, keistai masinantys jaunuolį. Sulig 
kiekvienu plačios krūtinės krustelėjimu akinamai sužaižaruoda- 
vo ant aksomo prisiūti mažyčiai perliukai — jaunuoliui atrodė, 
kad prieš akis atsivėrė lobių skrynia. Lyg žaisdamas įdomų žaidi- 
mą, jis ėmė spėlioti, kiek galėtų kainuoti rektoriaus švarkas, įver- 
tindamas kiekvieną ant jo prisiūtą akmenėlį. 

- Vilhemai! Atsibusk! Kur tu skraidai? 

— Labai atsiprašau, pone. 

- Klausiu dar kartą: ar eisi su manimi į Auksinę vynuogę? 

— Tai ten vyks tos varžytinės? 

— Taip, bet kad man nė cypt! Tulpių pirkliai to nežino. Taip 
atsikratysime daugybės varžovų! 

— Bet... Eljezaras... 

— Pamiršk tą Eljezarą! - užsiplieskė regentas. - Ko tu visąlaik 
jį kiši? Aš tavimi labiau pasikliauju šiame darbe ir tik mano vieno 
reikalas kodėl. Tai nori eiti su manim? 

— Aš nežinau, ar... 

— Ir ką tu nori sužinoti? — užriko Paulius, neleidęs savo moki- 
niui nė sakinio pabaigti. 

— Jūs sakote, kad Semper Augustus yra geidžiamiausia tulpė 
Provincijose, ir aš tuo nė kiek neabejoju. Jūs taip pat teigiate, kad 
jos savininkas nenorėjo jos parduoti nė už jokius pinigus ir kad jo 
netenkino net dosniausi pasiūlymai. Kokia jums iš manęs nauda, 
kai aš neturiu nė nusususio skatiko kišenėje ir kai esu pasiryžęs, 
jei Dievas manęs neapleido, parduoti viską, ką turiu, kad padeng- 
čiau savo skolą? 

Paulius šiek tiek atsitraukė į šešėlį. Tviskantys jo švarko siu- 
viniai iškart nustojo žaižaruoti, lyg kas būtų paspaudęs jungiklį. 
Užtat šviesa nutvieskė stambius regento kumščius, išlindusius į 
priekį lyg liepsnojančios malksnos laukiančios židinio atramos. 

— Tu mane nuvylei, Vilhemai. 

Tas keturių žodžių sakinys dar ilgai aidėjo jaunuoliui ausyse. 
Matydamas smerkiantį šeimininko žvilgsnį, jis nežinojo, kaip elg- 
tis, ir kad nesėdėtų kaip įkaltas, pasikasė aptvarstytą kulkšniuką. 

— Ar aš tau sakiau, kokį amatą mokėjo mano tėvas? - paklausė 
miestelėnas. 

— Taip, jis buvo puodžius. 

— Ne, aš tau pamelavau. Iš tikrųjų jis buvo notaras, Midelbur- 
go valdytojo pavaduotojas, vienas iš septyniolikos didžiūnų, val- 
džiusių Indijos Kompaniją! Jis buvo pats žymiausias žmogus Ze- 
landijoje, jam priklausė milžiniški turtai ir begalė kitokio gėrio. 
Kaip žmonės pasakytų: jis ant piršto suko Žemės rutulį! 

Vilhemui atrodė, kad rektorius iš jo tyčiojasi. Jis išspaudė 
šypseną, lyg norėdamas pamatyti, ar ir miestelėnas nusišypsos. 
Tačiau Paulius atrodė kaip nusikaltėlis, ką tik prisipažinęs, kad 
įvykdė nusikaltimą. 

— Mano motinai, seserims ir man niekuomet nieko netrūko. 
Mūsų skrynios buvo pertekusios aukso taip pat, kaip ir sodai ro- 
žių: gausiai, su kaupu. Kai buvau penkerių, dar tikėjau savo au- 
klėtojo gražia išgalvota pasaka: esą mūsų žemėse esama brangaus 
metalo gyslos, tekančios kaip tikra upė! Mūsų šeima buvo tokia 
turtinga, kad smarkiai nesišvaistydami pinigais būtume galėję pa- 
maitinti, aprengti ir apgyvendinti visus kaimiečius dviejų mylių 
spinduliu. Tai būtų buvęs išties kilnus poelgis, kadangi žemė buvo 
labai nederlinga, o valstiečiai triūsė taip bergždžiai, kad daugiau 
naudos buvo iš daržų baidyklių nei iš jų pastangų. Vis dėlto tarp 
mūsų ir jų buvo toks didelis ir ryškus skirtumas, o jų gyvenimas 
mums atrodė toks neįprastas, kad greta tų žmonių jautėmės lyg 
milžinai, apie kuriuos kuriamos legendos. Kai pamatydavau kokį 
nuskurėlį prie mūsų parko vartų, išbadėjusį valkatą, tiesiantį ran- 
ką pro vartų virbus, aš juokdavausi ir rodydavau jį seseriai, bet ne 
iš žiaurumo, o iš nesupratimo: būdavau tikras, kad jis apsirengė 
tais skudurais šiaip sau, dėl pokšto, kaip kartais mes patys dary- 
davom žaisdami. 

Vėjo gūsis pravėrė langą, kuris taip ir liko atsilapojęs į gatvės 
pusę. Paulius įsitikino, kad lauke niekas nesiklauso, paskui uždarė 

langą ir vėl atsisėdo. Jį išpylė prakaitas, tik nežinia, ar nuo tų kelių 
žingsnelių, ar nuo tokio ilgo kalbėjimo. 

— Tėvo pinigai buvo skirti tenkinti visus mūsų įgeidžius. Tais 
laikais, — įsivaizduoji? — aš kasdien jodinėjau arkliu, lėkdavau pa- 
šėlusiais šuoliais. Tarp savo drabužių turėjau gal dvidešimt skir- 
tingų švarkų, nes mano skonis labai greit keisdavosi, ir krūvą retų 
paukščių plunksnomis padabintų brangių skrybėlių, kurias palik- 
davau kaime įstrigusias erškėčiuose. Mano sesuo Kirstena labai 
mėgo kolekcionuoti įvairiausius dalykus: mineralus, moliuskų 
geldeles, senovines monetas, visokias relikvijas, užkonservuotas 
aliejuje, ir gemalus savose sultyse. Jos įdomybių kambaryje, kurį 
ji vadino Vunderkamera, negalėjo būti neįperkamų eksponatų. 
Vieną dieną tėvas jai davė saujelę raudonosios Damasko žemės, 
iš kurios Dievas sukūrė Adomą, ir sesuo sudegino ją duonkepėje. 
Kirsteną supo muzikantai ir poetai, kuriuos ji varinėjo pirmyn at- 
gal kaip įsigeisdavo, mat jai būdavo baisiausiai smagu matyti, kaip 
jie išeina ir vėl ateina. Žinoma, visuomet atsirasdavo pavyduolių, 
tokių kaip mūsų koplyčios kapelionas arba kaimo pamokslinin- 
kas, jie kaltino mus dėl tos prabangos, kurioje gyvenome. Taigi, 
nebuvo nieko maloniau, kaip palenkti tuos vargdienius į savo 
pusę: ąsotėlis sidro, silkių užkandis - ir jie nutildavo. Tai štai, Vil- 
hemai, prieš tave žmogus, kurį manei pažįstantis ir kurį, ko gero, 
labai vertinai. Kaip matai, esu paprasčiausia būtybė, lepinama 
nuo pat vaikystės, kuriai niekuomet neteko nė truputėlio pasi- 
stengti, kad turėtų kuo numarinti alkį... 

Deruiko sūnus pajuto, kaip svetima pėda nesmarkiai stuktelėjo 
į jo koją. Visai atsitiktinai pataikė prie pat žaizdoto kulkšniuko, 
ir jaunuolis su skausminga išraiška veide atitraukė koją. Paulius 
neatsiprašė ir darsyk stuktelėjo, bet jau į kitą koją. 

— Pone, jūs meluojate! - piktai sušuko Vilhemas. 

— Sakau tiesą. Negi manai, kad lotyniškosios mokyklos rekto- 
riumi tampama dėl nuopelnų? Manai, aštuonis namus, karietas ir 
arklius galima nusipirkti iš santaupų? 

— Taip, mūsų tauta tai sugeba! Čia ir patys paprasčiausi pirkliai 
gali užsitarnauti pačius didžiausius titulus! 

— Yra keletas tokių turtingai gyvenančių pirklių pavyzdžių, 
tačiau tas farsas — tik tautai apmulkinti! Bet gali neabejoti, kad 
tikri šalies ponai yra kilę iš visko pertekusių šeimų ir priklauso 
senoms turtingoms giminėms. Prieš pavadindamas mane ponu 
de Bereistenu, mano tėvas vadinosi taip pat kaip ir jo tėvas, ir jo 
tėvo tėvas! Žmonės keičiasi, sudarydami nenutrūkstamą pasau- 
lio grandinę. Laikas priklauso galingiesiems, o tokiems kaip jūs 
paliekama tik teisė naudotis svetimu turtu. Mes brandiname savo 
gerovę metai iš metų, o jūs džiaugiatės savąja tik labai trumpai. Ir 
kaip jūs galėtumėte iškilti? 

Vilhemas pasielgė garbingai ir kandžią pastabą nuleido negir- 
dom. Vis dėlto jis nenorėjo suteikti regentui džiaugsmo tarti pa- 
skutinį žodį ir puolė į ataką: 

- Jei visa tai tiesa, pone, kodėl mane globojate? Kodėl taip no- 
rite, kad eičiau su jumis į tą tulpių smuklę? Kodėl iškart nenuėjot 
ir nenusipirkot Semper Augustus? Arba kodėl tiesiog nepasamdėt 
kokio galvažudžio, kad užmuštų Hufnagelį, tada būtumėt galėjęs 
tulpę paprasčiausiai pasiimti? 

— Dėl to, kad noriu tau gero, mano drauge, ir dėl to, kad tavo 
tėvas jaudinasi dėl tavęs. 

Atžagaria ranka ponas Bereistenas numetė ant stalo laišką su 
Kornelio inicialais ir Pernambuko antspaudu. Jis palaukė, kol 
Vilhemas susivoks, kieno tas laiškas, nustebs, o paskui paverks, 
skaitydamas tėvo prisižadėjimą laiduoti už savo sūnų. 

— Aš pasiūliau tau sandorį, - griežtai tarė rektorius, - ir to nesi- 

ginu. Jei tavo padedamas gausiu Semper Augustus, dešimties tūks- 
tančių guldenų skolą, kuri yra ne tik tavo, bet ir tavo tėvo, laikysiu 
grąžinta ir daugiau niekas nebetrukdys Petros santuokai su Elje- 
zaru... Jei ne, užsiundysiu ant jūsų šeimos griežčiausias teismo 
institucijas, kurios, kaip tu gerai žinai, visuomet yra turtingųjų 
pusėje. Nagi! Nuo to priklauso tavo likimas! Ateik šįvakar šeštą 
valandą į Auksinės vynuogės smuklę! 

Deruiko sūnus nušlubčiojo prie išėjimo. Buvo jau beišeinąs, 
kai Paulius vėl jį pašaukė: 

— Ei! Dar ne viskas, berniuk... Uždaryk duris ir ateik čia. 

Regentas atsisegė kelnes ir nusismaukė didžiules apatines 
trumpikes. Jis nė kiek nesigėdydamas ištraukė jau sustandėjusią 
varpą ir demonstratyviai ją rodė, nors jo lytis, kaip ir visa kita 
jame, nelabai atitiko jo kūno proporcijų. Vilhemas atsiklaupė ir 
apžiojo rektoriaus vyrišką pasididžiavimą. 


Grįžęs į Kruistrato gatvę, Deruiko sūnus prie namų pamatė kaž- 
kokį sambrūzdį. Pamanęs, kad atsitiko nelaimė, jaunuolis stum- 
telėjo du žmones, o paskui, sparčiai irdamasis per minią, prisibro- 
vė ligi namų vartų. 

- Jasperai! Petra! - šaukė jis, prisidėjęs rankas prie burnos. 

Tačiau nei brolio, nei seserų niekur nebuvo matyti. Jis nulipo 
nuo balno ir nužingsniavo prie durų, truputį vilkdamas skaudan- 
čią koją, be ramento, nors rektorius ir siūlė juo pasiremti. Durys 
atlapotos, langai atidaryti. Po sodą maklinėjo žmonės ir smalsiai 
apžiūrinėjo namą bei sutvarkytą aplinką. Deruiko sūnus buvo be- 
užrinkąs, kad visi nešdintųsi savais keliais, kai jį atpažinę kaimy- 
nai puolė prie jo džiaugsmingai šaukdami. Jie sveikino jį, spaudė 

ranką ir plekšnojo per nugarą. Visai netrukus Vilhemas išgirdo 
Jaspero, kaip tik einančio per parką jo pusėn, balsą. Vyresnysis 
Deruiko sūnus išsilaisvino iš pono Svirto glėbio ir puolė klausi- 
nėti savo brolį: 

— Gal gali man paaiškinti, kas čia dedasi? 

Šypsodamasis jaunėlis mostelėjo namo stogo link. Vilhemas 
pakėlė akis aukštyn, į stogą, kur buvo nukreipti ir visų kitų žmo- 
nių žvilgsniai. Buvo panašu, kad ant didžiulio kamino viršaus jau- 
nas gandras taisosi lizdą. Jis atsinešė snape smulkių gluosnio bei 
lazdyno šakelių ir kantriai suko savo lizdą. Toje vytelių karūnoje, 
kuri buvo beveik tokia pat didelė kaip ir kaštainių keptuvė, gand- 
ras plačiai kilnojo savo laibąsias kojas. 

— Ir ką? - nepatenkintas burbtelėjo Vilhemas. - Kažkoks gand- 
ras! 

— Liaukis, negi nežinai, kas yra sakoma apie gandrus ir kami- 
nus, kuriuos jie išsirenka savo lizdui? 

— Kadjie jį apdergs, aišku! Ir tikrai gaila, nes mūsų kaminas dar 
visai naujas! 

— Na ką tu, brolau! Gandrai neša laimę! Namo su gandraliz- 
džiu vertė gali išaugti dvigubai! 

Vyresnysis brolis pasuko galvą į šoną ir nusispjovė. 

— Man nei šilta, nei šalta, Jasperai, nes mūsų namas neparduo- 
damas! Tas žabų ryšulys ant kamino tik trukdys veržtis dūmams! 
O dabar prašau paaiškinti visiems žiūrovams, kad teatras užsida- 
ro! Prisibuvo užtektinai, kaip matau, nes jau spėjo ir veją išmin- 
dyti, ir žvyruotą takelį išmauroti! Nagi, dinkit visi! Lauk! 

Vilhemas grasinamai pakėlė ramentą. Jasperas nelaukė, kol 
brolis jį paleis į darbą. Jis švelniu, bet griežtu judesiu išprašė visus 
smalsuolius laukan lyg piemuo žąselių būrį. Vos tik minia išsi- 
skirstė, Vilhemas pastebėjo, kad jo seserys sėdi patogiai įsitaisiu- 

sios ant laukujų laiptų ir plepa su panašaus amžiaus vėjavaikiais, 
dar neužaugusiais kavalieriais paauksuotais diržais ir nėriniuotais 
batų atvartais, kuriems panosėj nė menkiausias tamsus plaukelis 
nesikalė, o ką jau kalbėt apie ūsus. Dauguma tų kavalierių būria- 
vosi apie Petrą; jos dešinioji ranka, paskendusi suknios klostėse, 
nuo visų akių slėpė sužadėtuvių žiedą. Vyresnysis Deruiko sūnus 
be jokių ceremonijų įsibrovė į klegantį būrelį. 

- Ponai, turiu jus visus nuliūdinti! Štai ši panelė yra susižadėju- 
si, o anai meilužio nereikia! 

Taip sakydamas ir nekreipdamas dėmesio į ramentą, kuris 
jam buvo kaip šuniui penkta koja, Vilhemas čiupo du vaikinus 
už apykaklių ir tempte nutempė prie vartų. Likusieji ne juokais 
išsigando: jie skubiai atsisveikino su seserimis ir, padaręs nedidelį 
reveransą, pasišalino. Namo durys netrukus užsivėrė. 

— Tai dabar dar ir mūsų draugus varinėsi! - ėmė bartis Harieta. 

Laiptų viršuje susidūrusi su Vilhemu, trukdančiu jai patekti į 
namus, jaunėlė net treptelėjo iš pasiutimo. 

— Ir apie ką tu gali su jais šnekėt? — nusišaipė Vilhemas. - Aš 
tavo dorą apsaugojau, turėtum man būti dėkinga! 

Paskui jis atsigręžė į Petrą, sukryžiuotomis rankomis ant krūti- 
nės stovinčią ant slenksčio ir atrodančią siaubingai nepatenkinta: 

— Sese, mums reikia pasikalbėti... Paulius man papasakojo, ką 
tu išdarinėjai pas Juditą Leister. Ar visai proto netekai? Gal nori, 
kad Eljezaras mestų tave, judviem dar nespėjus nė susituokti? 

— Noriu, kad jis manęs atsisakytų! Tikrai labai apsidžiaugčiau, 
jei tos vedybos neįvyktų! 

Visai šalia Vilhemo kabėjo karklo vytelių raketė, kurią Frida 
naudodavo kilimams daužyti. Deruiko sūnus čiupo tą daiktą į 
rankas ir ėmė ritmingai daužyti į sieną. 

— Tu privalai atsiprašyti Eljezaro! - šiurkščiai tarė Vilhemas. 

— Nėužką. 

— Dar šįvakar tu parašysi jam laišką. Aš pats tau padiktuosiu, ką 
ir kaip rašyti. O rytoj, iš pat ankstyvo ryto, nueisi pas Bereistenus 
ir jį įteiksi. 

Petra pakėlė antakius. Taip ji parodė broliui, kad atsisako šio 
niekingo uždavinio. 

— Brolau, pamirškite tai. Tas vyras, kurį vadinate mano suža- 
dėtiniu, man kelia tikrą pasišlykštėjimą. Jau verčiau mirčiau, nei 
vadinčiausi jo pavarde! 

Vilhemui net raketė iš rankų iškrito ir jis nerangiai stengėsi 
sugriebti ją nuo žemės. Jo ranka drebėjo. Stumtelėdamas raketės 
kotu, jis paragino seseris greičiau eiti vidun. Kai Frida išvydo abi 
seseris, lydimas vyresniojo brolio su rakete rankoje, jai pasirodė, 
kad čia tuoj pat pakvips paraku. Tačiau vos tik namų durys užsi- 
darė, vaikinas virto visai kitu žmogumi. Dabar, kai aplink nebuvo 
viską matančių svetimų žmonių, o tik artimieji, Vilhemas pasida- 
rė labai malonus, beveik švelnus: 

— Petra, prašau, paklausyk manęs... Mes visi pasikarščiuojame 
ir prišnekame baisių dalykų, apie kuriuos visai negalvojame. Ap- 
gailestauju dėl to. Suprantu, kad Bereisteno įpėdinis yra ne tavo 
skonio. Aš ir pats nejaučiau jam didelės simpatijos, kol jo nepa- 
žinojau, tačiau dabar, kai esame priversti drauge dirbti, pripratau 
prie jo... Šiandien jis man brangesnis nei mano bičiuliai! Štai taip 
gyvenime reikia suktis, supranti? Prisimeni, kaip Jasperas purty- 
davosi sodo darbų? O dabar jis prižiūri Bereisteno tulpes! Taigi, 
kas čia žino? Dabar tu nenori Eljezaro nė matyt, o galbūt ateityje 
gimdysi jam vaikus? 

Vilhemas taip nėrėsi iš kailio įtikinėdamas, kad Jasperas su Ha- 
rieta, santūriai klausęsi jo kalbos, pajuto jo įkvėpimo galią. Tik 
Petra atrodė kaip nepralaužiama tvirtovė. Kai vyresnysis brolis 

taikiai ištiesė jai ranką, ji įbruko jam į delną savo vėduoklę, ka- 
bančią ant riešo. 

— Štai, brolau, vėduoklė, kad dar gražiau atrodytumėt, staipy- 
damasis prieš Bereistenus! 

— Ką tu pasakei? 

— Liaukitės, visi žino, ką jaučiate rektoriui ir kokia artima yra 
judviejų draugystė! Nuo tada, kai tėvas, pagautas pražūtingo už- 
sidegimo, parekomendavo jums tą žmogų, jūs tapote jo ištikimu 
sekėju, jo garbintoju ir dar pasakysiu - jo numylėtiniu... Jūs nuolat 
sekiojate jį iš paskos ir džiaugsmingai pritariate viskam, kas jam 
šauna į galvą! Atrodo, kad greta to ryškaus šviesulio net pats Die- 
vas nublanktų! 

Vilhemo veidu nuslinko didžiulis nerimas, paskęsdamas gęs- 
tančios žvakės šviesoje. Kuo labiau jaunuolis gūžėsi, tuo stipres- 
nė darėsi jo sesuo, o jos balsas skambėjo lyg iš makščių traukiami 
ašmenys. 

— Ar jums neatrodo, kad mes visi tarnaujame Bereistenams 
arba esame kaip nors kitaip nuo jų priklausomi, netgi Frida, skal- 
bianti Eljezaro baltinius, ir Harieta, siuvinėjanti jo pirštines? Juk 
jūs pats, brolau, suteikėte visas teises tam apgailėtinam suvedžio- 
tojui, nevertam nė truputėlio pagarbos! Štai kodėl turėtumėt rau- 
donuoti ir slėpti gėdą po vėduokle! 

Petra įrėmė ranką Vilhemui į krūtinę ir lengvabūdiškai stum- 
telėjo. Jaunuolis, stovintis su ramentu pašonėje, net susverdėjo 
ir vos spėjo įsikibti į fotelį, kad neparvirstų. Tą akimirką jam iš 
rankų išslydo vėduoklė, bet ne raketė, kuri buvo kaip reikiant su- 
spausta jo kumštyje. 

— Ak tu, maža akiplėša, kaip tu drįsti?! 

Vilhemo įtūžis pratrūko akimirksniu. Iš visų staiga užplūdusių 
jėgų jis griebė Petrą už plaukų ir pargriovė žemėn. Jaunoji moteris 

nespėjo nė atsikelti, kai pajuto raketės koto smūgį tiesiai į veidą. 
Vaizdas buvo šiurpus: viršutinė lūpa prakirsta lyg persirpęs gra- 
natas. Nevaldomų smūgių kruša pasipylė į rankas, kaklą, pečius ir 
visur kitur, kur odos nedengė lengvučio audinio suknelė. Vargšė 
mergina susigūžė, saugodamasi smūgių, vaitodama iš skausmo ir 
ieškodama priedangos stengėsi šliaužti ligi stalo ir kėdės. Jasperas 
šoko gelbėti sesers, tačiau ir pats kaip reikiant gavo į kailį. Vil- 
hemas liovėsi tik pavargęs. Tik tada jis numetė šalin raketę, įkai- 
tusią nuo lupimo, o pats nudrožė tiesiai prie šulinio atgaivinti iš 
pykčio liepsnojančio veido. Tiek Fridai, tiek bet kam kitam buvo 
uždrausta pakelti ant grindų gulinčią seserį. 

— Ji to nusipelnė! - pridūrė jis, vis dar uždusęs nuo savo žiau- 
rumo proveržio. - Tegul tai bus jums pamoka, jaunieji šeimy- 
nykščiai, apie dorą elgesį ir drausmę! Aš daugiau nepakęsiu jokių 
įžeidinėjimų nei veiksmais, nei žodžiais! Tėvas įpareigojo mane 
rūpintis šeima, taigi gerai ją prižiūrėsiu, kol jis grįš iš Amerikos! 

— Kuo anksčiau, tuo geriau, - tyliai tarė Jasperas ir, laimė, vy- 
resnysis brolis neišgirdo. 

Tą vakarą Vilhemas prie pietų stalo vakarieniavo vienas, paskui 
šiek tiek pasipuošė, ketindamas kažkur išeiti. Kaip tikram namų 
šeimininkui, jam buvo būtina pasibalnoti arklį ir šepečiu nusiva- 
lyti skrybėlę. Tada Vilhemas išėjo pro vartus, nuo žibinto priside- 
gė pypkę ir ramiai patraukė keliu Auksinės vynuogės link. Ligi pat 
gatvės jį lydėjusi Frida vienintelė matė, kaip drebėjo jo kumštis, 
sugniaužiantis vadeles. 


1637 metų balandžio 1 diena. 


Eidamas į smuklę, vyresnysis Deruiko sūnus pagalvojo, kad nuo 
tada, kai paskutinįsyk Pauliaus kvietimu lankėsi Auksinėje vynuo- 
gėje, praėjo jau beveik dveji metai. Vaikinas puikiai prisiminė jų- 
dviejų pokalbį, lyg jis būtų įvykęs vakar, nors pats jautėsi siau- 
bingai pavargęs nuo savo spindesio ir nė iš tolo nebepriminė to 
sunkiai žodį išlemenančio jaunuolio, tąsyk pasodinto prie tulpių 
pirklių stalo. Tie prisiminimai pasidarė dar ryškesni, žvelgiant į 
naujai perdažytą smuklę, išpuoštą vitražais, spalvotais žibintais ir 
ant paauksuotos grandinės besisūpuojančia prašmatnia iškaba. 
Smuklės vidus taip pat buvo pasikeitęs, išskyrus jos nuolatinius 
lankytojus. Paveikslai ant sienos atspindėjo tam tikro metų laiko 
ypatumus; paveikslai, vaizduojantys čiuožimą, buvo nukabinti, o 
vietoj jų atsirado nauji, marinistinės temos paveikslai. Žinoma, 
dūmų debesys neišsisklaidė: dusinantys kamuoliai vilnijo po pat 
sijomis, vietomis taip tirštai, kad priminė audros debesis. 
Žengdamas pro duris Vilhemas nusipurtė visu kūnu, paskui 
paprašė ugnies pypkei prisidegti, nes dulksna lauke ją buvo užge- 
sinusi. Jam nuvilko paltą ir atnešė vyno kaip laukiamam svečiui. 
Vilhemo pasirodymas sukėlė murmesį geriančių smuklės lanky- 
tojų pusėje, o tulpių pirkliai vogčiomis žvilgčiojo į ramentą po 

jaunuolio pažastimi. Vyresnysis Deruiko sūnus įsitaisė ant tuščio 
suolo, raginančio prisijungti tuos, kuriuos jaunuolis pakviesda- 
vo žvilgsniu. Jo bendražygiai gėlininkai, atsakydami į kvietimą, 
rinkosi prie Vilhemo stalo, o varžovai atrodė akivaizdžiai nepa- 
tenkinti dėl jo pasirodymo. Netrukus nešinas putojančio alaus 
bokalu prisijungė ir rektorius. 

— Vilhemai, kaip smagu tave čia matyti! Nagi, ko toks paniu- 
ręs? 

— Pykčiai šeimoje... - slogiu balsu prisipažino jaunuolis. 

— Su broliu? 

- Ir seseria. Jie abu susimokę prieš mane. 

Pauliui tai visai nerūpėjo, bet jis nutaisė atitinkamą išraišką. 
Tylėdamas pažvelgė į Vilhemą, bet ne ilgiau nei atsikvepiama po 
kablelio prieš tęsiant pokalbį. 

— Aš jau senokai tavęs lūkuriuoju, tulpių varžytinės netrukus 
prasidės... Viskas klostosi tiesiog puikiai. Matijus Hufnagelis jau 
atvyko į smuklę ir kalbasi su sekretoriumi apie savo prekę. 

— Kaip jis atrodo? Aš pažįstu tik tuos šunis. 

— Pamatysi, jis toks juokingas vyriokas! - prunkštelėjo Paulius, 
pliaukštelėdamas ranka savo mokiniui per šlaunį. - Jo kakta pūs- 
lėta, skruostai subliūškę, nutepti purvu lyg kekšės veidas švino 
pudra! Negana to, jo akyse neįžvelgsi nė krislo nuovokos! Kai jis 
nusiima skrybėlę, nesi tikras, kad po ja išvysi galvą! Nė už ką ne- 
patikėtum, kad jo rankose toks turtas! 

— Neabejoju. Matėt jo svogūną? 

Paulius sunkiai klestelėjo greta Vilhemo ir šiam pasirodė, kad 
suolas net sulinko nuo svorio ir suvaitojo. 

— Teko laimė, žinoma... Nuostabus dalykėlis, mažiausiai dvie- 
jų šimtų gramų svorio. Bet žinai, kas gražiausia? Semper Augustus 
svogūnas turi subrandinęs antrą gumbą. Aš tau sakau, tas svogū- 

nėlis yra akies obuolio dydžio, stipria jungtimi prisitvirtinęs prie 
pagrindinio svogūno ir yra pačios geriausios kokybės! 

Miestelėnas kilstelėjo akis, lyg dėkotų Dievui už tokį stebuklą. 
Vilhemas susimąstęs kramtė pilnais žandais. 

- Jei tas svogūnas yra dvigumbis, ar mes jį įpirksim? 

— Nėra pirkėjo, kurio galimybės viršytų mūsiškes. Žinoma, ne- 
bus lengva nurungti Pėterį Bolį, Bareną Kardusą, Fransiską Go- 
mezą Da Kostrą... Pavojingi varžovai! Visi yra nusiteikę laimėti 
varžytines. Tačiau mūsų valstietis nežino, kokie autoritetingi yra 
šie didieji gėlininkai, ir, būdamas tikras prasčiokas, jis matys tik 
pinigus, byrančius į jo kapšą. 

Pauliaus pasitikėjimas savimi netruko nusklisti ligi gretimų 
stalų, tačiau lankytojai, nieko doro nenugirdę, juokėsi drauge su 
miestelėnu ir jį sveikindami kilnojo savo bokalus, aptekusius pur- 
vina puta. Vilhemas dėl to pasijuto gerokai jaukiau. 

Ojei, nepaisant nieko, Paulius neklydo? O jeigu šiandien jiems 
bus atlyginta už visas pastangas ir tikrai išsispręs visi jų sunku- 
mai? Jaunuolis užsimerkė. Jis įsivaizdavo, kaip po keleto valandų 
čia bus įneštas Semper Augustus svogūnas, apvainikuosiantis pa- 
šėlusių varžytinių pabaigą. Jo ranka pakiltų paskutinį kartą ir tuo 
pat metu nusileistų sekretoriaus kreidelė, nubrėžtų tris brūkšnius 
ir apibrėžtų apskritimą - tulpė atitektų Vilhemui! Jam neberei- 
kėtų bijoti ir kęsti pažeminimų! Šeimyna pasitiktų jį su begaliniu 
džiaugsmu gatvėje, nusėtoje tulpėmis ir kitomis kvepiančiomis 
gėlėmis. Jie švęstų ligi pat ryto ir kilnotų jo garbei sodo trofėjų! 
Jasperas atsiprašytų neįvertinęs jo nuopelnų, o Petra apgailes- 
tautų trukdžiusi jam įgyvendinti savo planus. O kai tėvas, grįžęs 
iš kolonijų, pamatytų išpuoštus namus, sveikus ir laimingus vai- 
kus, vyriausiąją dukrą, tapusią įtakingo kaimynystėje gyvenančio 
pono žmona, ir kai suvoktų, kad Deruikų vardas yra išgarsėjęs vi- 

soje šalyje, jis pagirtų savo sūnų už begalinį uolumą ir ašarotomis 
akimis pasakytų: „Mano sūnau, aš taip tavim didžiuojuosi!“ 

Ūmiai kilęs bruzdesys pabudino užsisvajojusį Vilhemą. Atsi- 
peikėjęs susivokė stovįs tulpių pirklių minioje, judančioje į smuk- 
lės gilumą, o jis pats pasijuto bežengiąs paskui rektorių, tempiantį 
jį už rankos. Jo ramentas liko gulėti ant suolo. 

— Palaukit, pone! 

— Nėra kada, mano berniuk! Jei praleisim varžytines, viskas bus 
prarasta. Nesitikėk pagauti žuvies, nestovėdamas prie pat tinklo! 

Galinėje Auksinės vynuogės salėje, keistai pavadintoje Jaunystės 
vynu, tikrai nebuvo pakankamai vietos visiems į ją skubantiems 
pirkliams, besitikintiems gauti geidžiamą pirkinį. Prie durų sto- 
vintis prižiūrėtojas įleido vidun daugybę tulpių pirklių, netgi 
tokių, kurie, kaip manoma, nepriklausė Harlemo pirklių gildijai. 
Šiaip ar taip, jis labai pagarbiai pasitiko poną Bereisteną ir jo glo- 
botinį: abu vyrai buvo palydėti ligi jiems skirtų kėdžių pirmoje 
eilėje, o jų pasveikinti atėjo pats sekretorius, primindamas, kad 
jis yra jų paslaugoms ir užtikrindamas, kad padarys viską, ką gali, 
kad tik gėlė atitektų tam, kuris „tikrai jos nusipelnė. Vilhemas 
nuoširdžiai džiaugėsi, kad jie pateko salėn gerokai anksčiau nei 
dauguma. 

— Matai? Tu moki užsitarnauti žmonių pagarbą! - padrąsino jį 
Paulius. — Šis pirkinys padarys tave didžiu tulpių pirkliu. 

Kai regentas ištarė šiuos daug žadančius žodžius, jo žvilgsnis 
nuo Vilhemo nukrypo į greta sėdintį kaimyną, orios išvaizdos 
poną, įsitaisiusį kaip ir jie pirmojoje pirklių eilėje, tik jo kėdė 
buvo labiau papuošta nei jų. Iš abiejų pusių, bet kiek atokiau nuo 
šeimininko, ant taburečių sėdėjo po tarną, vilkintį livrėja. 

Keista aura buvo apgaubusi visus susirinkusius, o ypač centre 
sėdintį bajorą: visa jo išvaizda atrodė lyg nuausta iš ypatingos 

tekstūros, plonytės, spindinčios lyg židinio ugnis, nesmarkiai ap- 
šviečiančios visus aplinkinius ir neabejotinai suteikiančias jam 
išskirtinumo. Ar jis taip įstabiai atrodė dėl puošnaus kostiumo? 
O gal dėl kvepalų aromato, dvilktelinčio nuo menkiausio nėrinių 
krustelėjimo? Visa jo asmenybė ligi dailiai išlenktų ausų, ligi pat 
dieviškai baltų rankų, kurios ilgos lyg verpstės kyšojo iš rankoga- 
lių, liudijo apie begalinį rafinuotumą ir pačią grakščiausią elegan- 
ciją, kuriai nebereikėjo pašalinių pagyrų. 

O Deruiko žvilgsnį labiausiai prikaustė nepažįstamojo smakrą 
puošianti tanki rusva barzda, nusmailinta lyg strėlė. Barzda buvo 
prižiūrima tiesiog nepriekaištingai: nė vienas plaukelis nedrįso 
išlįsti iš darnios šerių harmonijos ar pasisukti į kitą pusę, nei jam 
priklausė. Vilhemas stebėjosi, kokios ypatingos priežiūros reikia 
tam dailiam gauruotam teptukui ant smakro. Ir kaip dažnai toji 
barzda reikalauja lankytis pas barzdaskutį? 

— Kas jis? - sunerimęs paklausė Vilhemas. 

Jo nerimas pakvipo pavojumi. 

— Konstantinas Hugensas. 

— Oranžo princo sekretorius? Tas pats didis ponas, su kuriuo 
norėjote mane supažindinti? 

— Tas pats. Girdėjau mieste, kad jis atvyko, bet nežinojau, kad 
jis atseks paskui Semper Augustus... Tai štai, neslėpsiu nuo tavęs: 
jo buvimas mums tikrai ne į naudą. 

— Nes jis turtingas? 

— Nes įtakingas. Nurungti jį varžytinėse reikštų viešą įžeidimą 
ir tai mus įstumtų į rimtą bėdą. Kad ir kaip ten būtų, mes negalim 
trauktis... Laimėti Semper Augustus reiškia mesti iššūkį bet ku- 
riam varžovui, netgi tokiam svarbiam asmeniui. 

Tokie pamąstymai nesutrukdė ponui Bereistenui, su kuriuo 
Hugensas kukliai pasisveikino nuo kėdės ranktūrio kilstelėdamas 

du pirštus, atsakyti jam nuolankiu galvos linktelėjimu, nusiėmus 
skrybėlę ir prispaudus ją prie krūtinės dešinėje pusėje. Vilhemo 
žvilgsnis netikėtai susidūrė su bajoro akimis; jaunuolis net suak- 
menėjo. 

Buvo paskelbta pirminė Semper Augustus svogūno kaina: du 
šimtai guldenų, ir tai akimirksniu įsiutino tulpių pirklius. Visi 
puolė piktintis „gėdingai maža kaina“ ir spėjo, kad kainos kėli- 
mui nebus galo. Tačiau nė vienas nemanė trauktis. Priešingai, net 
patys smulkiausi kolekcininkai ir skurdūs amatininkai, kuriuos 
Paulius vadino eiliniais žmogeliais, pasirodė turį pinigų. Jie užsi- 
registravo vien dėl malonumo dalyvauti varžytinėse ir pasirung- 
ti dėl įstabaus svogūno su užkietėjusiais tulpių pirkliais. Viskas 
prasidėjo nuo to, kad pirmojo varžytinių turo metu visi čiupo 
lenteles, išskyrus bajorą Hugensą, visų nuostabai, jis oria veido 
išraiška apžiūrinėjo savo rankovės sagas. 

— Va čia tai bajoras! - žavėjosi Paulius. 

— Kodėl jis nepildo lentelės? 

— Iš puikybės. Jam atrodo gėdinga iškart pulti su visais varžy- 
tis. Truputį kantrybės... Kaina išaugs, dalis pirkėjų nubyrės. Iš tos 
gausybės lentelių, kurias matai, kaip ir iš daugybės dėžėje susi- 
spaudusių niekuo neypatingų gėlių, galiausiai liks tik trys, gal- 
būt keturios lentelės. Galim lažintis, kad Hugensas bus tarp tų 
laimingųjų. 

Paulius kalbėjo tiesą. Varžytinėms įsibėgėjus kaip reikiant, 
lentelių pakildavo vis mažiau, o salėje darėsi vis erdviau. Visa tai 
buvo panašu į vis labiau veržiamą mazgą: tulpių pirklių eilės su- 
mažėjo ligi trijų, paskui liko dvi, o galiausiai tik nedidelė saujelė 
pirklių, susibūrusių apie sekretorių, - akivaizdus įrodymas, kad 
vietos buvo paskirtos apgalvotai; greta sekretoriaus sėdėjo tik 
rimti varžovai, verti laimėti tą svogūną. 

Semper Augustus šeimininkas sėdėjo fotelyje prie didelio pa- 
veikslo ir apžiūrinėjo visus besiganančio jaučio žvilgsniu. Deši- 
nėje rankoje laikė alaus bokalą, iš kurio sriūbtelėjo vos gurkšnelį, 
o per kraštus virstanti puta po truputėlį bliūško, tyliai spragsint 
šimtams baltų burbuliukų. Kairėje rankoje ūkininkas smarkiai 
spaudė tulpės svogūną. Jis jokiu būdu nesutiko pagal įprastą var- 
žytinių tvarką palikti svogūno sekretoriui, o ką jau kalbėti apie 
galimybę pirkliams jį pačiupinėti. Tik Pauliui Van Bereistenui ir 
dar keletui aukšto rango pirklių buvo suteikta išskirtinė malonė 
trumpai žvilgtelėti į juodą, žemėmis apkibusį svogūną, gulintį 
ūkininko delne, tačiau po akimirkos jis tvirtai sugniaužė svogūną 
kumštyje, tarsi sunkias seifo duris užtrenkė. 

Nuo tada Matijus Hufnagelis sėdėjo nebylus, niekur nesi- 
traukdamas nuo savo brangenybės, ir nė menkiausiu veido krus- 
telėjimu neparodė, ar jį kas sudomino, ar kas patiko. Priešingai, 
jis atrodė apimtas nuobodulio: akių vokai sunkiai kilnojosi, o 
skruostus plėšė siaubingas žiovulys. Dauguma tulpių pirklių, 
įnirtingai kovojančių varžytinėse, stebėjosi tokiu jo elgesiu ir ne- 
slėpė apmaudo. 

— Tas žmogus ne toks kaip visi kiti, - nepatenkinti purkštavo 
pirkliai. - Jei man kas duotų bent trečdalį tų pinigų, kuriuos jam 
visus, esančius smuklėje! 

Tiesą sakant, jų kantrybė ėmė sekti. Nė vienas tulpių priklys 
nepajėgė atsiminti tokių ilgų varžytinių, kur taip įnirtingai būtų 
kaunamasi dėl vieno svogūno. Jau tris kartus smuklės padavėja 
papildė žibintus alyva ir apvertė baro smėlio laikrodį. Vyno stati- 
nės ištuštėjo, tačiau buvo stengiamasi išleisti viską ligi paskutinio 
lašo. Visus kankino troškulys: iškritusieji iš varžytinių vynu mal- 
šino apmaudą, o tie, kurie dar liko, tankiais gurkštelėjimais sten- 
gėsi save padrąsinti. Kai negerdavo, visi išsitraukdavo vienodas 

pypkes arba traškindavo aukščiausios kokybės amerikietišką ta- 
baką. Žarijų puodukas keliavo nuo vieno stalo prie kito, kol visai 
atvėsdavo; taigi jaunuolis, sėdintis prie pat židinio, prikraudavo jį 
naujų žarijų ir vėl paduodavo į stalą. Tos žarijų puoduko kelionės 
žymėjo laiką geriau nei smėlio laikrodis, vis menkiau įžiūrimas 
pro dūmų kamuolius. Tulpių pirkliai priprato matyti atkeliaujan- 
tį ir nukeliaujantį žarijų puoduką, ir jiems atrodė, kad jo kelionė 
pirmyn ir atgal yra amžina ir kad jie taip ir sėdės čionai ligi išnak- 
tų, papsėdami pajuodusias pypkes. 

Niekas, žinoma, nesitikėjo, kad ponas Hugensas vėl paskelbtų 
varžytines, juk jis lenktyniavo santūrumu su pardavėju ir per visą 
vakarą nieko daugiau neveikė, tik kedeno savo drabužių kutus. 
Jis visus nustebino ir tuo, kad, sėsdamasis ant kėdės, laibu balsu, 
aiškiai artikuliuodamas žodžius, tarė: 

— Mano kaina - dešimt tūkstančių guldenų. 

Tarnas įrašė kainą į lentelę ir aukštai ją iškėlė, kad niekas ne- 
drįstų suabejoti pasiūlymo rimtumu. 

Toks uždelstas bajoro puolimas sukėlė tikrą sąmyšį. Iki šios 
akimirkos pati didžiausia pasiūlyta suma buvo aštuoni tūkstan- 
čiai septyni šimtai trisdešimt guldenų, suma, ritmingai kilusi po 
penkis guldenus, ir toks intervalas atrodė labai logiškas, atsižvel- 
giant į visų pirklių išgales. Eilėje buvo likę vos trys pirkliai, tarp jų 
ir Vilhemas su rektoriumi, skaičiuojami kaip vienas. Deruiko sū- 
nus, įsipareigojęs varžytis vietoj savo globėjo, taip dažnai kilnojo 
ranką, kad net mėšlungis ėmė traukti raumenis nuo alkūnės ligi 
riešo; vis dėlto jis beveik nuolatos laikė ją iškėlęs ir nuleisdavo tik 
norėdamas nuvalyti lentutę, bet tikrai neskubėdavo to daryti. 

— Aukščiausia varžytinių kaina — aštuoni tūkstančiai gulde- 
nų, - nedrąsiai priminė sekretorius, užsikišdamas už ausies raša- 
luotą plunksną. 

Moteriškos ilgos Hugenso blakstienos pakilo, išreikšdamos 
nuostabą žmogaus, kurio niekas niekada nepertraukinėja ir ku- 
riam paprieštarauti gali tik jo paties sąžinė. 

— Atsiprašau? 

— Nustatyta žemesnė suma, — išdrįso paaiškinti vienas iš ne- 
daugelio likusių tulpių pirklių, kuriam vis dar buvo įdomu, kaip 
baigsis varžytinės, nors pats jau buvo pasiūlęs kiek tik išgalėjo. 

Bajoras pakreipė smakrą ir pasišiaušė lyg dygliuotoji kiaulė. 

— Ponai tulpių pirkliai, jau beveik keturias valandas jūs varžo- 
tės dėl to tulpės svogūno... Man atrodo, kad jūs švaistote laiką, 
o ne pinigus. Ginčytis visą naktį jums menkas nuostolis. O aš, 
priešingai nei jūs, esu aptekęs auksu, bet turiu labai mažai laiko. 
Rytoj esu laukiamas turtingose žemėse, kurių komendantas pats 
asmeniškai papasakos man apie krašto reikalus. Juk negaliu pri- 
sistatyti senjorijai visas mieguistas! Dėl Dievo meilės, baikime šį 
reikalą! Siūlau dešimt tūkstančių guldenų... Visi pinigai yra čia, 
mano karietoje, skrynioje, puoštoje mano herbu. Atiduosiu juos 
jums į rankas, pone sekretoriau, mainais už tą tulpės svogūną. 
Manau, nėra prasmės toliau ginčytis. 

— Galbūt kas nors gali pasiūlyti daugiau nei jūs! - vėl įsiterpė 
pirklys, kuris drįso paprieštarauti ir anksčiau. 

— Puiku, tai tegul siūlo! Kodėl jis tyli? Nagi, kuris? Kuris pasiū- 
lys daugiau nei dešimt tūkstančių guldenų? 

Bajoras dairėsi į visas puses ir šypsojosi, plazdendamas ore iš- 
keltus pirštus. Atrodė, kad jis mėgaujasi, matydamas pirklių su- 
trikimą ir jo žvilgsnio vengiančius suglumusius veidus. Buvo aki- 
vaizdu, kad tos varžytinės, į kurias Harlemo pirkliai sunešė visus 
savo turtus, o kai kurie ir visus ateities lūkesčius, bajorui tebuvo 
pramoga, poilsis, lyg žaistų sėkmės žaidimą arba kroketą. Jo tar- 
nai puikiai jautė, kad šeimininką pagavo labai gera nuotaika. 

— Nagi! Kas pasiūlys daugiau negu aš? Laukiu! 

Sekretorius galiausiai pastebėjo, kad turtingasis pirklys visiškai 
įsijautė į jo vaidmenį. Be to, jis ne tik kad nedrįso prieštarauti Hu- 
gensui, bet dar ir pats jam padėjo, atsargiai pritardamas netvirtu 
balsu, pasirengęs kreidele pažymėti varžytinių pabaigą: 

— Prašau jūsų, ponai, gerbkime pono Hugenso laiką. Ar visi su- 
tinka, kad jis pasiūlė aukščiausią kainą? 

Tai buvo toks apgailėtinas nuolankumas, kad net Paulius pasi- 
juto įžeistas. Jis gyvai atsisuko į savo mokinį: 

— Vilhemai, negi leisime šią savivalę? Tas Hugensas tuoj išsineš 
Semper Augustus! 

— O varge! Negi galiu tam sutrukdyti? 

— Reikia žūtbūt pasiūlyti daugiau. 

— Tik jūs vienas turite tokią galią. 

— Argi aš turiu atverti savo kapšą, kai tu man esi skolingas de- 
šimt tūkstančių guldenų? 

— O tai ką daryti? Deruikų šeimos santaupos banke neviršija 
nė tūkstančio dviejų šimtų! 

— O aš sakau, kad tu gali pasiūlyti gerokai daugiau. 

Miestelėnas nepasakė, ką turi galvoje, tačiau čiupo Vilhemui 
iš rankos kreidelę, savo lentelėje nubrėžė kvadratą, o ant jo - tri- 
kampį, ir abi figūros puikiai derėjo tarpusavy. Deruikas nesunkiai 
suprato, kas pavaizduota paveiksle. 

— Čia mūsų namas Kruistrato gatvėje? Pone, galjūs kurčias? Aš 
juk sakiau, kad tas namas neparduodamas! Mano tėvas neleido! 

— Kornelio čia nėra, - šaltai atrėžė rektorius. - Ateis laikas, jau- 
nuoli, kai tu pats atsistosi ant kojų ir daugiau iš nieko nebeprašysi 
duonos kąsnio! Tėvas paskyrė tave šeimos galva, o kartu ir visiš- 
ku turtų šeimininku! Tai koks bus tavo sprendimas? 

Visas šis pokalbis įvyko labai greit, maždaug tiek, kiek laikro- 

dyje trunka išbyrėti vos kelios smiltys, kiek sekretorius trunka 
nuvalyti savo lentutę arba tiek, kiek trunka iš atsukto statinės 
čiaupo pribėgti taurė vyno. Prabėgo dar keletas sekundžių, kol 
Vihelmas apsisprendė: 

— Apgailestauju, pone, apie tai negali būti nė kalbos! Be to, 
mūsų namas geriausiu atveju vertas tik aštuonių tūkstančių gul- 
denų, priskaičiavus visas atnaujinimo išlaidas. Nieko nebus! 

— Bet juk ant jūsų namo kamino gandras susuko lizdą, - klas- 
tingai tarė rektorius. 

Jis vėl paėmė kreidutę ir nubraižė lentelėje kaminą. 

— Iš kur žinote? 

— Kas to nežino Harleme, gandų ir paskalų mieste? Naujienos 
čia sklinda greičiau nei skrieja lazda atmuštas ledo ritulio rutu- 
lys! Jeigu ant namo stogo yra gandralizdis, jo kaina išauga iki aš- 
tuoniolikos, o gal net ir dvidešimties tūkstančių guldenų, jokiam 
namui mieste nesilygint su tokiu! Tai ar norėtum parduoti jį už 
tokią kainą, pasiimti Semper Augustus svogūną ir susigiminiuoti 
su mūsų šeima? Ar tau geriau toliau gyventi tuose namuose, gau- 
biamam didžiulės skolos, kurią pripažįsta ir tavo tėvas, šešėlio? 
Rinkis, jaunasis Deruikai! 

Skubindamas užbaigti varžytines, sekretorius jau buvo beapi- 
braukiąs apskritimą apie penkiaženklį skaičių — didžiausią kada 
nors per varžytines pasiūlytą sumą. Tačiau miestelėno balsas jį 
sustabdė. 

— Patrauk kreidutę nuo lentelės, sekretoriau. Mano draugas 
nori varžytis toliau. 

— Nebėra laiko, pone Bereistenai... 

— Patrauk kreidutę, girdi, ką sakau, arba sugrūsiu ją tau į nosį! 

Kai rektorius supykdavo, jo balsas imdavo taip griaudėti, kad 
netlangų stiklai drebėdavo ir alus bokaluose virpėdavo. Kai kurios 

jo kūno dalys, o ypač sprandas, išbrinkdavo kaip rupūžės kaklas. 
Būdavo labai pavojinga nepaisyti jo norų. Sekretorius tai nujautė 
ir, rinkdamasis iš dviejų blogybių mažesniąją, liūdnai pažvelgė į 
Hugensą, o jo akyse galėjai perskaityti maždaug tokią mintį: „Su 
tokiu galviju neįmanoma susitvarkyti!“ Bajorui irgi taip atrodė. 

Vilhemas susigūžė kėdės kampe lyg vaikutis, išsigandęs besiar- 
tinančio žvėries. Vis dėlto tik ką riaumojęs vyras staiga sušvelnėjo 
ir maloniai murkdamas ėmė aiškintis: 

— Mano berniuk, nenoriu primesti tau savo valios nei kaip nors 
paveikti tavo sprendimų. Tau, žinoma, yra pavesta visur ir visada 
paisyti šeimos interesų ir rūpintis, kad tavo brolis ir seserys būtų 
saugūs. Bet, matai, mano patarimai tau visuomet praversdavo. Iš- 
traukiau tave iš skurdo, be to, vos per keletą dienų padėjau atsisėsti 
pirmoje tulpių pirklių asamblėjos eilėje. Daviau aukso, drabužių, 
karietą, iškenčiau net priekaištus savo sūnaus, kuriam atrodė, kad 
labiau myliu tave nei jį. Nejaugi visai tai - niekis? Nejaugi dėl ta- 
vęs padaręs tiek daug gero, nenusipelniau tavo pasitikėjimo? 

- Žinoma, nusipelnėte, - atsakė Vilhemas, jausdamas, kaip 
gerklėje įstringa kažkoks nerimo gumulas. 

Regentas patenkintas linktelėjo galva. Nors buvo impozantiš- 
ko stoto, tyčia sulenkta nugara jį pavertė nieko bloga nelinkinčiu 
senuku, visiškai nepanašiu į neseniai siautėjusį žvėrį. Paulius tiek 
įsijautė į savo vaidmenį, kad net vieną ar du kartus atsikosėjo ir į 
nosinę suvyniojo atkrenkštą ligonio spjaudalą. 

— Kodėl turėčiau tave apgauti šiandien? Kodėl turėčiau suplė- 
šyti audinį, kurį taip rūpestingai audžiau? Ne, mano berniuk, aš 
linkiu tau tik gero... Ir tas gėris, kurį regiu tau ir tavo šeimai, turi 
to nuostabaus svogūno formą, jo svorį ir spalvą. Atsikratyk to jus 
slegiančio namo, ir aš tau, kaip savo marčios broliui, padėsiu įsi- 
gyti vieną iš pačių gražiausių namų. Aš netgi sumokėsiu iš anksto, 

kad tavo šeimai nereikėtų be reikalo keliauti į smuklę. Girdi, ką 
sakau? Jūs persikraustysit už mano pinigus! Belieka tik paruošti 
jums vieną pirkią iš tų, kurias nuomoju mieste. Tai paprasta kaip 
užgesinti žvakę! 

Norėdamas pailiustruoti savo žodžius veiksmais, rektorius 
nykščiu ir smiliumi suspaudė žvakės dagtį, ir liepsna iškart užslo- 
po. Nuo dagties pakilo aitrus baltas dūmelis. 

— Dar vienas dalykas..: - tęsė Paulius, jausdamas, kad jo moki- 
nys vis dar priešinasi. - Tas bajoras, kuriam metei iššūkį... 

Jis pridėjo ranką prie vaikino ausies. 

— To bajoro tėvas, sakau tau, yra Valstybės tarybos sekretorius. 
Dar vaikystėje jis mėgavosi didelėmis privilegijomis, o jo ateitis 
švietėsi šimtąkart gražesnė nei tavo... Kol tu mikčiojai lotyniškai 
nešildomame kabinete, jis mokėsi prie židinio ir ragavo saldumy- 
nus nuo sidabrinio padėkliuko. Kol tu brązginai prastos liutnios 
stygas iš gyvulių žarnų, jis glostė dailaus medžio liutnios stygas, 
už kiekvieną sugrotą natą susilaukdamas mokytojo pagyrimų. 
Visur ir visada jam atitekdavo geriausioji dalis, valgydamas vai- 
sius, jis mėgaudavosi tik jų minkštimu, lygiai tas pats būdavo ir 
su duona. Tik pagalvok, kiek pastangų tau reikėjo, kad užsitar- 
nautum pagarbą, o jis vos gimęs galėjo trypti ją kojomis. Tik pa- 
galvok apie galimybes, kurių neturėjai, o jam jos buvo atnešamos 
ant lėkštutės! Ar nori, kad taip būtų ir toliau? Ar nori, kad ponas 
Hugensas nuneštų tą tulpės svogūną tau iš panosės, kaip kad iš 
tokių kaip tu atėmė šlovę ir turtus, ir ne kaip nors dorai, o jėga! O 
gal tau labiau patiktų tapti keršto įrankiu ir nubausti tą puošeivą 
griežta pamoka, galbūt vienintele per visą jo gyvenimą? Štai tau 
uždavinys, jaunasis Deruikai, kurį reikia išspręsti čia ir dabar! 

Vilhemą taip jaudino ir kėlė nerimą rektoriaus žodžiai, kad jis 
tik gerokai per vėlai pajuto svetimą ranką, slystančią jo šlaunimi 

aukštyn ir sustojančią ties kirkšnimi. Jis krūptelėjo iš išgąsčio ir 
nubloškė įsibrovėlę ranką šalin lyg vorą, įropojusį jam į tarpkojį. 
Tačiau ranka grįžo atgal ir sustojo per pirštą nuo šakumo sagų. 
Gal Paulius visai iš proto išsikraustė, kad drįsta lįsti prie jo pilnoje 
žmonių salėje?! Vilhemas labai lėtai paslėpė jo ranką švarko klos- 
čių gausybėje ir visaip sulenkdamas ir ištiesdamas kojas stengėsi 
atsikratyti nepageidaujamų gniaužtų. Taip muistydamasis, išgąs- 
tingomis ir maldaujančiomis akimis jis atsigręžė į savo kaimyną: 

— Pone, maldauju... 

— Ką nusprendei? 

- Jūsų ranka... 

— Tavo pasirinkimas! 

Vilhemas suprato, kad jei neatsakys, šis nepaliks jo ramybėje. 
Jaunuolio širdy pabudo priešiškumas, tačiau ne Pauliui, o Hu- 
gensui, kuris buvo jo nuopuolio liudininkas. Jo pagieža išsiveržė 
per kraštus, kai jis pamatė bajoro veide pražystant šypseną, kurią 
sukėlė jaunojo varžovo sumišimas; Vilhemas įžvelgė tą pačią pa- 
šaipą, nuolat persekiojančią jų šeimą dėl nusidėvėjusio drabužio, 
šleivakojo arklio, griūvančio balkono, ir tas apmaudas ilgą laiką 
kaupėsi vaikino širdyje. 

Taigi Vilhemas ryžtingai pakėlė ranką aukštyn ir tvirtai tarė: 

— Aš kelsiu kainą! 

- Ir ką gi jūs galit pasiūlyti? - pašoko Hugensas. 

— Savo namą Kruistrato gatvėje, Harleme, ir ponas Bereistenas 
jums gali patvirtinti, kad jis yra prabangus ir gražus. Be to, ant 
stogo ką tik įsikūrė gandras! 

— Ir tai pakelia namo vertę mažiausiai iki dvidešimties tūkstan- 
čių guldenų! - kompetentingai tarė rektorius. 

— Nesąmonė! - užsiplieskė bajoras. - Sekretoriau, aš jums 
draudžiu registruoti šį pasiūlymą! Svogūnas yra mano! 

— Pasiūlykit daugiau, jei galit! - provokavo jį Vilhemas. 

— Užsičiaupk, snargliau, ir drožk žaisti į smėlio dėžę! 

Jeigu jaunasis Deruikas dar ir svarstė, ar verta suremti ietis, tai 
dabar šis įžeidimas jo abejones išsklaidė. Visą valandą Vilhemas 
turėjo progos įrodyti, kad jis yra pats aršiausias varžovas, kada 
nors varžęsis su Hugensu tiek žodžiais, tiek veiksmais. Į smūgį 
jis atsakė smūgiu, į žodį - žodžiu, priešininko akyse tapdamas jo 
atspindžiu veidrodyje. 

Galiausiai Vilhemo pranašumas buvo akivaizdus, nes jaunuo- 
tino tikrai puikiai, patvirtindamas, kad tai pats gražiausias namas 
pačioje geriausioje vietoje. Šis smuklės savininko, žinomo dar 
kaip ir geras pamokslininkas, liudijimas įtikino sekretorių, kad jis 
gali parduoti Semper Augustus svogūną jauniausiajam. Suma įra- 
šyta, apskritimas apvestas bajoro nenaudai, ir šis išėjo iš smuklės 
plūsdamasis, svaidydamasis grasinimais ir keiksmais. 

Vos tik Hugensas išėjo, skubiai buvo atnešta popieriaus ir 
plunksnų, alavinė rašalinė ir visi kiti rašymo reikmenys. Paulius 
pats surašė valdos perdavimo aktą: būdamas advokatas, jis turėjo 
tam teisę. Beliko tik pasirašyti, ir Vilhemas tai tučtuojau padarė. 
Tada iš jau atkištos dėžutės pasėmė saujelę smilčių ir pabarstė dar 

— Kaip manote, ar protingai elgiuosi? — paklausė jis sekreto- 
riaus, kuris kažkaip kvailai į jį žvilgčiojo. 

O tas mįslingai tarė: 

— Paklauskit kikilio, ar jis gražiai gieda! 

— Et, dabar jau nebesvarbu, - tarė Vilhemas lyg pats sau. - Į 
tą namą man nusispjaut, užtat Petra, mano sesuo, man yra pati 
brangiausia gyvenime... Vieną dieną ji man padėkos, kad išleidau 
ją UŽ vyro. 


OLIVIER BLEYS 0 SEMPER AUGUSTUS 297 


Reikėjo pažadinti beveik užsnūdusį Matijų Hufnagelį, kad šis 
atgniaužtų pirštus ir atiduotų svogūną. Ūkininkas nusistebėjo, 
kad kol jis snaudė, jam atiteko rūmai. Kaina jį tenkino, ir visas 
patenkintas jis porąsyk paspjaudė į delną, tada atkišo seilėtą ran- 
ką varžytinių nugalėtojui. Tą akimirką brangusis svogūnas iš ūki- 
ninko kišenės buvo perdėtas į Vilhemo Van Deruiko kišenę, o šis 
iškart jį perdavė savo šeimininkui. Pastarasis, stovėdamas vidury 
džiaugsmingai šūkčiojančių pirklių, paėmė jį su begaliniu pasi- 
tenkinimu. 

— Pone, dabar jau viskas baigta, - iškilmingai tarė jaunuolis. 

— Sveikinu, Vilhemai, tu grąžinai man skolą! Tai svarbi diena, 
kurią reikia prisiminti! Pulk rašyti tėvui laiško ir pranešk jam ge- 
ras naujienas... Be jokios abejonės, jis be galo džiaugsis, kad su 
tavo pagalba man atiteko pati brangiausia gėlė. 

Aplink rektorių buvo tokia didžiulė spūstis, visi pirkliai taip 
veržėsi jį apkabinti ir pabučiuoti į skruostus, kad Vilhemui greta 
savo pono netrukus nebeliko vietos. Lyg vėjo gūsio pagautas la- 
pas, jis buvo nuneštas tolyn nuo Pauliaus ir didelės žmonių ban- 
gos nublokštas prie durų. Prieš išeidamas, pasiėmė ramentą, kurį 
rado tebegulintį ant suolo. Tada ant smuklės slenksčio pastebėjo 
stoviniuojantį ir brolio akimis ieškantį Jasperą. Jis atrodė susijau- 
dinęs. Skindamasis kelią ramentu Vilhemas šiaip ne taip prisibro- 
vė prie brolio. 

— Jasperai! Kas atsitiko? 

— Petra pabėgo! - be užuolankų išpyškino brolis. 

— To dar betrūko! 

- Išlindo pro savo kambario langą ir niekam nematant sugebė- 
jo pasprukti iš namų! Už kampo jos laukė Ernstas Rotvalis... 

— Iš kur žinai? 

— Ponia Beldė sakė, mūsų kaimynė. Karieta nuvažiavo jai iš pa- 
nosies! 

— Prakeiktasis! Kodėl jo nesivijai? 

— Tu geresnis raitelis! 

— Buvau geresnis, kol šuo neperkando man kojos! 

Vilhemas pasistiebė ant sveikosios kojos akimis ieškodamas 
rektoriaus. Tačiau aplink miestelėną susigrūdę žmonės nė nema- 
nė skirstytis. Nebuvo jokių vilčių iki jo prisibrauti per smalsuolių 
minią. 

- Jasperai, aš atsakau už Petrą. Pabūk čia ir kai tik galėsi, pasi- 
kalbėk su regentu. Aš neturiu laiko tau visko paaiškinti. Pasakyk 
jam tik tiek, kad aš laimėjau varžytines ir mano skola jam grąžin- 
ta. Daugiau niekas negali sutrukdyti mūsų seseriai susituokti su 
Eljezaru! Aš ją rasiu ir parvešiu namo! Tegul Paulius padeda savo 
sūnui pasirengti santuokai, kuri įvyks, kai tik grįšiu! 

— Kodėl taip greit? 

— Daryk, kas liepta! Ir papuošk namus vestuvėms! Tai kaip, ar 
galiu pasitikėti tavimi? 

— Žinoma, brolau! 

Abu broliai apsikabino, kaip jau seniai nebuvo darę. Paskui 
jųdviejų keliai išsiskyrė: Vilhemas šlubčiodamas nuskubėjo prie 
arklio, o Jasperas pradingo pirklių minioje. 


Užslinkusi naktis trukdė Vilhemui įgyvendinti savo tikslą - grei- 
tai surasti seserį. Ligi pat paryčių jis klaidžiojo po visas Harlemo 
apylinkes, apėjo visas skalbėjų paplavų duobes, vildamasis neti- 
kėtai aptikti karietos provėžas. Varge! Visi sargybiniai, kuriuos 
jis vaišino tabaku, norėdamas išgauti naudingos informacijos — 
„Imk, drauge, tai padės sušilti“ - neprisiminė, kad kokia nors 
karieta, puošta būtent tokiu herbu, būtų privažiavusi prie pake- 

liamųjų miesto vartų. Vilhemas numanė, kad vežėjas, norėdamas 
nuslėpti savo nusikaltimą, bus kaip nors užmaskavęs karietą. Jo 
viltys gerokai išblėso. 

— Neįvertinau jo. Tas kvailys daug suktesnis, nei atrodo! 

Jis buvo jau bepasiduodąs, kai išaušusi nyki diena, purškiant 
smulkiam šaltam lietui, išryškino dumble gilias karietų provė- 
žas — dvejose vienodu atstumu nutolusiose vėžėse buvo matyti 
įspausti inicialai: „P“, „V“ ir „B“, iš kurių Vilhemas pažino pono 
Bereisteno monogramą. Dvigubos provėžos jį išvedė pro Grote 
Houtpoort - didžiuosius medinius vartus, parodydamos jam kelią 
į kaimą. 

— Padarei klaidą, Ernstai! Ratai išdavė tavo planus! 

Vilhemas padėkojo Dievui už jo malonę ir pagalbą. Negaišda- 
mas nė minutėlės, jis šoko ant arklio ir leidosi gerai matomomis 
provėžomis, nors per visą naktį ant viršaus įsispaudė kitų, švie- 
žesnių vėžių. Vilhemo arklys risnojo geras dvi valandas, kol prieš 
pat vidurdienį už paskutinio posūkio jaunuolis išvydo karietą, 
stovinčią prie kažkokios užeigos. 

Būdamas tikras, kad jo niekas nesekė, Ernstas jautėsi ramus ir 
nebesivargino slėptis: karieta stovėjo prieš pat užeigą, visų žmo- 
nių akivaizdoje, naujai perdažytomis durelėmis, nuo kurių smė- 
lin vis dar lašėjo ryškiai raudonos spalvos dažai; toje vietoje, kur 
paprastai kabinami herbai, buvo matyti tik geležtės įpjovos. 

Vilhemas nušoko nuo arklio, demonstratyviai užsitaisė šautu- 
vą, kaip jį mokė rektorius, ir įžengė į užeigą, laikydamas rankoje 
savo ginklą. Ramentas trukdė jam laisvai judėti — ir ši smulkme- 
na, užuot sumažinusi šautuvo veiksnumą, jo grėsmę tik dar labiau 
padidino (jis galėjo iššauti ir tyčia, ir visai netyčia). 

Stovėdamas ant slenksčio, Deruikas pamatė savo seserį, sėdin- 
čią prie stalo su vežėju, jie kaip tik pietavo ir atrodė kaip paprasti 

keliautojai. Jų stalas buvo nukrautas maistu: sriuboje pamirkytas 
kepalas juodos duonos, dubuo salotų ir galiausiai desertas — sūrio 
skridinėlis su rausva plutele, kurį Rotvalis pjaustė peiliu plonais 
griežinėliais. 

Pirmą kartą gyvenime Vilhemas pamatė du jaunus žmones 
drauge, artimos draugystės pradžioje. Vilhemo nuomone, jie 
labai tiko vienas kitam; daug labiau nei Eljezaras su Petra, apie 
kurių suderinamumą negalėjo būti nė kalbos. Toji mintis Vilhe- 
mą sustabdė. Jis buvo pasiruošęs pulti greitai: išgąsdinti porelę, 
garbingai pričiupti vežėją, pagrobus jo seserį — tačiau nebeturė- 
jo tam jėgų, o galbūt nebematė prasmės. Abejonė paralyžiavo jo 
veiksmus ir žingsnius. 

— Niekše tu... - nusikeikė Vilhemas ir atlenkė šautuvo gaiduką. 

Šautuvas buvo prastai užtaisytas, taigi titnago kulka, išriedie- 
jusi iš vamzdžio, nukrito tiesiai jam po kojomis. Tas sąmyšis pri- 
vertė suklusti vežėją ir jis iškart pakėlė akis nuo savo dubens. Jis 
išvydo Petros brolį su šautuvu rankoje ir, pašokęs iš baimės, nusi- 
vertė nuo kėdės. Blogiausia tai, kad jo riešas liko įstrigęs į kėdę, o 
trūktelėjus petį vėl atsivėrė dar ne visai užgijusi žaizda krūtinėje. 

— Ai! - suriko kažkoks lankytojas, žiūrėdamas jo pusėn. 

Ernsto marškiniai netruko nusidažyti krauju; raudonos dėmės 
sunkėsi paviršiun, vis didėdamos ir apimdamos visą pilvo plotą, 
ojo veidas priešingai - akimirksniu išblyško. 

— O Dieve... - sumikčiojo Vilhemas, pakeldamas titnago šovi- 
nį. 
Jis buvo beeinąs sužeistojo pusėn, tačiau staiga atsiminęs, ko atė- 
jo, atsisuko į Petrą. Vilhemas ištiesė laisvą ranką merginos pusėn. 

— Ateik, sese. Tau čia ne vieta! 

Tačiau Petra, sustingusi iš siaubo, nė nekrustelėjo iš savo vietos. 
Jai iš burnos iškrito duonos kąsnis, šlapias ir pusiau sukramtytas. 

— Eikš... - maldavo jis susijaudinęs, švelniai palenkęs galvą. - 
Vakar aš sumokėjau tavo kraitį ponui Bereistenui. Vos grįžę atšvę- 
sime jūsų vestuves. O dėl to niekšo, kuris tave pagrobė... 

- Jis manęs negrobė. Aš pati sutikau važiuoti. 

Įsmeigęs ramentą tarp dviejų grindų plokščių, Vilhemas išsiva- 
lė iš nosies pilko parako dulkes. Ginklas, nukreiptas į ant žemės 
tysantį vežėją, krustelėdavo sulig kiekvienu jo judesiu lyg gyvatė, 
žaidžianti su savo auka. 

— Petra, tavo priešinimasis mane skaudina. Nuo tada, kai tėvas 
patikėjo man prižiūrėti šeimą, jūs — ir vieni, ir kiti - nesiliaujate 
man prieštarauti bei ginčyti mano sumanymų. Koks velnias jus 
apsėdo, kad taip maištaujat? Nejaugi aš esu svetimas tarp saviš- 
kių? Paskutinį kartą... 

Šautuvas, nukreiptas į Ernstą, dabar nukrypo į Petrą, pakilda- 
mas iki Vilhemo kaklo, kuris keistai pulsavo, tarsi viduje tūno- 
tų įkalintas žvėriukas ir blaškytųsi, norėdamas ištrūkti. Tuo pat 
metu vyresnis brolis nusuko akis nuo sesers, lyg jam būtų gėda 
taikytis į ją. 

— Sakau paskutinį kartą, Petra: eime su manim! 

Jaunoji moteris atsistojo ir žengė porą žingsnių savo brolio 
link, priešais krutantį ginklą plačiai išžiotais metaliniais nasrais, 
lyg gyvą padarą, nenustygstantį tulpių pirklio saujoje. Netrukus 
prie jos suknelės grandinėlės Vilhemas pastebėjo prikabintą di- 
džiulį bronzinį raktą. 

— Koks čia raktas? 

Petra sustingo ir nieko neatsakė. Ties suknios iškirpte pakilo 
krūtinė, o ant pečių ėmė raitytis išsklidusios garbanos: ji atrodė 
lyg pasmerktoji mirti, kuri atkiša krūtinę, kad į ją susmigtų arke- 
buzų salvė. 

— Šauk, jei nori! 

— Maldauju tavęs. 

— Ir kurgi mes eisim? 

— Velniai rautų! Namo! 

- Jūs nebeturite namų. 

Tas vyriškas balsas, įsiterpęs į pokalbį, Vilhemui labai nepati- 
ko. Jis ieškojo vežėjo akimis, kol pamatė, kad šis spėjo nušliaužti 
ligi baro, kad galėtų atsiremti. Jo žaizda nebe taip smarkiai krauja- 
vo. Akyse vėl liepsnojo pyktis. 

— Namo šeimininkai pasikeitė! —- pabrėžtinai tarė Rotvalis. — 
Jūs jį atidavėte mainais už tulpės svogūną... 

Ranka, įsikibusi į ramentą, ėmė drebėti. Nenuleisdamas akių 
nuo abiejų jaunuolių, Vilhemas perėmė pistoletą į kitą ranką ir 
pasikišo po ja ramentą. 

— Iš kur žinai? Kai jūs pabėgot iš Harlemo, varžytinės dar ne- 
buvo pasibaigusios! 

— Sužinojau iš Eljezaro. Bereistenai gražiai jus apmovė. Pauliui 
nusispjaut į tą Semper Augustus, jam rūpėjo tik jūsų namas! 

— Melas! 

— Netikiu, kad jo sūnus kada nors vestų Petrą. Jo interesas... 

Šautuvo gilumoje parako guolyje snaudžianti švino kulka su 
trenksmu išlėkė laukan. Plykstelėjo ugnis, aplink pasklido dūmų 
kamuoliai ir toks kurtinamas triukšmas, kad net ausyse spengė. 
Nuo apšaudytų lubų lyg smulkus lietutis ėmė birti tinkas. 

Rotvalis pasijuto taip, lyg ką tik būtų gavęs smūgį. Įsikibęs į 
baro stalviršio apvadą, jis šiaip ne taip atsistojo ir ėmė trauktis į 
salės gilumą, durų link. Šautuvo grėsmė padėjo jam pro jas išeiti. 
Traukdamasis jis nė nepažvelgė į Petrą ir nė žodžio neištarė Vil- 
hemui. Jo skrybėlė liko gulėti ant stalo, o drauge su ja ir pusiau 
sulenktas kišeninis peiliukas. 

— Nair bailys! - švilptelėjo Vilhemas. — Eime, sese. Ši dainelė 
jau sudainuota. 

Apkvaitusi ir kone apkurtusi nuo šaudymo, Deruiko duktė nuse- 
kė paskui savo brolį, kuris, pasiremdamas ramentu, žingsniavo durų 
link. Visi susirinko prie išėjimo pasižiūrėti, kaip luošys per kančias 
užsėda ant arklio, o paskui jį ir vos ant kojų besilaikanti sesuo. 

— Meilužis paspruko, brolis išjojo! - bambėjo smuklininkas. — 
O kas sumokės už pietus? 

Deruikai jojo neskubėdami, nes ant arklio sėdėjo du žmonės. 
Petros svorio beveik nebuvo justi, o ji pati taip atkakliai tylėjo, 
kad brolis vis atsisukdavo pažiūrėti, ar ji tebesėdi. Tiesą sakant, 
jei ne gyvastim alsuojantis kūnas, jis būtų pamanęs, kad su savim 
gabenasi maišą arba malkų ryšulį. 

— Gailiuosi, kad taip smarkiai išgąsdinau tą vaikiną... - prisipa- 
žino Vilhemas. - Bet kad ir kaip ten būtų, nereikėjo jam priešta- 
rauti ir kalbėti nesąmonių! Gindamas mūsų šeimos garbę, aš ne- 
galėjau leisti, kad tas menkysta, sutepęs tavo reputaciją, suterštų 
dar ir manąją. 

— Jis pabėgo. 

— O kotu tikėjaisi? Vargšele, susižavėjai kvailiu! Na, šis reikalas 
jau baigtas. Tik būčiau buvęs laimingesnis, jei jis būtų pasibaigęs 
be kraujo praliejimo. 

Jie pasiekė Harlemą jau pavakary. Praeiviai atsigręždavo pažiūrė- 
tiį tą keistą bendražygę su sijonu ir nuo mušimo ištinusiu veidu, o 
paskui į jaunuolį, kurio ramentas buvo nuslydęs arkliui palei šoną 
ir atrodė kaip špaga, besitrankanti jam į kelį. Kuo labiau jie artinosi 
prie namų, tuo neramesnis darėsi arklys. Raitelio nuotaika persida- 
vė gyvuliui, kuriam snukį veržė nuolat įtemptas pavadis ir priešingą 
komandą duodančios balnakilpės, baksnojamos į šonus. 

— Bloga diena... - nusprendė Vilhemas, žvelgdamas į šeimos 
namą, kuris atrodė šaltas, uždaras ir negyvenamas, išskyrus ant 
kamino susuktą gandrų lizdą. 

Jo nuomonė pasikeitė įžengus pro vartelius. Kol jų nebuvo, 
Jasperas pasidarbavo iš peties. Vidury sodo iš žalių lapų buvo 
nupinta šventyklėlė, iš abiejų pusių apstatyta aukštomis degan- 
čiomis žvakidėmis, ir atrodė panaši į liepsnojančią širdį. Gėlių 
girliandos, vietomis padabintos aukso juostomis, žymėjo kelią 
ligi laiptų, kur ant kiekvienos pakopos taip pat buvo padėta po 
pavasarinių gėlių puokštelę. 

— Kaip nuostabiai papuošta! - žavėjosi Vilhemas, uostydamas 
narcizus, pritvirtintus prie durų stogelio skersinio. 

Viduje, praėjus prieškambarį ir augalais apaugusią pavėsinę, 
svetainė atrodė pasikeitusi. Sunkus riešutmedžio stalas buvo iš- 
neštas lauk, o kėdės išstumdytos į pasienius. Kambario viduryje 
stovėjo tik du patys patogiausi foteliai. Būtent čia sėdės būsimieji 
jaunavedžiai, gurkšnos pasaldintą vyną ir priiminės savo svečius. 
Vilhemas pasisveikino su Frida, kaip tik prie lubų kabinančią vaš- 
kinius angelus. Ji nulipo nuo taburetės, kad galėtų padaryti reve- 
ransą. 

— Ar Čia tu taip išgražinai namus? 

— Su jūsų brolio nurodymais. Man padėjo Harieta, - nedrąsiai 
atsakė tarnaitė, lyg išduotų savo bendrininkus. 

Vilhemas įspraudė jai į delną su. 

— Bet tai nuostabu! Garbės žodis, jausmas toks, lyg vaikščio- 
tum po Hesperidžių sodą ! 

— Belieka tik pakabinti veidrodžius, vainikus ir herbus, - tarė 
Frida, neišspaudusi nė menkiausio šypsnio mainais už pagyri- 
mą. - Juos tuoj atneš iš palėpės. 


* Šiame sode garsusis didvyris Heraklis turi įvykdyti vienuoliktąjį žygdarbį: atnešti 

Vilhemas pritarė porą sykių gyvai linktelėdamas galva. Vis dėl- 
to iš tarnaitės aprangos ir laikysenos jis pajuto, kad kažkas nege- 
rai. Jis abiem rankomis įsikibo į ramento pagalvėlę, kad taip smar- 
kiai nepjautų pažasties. 

— Ar viskas gerai, Frida? Kur mano brolis su seseria? 

— Pone, mes ruošiamės vestuvėms, bet būsimasis jaunikis lyg į 
Žemę prasmego. 

— Prasmego? 

— Po tulpių varžytinių čia nebepasirodė nei Eljezaras Van 
Bereistenas, nei jo tėvas. Jūsų brolis susirūpinęs. Manau, kad jis 
nuvyko pas juos. 

— O kur Harieta? 

- Ji išėjo ieškoti muzikantų rytojaus orkestrui. 

— Kodėl rytojaus? Vestuvės bus švenčiamos šįvakar! 

- Šiandien sekmadienis, pone. Negeras ženklas tuoktis sekma- 
dienį. 

Vilhemas pajuto, kaip nerimas lyg ilgos plonos adatos ėmė ke- 
liauti jo venomis. Jo žvilgsnis stabtelėjo ties meduoliniu Kupido- 
nu, plati jo šypsena atrodė piktdžiugiška. Vilhemas nutraukė jį 
nuo virvelės ir sutrypė. Šis poelgis pašiurpino tarnaitę ir ji ėmė 
trauktis atatupsta savo taburetės link. 

— Petra! Kur Petra? — staiga susizgribo Vilhemas. 

Jis atsiminė palikęs ją ant arklio. Nulėkęs rado ją toje pačioje 
vietoje, sustingusią ir išblyškusią, besėdinčią balne arčiau galo. 

— Viskas gerai, mieloji... Tavo sužadėtinis kažkur skrajoja, bet 
aš turiu virvelę jam sugauti. Prisiekiu, kad dar ligi vidurnakčio jis 
tave ves, priversiu šautuvu, jei reikės! 


306 OLIVIER BLEYS D SEMPER AUGUSTUS 


Rektoriaus namai buvo visai netoliese, vos už keleto gatvelių, 
kurios Vilhemui dabar atrodė kaip ištisas žemynas. Jo noras kuo 
greičiau susitikti su Pauliumi buvo toks didelis, kad įnirtingai be- 
skambindamas varpeliu vaikinas nuplėšė grandinėlę. Ne nuo var- 
pelio skambėjimo, bet nuo siaubingo trankymo kumščiais į duris 
atskubėjusi tarnaitė iškišo galvą laukan. 

— Ar ponas Bereistenas namie? - tiesiog išspjovė savo klausimą 
atėjęs svečias. 

— Jo nėra. 

— O sūnus? 

— Jo irgi nėra. 

— Aš vis tiek užeisiu! 

— Niekur jūs neisit! 

Deruiko sūnus nustūmė tarnaitę petimi, prasiskindamas kelią, 
tačiau čia pat atsiradęs tvirtai sudėtas tarnas nė neketino trauktis. 
Beveik iškart abu vyrai susikibo ir sukėlė tokį sąmyšį, kad viršu- 
tiniame namo aukšte netruko atsiverti langai. Viename iš jų pasi- 
rodė priešiškai nusiteikęs veidas, o ant pakaušio subolavo naktinė 
kepuraitė. 

— Nejaugi nė savuos namuos nebegalima ramiai pabūti? — pik- 
tai užriko Eljezaras, lyg ten, apačioje, stovėtų visai nepažįstamas 
Žmogus. 

— Apie kokią ramybę kalbi savo vestuvių dieną? Jaunikio na- 
muose? - griežtai riktelėjo Vilhemas. 

Galva pranyko, trinktelėjo užveriamas langas, tačiau visai ne- 
trukus Bereisteno sūnus pasirodė prie laukujų durų ir paleido 
savo tarną. Pasmakrėje jis buvo užsikišęs servetėlę, kuri akivaiz- 
džiai rodė, kad Vilhemo apsilankymas sutrukdė jam ramiai vaka- 
rieniauti. Ši smulkmena privertė Vilhemą prisiminti senas etike- 
to taisykles. Per daug uždelsęs, jis nevikriai kilstelėjo ranką prie 


OLIVIER BLEYS 0 SEMPER AUGUSTUS 307 


skrybėlės lyg prie įkaitusios keptuvės. Eljezaras į pasveikinimą 
neatsakė. 

- Vilhemas Van Deruikas! Ir kaip drįsot čia ateiti po to, kai va- 
kar taip negražiai pasielgėt su mano tėvu? Jums derėtų slėptis! 
Kad ir kokioje nors statinėje arba kubile! 

Svečias, visai nesitikėjęs tokio puolimo, net susverdėjo ant 
savo sveikosios kojos. 

— Apie kąjūs čia? 

— Kad jus kur velniai nujotų! - tėškė Eljezaras, besdamas smi- 
lių į jaunuolio krūtinę, kietą ir smailų lyg ietis. - Jūs pažeminot 
Konstantiną Hugensą, vieną įtakingiausių žmonių visose Provin- 
cijose, todėl šį rytą jis baisiausiai užsipuolė mano tėvą, apkaltino 
jį viešu įžeidimu ir pareikalavo už tai sumokėti! 

— Bet... Aš juk pasiūliau aukštesnę kainą, paklaūsęs jūsų tėvo 
patarimo! 
 - Priešingai, jis jus perspėjo neįžeisti to bajoro ir elgtis su juo 
kuo pagarbiausiai! Matote, kai kalba sukasi apie princus, reikia 
būti labai apdairiam ir galvoti, ką sakai! 

— Aš... 

Iš susijaudinimo Vilhemui išsprūdo ramentas ir neprilaikomas 
nukrito ant žemės. Kai jis pasilenkė jo pakelti ir niekieno nepade- 
damas vėl pasikišo po pažastimi, pasijuto kur kas geriau. Atsitie- 
sęs jis atgavo dvasios pusiausvyrą, o mintys susidėliojo taip, kaip 
turi būti. 

— Pone, čia, be jokios abejonės, kažkoks nesusipratimas, kurį 
aš netrukus išsiaiškinsiu. Atėjau pas jus visai kitokiu klausimu... 
Mudu su jūsų tėvu susitarėme, kad vos tik atiduosiu kraitį, iškart 
imsimės tvarkyti vestuvių reikalus. Įvykdžiau visus savo įsiparei- 
gojimus. Taigi atvykau kuo nuolankiausiai priminti jums jūsiš- 


kius. 

- Pone, man atrodo, kad jūs šaipotės. 

Deruikas stovėjo atsirėmęs klubais į tvorelę, kad geriau išlai- 
kytų pusiausvyrą. Reikėjo saugotis, kad netyčia susverdėjęs ne- 
pargriūtų. 

— Jūs tikriausiai dar negirdėjote paskutinių Harlemo naujie- 
nų, — ironiškai tarė Eljezaras, sukiodamas savo servetėlės kam- 
pučius. - Taigi žinokite, kad šį rytą mūsų miesto regentai buvo 
susitikę pasitarti dėl tulpių prekybos. Jau seniai jie pritaria, kad 
šioje prekyboje per daug chaoso ir kad būtina griežta kontrolė. 
Vakarykštis Semper Augustus svogūno pardavimas už neregėtą 
kainą padėjo jiems įgyvendinti savo planus. Regentai pasirašė 
dekretą, kuris skelbia negaliojančiais visus tulpių sandorius, tei- 
siškai sudarytus Harleme nuo paskutinio tulpių sodinimo, kitaip 
tariant, nuo rudens. 

Vilhemas nepajėgė vienu ypu suvokti tiek daug naujienų, taip, 
kaip neįmanoma abiem rankomis apglėbti storo medžio kamie- 
no. Jis prasegė porą apykaklės sagų, kad būtų lengviau kvėpuoti, 
ir, atgavęs žadą, panoro išsamiau viską išsiaiškinti: 

— Sakot, kad visi pardavimai... visi pardavimai yra anuliuoti? 

— Taip, anuliuoti, pagal visus įstatymus. Pirkėjų pinigai turi būti 
grąžinti ligi paskutinio cento. Bent jau taip tikisi mūsų regentai. 

— O kaip bus su svogūnais? 

- Jie bus iškart grąžinti jų savininkams, išskyrus tuos, kurie jau 
pasodinti. Bet pagaliau argi tai svarbu? — mat šis nutarimas, ko 
gero, panaikins visą jų vertę. Ir kokią gi kainą turės neparduoda- 
ma prekė? 

— O Semper Augustus svogūnas? Kur jis? - paklausė Vilhemas. 

Eljezaras pakišo ranką po servetėle ir ištraukė šilko skepetėlėje 
suvyniotą svogūną su atžala. 

- Štai jis. 

Vilhemas ne iš karto susivokė, ką mato. Jis labai atidžiai apžiū- 
rėjo svogūną, baimindamasis, kad tie nedorėliai nakčia galėjo su- 
mainyti svogūnus ir į skepetą suvynioti prastesnį, taigi, paėmęs 
ji į prityrusias rankas, vaikinas tikėjosi pajusiąs, jei svogūnui bus 
kas nors atsitikę. Vilhemas pasvėrė jį rankoje, atsargiai pakrapštė, 
palaižė galiuką, patikrino kuo kruopščiausiai, kaip tai daro tulpių 
pirkliai. Vaikinas nusprendė, kad tai tas pats svogūnas, dėl kurio 
jis vakar galynėjosi su bajoru Hugensu, ir kad jis nė kiek nepažeis- 
tas. Deruiko sūnui labai palengvėjo. 

— Tai tikrai Semper Augustus svogūnas! - šiltai tarė jis, lyg dėko- 
tų Bereisteno sūnui už jo priežiūrą. - Juk jūs neatiduosite jo tam 
ūkininkui? 

— Mano tėvas dabar kaip tik posėdžiauja su regentais. Jis pa- 
reikalavo ir jam buvo leista kai kuriuos sandorius, va tokius kaip 
jūsų, laikyti išimtimi. Būtent šie pardavimo-pirkimo aktai bus 
saugomi, o visi kiti sunaikinti. Tikiuosi, nepamiršite jam padėko- 
ti už pagalbą. 

Tam tikra Eljezaro intonacija ir jo kalbos apie pardavimą, lyg 
tai Bereistenų nebedomintų, pasirodė Vilhemui įtartinos. Jo įta- 
rimai dar labiau sustiprėjo, kai Eljezaras, užuot įsikišęs Semper 
Augustus svogūną atgal, pasiūlė jį Vilhemui ir, nesulaukęs jokios 
reakcijos, jėga įgrūdo jį į liemenės kišenę. 

— Pone, ką tai reiškia? — nustebo Vilhemas, tačiau rankos ne- 
patraukė. 

— Tą svogūną atiduodu jums. Mano tėvas jo nebenori. 

— Ką? 

— Regentų dekretas smarkiai sumažino jo vertę. Šiandien už jį 
gautumėt vos porą šimtų guldenų, nors jis retas ir labai vertina- 
mas. Ir ką gi mano tėvas veiktų su svogūnu, kurio kaina smarkiai 
krito ir kurio vertė šiandien tokia pat kaip ir lelijų ar kardelių sėk- 

lų? Jo kolekcijoje, kaip jūs pats gerai žinote, nėra vietos bever- 
čiams eksponatams! Taigi, jis atiduoda Semper Augustus jums, 
kaip teisėtam šeimininkui. 

- Bet... kraitis... kaip jūsų vedybos su Petra? 

— Visi susitarimai šiuo klausimu, be jokios abejonės, nebega- 
lioja! 

Vilhemas spoksojo į Bereisteno sūnų, lyg pirmąkart jį matytų, 
arba taip, lyg per drabužių klostes ir nėrinius staiga būtų pama- 
tęs kokį Eljezaro trūkumą - kreivą nykštį arba suluošintą koją. Tą 
tyrą sielą blogis visada glumino ir stebino. Vilhemas netikėjo, kad 
galima būtų tyčia pasielgti blogai arba ilgai nešiotis pyktį širdyje. 
Be to, jis manė, kad ilgai žiūrint piktadariui į akis šis ilgainiui ima 
gailėtis savo veiksmų. 

— Eljezarai, negaliu patikėti tuo, ką man sakot! Jūs man aiški- 
nat, kad Harlemo regentai balsavo už įstatymą prieš tulpių svo- 
gūnus ir kad Semper Augustus staiga virto šūdo gabalu? Jūs sakot, 
kad vestuvių nebus, nors tas pirkinys turėjo tai laiduoti? 

— Puiki santrauka. 

— O kaip su mūsų namu Kruistrato gatvėje? Mes jį užstatėme, 
kad pakeltume to svogūno kainą! 

— Pone Deruikai, eisiu tiesiai prie reikalo, nes mano sriuba bai- 
gia ataušti... Namas priklauso mums, mes jį perpirkome iš Matijo 
Hufnagelio už tris šimtus guldenų. Beje, tai šaunus žmogus, ku- 
riam nebuvo svarbu, ar jis gaus pinigus šiandien, įsigis kokį gėlės 
svogūnėlį rytoj... 

— Už tris šimtus guldenų? - sucypė Deruiko sūnus. 

— Pridarėme jums daug nuostolių ir man dėl to labai gaila. Bet 
pagaliau paklauskit bet ko, kuris bent kiek turi reikalų su prekyba 
Harleme, ir išgirsite bent dešimt panašių istorijų. Nuo tos šlovin- 
gos dienos, kai pradėjau prekiauti tulpėmis, neatsimenu nė vieno 

sandorio, kuris būtų buvęs naudingas abiem šalims. Tokie gam- 
tos dėsniai: vienas iš pačių pastoviausių sako, kad visada laimėto- 
jas atsiranda todėl, kad kažkas pralaimėjo. Šiandien pralaimėjote 
jūs. Kas žino, galbūt rytoj jūs tapsit nugalėtoju? Gal baikim, nes 
jau vėlu ir aš noriu valgyti. Grįžkit namo, gerai išsimiegokit. Ryte 
pažvelgsit į viską kitaip. Linkiu jums labos nakties. 

Eljezaras buvo beuždarąs duris, kai staiga svečias tarp vyrių įki- 
šo ramentą. 

— Patraukit tą lazdą! 

— Neskubėkit, pone! Ir labai atidžiai manęs paklausykit! 

— Patraukit, pasakiau, arba turėsit nemalonumų! 

— Papasakojot man liūdną istoriją. Jei ja patikėčiau, maniškiai 
liktų siaubingai apgauti, nes, kaip jūs gerai žinote, jų viltys yra su- 
dėtos į jūsų santuoką su Petra. Vis dėlto aš laikau poną Paulių ir 
jus, pone Eljezarai, garbingais žmonėmis, kuriems širdis neleistų 
išmesti gatvėn keturis nekaltus vaikus. Aš tuo taip šventai tikiu, 
kad vos prieš porą valandų paleidau visą salvę šovinių į vieną 
žmogų, kuris kėsinosi įžeisti jūsų garbę. 

Draugiškas Vilhemo tonas ir pagyromis pasaldinta kalba 
Bereisteno sūnaus beveik nesujaudino. Vis dėlto tas pasakojimas 
privertė jį paleisti durų rankeną. 

— Šaudėte? Į ką? 

— Į Ernstą Rotvalį. 

— Ir ką jis padarė, kad ėmėt į jį šaudyti? 

- Jis buvo pagrobęs Petrą. 

Kol abu vyrai kalbėjosi, Petra nulipo nuo arklio, bet taip ir liko 
stovėti jo pašonėje, klajojančiomis akimis, atrėmusi galvą į gyvu- 
lio kaklą. Ji atrodė ne ką geriau už savo brolį, beveik neturėjo jėgų 
ir kone alpo. Pro suknios iškirptę buvo matyti po vakarykščių 
smūgių likusios mėlynės. Jos lūpa vėl ėmė kraujuoti. Mergina, ko 


312 OLIVIER BLEYS 0 SEMPER AUGUSTUS 


gero, būtų pargriuvusi iš silpnumo, jei ne greta stovintis arklys, — 
visai kaip ir Vilhemas, jei nebūtų turėjęs savo ramento. 

— O dabar prašau jūsų pažvelgti į šią panelę... - sušnibždėjo vy- 
resnysis brolis, timptelėdamas seserį už rankovės. - Pasakykit man 
tiesą: ar kas nors kada nors yra glostęs gražesnę būtybę? Net Dor- 
drechto merginos, giriamos už liemens grakštumą, Amsterdamo — 
už veido grožį, o Delfto - už dailią eiseną, negali prilygti jūsų myli- 
majai! Argi mano sesuo nėra tokia, kokios trokšta vyrai? 

Kalbėdamas Vilhemas vyniojo ant pirštų jos ilgų plaukų sruo- 
gas, kuriose buvo įsimaišiusių šapelių iš arklio karčių. Jo ranka 
slydo šaltu Petros skruostu, paskui virpančia švelnia lyg žvėriuko 
kailis oda, glostydama tai vieną, tai kitą. 

— Mano sesuo yra atvira, protinga ir gera mergina. Ji nusipelnė 
paties geriausio vyro. Jums ši santuoka būtų tik sąjunga, ojai - jos 
likimas. Ir kaip gali versti ją tekėti už kito, kai ji pažadėta jums? 
Koks būtų jos gyvenimas, jei ji neištekėtų? Mes labai gerai žinom, 
kas laukia jos amžiaus merginų, ir dar be kraičio: vienuolynas 
arba senelių prieglauda! 

Šis pasibaisėtinas gražbyliavimas vertė nejaukiai jaustis tiek 
Eljezarą, į kurį buvo kreipiamasi, tiek Petrą, apie kurią buvo kal- 
bama. Vilhemas pajuto, kad jo niekas nebesiklauso, ir nutilo. Jis 
atrodė išmuštas iš vėžių, krutino lūpas, lyg ketintų pasakyti dar 
daugybę žodžių, ir atrodė tarsi sankryžoje trypčiojantis arklys. 
Galiausiai vaikinas per kančias susilenkė, paleido iš po pažasties 
ramentą, atsiklaupė ant kelių ir padėjo rankas ant purvinos žemės. 
Nuo nuleistos galvos nukrito skrybėlė, kurios jis nė nepalietė. 

— Pone Eljezarai... maldauju jūsų... - suvaitojo Vilhemas. 

— Kelkitės! 

— Aš taip ilgai laukiau šios dienos, mūsų susitarimo įvykdymo 
dienos! Mes už šią santuoką ką tik atidavėme savo namą, pasam- 
dėme muzikantus ir padengėme stalą! Nejaugi praleisite šventę, 

kurią surengėme specialiai jums? Bet dar nevėlu! Jums tereikia sės- 
ti karieton drauge su mano seserimi! Aš šoksiu ant savo arklio, ir 
mes visi kartu keliausime į Kruistrato gatvę, o tada įžengsime pro 
išpuoštus vartus! Po valandos ar dviejų, sočiai pavalgę ir atsigėrę, 
nebeprisiminsime šio kivirčo nei bjaurių žodžių, kurių vieni ki- 
tiems prišnekėjome! Pone... meldžiu... dėl visko, kas yra šventa... 

Vilhemas nutilo. Palinkęs prie Bereisteno sūnaus kojų jis nuo- 
širdžiai verkė, o jam atliepė iš dangaus pabirę lietaus lašai. Dan- 
gaus ašaros maišėsi su riedančiomis jaunuolio ašaromis, kurios 
virpčiodamos pakibo ant kiekvieno ūsų šerelio. 

Petra, priešingai nei brolis, tiesiog pratrūko pykčiu. Surinkusi 
paskutinius kantrybės trupinius, ji pakėlė nuo žemės Vilhemą ir 
jo ramentą su didžiule galia, kurios nė neįtartum esant tokiame 
gležname kūne. 

— Stokitės, brolau, jūs žeminate save... Negi nematot, kad Elje- 
zaras tyčiojasi iš jūsų? Tiesa yra tokia, kad Bereistenai mus apmo- 
vė! Koljūs kūrėte savo planus, jie tylutėliai pakėlė spąstų groteles, 
kurios dabar užsitrenkė! 

Vilhemas nieko nenorėjo girdėti. Vis dar raudodamas, jis spau- 
dė rankas prie ausų arba drebantį smilių prie lūpų. Galiausiai El- 
jezaras čiupo jį už apykaklės ir ėmė rėkti tiesiai į veidą: 

— Nelaimingas asile! Kaip tu nesuvoki, kad tavo partija šiame 
žaidime jau baigta? Tavo sesuo daug protingesnė už tave ir nesis- 
pyrioja! Tiesą sakant, priešingai nei mano tėvas, aš niekad nejau- 
čiau tau simpatijos ir niekad nepritariau jo ketinimams suteikti 
tau pirmenybę. Jo paslaugumas tavo atžvilgiu man darė gėdą, žei- 
dė mūsų luomą ir skaudino mane patį. Bet dabar viskas baigta! 
Aš jau sveikstu nuo tavęs, lyg nuo sunkios ligos ar parazito už- 
krato! Nekenčiu tavęs, Vilhemai Van Deruikai! Nešdinkitės lauk! 
Dinkit man iš akių! 

Kol išklojo viską, ką norėjo, Eljezaras įkvėpė gal tik porą kartų. 
Kai baigė, jis visas degė karščiu ir buvo toks uždusęs, lyg būtų 
kovęsis ne aršioje diskusijoje, bet mūšyje plikomis rankomis. Vil- 
hemas, priblokštas žiaurių Bereisteno sūnaus žodžių, atrodė ne 
ką geriau. 

— Aš noriu susitikti su Pauliumi... - sumurmėjo jis, sutelkęs pa- 
skutines jėgas. 

— Nešdinkis! - užstaugė Eljezaras, auliniu batu spirdamas Vil- 
hemo pusėn ir aptėkšdamas jį purvais. - Garbės žodis, jei su ta 
savo pasileidėle iš čia tuojau pat nedingsi, užpjudysiu šunimis! 

Tada jis taip smarkiai trenkė durimis, kad net plyta iš sienos 
išlėkė. Vilhemas atsirėmė į tą pačią sieną ir bejėgiškai stuktelėjo 
kumščiu į medines duris. Petra švelniai atitraukė brolį nuo sienos 
ir nuvedė prie arklio. 

— Nagi, eime... Juk puikiai matot, kad mums čia nebėra ką 
veikti. 


Pakeliui namo Deruiko vaikai stengėsi negalvoti apie žiaurius El- 
jezaro žodžius, kurie, nepaisant nieko, galėjo būti tik niekingas 
išsigalvojimas. Iki namų buvo pusmylis kelio, taigi keliaudami jie 
pamatė trejetą smuklių: Raudonąjį namą, Prancūzijos karalių ir 
Paauksuotąją koljė. Jų kelyje pasitaikė ir keletas sodų: kai kurie iš 
jų buvo tokie siauručiai, kad jų savininkas galėjo nesunkiai juos 
peržengti, o kai kurie tokie platūs, kad tik su arkliu būtum galėjęs 
peršokti, — tačiau visi tie sodai buvo aptverti gyvatvorėmis, sau- 
gančiomis tai, kas pasodinta, nuo piktybiškų įsibrovėlių. Tos vie- 
tos Vilhemui buvo pažįstamos. Jis atmintinai žinojo kiekvienos 


smuklės iškabą, jos žargoną, lankytojus ir netgi tai, ko ten galima 

nusipirkti. Tose smuklėse jaunuolis jautėsi kaip namie ir nė iš 
tolo nebuvo panašus į atsitiktinį lankytoją. Be to, jam teko patirti 
ne šiaip sau baimę, bet išgyventi tikriausią košmarą dėl sąmyšio, 
kilusio po regentų nutarimo, - akivaizdu, kad naujienos netruko 
pasklisti po visą miestą. 

Visos smuklės tiesiog lingavo nuo karštų ginčų dėl vakarykščiai 
iš varžytinių parduotų tulpių, taip pat ir dėl pernykščių. Pirkėjai 
nutraukinėjo sutartis, pardavėjai reikalavo savo turto - ir labai pa- 
sisekdavo, jeigu viskas išsispręsdavo greit ir paprastai, bet neretai 
iškildavo didelių nesklandumų, mat kai kurie tulpių pirkliai, kad 
įpirktų svogūną, buvo susivieniję po kelis arba nutikdavo taip, 
kad koks nors svogūnas keliaudavo iš rankų į rankas ir būdavo 
labai sunku nustatyti, kas jo teisėtas šeimininkas. 

Ginčai buvo tokie aršūs, kad aidėjo ne tik smuklėse, bet ir 
gatvėse, užkrėsdami vežėjus, laukiančius savo ponų lauke, ir ap- 
linkinius kaimynus, kurie neliko abejingi kilusiam sąmyšiui. Pir- 
miausia pirkliai kaltino vieni kitus, paskui plūdosi, kol galiausiai 
blykstelėdavo durklo ašmenys ir perrėždavo kam nors ranką ar 
įdrėksdavo skruostą, o milicija su šunimis ne visuomet spėdavo 
įsikišti. Visur blykčiojo peiliai, aidėjo riksmai, skraidė kėdės ir 
dužo stiklai. Raudonajame name Petra išvydo miestelėną, metalu 
kaustytu batu spardantį kažkokiam jaunuoliui į galvą, o čia pat 
įsiutęs amatininkas kapokle aižė vyno statines. 

— Garbės žodis! Jie visi išsikraustė iš proto! — pasibaisėjo jau- 
noji moteris. 

Priėję Auksinės vynuogės smuklę - tą pačią smuklę, kurioje vos 
prieš keletą valandų Vilhemas varžėsi dėl Semper Augustus tulpės 
svogūno, Deruiko vaikai išvydo neregėtą spektaklį. Apie šim- 
tą svogūnų lyg paprasčiausios bulvės ridinėjosi žeme po pirklių 
auliniais, virsdamos balkšva šlapia mase, kurią jie be gailesčio 

trypė, nė nemanydami sustoti, ligi sugrūs paskutinį svogūną į tą 
klampią košę. Tie, kurie dar visai neseniai be galo rūpestingai pri- 
žiūrėjo tulpių svogūnus, juos tapė ir svėrė, pagal jų dydį gamino 
šilkinius dėklus - dabar juos traiškė į neaiškios spalvos marmalą, 
atsiduodantį ropėmis, lyg nesėkmingą derlių. 

— Mačiau, kaip Harleme siautėjo maras, kaip vyko karas prie 
Bredos... - prabilo vyresnysis Petros brolis. - Tačiau, mano aki- 
mis žiūrint, nėra nieko baisiau už šitą šlykštų tulpių išniekinimą! 

Sesuo padrąsino brolį bučiniu į skruostą. 

— O kojūs tikėjotės? Žmonės krauna turtus iš aukso, deiman- 
tų, prieskonių arba brangiųjų akmenų, iš viso to, kas patvaru ir 
turi ilgą išliekamąją vertę. O kas iš tos greit mirštančios gėlės, kuri 
spalvingai žydi vos vieną sezoną? 

Visas nustėręs, Vilhemas klausėsi sesers kalbų. Įbrukęs ranką 
kišenėn pro palto plyšį, jis pačiupinėjo Semper Augustus svogū- 
ną su ištikimai prisitvirtinusia atžalėle. Pasekdamas kitų pirklių 
pavyzdžiu, jis buvo beketinąs sutraiškyti svogūną kumštyje. Bet 
tarsi ko susigėdęs atgniaužė pirštus. 

— Aš verčiau jį pasodinsiu, jei tik rasiu jam tinkamos žemės. 

— Jūs elgiatės teisingai, brolau. 

Kaijuodu įjojo į Kruistrato gatvę, prie balno prikibo nukritęs po- 
pieriaus lapas. Vilhemas jį nuplėšė ir perskaitė. Tai buvo pamfletas 
pavadinimu Floros guolis, išspausdintas įstrižai ant nešvaraus popie- 
riaus lapo. Neįvardytas autorius lygino tulpes su senovės Romos 
kekšėmis, einančiomis nuo vieno vyro prie kito. Teksto paraštėje 
buvo atspausta prasta graviūra su deivės Floros atvaizdu: deivės, 
kuri buvo „pirmoji paleistuvė, parsiduodavusi tam, kuris pasiūly- 
davo didžiausią atlygį, todėl joks vyras nesugebėdavo jos ilgai išlai- 
kyti“. Flora sėdėjo vežime, paplūdimy, rankoje laikydama gausybės 
ragą, iš kurio veržėsi trijų pačių brangiausių veislių tulpės: General 


OLIVIER BLEYS 0 SEMPER AUGUSTUS 317 


Bol, Admiral Van Horn ir Semper Augustus. Greta deivės iš abiejų 
pusių stovėjo du bendražygiai, pakrikštyti vardais Viską kaupti ir 
Tuščia viltis, pasipuošę pajacų kepurėmis, dabintomis gėlėmis, — 
juodu dainavo ir svaiginosi vynu. 

Deruiko sūnus pasišlykštėjęs suglamžė pamfletą. 

— Tučtuojau keliaukim namo, sese... Bausmių šiai dienai man 
jau užtenka. 

Varge! Vos sugrįžus namo, jųdviejų laukė visai kitokia staig- 
mena. Kol jų nebuvo (tačiau namie buvo Jasperas su Harieta), 
nepažįstamo žmogaus ranka ant medinių durų prisegė teismo 
pranešimą. Jame buvo skelbiama, kad juodu ir visi kiti namo, „sto- 
vinčio Kruistrato ir Grionmarkto gatvių sankryžoje“, gyventojai 
privalo išsikraustyti su visais „baldais, maisto produktais ir kito- 
kiais daiktais iki Šv. Marcelino nakties“ — arba, kaip jie apskaičia- 
vo, vėliausiai už keturių dienų. Po tuo pranešimu ta pačia vinimi 
buvo prismeigti ir kiti dokumentai su išvardytomis nuobaudo- 
mis ir bausmėmis, kurių nusipelnė tam name gyvenantys nusi- 
dėjėliai. Tas kabantis popierių pluoštas, apsunkęs nuo įvairiausių 
antspaudų, reiškė tik viena - Deruikų šeima išvejama iš savo pa- 
čių namų — arba, kalbant nuglaistytais juridiniais terminais, „iš 
privačios valdos, priklausančios ponui Pauliui Van Bereistenui, 
advokatui, Sen Adriano nacionalinės gvardijos leitenantui, loty- 
niškosios Harlemo mokyklos rektoriui, anksčiau minėtojo mies- 
to valdytojo pavaduotojui“. 

Ši naujiena pribloškė tik Harietą ir Jasperą, dar nieko neži- 
nojusius apie brolio sudarytą sandorį Auksinėje vynuogėje. Petra 
atrodė prislėgta. O Vilhemas bandė nutaisyti nuovokaus padėtį 
valdančio žmogaus veidą, nusprendęs, kad reikia ne išmaldos iš 
Bereistenų prašyti (jaunuolis žinojo, kad jų širdies neįmanoma 
suminkštinti), bet pasitarti su teisininkais: 

— Nusiraminkit, brolau ir mielos seserys, mūsų dainelė dar ne- 
sudainuota! Mes gyvenam šalyje, kur veikia įstatymai ir kur pik- 
tavaliai žmonės nelieka nenubausti! Kaip? Nejaugi užtektų nugir- 
dyti vargšą jaunuolį ir priversti pasirašyti kokį nors dokumentą, 
kurio pagrindu iš jo atimtų visą turtą! Esu tikras, kad Harlemo 
teisininkai neleistų, kad taip atsitiktų. Jei jau sudarytas tulpių 
dekretas, tai mes juo pasinaudosim - anuliuosim pardavimą ir 
išsaugosime savo turtą... 

Vilhemas buvo pasiryžęs tuojau pat įgyvendinti savo sumany- 
mus. Juk visai neseniai jie lankėsi pas notarą, kur buvo skaitomas 
Kornelio testamentas. Nuėjęs į jo kontorą, prisistatė, kas esąs, ir 
tai jam padėjo greičiau susitikti su notaru ir išdėstyti savo reikalą. 
Notaras kantriai išklausė, uždavė vieną kitą klausimą ir galiausiai 
aiškiai ir trumpai paskelbė savo nuosprendį, kaip tikras teisėjas: 

— Nėra jokių vilčių. Be abejo, Bereistenai pasielgė gėdingai ir 
nusipelnė bausmės, tačiau jie per daug galingi, kad galima būtų 
juos kaip nors pažaboti. Jūs tik veltui gaišite laiką, bandydamas su 
jais kariauti. Kaip nors susiimkit, ir jei jūsų tėvas dar trokšta jums 
gero, maldaukit jo atleidimo... Tiesa yra ta, kad jūs labai blogai 
sužaidėte šią partiją, jaunasis Deruikai! 

Vilhemas nuolankiai pritarė, nors ir jautė, kaip pašėlusiai krū- 
tinėje daužosi širdis. 

— Be to, turėkit omeny, kad regentų pasirašytas dekretas už- 
vertė teisės institucijas tulpių bylomis. Vien tik nuo vakar dienos 
mano kontoroje buvo užregistruoti trisdešimt du skundai, tiek 
pardavėjų, kuriems sandorio anuliavimas reiškė prarastą pelną, 
tiek pirkėjų, kurių neteisėtai buvo reikalaujama sumokėti. Ma- 
žiausiai dvidešimt šeši buvo priimti, bet jų skaičius nuolat auga. 
Kad juos kur galas! Kiek daug tų tulpių buvo parduota! Kažin 
kiek atsirado tokių šaunuolių, kurie neiškraustė savo kišenių tik 
tam, kad nusipirktų dvidešimtąją vertingo tulpės svogūno dalį? 

Ir kiek tokių šiandien gailisi savo poelgio? Et, jie visi nusipelnė 
tokio likimo, ir ne veltui satyrikai iš jų dabar šaiposi! Ar norit iš- 
girsti mano nuomonę? Visa tai yra Dievo rykštė olandams! 

Notaras taip karščiavosi, kad net akiniai be balnelio aprasojo. 
Jis kiek užtruko, kol juos nuvalė, ir tada tęsė savo moralą: 

— Štai jums mano patarimas, pone... Pamirškit visa tai! Galiu 
drąsiai lažintis, kad teisininkų sprendimas bus jūsų nenaudai, to- 
dėl neturiu nei laiko, nei ryžto pradėti tirti jūsų bylą. 

Deruikui kilo viena mintis, tačiau iš pradžių jis dvejojo, ar ver- 
ta ją sakyti notarui. Galiausiai matydamas, kaip ponas Mosteras 
deda bylą į bendrą krūvą, parodydamas, kad jųdviejų pokalbis 
baigtas, pasiryžo. 

— Dar kai kas, pone... Jei jau negalima paduoti Bereistenų į teis- 
mą už negarbingą poelgį, galbūt galima juos prigriebti remiantis 
etikos kodeksu? 

Tas neįprastas prašymas privertė notarą kilstelėti susiraičiusius 
antakius. 

- Ir ką jūs iš to tikitės laimėti? 

— Ką gi, esu visiškai tikras, kad Paulius Van Bereistenas turi 
santykių su vyrais, nors ir yra teisėtas Katarinos Bot Van der Em 
sutuoktinis. 

— Tai rimti kaltinimai! - perspėjo jį teisininkas. - Ar jūs įsitiki- 
nęs, kad norite tai kelti viešumon? Pagal Harlemo jurisdikciją, už 
homoseksualius nusikaltimus baudžiama mirtimi! Bet kaip jūs 
ketinate įrodyti tokį elgesį, prieštaraujantį gamtos dėsniams? 

Šiek tiek išsiblaškęs viso tardymo metu, Vilhemas nepagalvo- 
jo, kad jam teks pagrįsti savo teiginius. Jaunuolis buvo benorįs 
atšaukti savo žodžius, esą tai tik nugirsti gandai. Tačiau toji mintis 
buvo jo paskutinis koziris, įkvėpęs jam drąsos. Jaunuolis tvirtai 
prisipažino: 

— Turiu labai svarų įrodymą, pone. Net keletą sezonų aš pats 
buvau pono Bereisteno meilužis. 

Išgirdęs Vilhemo prisipažinimą, gerasis notaras, palankiai žvel- 
giąs į jaunus Žmones pro savo nudėvėtus akinius, ūmiai visas per- 
simainė: teisininkas sužvėrėjo, veidas siaubingai išraudo, akys iš- 
sprogo kone ant kaktos, o kumštis staiga taip smarkiai trinktelėjo 
į rašomąjį stalą, kad net visi popieriai pakilo į orą. 

— Lauk, pone! - užriko jis, vydamas svečią durų link. - Neno- 
riu turėti nemalonumų su teisės institucijų sargyba! Ir, dėl Dievo 
meilės, nespauskite man rankos, bijau jūsų draugijos iš tolo! 

Atsisveikinimas buvo labai šiurkštus, bet tai buvo gera pamo- 
ka Deruiko sūnui. Lankydamasis pas kitus advokatus, jis kalbėjo 
labai apdairiai, bijodamas prasitarti apie tuos nelemtus ryšius. Ir 
kuriam galui, jeigu vis tiek nėra jokios teisinės išeities? 

Dvi dienas konsultavęsis su teisininkais ir tam išleidęs dvylika 
guldenų, Vilhemas susirinkusiai šeimynai pranešė liūdnas naujie- 
nas: keliai į teisės institucijas, kaip ir visur kitur, atrodo neprami- 
nami. Atsižvelgiant į priešininkų autoritetą ir į nuolat augančias 
tulpių bylų krūvas, Deruikų padėtis buvo nepavydėtina. 

— Tai ką mes dabar darysim? - paklausė Petra. 

— Tiesiog krausimės mantą! Teismo sprendimas įsigalios nuo 
rytdienos. Mes turime per aštuonias valandas supakuoti daiktus 
į skrynias ir kiek įmanoma daugiau jų nunešti pas kaimynus. Na 
štai, bent vienas vargšų pranašumas: jie nelabai turi ką kraustyti. 

— Ką tu sau galvoji? - užsiplieskė jaunėlis. - Taip paprastai im- 
sim ir iškeliausim, nė nepabandę pasipriešinti? 

— Besipriešindamas aš iškenčiau tiek daug smarkių smūgių, 
kad tikrai netrokštu daugiau kentėti... Yra laikas kariauti bei pulti 
priešą ir yra laikas laižytis žaizdas. Pasistenkime išgelbėti tai, kas 
mums dar liko, tai yra - savo gyvenimus! 

Jasperas niekaip nenorėjo sutikti su brolio nuomone, kuri jam 
pasirodė „baili“ ir „žeminanti“. Jis siūlė užgulti rektoriaus namus, 
papirkti jo žmoną, paimti įkaitu jo sūnų ir galiausiai tiek nusikalbė- 
jo į lankas, kad net seserys susierzinusios liepė jam užsičiaupti. 

— Tavo karštas kraujas, o smegenys galvoj, matyt, verda! - pa- 
sišaipė Vilhemas. - Jei taip trokšti teisingumo, tai štai, čiupk šią 
špagą ir pulk! Gal apsiraminsi, gavęs keletą antausių! 

Po tokios pamokos jaunėlis užsirūstino ir į tolesnes kalbas ne- 
besikišo. 

— Kraustysimės pas dėdę Žėri, į Midelburgą! - pareiškė Vilhe- 
mas. - Laukia ilga kelionė, bet Provincijose neturime jokių gimi- 
nių, kurie mus svetingai priimtų. Dėdės namas ganėtinai didelis, 
kad visi sutilptume; jo stalas pakankamai gausus, kad išmaitintų 
dar keturias burnas. 

Petra iškart susirūpino dėl tokio nedidelio skaičiaus: 

— Keturias? O kaip Frida? 

Iš vyresniojo brolio veido išraiškos galėjai spręsti, kad į savo 
planus tarnaitės jis neįtraukė. Jau buvo beketinąs kažką aiškinti 
arba, veikiau, gintis, kai prie durų kažkas paskambino. Atėjo kvar- 
talo paukščių gaudytojas Petrius Vandevogelis ir atnešė sugautą 
jaunutį purplelį baltomis kaip kreida plunksnomis, ant jo kojytės 
buvo pririštas popieriaus ritinėlis. Ant viršaus buvo užrašytas Vil- 
hemo vardas ir adresas. 

— Duok šen! - paliepė jaunuolis, smalsaudamas, kas galėtų 
naudotis karveliais savo laiškams siųsti, ir drauge nerimauda- 
mas, kokią žinią atsiuntė dangus tokią dieną, kai visos žinios 
yra negeros. 

Paukščių gaudytojas kaip atlygį už vargą gavo penkis stiverus ir 
pasišalino. Tada Vilhemas, nieko daugiau nebeslėpdamas, atsar- 
giai išvyniojo ritinėlį ir visai šeimai girdint ėmė skaityti: 

Iš savo namų Vingederstrato gatvėje, 
1637 metų balandžio S diena 


Brangusis Vilhemai Van Deruikai, 

rašau šias eilutes, pasislėpęs nuo saviškių, nežinant net Elje- 
zarui, kuris uždraudė rašyti tau laiškus; negana to, prie mano 
kambario durų budi jo tarnas ir saugo mane kaip kalinį kalėji- 
mo kameroje. Jei mano laiškas tave pasieks, tai tik todėl, kad ga- 
lėjau lengvai pergudrauti budrųjį tarną ir pririšti tą popieriaus 
ritinėlį prie žvirblio kojelės arba prie šuns pasaičio. 
Žinau, kaip susiklostė reikalai ir kokie buvo to padariniai. Bū- 
čiau tikras silpnavalis, jei dabar dėl to apgailestaučiau, ypač po 
to, kai pats visa tai suplanavau. Eljezaras tau sakė tiesą: nuo 
tos dienos, kai pratraukęs karietos užuolaidėlę parodei man 
savo namą, negalėjau atsikratyti minties, kad jis turi priklausyti 
man, ir tikrai smarkiai stengiausi, kad taip atsitiktų. 
Galingieji, tavo žiniai, negali nusiraminti, kol nepatenkina savo 
užgaidų, o jūsų vienintelis troškimas yra egzistuoti. Rizikuoti 
reikia visą gyvenimą, kitaip gyvenimas virsta nuobodybe ir pa- 
skęsta abejonėse. Įsivaizduok, kad gauni fantastišką palikimą, 
kuris išvaduoja tave nuo rūpesčio, ką valgysi ir gersi, taip pat 
nuo sunkaus darbo - ką tada veiktum per dienų dienas? Žino- 
ma, veiktum tą patį, ką ir mes: leistum laisvai reikštis norams 
ir fantazijai. Būtent norai yra galingųjų gyvenimo variklis! Jie 
mus valdo taip pat, kaip jus valdo poreikiai. 
Vienas mano draugas vieną žiemos dieną sustojo prie tokios 
pirkios Drentėje ir išvijo ten gyvenusį medkirtį tik dėl to, jog 
norėjo, kad toje pirkioje nebedegtų ugnis. Kitas draugas, kalba- 


* Olandijos provincija. 

ma, sumoka vėžių gaudytojams už tai, kad jie įleistų į vandenį 
kiaurus bučius ir įstumtų ten čiuožėjus, kurie be jokios lazdos ir 
virvės bando čiuožti klastingu nepatvariu ledu. 

Tu smerksi tokius žiaurius žmones ir, be jokios abejonės, mane 
laikysi tokiu pat. Tiesa, aš atėmiau iš tavo šeimos namus, kurie 
buvo visas jūsų turtas, ir šia menka smulkmena padidinau savo 
turtus. Man neateitų į galvą mažinti savo kaltę! Vis dėlto tam 
tikros aplinkybės gyvenime verčia elgtis prieš savo valią, o kar- 
tais net ir prieš norus, išgeriant nuodų taurę perpus su savo prie- 
šu. Man buvo skaudu tau meluoti, apgaudinėti ir galiausiai api- 
plėšti - visos šios niekšybės buvo reikalingos tam, kad galėčiau 
įgyvendinti savo tikslus. Šiaip ar taip, norėčiau, kad žinotum, 
jog nei mano jausmai, nei aistra tau nebuvo apsimestiniai... 


Šioje laiško vietoje vyresnysis Deruiko sūnus liovėsi garsiai 
skaitęs ir kitas eilutes sekė akimis, vesdamas jas pirštu. Po kokių 
penkių šešių eilučių jis vėl ėmė skaityti garsiai: 


Tu tikriausiai paklausi, kokia buvo visų mus siejusių įvykių 
prasmė. Viskas buvo beprasmiška: tie įvykiai visiškai nesvarbūs. 
Mudu buvome įtraukti į tam tikrą tvarką, kurioje šis nuotykis, 
kaip ir daugybė kitų panašių nuotykių, vyko slaptai. Tai, kad 
jis įvyko, reiškia, kad tam tikra žmonių rūšis kontroliuoja kitą, 
kaip kad vėjas, kuris šiaušia vandenį pagal savo norus. Pirmie- 
ji žengia senjorai, o iš paskos seka vergai. Koks atsitiktinumas 
priskyrė tave prie pastarųjų, o mane prie pirmųjų? Aš nežinau, 
tačiau gali būti tikras, kad, kartą gavęs vietą gyvenime, negali 
jos pakeisti, galiausiai antikos laikų kilmingieji yra šiandienos 
bajorai, jie taps rytojaus aristokratais, nepertraukiamos tęsti- 
numo, privilegijų, saugumo garanto ir visų kitų kokybės matų 

grandinės jungtimi ir mėgausis savo didybe mažų žmonių ne- 
naudai. 

Rašau tau visa tai, brangus Vilhemai, kad atkalbėčiau tave 
imtis to, kas galėtų pakeisti tavo padėtį. Pranašai skelbia tei- 
singą pasaulį, grasindami nežinia kokia dangiška bausme už 
nusikaltimus šioje žemėje: turtai turį atitekti vargšams, 0 ap- 
takios kūno formos - liekniesiems! Aš, kurio kojos tvirtai stovi 
ant žemės, kurio galva neiškyla aukščiau erškėčių krūmo, aš ži- 
nau, kad jie klysta. Mes esame girnos, o jūs esat grūdai, kuriuos 
mes malam, švelnūs prinokę javai, kurie kiekvieną vasarą iškyla 
mūsų laukuose ir kils amžinai javų pjovėjo gerovei užtikrinti. 

Tai, kad praradai savo namą, parduotuvę, ir skurdas, į kurį 
įstūmei savo šeimą, yra, kartoju, mistiškai susiklosčiusios tikro- 
vės dalis. Bergždžia dabar kariauti, kur kas išmintingiau būtų 
išlikti nuolankiam. 

Siunčiu tau pačius draugiškiausius linkėjimus, brangus Vil- 
hemai, ir begalinį dėkingumą už mūsų tylų bendravimą akis į 
akį. Norėčiau savo padėką išreikšti kitaip, ne tik žodžiais, todėl 
netrukus nunešiu ponui Bekelanui, savo draugui advokatui, du 
tūkstančius kruopščiai suskaičiuotų guldenų, kurie bus ne koks 
nors atlygis už padarytą skriaudą, bet pagalba tavo šeimai nu- 
sigauti į Amerikos kolonijas, kur jūsų tėvas parūpins jums sau- 
gų prieglobstį. Oras Harleme jums netinkamas, ir būtų tikrai 
išmintinga kuo greičiau bėgti iš šio miesto. Paklausyk šio pasku- 
tinio patarimo ir linkiu kuo greičiau suprasti, kad patariu tau 
protingai! 

Lieku nuoširdžiai tau ištikimas... 


Paulius Van Bereistenas 

Laiško pabaigoje buvo keletas eilučių post scriptum, parašytų 
lotyniškai, smulkiu, tankiu braižu. Vilhemas su nerimu jas per- 
skaitė: 


Jei tau netyčia kiltų kvaila mintis pasinaudoti šiuo laišku tei- 
siniais tikslais, žinok, kad mano dėkle guli aštri rapyra: skolos 
pripažinimas, pasirašytas paties tavo tėvo. Man būtų tikrai 
skaudu, jei tektų ja pasinaudoti, bet netyčia galiu nesusilaikyti! 


Vos baigęs skaityti laišką, Vilhemas liepė Jasperui skuosti pas 
poną Bekelaną. Ten jo laukė du tūkstančiai guldenų, iš kurių dvi- 
dešimt advokatas pasiėmė kaip mokestį ir atidavė jaunėliui pinigus 
į rankas, bet ne grynaisiais, o pačiu geriausiu būdu - bilietais ketu- 
riems asmenims, išvykimas numatytas poryt, kad jie galėtų nusi- 
gauti iš Amsterdamo į Pernambuką tristiebiu burlaiviu Rayonnant, 
gabenančiu šešis šimtus penkiasdešimt statinių. 

— Ar čia koks nors pokštas? —- nuoširdžiai paklausė Jasperas. 

Ponas Bekelanas paaiškino jam, kad spręsdami piniginius klau- 
simus jo įprasti klientai beveik neturi humoro jausmo, o ponas 
Bereistenas jo visai neturi. Nedrąsūs Jaspero bandymai papriešta- 
rauti ir vėlesni Vilhemo protestai nedavė jokių vaisių: rektoriaus 
sprendimas jiems reiškė perplaukti jūrą, išvykti į tolimą, beveik 
negyvenamą koloniją. 

Užkalę visas skrynias su daiktais, kuriuos ketino pasiimti su 
savimi, Deruiko vaikai svarstė, kuria kryptimi jiems keliauti: gal 
į Braziliją aplankyti tėvo Kornelio, o gal į Midelburgą pas dėdę 
Žėri? Vaikinai labiau buvo linkę keliauti jūra, merginos - sausu- 
ma. Frida nesikišo manydama, kad pritarti vieniems - vadinasi, 
nepritarti kitiems - pernelyg rizikinga. 

Tą naktį svarstymai, ko gero, nebūtų pasibaigę, jei visai netru- 

kus po to, kai parašė Paulius, nebūtų atėjęs naujas laiškas — su 
Kornelio inicialais. Tėvas Deruikas trumpai pranešė, kad dėl „as- 
meninių priežasčių ketina grįžti į Olandiją, kad nenorįs plėtoti 
šios temos laiške ir kad visa tai jis papasakosiąs „savu balsu grįžęs 
namo“. 

Įdomiausia tai, kad antrasis laiškas nesulaikė vaikų šioje šalyje, 
kur jie turėtų laukti grįžtančio tėvo, priešingai — paskatino juos 
iškeliauti, tarsi jie ketintų jį pasitikti pusiaukelėj. Šįkart visi vie- 
ningai nusprendė, kad reikia kaip nors nusigauti į Pernambuką, 
užuot su lagaminais keliavus į Midelburgą. 

— Tai pavojinga! — paprieštaravo jaunėlis. - Kas žino, galbūt 
Kornelis jau išplaukė į jūrą? Jei išvis neatsitiko taip, kad laiškas 
atplaukė kartu su juo. Kol mes čia pliurpiam, jis galbūt jau tiesia 
ranką prie vartų velkės ir netrukus įžengs vidun! 

Penki susirūpinę žvilgsniai nukrypo į gatvės žibinto šviesoje 
blizgančius sodo vartus. Mintis, kad gali pasirodyti jų tėvas, vai- 
kų labai nedžiugino ir vertė jaustis nejaukiai. Kažin, ką pasakytų 
Kornelis, pamatęs išardytus baldus, į lagaminus sugrūstus balti- 
nius ir skrynias, išklotas šiaudais? 

— Kornelis vis dar Brazilijoje! - nusprendė Vilhemas. - Kamjjis 
tada būtų mums rašęs, jei būtų sėdęs į tą patį laivą, kuriuo plukdo- 
ma ir laiškų siunta? Manau, kad jis išsiuntė savo laišką anksčiau, 
norėdamas palikti mums laiko pasiruošti jo parvykimui ir pačiam 
susiruošti į kelionę. Jam tas pats, kad Rayonnant laivas poryt kelia 
inkarą. Mes privalome spėti į tą laivą! Taigi, prie darbo! 

Paskatinti tokių žodžių, ne mažiau slegiančių už mintį, kad rei- 
kia išvykti, Deruiko vaikai laiku spėjo pasiruošti kraustytis. Pa- 
skutinis lagaminas buvo įkrautas į vežimą kaip tik tą akimirką, kai 
pro vartus įžengė teismo antstolis, baisi žmogysta nusidėvėjusiu 
peruku. Vyriausias Deruiko sūnus atidavė jam penkis bronzos 

raktus, kuriuos jų senelio brolis, pirmasis jų šeimos linijoje, ka- 
daise sukiojo naujose spynose. 

- Štai, kad patektumėt į namą... - tai buvo paprasti paskutiniai 
Vilhemo žodžiai, slepiantys jo susijaudinimą. 

Teismo antstolis šnopuodamas paėmė raktų ryšulį ir kiekvie- 
ną raktą patikrino spynoje, bijodamas, kad šeima nebūtų iškrė- 
tusi jam šunybės ir pakeitusi spynų. Bandymas pavyko. Taigi, 
gavęs paskutinį vyriausiojo Deruiko sūnaus parašą ant akto, jis 
mostelėjo savo palydai, kad prasiskirtų ir atlaisvintų jam kelią. 
Laikydamasis labai nedidelio atstumo, baldų prikrautas vežimas 
pajudėjo paskui įspūdingą ilgą vežimą, kuriame tarp netvarkin- 
gai sukrautų ryšulių tysojo Vilhemas, Jasperas, Harieta ir Petra. 
Brezentas buvo nuvyniotas, taigi, dideliam kaimynų džiaugsmui, 
aiškiai buvo matyti, kas dedasi vežime. Jie bėgiojo nuo vieno lan- 
go prie kito, kad tik nieko nepraleistų iš šio, be jokios abejonės, 
visų metų įvykio. 

— Spoksokit iki soties, žiaurūs žmonės! - sugriežė dantimis 
Vilhemas. - Vieno namas dega, kitas rankas šildosi! Prieš šešias- 
dešimt penkerius metus jūsų tėvų tėvai lygiai taip pat žiūrėjo į 
mūsiškius, ir jūsų protėvių buvo lygiai tokia pat daugybė, spok- 
sančių į panašiais vežimais atkeliaujančius mūsų protėvius, kurie 
gelbėjosi nuo žudynių Prancūzijoje, vykdomų dėl religijos! Štai 
kaip jie buvo sutikti! 

Jasperas pridegė pypkę ir padavė ją broliui. Kurį laiką juodu 
draugiškai traukė dūmą, o paskui, nusižengdami visoms elgesio 
normoms, pakvietė seseris prie jų prisijungti. Petra su Harieta 
patraukė pypkę ir smarkiai užsikosėjo, bet pramogėlė joms labai 
patiko. Jų sielvartas šiek tiek atlėgo. 

— Na, bent jau esame visi drauge... - tarė jaunėlis, ir visi jam 
pritarė. 

— O kur Frida? 

— Vargšė mergina, mes ją visai pamiršom! 

— Na jau... Ji pajuto, kad Deruikų daina jau sudainuota, ir su- 
prato, kad pas mus nieko nebeužsidirbs. Linkiu jai gero vėjo! 

Po keleto akimirkų karavanas išvažiavo iš Harlemo. Riedant 
pro miesto vartus, kelią apšvietė storų miesto sienų deglų švie- 
sa, kol pamažu, jiems tolstant, toji šviesa ėmė slopti, vis mažyn 
ir mažyn. Mėnulis nešvietė, taigi Deruiko vaikai pamažu dingo 
juodoje naktyje. Tik Jaspero rusenanti pypkė šiek tiek sklaidė 
tamsą. 

— Dievas nenorėtų, kad ji užgestų, - atsiduso Vilhemas Van 


Deruikas. 


EPILOGAS 


1638 metų sausio 8 diena. 


— Čia! - šiurkščiai riktelėjo keleivis. 

Karieta sustojo. Po kelių akimirkų nuo pasostės nulipo vežė- 
jas, atidarė dureles ir nuleido raudonmedžio laiptelius. Pasirodė 
didžiulis puikus batas, apgaubęs šlykščiai išbrinkusią koją, o ne- 
trukus išlindo ir kitas, lygiai toks pat. Po keleto akimirkų prie jų 
prisijungė ir ramento galas. 

— Nagi, padėk man išlipti... Vienas pats turbūt nusisuksiu 
sprandą. 

Labai jaunai atrodantis vežėjas nusiėmė kepurę, iš po kurios 
lyg gyvo medžio drožlės išslydo tankios geltonos garbanos. Jau- 
nuolis nusilenkė. Paulius Van Bereistenas pasinaudojo juo lyg 
laiptų turėklais, sunkiai užsiguldamas ant jaunuolio, kad nepra- 
rastų pusiausvyros. 

— Ai! - suriko regentas, pagaliau atsistojęs ant žemės. 

— Arjums viskas gerai, pone? 

— Nebijok, gausi išgerti! - ciniškai tarė miestelėnas. 

Prireikė šiek tiek laiko, kol besikuisdamas kailiniuose jis rado 
raktą, kuriuo netrukus ir pasinaudojo. Pajudinti vartai siaubingai 
sudejavo. Dėl rūdžių vartų vyriai visai išsiklaipė. Ten įsitaisęs vo- 
ras mėgino sprukti, tačiau rektorius jį sutraiškė. 

- Štai, koks puikus namas! - pagyrė Paulius, valydamasis nykš- 
tį. - Man jis dar labiau patinka dėl to, kad čia niekas neužeina. 

Anapus vartų žemė buvo išklota ką tik iškritusio sniego patalu, 
kur kas storiau ir balčiau nei aplinkinių namų stogai. Sniege sken- 
dėjo visas parkas, nuo šerkšno pykšėjo vartai, o šaltis skverbėsi į 
pačias medžių šerdis. Per sniego patalą negalėjai įskaityti jokios 
iškabos nei pamatyti kokio paukščio pėdsako arba nukritusio 
lapo formos. Judriausioje Harlemo gatvėje, pačioje geriausioje 
vietoje, augo tyras, dar nepaliestas, tvora aptvertas sodas — tikras 
Dievo pamirštas kampelis. 

— Sodinsiu čia tulpes! - nusprendė rektorius. 

Jis žengtelėjo keletą žingsnių apsnigto suolo link, nusivalė jį ir 
atsisėdo, kad galėtų pailsinti sužeistą koją. Jis kilstelėjo akis į lyg 
ledkalnio viršūnė iš sušalusios žemės kyšantį namą, kuris atrodė 
be galo blyškus ir tuščias. Namas ištikimai saugojo prisiminimus, 
senus prisiminimus, gyvavusius dar anksčiau nei prieš trejus me- 
tus, kai Paulius pirmąkart jį išvydo. Laikas pamažėle atliko savo 
darbą, padedamas negailestingų parazitų ir blogų orų, kurie ne- 
truko sugrąžinti namui pirmykštę išvaizdą. Vandens latakai vėl be 
paliovos varvėjo, balkonas išklypo lyg išniręs žandikaulis; vėjas 
po yrantį grindinį gainiojo lapus ir liūdnai švilpė prisiglaudęs 
pastogėje. Paulius šypsodamasis apžiūrinėjo didžiulį iš žabų su- 
suktą lizdą, iš kurio gandrai jau seniai buvo išskridę. 

Sutartą valandą pasirodė kiek vyresnis už vežėją vyras, tik jo 
prakaulus veidas buvo nudegęs saulėje, o ant smakro prasikalę 
pirmieji barzdos šeriai. Paulius liepė jam sėstis greta. 

— Pone, kaip jūsų koja? - mandagiai pasiteiravo nepažįstamasis. 

— Kaip kelmas, suvarpytas kirmėlių! Kaip matai, mano koją ka- 
muoja podagra, tapau luošiu, negalinčiu nė pakrutėti be ramentų! 

Pastebėjęs, kad svečias nusiminė, regentas tvirtai tarė: 

— Najau, tai amžiaus ir tinginiavimo padariniai... Kaip sako pa- 

tarlė, jauni gali numirti, o seni privalo! Bet nesvarbu, geriau papa- 
sakok, kaip tau sekasi? Ar padarei, ko prašiau? 

— Padariau viską, kaip liepėt, pone Bereistenai. 

— Vadinasi, buvai nuvykęs į Pernambuką? 

— Kaip ir buvom susitarę, tuo pačiu laivu, drauge su Deruiko 
vaikais. 

Pauliui taip palengvėjo, kad jis net pagadino orą; regentas kils- 
telėjo užpakalį, norėdamas išleisti dujas. Jis nusikabino nuo diržo 
kapšą, atrišo ir visą jo turinį subėrė nepažįstamajam į rankas, nė 
neskaičiuodamas, kiek jam duoda. Jaunuolio akys pritvinko šiltų 
ašarų ir nežinia, ar taip atsitiko dėl šalčio, ar iš dėkingumo. 

— Telaimina jus Dievas, pone! - padėkojo jaunuolis, rinkdamas 
paskutines monetas, nukritusias į sniegą. 

— O dabar pasakok! 

— Kelionė klostėsi puikiai. Pasisekė, kad nuolat pūtė lengvas 
vėjas, o geranoriškai nusiteikusi jūra maloniai plukdė laivą. Ben- 
drakeleiviai taip pat buvo nuostabūs: daugiausia pirkliai, olandai, 
prancūzai, keletas italų, nesiskiriančių su savo ryšuliais ir nesu- 
tinkančių užkelti juos ant gultų, tačiau jie mielai mėgavosi vynu 
ir kortų lošimu.... 

— Ar buvai sutikęs Deruiko vaikus? 

— Ak šitie, varge! — jie visą laiką laikėsi nuošaly. Jie taip retai 
kada pasirodydavo tarp keleivių, kad veikiau jau buvo panašūs 
į vaiduoklius, šmėkštelinčius denyje. Man tikrai prireikė tų tri- 
jų savaičių, kad įgyčiau jų pasitikėjimą, kitaip tariant, privargau, 
kol pagaliau pakliuvau į tų vaikų kajutę, kurioje jie glaudėsi visi 
drauge, valgė iš to paties dubens, miegojo taip intymiai susiglau- 
dę - vieno galva, kito kojos, kad kapitonas net ėmė įtarinėti juos 
incestum. 


* Kraujomaiša (Iot.). 

Ištaręs šį nešvankų žodį, nors ir lotyniškai, pasakotojas nekal- 
tai persižegnojo, ir Bereistenas iškart pasekė jo pavyzdžiu. Ne- 
pažįstamajam reikėjo atgaivinti gerklę, taigi jis tuojau pat čiupo 
didžiulę sniego gniūžtę ir susigrūdo ją į burną. 

— Kas buvo toliau? - ragino jį Paulius. 

— Po didelių pastangų man pavyko išsikovoti vieno iš jų drau- 
gystę - Vilhemo, jis tikrai atrodė nusiteikęs kalbėtis. Jis man 
papasakojo visą savo istoriją, o aš savo ruožtu sukūriau savąją, 
norėdamas jį pamaloninti. Sužinojęs, kad esu batsiuvio sūnus, 
ištremtas iš Provincijų dėl to, kad kankinamas alkio pavogiau iš 
parduotuvės kiaušinį... - sulig šiais žodžiais gerai apsirengęs ne- 
pažįstamasis pratrūko kvatoti drauge su rektoriumi, — ...jis taip 
dėl to susijaudino, sakėsi esąs mano brolis, panašus į mane. Mes 
taip susidraugavom, kad tądien, kai reikėjo išlipti į krantą, aš iš- 
lipau drauge su jo šeima, tempdamas lagaminą, kurį man padavė 
Vilhemas. Tačiau... 

Paulius jį pertraukė, stipriai prispausdamas smilių jaunuoliui 
prie lūpų. Kita ranka jis paėmė pušies kankorėžį ir sviedė var- 
tų link, tiesiai į snaudžiantį vežėją, kuris sėdėjo atrėmęs galvą į 
virbus. Jaunuolis pašoko ir puolė prie karietos. Pirštų spragtelė- 
jimu —- sutartiniu jųdviejų ženklu - rektorius išsiuntė jį pasivaži- 
nėti kuo toliau nuo šios vietos. Vežėjas pakluso, čiupo vadeles ir 
nuvažiavo. 

— Oho, koks uolus vaikinas! - nusistebėjo nepažįstamasis. 

— Deja, jo ausys ir liežuvis ištikimai tarnauja Eljezarui. Kaip no- 
rėčiau, kad mano tarnas būtų aklas ir kurčias! Na, bet tęskime... 

— Taip susiklostė, kad kiek paėjėję nuo valdytojo namų, kur 
Vilhemas ir jo šeimos nariai prisiregistravo, sutikome Kornelį, tų 
vaikų tėvą, kaip tik keliaujantį į uostą. Jis nešėsi ne didesnį nei 
mūsų lagaminą ir atrodė pasiruošęs išvykti. Kornelis po dvejų 

metų Brazilijoje buvo toks pasikeitęs iš veido ir drabužių, kad net 
vaikai iš pradžių jo neatpažino. O ir jis pats kaip reikiant pasitry- 
nė akis, negalėdamas patikėti, kad Provincijose palikta šeimyna 
atvyko jo aplankyti į šią tolimą pakrantę. Pagaliau įsitikinę, kad 
tikrai vieni kitus mato ir kad tai nėra joks miražas, jie apsikabino 
ir pasibučiavo, taip stipriai, kaip tik gali šeimos nariai, taip ilgai 
gyvenę skirtinguose pasaulio kraštuose. Tai buvo tikrai graudi 
akimirka, verta nutapyti, jei tik kas nors tarp keliauninkų būtų 
turėjęs ponios Leister talentą. 

Kandžiojamas šaltuko, pasakotojas užsitraukė ant ausų kailinę 
apykaklę ir giliai paslėpė rankas rankovėse. Pauliui buvo visai ne- 
šalta, priešingai, jis prakaitavo po savo storais ir puriais kailiniais. 

— Otas Deruikų tėvas, kaip jis atrodė? - paklausė rektorius ap- 
simesdamas, kad ničnieko nežino. 

— Atrodė sveikas vyras, lengvai paraudusiais skruostais ir gyvu 
žvilgsniu... Apie jo aprangą negalėčiau daug papasakoti: kažkokie 
varganai atrodantys nusidėvėję skarmalai; jo bagažas irgi nepali- 
ko didelio įspūdžio: lagamino kampuose kyšojo šiaudai, spynutės 
išlūžusios. Iš pirmo žvilgsnio galėtum pamanyti, kad tas senolis 
ilgą laiką mito duonos pluta. Bet ir jo vaikai atrodė ne ką geriau: 
išsekę, prastai apsirengę, jau nekalbant apie jų rankoves, nurėžtas 
peiliu per kelionę, nei apie raukšles apie akis. Jei gerai supratau, 
Kornelis buvo tiek pat pasiruošęs susitikti su savo vaikais, kiek ir 
jie patys su savo tėvu. Laiškuose, kuriuos jie vieni kitiems parašė, 
buvo išdėstyti tik gražūs ir džiaugsmingi įvykiai. Deruiko vaikai 
nuslėpė savo nelaimes nuo tėvo, kuris savo ruožtu nieko nepasa- 
kojo jiems apie savąsias. Jie baisiausiai raudodami viską vieni ki- 
tiems prisipažino, o skaudžiausia tėvui buvo išgirsti, kad jo vaikai 
neteko namų, kaip ir jiems išgirsti, kad jų tėvas Kornelis miego- 
davo palmių tankmėje -— viską išsipasakojus visiems palengvėjo. 

Man atrodo, tą akimirką svarbiausia jiems buvo būti drauge, ir jie 
mažai tesijaudino, ar pateisino geresnio gyvenimo lūkesčius. 

— Ką tu sakai? - suvapėjo Paulius. - Jie tau pasirodė patenkinti 
tokiu nelaimingu likimu? 

— Tikrai taip. 

Pradėjusios kristi lengvos snaigės be menkiausio garselio gulė 
ant šeriuotų Pauliaus skruostų ir antakių. Tos ledinės kaukės lo- 
pinėliai ėmė jungtis vieni su kitais, suteikdami rektoriaus veidui 
tam tikrą išraišką — jo veidas atrodė apsiniaukęs. 

— Visa tai labai šaunu, bet tu man dar nepapasakojai, kaip tė- 
vas Deruikas sužinojo apie mano išdavystę, ar jis mane prakeikė 
visais pragarais, kad apvogiau jo šeimą ir galiausiai atėmiau iš jų 
namus? 

Išgirdus šį pasalūnišką klausimą, jaunuolio lūpos susičiaupė. 
Ant jo sloguojančios nosies galo pakibo virpantis lašas, kurį jis 
sutraukė vidun. 

— Pone, apgailestauju, bet nė vienas iš vaikų nei pats tėvas ne- 
ištarė jūsų vardo. 

— Nė kartelio? 

— Nė kartelio. 

— Galbūt jie kalbėjosi apie mane, kai tavęs šalia nebebuvo? 

— Gali būti. Vis dėlto tądien aš ilgai vaikščiojau su jais, kvie- 
čiamas čia tėvo, čia sūnaus, dalyvavau jų varganose papločių ir 
uolų vandenyse sugautų žuvų vaišėse, kuriomis Kornelis norėjo 
pamaloninti savo vaikus. Kad ir koks skurdus buvo stalas, vaka- 
rienė praėjo labai linksmai... Tos šalies vietos gyventojai iš cukra- 
nendrių išgauna ugninį gėrimą, vadinamą cukranendrių degtine, 
kuri išgydo bet kokią melancholiją. Galiausiai per visą vakarienę 
niekas neaptarinėjo rimtų klausimų, išskyrus tai, kad vaikų tėvas, 
jau įpusėjęs doroti savo žuvį, pasakė, jog vaikams būtų geriau likti 

Brazilijoje, kur paprasta gyventi ir klimatas labai malonus. Nors 
jie ir neturi kur prisiglausti, pridūrė tėvas, vis vien geriau gyventi 
šiltoje šalyje nei Provincijose. Jo sūnūs jam pritarė ir be menkiau- 
sio prieštaravimo sutiko su senojo Deruiko sprendimu. Paskui aš 
atsisveikinau, sėdau į Rayonnant, kuris kaip tik kėlė bures į Ams- 
terdamą. Štai ir visas mano pasakojimas, pone. 

— Aš tau dėkingas, - tarė rektorius, purtydamas snaiges nuo 
savo puriųjų kailinių. 

Keletą akimirkų tvyrojo tyla, pasigirdo tik gilus atodūsis, o 
žvilgsnis paklydo storosios liepos šakų vainike, dengiančiame 
namo stogą. 

— Dar šis tas, - tarė Paulius, pamatęs, kad svečias maunasi pirš- 
tines. - Noriu patikėti tau dar vieną užduotį. Štai laiškas. Atiduok 
jį neatplėšęs ponui Bekelanui, jis tvarko mūsų reikalus. Laiške 
numatytas dvidešimties guldenų atlygis; jei gerai atliksi pavestą 
užduotį, tau bus sumokėta. Supratai? 

— Tai paprasta, pone. 

— Tai keliauk. 

Rektorius paplekšnojo jaunuoliui per petį ir šis pašoko nuo 
suolo kaip spyruoklė. Džiaugdamasis gavęs užduotį ir plekšno- 
damas rankomis, jis klampojo vartų link. Vaikinas klimpo sniege 
ligi kulkšniukų. Vis dėlto paskutinę akimirką prieš išeidamas iš 
sodo jis atsigręžė atsisveikinti su ponu Bereistenu. 

— Ar norėtumėt, kad liepčiau jūsų karietai sugrįžti? Ji dar neat- 
važiavo. 

— Nesirūpink dėl to. Keliauk, sakau tau. 

Jaunuolis užsidėjo skrybėlę ir perėjo per gatvę. 

Likęs vienas, Paulius palaukė, kol snaigės užklos ant suolo sė- 
dėjusio nepažįstamojo užpakalio žymę, o paskui ir jo pėdsakus. 
Tada jis drebindamas savo ramentą lyg aklasis neregio lazdelę per 

skausmus atsistojo ir nužingsniavo per sodą prie apaugusio ger- 
vuogių krūmais šulinio, stovinčio tokioje vietoje, kurios negalė- 
jai matyti iš gatvės, o tik pro aukščiausią namo langą. Buvo išties 
nelengvas darbelis prasibrauti pro tankmę. Akmeninė tvorelė 
aplink šulinį buvo padengta ledo sluoksniu ir atrodė lyg tobulai 
nulakuota, o tame lede buvo įšalusios medžio šakelės, guobos bei 
lazdyno lapai ir netgi suplotos varlės lavonas. 

Paulius Van Bereistenas atrėmė savo ramentą į didžiulius akme- 
nis ir, sukaupęs paskutines jėgas, perlipo per tvorelę. Tada šoko į 
šulinį. Po akimirkos pasigirdo lūžtančio ledo garsas, o paviršiun 
ištryško žalsvo purvo purslai. Nesiliovė snigti, kol baltas patalas 
uždengė pasklidusį purvą. 


Ponas Bekelanas gavo laišką tiesiai iš tankiai alsuojančio pasiun- 
tinio rankų ir, kaip buvo parašyta pačioje laiško pradžioje, su- 
mokėjo jam dvidešimt guldenų iš savo kišenės pono Bereisteno 
sąskaita. 

Pirmosios laiško eilutės reikalavo nutraukti ryšius su visais kli- 
entais, atleisti iš darbo visus raštininkus, užrakinti duris ir galiau- 
siai nė su kuo nesitarti dėl gautų nurodymų, bet besąlygiškai jiems 
paklusti - šis žodis buvo pabrauktas. Notaras prieš vykdydamas, 
kas nurodyta, patikrino parašą ir antspaudą: ir viena, ir kita buvo 
tikra. Po to buvo surašyta dar viena glausta pastraipa. Tai buvo 
dvidešimties eilučių testamentas, kuriuo Paulius Van Bereistenas 
reikalavo visą savo penkiolikos tūkstančių guldenų turtą, advo- 
kato kontorą, visus piniginę vertę turinčius daiktus, tulpių sodus, 
visus aštuonis namus, net ir tą, Kruistrato gatvėje... teisėtai per- 
duoti... Van Deruikų šeimai, kurios tikrasis globėjas yra Kornelis, 

šiuo metu gyvenantis Pernambuko apylinkėse, Brazilijoje, o jei 
ne, jo būtina ieškoti tol, kol jis bus rastas ir bus įvykdyta čia mi- 
nimo akto valia. Testamento sudarytojo nurodymai turėjo būti 
vykdomi nedelsiant, tuoj pat po jo mirties. Paskutinė dokumento 
pastraipa buvo paaiškinimas apie jo mirtį, ir bent vieno žodžio 
išbraukimas ar pakeitimas reikštų didelį mirusiojo įžeidimą: 


Amžinasis ir vienintelis Visagalis Dievas maloningai priėmė į 
savo begalinio džiaugsmo ir šlovės Karalystę mano brangųy- 
jį tėvą, poną Paulių Van Bereisteną, pasitraukusį iš šio liūdno 
pasaulio šio mėnesio aštuntąją dieną, vienuoliktą valandą ryto, 
kai Aukščiausiasis, dešimt dienų pralaikęs jį ligos patale progre- 
suojančios podagros kančiose, pagaliau pasišaukė jį pas save. 


Ponui Bekelanui vis dėlto kilo įtarimų, ar pono Bereisteno li- 
kimas susiklostė būtent taip, kaip buvo parašyta. Jis paliepė raš- 
tininkui kuo mikliau skuosti į miestelėno namus, į kuriuos ką 
tik grįžęs Bereisteno vežėjas pranešė žinią apie jo mirtį. Parėjęs į 
kontorą raštininkas viską papasakojo savo notarui. 

— Arjis tikrai miręs? - paklausė notaras. 

- Jo namuose visi veidrodžiai nusukti į sieną. 

Daugiau nebuvo jokių kliūčių įregistruoti testamentą, taigi no- 
taras Bekelanas žvakės liepsnoje pašildė gabalėlį vaško ir, padėjęs 
jį greta parašų, įspaudė savo antspaudą didžiuliu spaudu raižytais 
krašteliais, kuriame maždaug prieš metus jis iš vaizduotės išraižė 
Viceroy veislės tulpę su šešiais žiedlapiais. 

— Netrukus teks keisti šį antspaudą, - prisipažino teisininkas 
savo raštininkui. - Tulpės šiandien beveik bevertės. 


Kvailiai tie visi vien tulpių svogūnus sapnuoja. 
Vieninteliu noru jų protai ir širdys alsuoja. 

Bet jas įsigiję tie mulkiai mums sukelia juoką. 
Nes patys aiškiausiai pamato, kad laimė kartoka. 


Petras Ondijus' (1578-1621) 


* Petrus Hondius - mažai žinomas Olandijos poetas. 

Tiesą sakant, mūsų Provincijose yra žmonių, kurie 
dėl tulpių eina iš proto ir iššvaisto didžiulius turtus, 
kad galėtų jomis pabiaki savo sodus! 

Olivier Bleys (g. Ša Lione) - prancūzų rašy- 

tojas, studijavęs Paryžiuje literatūrą ir interneto 
puslapių dizainą. Šiuo metu dvylikos knygų - ro- 
manų ir kelionių dienoraščių — autorius gyvena 
pik mono aistringas sodininkas ir 
literatas, buvęs daugelyje egzotiškų šalių, dabar 
svajoja pėsčiomis a pyias aplink pasaulį. 


2007 m. išleistas romanas, „Semper Kakas pasakoja apie tulpes ir 
prieš trejetą šimtmečių jas supusią beprotybę. Apie šias gėles, į kurias 
daugybė žmonių sudėjo visas savo viltis ir santaupas — tikėdamiesi, 
kad trapūs žiedla ipiai atneš jiems iki tol neregėtus turtus. Apie gėles, 

žemėtas tulpės ii Isyja aukso vertę, tulpių pi dėl 


Istorinis Olivier Bleys romanas Aauakola Pie bažnišiių dėl tulpių, dėl 
šių gėlių žlugusius gyvenimus ir nuostabią, pačią brangiausią tulpę 
Semper Augustus. O drauge — ir apie gelumbės pirklio Van Deruiko 
šeimą: tikėdamasis greitai prasigyventi, tėvas palieka ketvertą vaikų 
tęsti verslo, o pats išvyksta į Nau jąjį Pasaulį. Du sūnus ir dvi dukteris 
jis palieka visų gerbiamo rektoriaus Pauliaus Van Bereisteno globai, 
manydamas, jog šis garbingas ir pasiturintis pilietis nepaliks jo vaikų 
bėdoje. Tačiau garbingasis rektorius turi visai kitokių planų: tai jis at- 
veria vyriausiajam Van Deruikų sūnui tulpių pasaulį, tai jis užkrečia 
jaunuolį tulpių karštlige... Tai jis tampa piktuoju šeimos genijumi. 
Romane „Semper Augustus“ kaip gyvas iškyla egzotiškas ir pra- 
gaištingas tulpių grožis, olandų tapyba ir alinanti kolonijų kasdienybė, 
tulpių beprotybės įsiplieskimas ir nuosmukis. 

